Datasets:

haohaa

/

shan-news-taifreedom_com

like 0

2024-04-25T12:39:53

https://taifreedom.com/%e1%80%9c%e1%80%bd%e1%81%b5%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%9c%e1%80%af%e1%80%99%e1%80%ba%e1%80%b8%e1%80%9c%e1%82%83%e1%80%b8%e1%80%95%e1%81%a2%e1%82%86%e1%80%b8%e1%80%9a/

လွၵ်းလၢႆးလုမ်းလႃးပၢႆးယူႇလီမိူဝ်ႈၶၢဝ်းမႆႈ

ၶၢဝ်းမႆႈၼႆႉ ၽႂ်ၽႂ်ၵေႃႈတေႁူႉလီယူႇဝႃႈ မၼ်းမႆႈမၼ်းႁၢဝ်ႉၼႃႇၼႆ၊ ယူႇတီႈလႂ်ၵေႃႈဢမ်ႇယူႇသႃႇ ဢုပ်ႉဢၢပ်ႉမႆႈၼႃႇၼၼ်ႉယဝ်ႉ။ ၵွပ်ႈၼၼ် ၸင်ႇလႆႈဢဝ်လၢႆးလုမ်းလႃးပၢႆးယူႇလီ ၽွင်းၶၢဝ်းမႆႈၼႆႉ မႃးလၢတ်ႈၼႄၵႂႃႇ။ ၵိၼ်ၼမ်ႉလူတ်းယွမ်းၶေႃးႁႅင်ႈ ၽွင်းၶၢဝ်းလႅတ်ႇႁွၼ်ႉမႆႈၼၼ်ႉ တေႁဵတ်းႁႂ်ႈၶေႃးႁႅင်ႈလႄႈ တေၵႆႉတွင်ႉမႆႈၼမ်ႉၼႃႇၼၼ်ႉယဝ်ႉ ၼမ်ႉၼၼ်ႉပဵၼ်မဵဝ်းဢၼ်ႁႃၵိၼ်လႆႈငၢႆႈသေ ပဵၼ်တီႈဢၼ်တူဝ်ၶိင်းႁဝ်းလူဝ်ႇယူႇ။ ၵူၺ်းၵႃႈ မိူဝ်ႈၵိၼ်ၼမ်ႉၼၼ်ႉၵေႃႈ ဢမ်ႇထုၵ်ႇလီၵိၼ်ၼမ်ၼမ်ၵမ်းလဵဝ် ႁႂ်ႈၵိၼ်ၵမ်းဢိတ်းဢိတ်း ၵိၼ်ပၼ်တိၵ်းတိၵ်း ၵိၼ်ပၼ်ႁႂ်ႈမၼ်းပဵင်းပေႃးတွၼ်ႈတႃႇ လွင်ႈတူင်ႉၼိုင်ႁဵတ်းသၢင်ႈႁဝ်း ၼႂ်းၶၢဝ်းတၢင်းဝၼ်းလႂ်ဝၼ်းၼၼ်ႉ။ ယဝ်ႉၵေႃႈ ဢမ်ႇထုၵ်ႇလီၵိၼ် ၼမ်ႉၵၢမ်ႈလႄႈၼမ်ႉၵတ်းၵတ်းၼၼ်ႉ ၼမ်ႁႅင်းပူၼ်ႉတီႈၼႃႇ သင်ဝႃႈၼမ်ႉၵတ်းႁႅင်းၼႃႇၼၼ်ႉ တေၵႂႃႇတုမ်ႉယွၼ်ႈ တီႈၼႂ်းၼမ်ႉၽၼ်ႉယိူဝ်ႇယူပ်ႈလူင်းၵႂႃႇ ႁဵတ်းႁႂ်ႈလိူတ်ႈ ဢၼ်ၵႂႃႇလဵင်ႉတီႈႁူင်းၶဝ်ႈၼၼ်ႉ ယွႆႈလႆႈဢေႇမႃးသေ ႁဵတ်းႁႂ်ႈမီးတၢင်းပဵၼ်ႁူင်းၶဝ်ႈၸဵပ်းလႆႈငၢႆႈ လိူဝ်သေၼၼ်ႉ ၼမ်ႉၵၢမ်ႈဢၼ်ဢမ်ႇမူတ်းသႂ်ၵေႃႈ တေႁဵတ်းႁႂ်ႈတွင်ႉၵႂႃႇတွင်ႉႁေႈလႆႈထႅင်ႈ ယူႇယဝ်ႉ။ ၵိၼ်မၢၵ်ႇမႆႉဢၼ်လူတ်းယွမ်းလွင်ႈမႆႈ မၢၵ်ႇမႆႉဢၼ်မီးထၢတ်ႈၵတ်း လႄႈမၢၵ်ႇမႆႉဢၼ်ၽိူမ်ႉပၼ် ထၢတ်ႈၼမ်ႉၼႂ်းတူဝ်ၶိင်းႁဝ်းလႆႈ မိူၼ်ၼင်ႇ တႅင်တဝ်ႈ၊ မၢၵ်ႇၸွၵ်း၊ မၢၵ်ႇၵဵင် ၸႃႉၵႂႃႇၸိူဝ်းၼႆႉ တေလူတ်းယွမ်းလွင်ႈတွင်ႉမႆႈၼမ်ႉလႄႈ ႁဵတ်းႁႂ်ႈၵတ်းၸိုၼ်ႈယဵၼ်ၸႂ်လႆႈသေ ယင်းပဵၼ်မၢၵ်ႇမႆႉ ဢၼ်ပၼ်ၽွၼ်းလီ တွၼ်ႈတႃႇတူဝ်ၶိင်းႁဝ်းထႅင်ႈလူးၵွၼ်ႇ။ ၵူၺ်းၵႃႈ မၢၵ်ႇမႆႉၼၼ်ႉၵေႃႈ ဢမ်ႇထုၵ်ႇလီၵိၼ်ဢၼ်ၵတ်းႁႅင်းၼႃႇပူၼ်ႉလႄႈ ဢမ်ႇထုၵ်ႇလီၵိၼ် မိူဝ်ႈၽွင်းၵၢင်ၶိုၼ်း ဢမ်ႇၼၼ် မိူဝ်ႈၼႂ်းတွင်ႉဢမ်ႇပႆႇမီးသင် လႄႈ မိူဝ်ႈတွင်ႉမႆႈႁႅင်းၼႃႇ။ ငိူင်ႉဝႄႈလွင်ႈယူႇၼႂ်းလႅတ်ႇ လႄႈ တႃးပၼ်ၶရိမ်းႁႄႉၵင်ႈလႅတ်ႇ ထႅင်ႈလွင်ႈၼိုင်ႈဢၼ်တေလႆႈၾၢင်ႉၽွင်းၶၢဝ်းမႆႈၼၼ်ႉ သႅင်လႅတ်ႇ UV ၼၼ်ႉယဝ်ႉ၊ မိူဝ်ႈလႅတ်ႇႁွၼ်ႉမႆႈႁႅင်းၼႃႇပူၼ်ႉၼၼ်ႉ ထုၵ်ႇလီငိူင်ႉဝႄႈလွင်ႈတၢၵ်ႇလႅတ်ႇ၊ ၵွပ်ႈပိူဝ်ႈႁႅင်းမႆႈၼၼ်ႉ တေႁဵတ်းႁႂ်ႈႁႅင်းမႆႈၼႂ်းတူဝ်ၶိင်းသုင်ၶိုၼ်ႈ တေၸၢင်ႈႁဵတ်းႁႂ်ႈပဵၼ်လူမ်းလႅတ်ႇလႆႈသေ ၸၢင်ႈထိုင်တၢႆလႆႈၼၼ်ႉယဝ်ႉ၊ ၵွပ်ႈၼၼ် ဢွၼ်တၢင်းတေဢွၵ်ႇႁိူၼ်းၼႆၵေႃႈ ထုၵ်ႇလီတႃးပၼ်ၶရိမ်းႁႄႉၵင်ႈလႅတ်ႇ (UV Protection Cream) ဢမ်ႇၼၼ် သၼၢပ်ႈၶႃးၸိူဝ်းၼႆႉ တႃႇႁႄႉၵင်ႈႁႅင်းသႅင်လႅတ်ႇ UV ၊ ယဝ်ႉၵေႃႈ ၵင်ႈၸွင်ႈ၊ တိုဝ်းၵုပ်း၊ တိုဝ်းမၢၵ်ႇႁူဝ် ၸိူဝ်းၼႆႉ။ ငိူင်ႉဝႄႈတၢင်းၵိၼ်ဢၼ်ႁဵတ်းႁႂ်ႈတွင်ႉၸၢင်ႈႁေႈ ၶၢဝ်းမႆႈၸိူင်ႉၼႆ တၢင်းၵိၼ်ၸိူဝ်းၼႆႉ တေမဵၼ်လူမ်းငၢႆႈလႄႈ ၸိူဝ်ႉမႅင်းၸိူဝ်းၼႆႉၵေႃႈ တေၽႄႈလႆႈဝႆးၼႂ်းလူမ်းဢၼ်မႆႈဢုပ်ႉၼၼ်ႉသေ ထုၵ်ႇလီငိူင်ႉဝႄႈလွင်ႈတၢင်းၵိၼ်ၼႆႉတႄႉတႄႉယူႇ။ ယဝ်ႉၵေႃႈထုၵ်ႇလီၵိၼ်တၢင်းၵိၼ် ဢၼ်တိုၵ်ႉႁုင်သုၵ်းမႂ်ႇမႂ်ႇ ဢမ်ႇပၼ်ႁႂ်ႈၶၢမ်ႈၶိုၼ်း၊ ငိူင်ႉဝႄႈတၢင်းၵိၼ် ဢၼ်ၵူဝ်ႈ၊ ဢၼ်သႃႈ၊ ဢၼ်မွင်ဢၼ်ယႅၼ်ႈ ၵွပ်ႈတေႁဵတ်းႁႂ်ႈတွင်ႉၵႂႃႇတွင်ႉႁေႈလႆႈငၢႆႈ။ လိုဝ်ႈႁိူဝ်ႉႁႂ်ႈၵုမ်ႇထူၼ်ႈပဵင်းပေႃး ၸွမ်းလူၺ်ႈၶၢဝ်းမႆႈၼႆႉ ၵၢင်ဝၼ်းတေယၢဝ်းလိူဝ်သေၵၢင်ၶိုၼ်းယဝ်ႉ မိူဝ်ႈမႆႈႁႅင်းၼႃႇၼၼ်ႉၵေႃႈ တေၼွၼ်းလပ်းယၢပ်ႇလႄႈ တေလႆႈၼွၼ်းဢေႇသေ ၵွပ်ႈၼၼ် လီလႆႈၼွၼ်းလပ်းပၼ်ၽွင်းၵၢင်ဝၼ်းၽွင်ႈ မၼ်းၵေႃႈလႆႈဝႃႈပၼ်ၽွၼ်းလီတေႃႇပၢႆးယူႇလီဢမ်ႇဢေႇ၊ ၵူၺ်းၵႃႈ သင်ပဵၼ်ၵူၼ်းၸိူဝ်းဢၼ်ႁဵတ်းၵၢၼ် ဢမ်ႇၸၢင်ႈၼွၼ်းလပ်း ၽွင်းၵၢင်ဝၼ်းလႆႈၵေႃႈ သွပ်ႉလပ်းပၼ်သေၵႅပ်ႉၼိုင်ႈၵေႃႈလီ။ ပိၼ်တႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-04-25T11:29:03

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9e%e1%80%b0%e1%80%84%e1%80%ba%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%99/

ဢမေႇရိၵၢၼ်ႇ သူင်ႇမၢၵ်ႇမိတ်ႉသႆးၸွႆႈထႅမ်ပၼ်ယူႇၶရဵၼ်း

ဢမေႇရိၵၢၼ်ႇ သူင်ႇမၢၵ်ႇမိတ်ႉသႆးသႅၼ်းယိုဝ်းၵႆ ၸွႆႈထႅမ်ပၼ်တီႈ ယူႇၶရဵၼ်း လူၺ်ႈ တႃႇၸႂ်ႉတေႃႇသူႈၸွမ်းရၢတ်ႉသျႃး။ မိူဝ်ႈဝႃးဝၼ်းထီႉ 24 April 2024 (လိူၼ်ႁႃႈလွင်ႈ 1 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၽူႈၵိူဝ်းၵုမ်ၽၢႆႇလွင်ႈမၼ်ႈၼိမ်သဝ်းဢမေႇရိၵၢၼ်ႇ ၼႂ်းႁိူၼ်းႁေႃၶၢဝ် လႆႈဢွၵ်ႇမႃးယိုၼ်ယၼ်လၢတ်ႈဝႃႈ မိူဝ်ႈလၢႆဝူင်ႈပူၼ်ႉမႃးၼၼ်ႉ ဢမေႇရိၵၢၼ်ႇ လႆႈ သူင်ႇမၢၵ်ႇမိတ်ႉသႆးသႅၼ်းယိုဝ်းၵႆ ပၼ်တီႈယူႇၶရဵၼ်းတင်းၼမ် လႄႈ လၢတ်ႈထႅင်ႈ ဝႃႈ ဢမေႇရိၵၢၼ်ႇ တေသိုပ်ႇသူင်ႇမၢၵ်ႇမိတ်ႉသႆးပၼ်ယူႇၶရဵၼ်းထႅင်ႈသေ ၽၢႆႇတၢင်း ယူႇၶရဵၼ်းၵေႃႈ လႆႈပၼ်ၵႂၢမ်းမၼ်ႈယဝ်ႉဝႃႈ တေၸႂ်ႉတိုဝ်းၼႂ်းမိူင်းယူႇၶရဵၼ်း လူၺ်ႈ ဢမ်ႇပိုတ်းယိုဝ်းၶဝ်ႈၵႂႃႇၼႂ်းမိူင်းရၢတ်ႉသျႃး ဝႃႈၼႆ။ ၵဵဝ်ႇလူၺ်ႈလွင်ႈဢမေႇရိၵၢၼ်ႇ သူင်ႇမၢၵ်ႇမိတ်ႉသႆး ပၼ်ယူႇၶရဵၼ်းၼၼ်ႉ ၼမ်ၵႃႈႁိုဝ်ၼႆၼၼ်ႉတႄႉ ဢမ်ႇလႆႈလၢတ်ႈပႃး ၵူၺ်းပဵၼ်သုၼ်ႇၼိုင်ႈ ဢၼ်ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ ပၼ်ၶႂၢင်ႉ မိူဝ်ႈဝၼ်းထီႉ 12 March 2024 တႃႇၸွႆႈထႅမ်ၽၢႆႇၵၢၼ်သိုၵ်းယူႇၶရဵၼ်း ပဵၼ်တႃႇသၢင်ႉငိုၼ်း 300 လၢၼ်ႉတေႃႇလႃႇၼၼ်ႉၵူၺ်း ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 24 April 2024 ၼၼ်ႉ ယူႇတီႈၸွမ်ၸိုင်ႈဢမေႇရိ ၵၢၼ်ႇ ၵျူဝ်း ပၢႆႇတႅၼ်ႇ လႆႈပၼ်ၶႂၢင်ႉတႃႇၸွႆႈထႅမ်ၶိူင်ႈယိပ်းယူႇၶရဵၼ်းထႅင်ႈ ပဵၼ်တႃႇ သၢင်ႉငိုၼ်း 1,000 လၢၼ်ႉတေႃႇလႃႇ လႄႈ ၼႂ်းၼၼ်ႉတေႁူမ်ႈပႃးမၢၵ်ႇမိတ်ႉသႆးၼႆ ၽူႈၵိူဝ်းၵုမ်ၽၢႆႇလွင်ႈမၼ်ႈၼိမ်သဝ်းဢမေႇရိၵၢၼ် လၢတ်ႈထႅင်ႈၼင်ႇၼႆ။ လွင်ႈတၢင်းဢၼ်ႁဵတ်းႁႂ်ႈဢမေႇရိၵၢၼ်ႇ သူင်ႇမၢၵ်ႇမိတ်ႉသႆးပၼ်ယူႇၶရဵၼ်းၼၼ်ႉ ၵေႃႈ ပဵၼ်ယွၼ်ႉရၢတ်ႉသျႃး ဢဝ်ၶူင်ႉသၢင်ႈပိုၼ်ႉထၢၼ်လွင်ႈယႂ်ႇၼႂ်းမိူင်းယူႇၶရဵၼ်း ပဵၼ်ပဝ်ႉမၢႆၼႂ်းၵၢၼ်ပိုတ်းယိုဝ်း သေဢမ်ႇၵႃး မိူဝ်ႈၼႂ်းလိူၼ် December 2023 လႄႈ လိူၼ် January 2024 ၼၼ်ႉ ၽၢႆႇတၢင်းရၢတ်ႉသျႃး လႆႈၸႂ်ႉမၢၵ်ႇမိတ်ႉသႆးသႅၼ်းယိုဝ်းၵႆ ၶွင်ၵူဝ်းရီးယႃးႁွင်ႇ ပိုတ်းယိုဝ်းသႂ်ႇယူႇၶရဵၼ်း မိူၼ်ၵၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-04-25T10:54:30

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%80%9c%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%9d%e1%80%ba%e1%82%88-2/

လုၵ်ႈဢွၼ်ႇလႄႈၵူၼ်းထဝ်ႈ ၺႃးၸၢၵ်ႇမၢၵ်ႇသိုၵ်းမၢၼ်ႈ တၢႆထင်တီႈ

ၸုမ်းသိုၵ်းမၢၼ်ႈ တင်း ၸုမ်းသိုၵ်း PDF ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈလႄႈ သိုၵ်းမၢၼ်ႈၶိုၼ်းယိုဝ်းမၢၵ်ႇလူင် ၶဝ်ႈၼႂ်းဝၢၼ်ႈသေ ၸၢၵ်ႇမၢၵ်ႇတိူဝ်ႉၸပ်း လုၵ်ႈဢွၼ်ႇ လႄႈ ၵူၼ်းထဝ်ႈ ၼႆယဝ်ႉ။ သိုဝ်ႇၶၢဝ်ႇ Khit Thit Media ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 24 April 2024 (လိူၼ်ႁႃႈလွင်ႈ 1 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း မွၵ်ႈ 16:00 မူင်းပၢႆၼၼ်ႉ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၵႂႃႇတီႈၼႂ်းဝၢၼ်ႈပိၼ်းတေႃးဢူး ၸႄႈဝဵင်းၵလေး တိူင်းၸႄႈၵႅင်းသေ ၸၢၵ်ႇမၢၵ်ႇတိူဝ်ႉၸပ်း လုၵ်ႈဢွၼ်ႇ 2 ၵေႃႉ ၵူၼ်းထဝ်ႈၸၢႆး 1 ၵေႃႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇဝႃႈ တၢင်းဝၢၼ်ႈၼၢၼ်းၶျွင်းၼၼ်ႉ ၸုမ်းသိုၵ်းမၢၼ်ႈ တင်း ၸုမ်း PDF ပဵၼ်ပၢင်တိုၵ်းၵၼ်၊ ၵမ်းၼၼ်ႉၸုမ်းသိုၵ်းမၢၼ်ႈ တင်ႈၸႂ်ယိုဝ်းမၢၵ်ႇလူင်ၵႂႃႇ ၵူႈႁူးၵူႈတၢင်းလႄႈ မၢၵ်ႇၵႂႃႇတူၵ်းတႅၵ်ႇသႂ်ႇ ၼႂ်းဝၢၼ်ႈပိၼ်းတေႃးဢူး ႁဵတ်းႁႂ်ႈမီးၵူၼ်းလူႉတၢႆ 3 ၵေႃႉ ဝႃႈၼႆ။ ဝၢၼ်ႈၼၢၼ်းၶျွင်း လႄႈ ဝၢၼ်ႈယွၵ်ႉၶျူဝ်ႇၵုၼ်း ၸႄႈဝဵင်းၵလေးၼၼ်ႉ ၸုမ်းသိုၵ်းမၢၼ်ႈ ထူဝ်းသိုၵ်းၶဝ်ႈလႆႈၼႂ်းဝၢၼ်ႈသေ ဢဝ်ၾႆးၸုတ်ႇၽဝ် ႁိူၼ်းယေးၵူၼ်းမိူင်း လႄႈ ၵူၼ်းမိူင်းၼႂ်းပိုၼ်ႉတီႈ ဢွၼ်ၵၼ်ပၢႆႈႁႃတီႈလွတ်ႈၽေးတင်းၼမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-04-24T12:38:05

https://taifreedom.com/%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99/

ၵႃးတၢင်ႇႁႅင်းၵၢၼ်ယၢၼ်မိူင်း ပဵၼ်ၽေးၵိုင်ႉၵၢင်ႉ မီးလွင်ႈလူႉတၢႆမၢတ်ႇၸဵပ်း

ၵႃးတၢင်ႇႁႅင်းၵၢၼ်ယၢၼ်မိူင်း ႁေႃႈၶၢမ်ႈၵႂႃႇသဵၼ်ႈတၢင်းထႅင်ႈၽၢႆႇၼိုင်ႈသေ ၽႃႇၺႃး လူတ်ႉၶိူင်ႈ လႄႈ မီးၵူၼ်းလူႉတၢႆ 4 ၵေႃႉ မၢတ်ႇၸဵပ်း 6 ၵေႃႉ။ မိူဝ်ႈဝၼ်းထီႉ 23 April 2024 (ဝၼ်းလိူၼ်ႁႃႈမူၼ်း ပီႊတႆး 2118 ၼီႈ) ၼၼ်ႉ ၽၢႆႇတၢင်း ၸဝ်ႈၼႃႈတီႈပလိၵ်ႈထႆး လႆႈႁပ်ႉလွင်ႈပွင်ႇလႅင်းဝႃႈ မီးၽေးၵိုင်ႉၵၢင်ႉ ၵႃးၽႃႇၺႃး လူတ်ႉၶိူင်ႈ တီႈၼိူဝ်သဵၼ်ႈတၢင်း ၽူဝ်းထွင်း−သႆးယူၵ်ႉ ဢွၼ်တၢင်းတေထိုင်တၢင်း ၶဝ်ႈဝတ်ႉမႂ်ႇပုၼ်းသီႇရီႇ ပွၵ်ႉ 6 ဢိူင်ႇဢိၼ်ႈထပရႃႇမုၼ်ႈ ၸႄႈဝဵင်းၽူဝ်းထွင်းသေ ၸင်ႇလႆႈႁွင်ႉဢဝ်တင်းၽၢႆႇၸွႆႈထႅမ်ၶဝ်ႈၵႂႃႇၵူတ်ႇထတ်းတူၺ်း လႄႈ ထူပ်းႁၼ် လူတ်ႉၶိူင်ႈဢၼ်ၺႃးၽႃႇ တင်း ၶၢပ်ႈတူဝ်ၵူၼ်းတၢႆ 2 ၵေႃႉ ထႅင်ႈၵႃးလမ်းၼိုင်ႈ ဢၼ်ၽႃႇၶမ်တူၼ်ႈမႆႉဝႆႉသေ ၵူၼ်းႁေႃႈၵႃးတႄႉ လႆႈတၢင်းမၢတ်ႇၸဵပ်းႁၢဝ်ႈႁႅင်း လႄႈ ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်ၶီႇမႃးၸွမ်းၵႃးၼၼ်ႉၵေႃႈ လူႉသဵင်ႈ တၢႆ 2 ၵေႃႉ၊ ပဵၼ်ၸၢႆး 1 ၵေႃႉ၊ ယိင်း 1 ၵေႃႉ၊ မၢတ်ႇၸဵပ်းထႅင်ႈ 5 ၵေႃႉ ၼႆယဝ်ႉ။ ၸွမ်းၼင်ႇပလိၵ်ႈထႆး လႆႈတွင်ႈထၢမ်ၵူၼ်းႁိမ်းႁွမ်းၼၼ်ႉတႄႉ ဢမ်ႇမီးၽႂ်ႁၼ် မိူဝ်ႈ မၼ်းပဵၼ် ၵူၺ်းလႆႈငိၼ်းသဵင်ၵႃးၽႃႇၵၼ်သေ ၸင်ႇလႆႈဢွၵ်ႇမႃးတူၺ်းယဝ်ႉ ထူပ်းႁၼ်ၵူၼ်းတၢႆ လႄႈ ၵူၼ်းမၢတ်ႇၸဵပ်း ၸင်ႇလႆႈၼႅတ်ႈပွင်ႇပၼ်တီႈပလိၵ်ႈထႆး ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းပလိၵ်ႈထႆး လၢမ်းၶၢတ်ႈဝႃႈ ၵႃးလမ်းၼၼ်ႉ လုၵ်ႉတီႈၼႂ်းၸႄႈဝဵင်းသႆးယူၵ်ႉ မုင်ႈၼႃႈၵႂႃႇၼႂ်း ၸႄႈဝဵင်းၽူဝ်းထွင်း လူၺ်ႈႁေႃႈဝႆး ၼႃႇ သေဢမ်ႇၵႃး ၵူၼ်းႁေႃႈၵႃးသမ်ႉလႅပ်ႈငဝ်လပ်း လႄႈ ႁဵတ်းႁႂ်ႈၵႃးၶၢမ်ႈၵႂႃႇၼိူဝ် သဵၼ်ႈတၢင်းထႅင်ႈၽၢႆႇၼိုင်ႈ သမ်ႉမႅၼ်ႈၽွင်းလူတ်ႉၶိူင်ႈမႃးသေ ၸင်ႇလႆႈၽႃႇၺႃး လူတ်ႉၶိူင်ႈ ပုင်ႈၵႂႃႇၺႃးတူၼ်ႈမႆႉ၊ ဝၢႆးၼၼ်ႉ ၵႃးၼၼ်ႉၵေႃႈ ၸင်ႇၵႂႃႇၽႃႇၺႃးတူၼ်ႈ မႆႉထႅင်ႈၵမ်းၼိုင်ႈလႄႈ ၸင်ႇပဵၼ်ငိူၼ်ႈငဝ်ႈႁဵတ်းႁႂ်ႈမီးလွင်ႈလူႉတၢႆမၢတ်ႇၸဵပ်း ၼႆယဝ်ႉ။ ၸိူင်ႉႁိုဝ်ၵေႃႈလီ ၽၢႆႇတၢင်းပလိၵ်ႈထႆး တေသိုပ်ႇၵူတ်ႇထတ်း ငိူၼ်ႈငဝ်ႈလွင်ႈပဵၼ် တႄႉမၼ်းၵႂႃႇႁႂ်ႈၸႅင်ႈလႅင်းထႅင်ႈၵမ်းၼိုင်ႈ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-24T12:03:26

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87%e1%81%bd%e1%80%ad%e1%80%af%e1%81%b5%e1%80%ba%e1%80%b8/

ၵူဝ်းရီးယႃးႁွင်ႇၽိုၵ်းၽွၼ်ႉသိုၵ်း ၽၢႆႇတုမ်ႉတွပ်ႇၽေးၼိဝ်းၶလီးယႃး

ၵူဝ်းရီးယႃးႁွင်ႇလႆႈဢွၵ်ႇမႃးလၢတ်ႈဝႃႈ လႆႈမီးၵၢၼ်ၽိုၵ်းၽွၼ်ႉသိုၵ်း လွင်ႈတုမ်ႉတွပ်ႇၶိုၼ်းၼိဝ်းၶလီးယႃး လႄႈ ပဵၼ်ပွၵ်ႈဢွၼ်တၢင်းသုတ်း ၼႂ်းၵၢၼ်ၽိုၵ်းၽွၼ်ႉသိုၵ်းမဵဝ်းၼႆႉ။ မိူဝ်ႈဝၼ်းထီႉ 23 April 2024 (ဝၼ်းလိူၼ်ႁႃႈမူၼ်း ပီႊတႆး 2118 ၼီႈ) ၸွမ်းၼင်ႇသိုဝ်ႇၶၢဝ်ႇ KCNA လၢႆးငၢၼ်းဝႃႈ ၽူႈၼမ်းၵူဝ်းရီးယႃးႁွင်ႇ လႆႈၶဝ်ႈႁူမ်ႈတူၺ်းၸွမ်း ၵၢၼ်ၽိုၵ်းၽွၼ်ႉသိုၵ်း ဢၼ်ၸႂ်ႉၶိူင်ႈၵုမ်းၵမ်လႄႈ ၸတ်းၵၢၼ်ၼိဝ်းၶလီးယႃး ဢၼ်ႁွင်ႉဝႃႈ “ၵၢၼ်ၽဝ်ၼိဝ်းၶလီးယႃး” ၼႆၼၼ်ႉယဝ်ႉ။ ၵၢၼ်ၽိုၵ်းၽွၼ်ႉၼႆႉ မီးလွင်ႈပိုတ်းယိုဝ်းမၢၵ်ႇၼူၾႆး (rocket) သႅၼ်းယႂ်ႇ ဢၼ်သႂ်ႇဝႆႉႁူဝ်တိုၵ်းမၢၵ်ႇၼိဝ်းၶလီးယႃးပွမ် တင်းၼမ် ၼႆယူႇယဝ်ႉ။ ယင်းလၢႆးငၢၼ်းထႅင်ႈဝႃႈ ၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉ ပဵၼ်လွင်ႈတုမ်ႉတွပ်ႇၶိုၼ်း လွင်ႈဢၼ်တပ်ႉသိုၵ်းဢမေႇရိၵၢၼ်ႇ လႄႈ ၵူဝ်းရီးယႃးၸၢၼ်း ၽိုၵ်းၽွၼ်ႉသိုၵ်းႁႄႉၵင်ႈၽေးတၢင်းၵၢင်ႁၢဝ်ႁူမ်ႈၵၼ် ဢၼ်ၵူဝ်းရီးယႃးႁွင်ႇ ႁၼ်ဝႃႈ ပဵၼ်လွင်ႈပူၼ်ႉပႅၼ် လွင်ႈမၼ်ႈၼိမ်သဝ်းၼႆ ၼၼ်ႉယဝ်ႉ။ မိူဝ်ႈၼႂ်းဝၼ်းထီႉ 22 April 2024 ပူၼ်ႉမႃးၼၼ်ႉ ၽၢႆႇတၢင်းၵူဝ်းရီးယႃးၸၢၼ်း လႄႈ ၵျႃႇပၢၼ်ႇ လႆႈဢွၵ်ႇမႃးယိုၼ်ယၼ်ဝႃႈ ၵူဝ်းရီးယႃးႁွင်ႇၼၼ်ႉ လႆႈယိုဝ်းမၢၵ်ႇမိတ်ႉသႆး သႅၼ်းယိုဝ်းၸမ် တူၵ်းၼႂ်းၼႃႈၼမ်ႉပွတ်းဝၼ်းဢွၵ်ႇၶွင်ပၢင်ႇလၢႆႇၵူဝ်းရီးယႃး ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-04-24T11:58:55

https://taifreedom.com/%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8-%e1%80%9e%e1%80%b0%e1%80%84%e1%80%ba%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%99/

ဢိၼ်းတီးယႃး သူင်ႇမၢၵ်ႇမိတ်ႉသႆးဝႆးၽႂ်းလိူဝ်သဵင် ပၼ်ၾီႇလိပ်ႇပိၼ်ႇ

ဢိၼ်းတီးယႃးလႆႈသူင်ႇမၢၵ်ႇမိတ်ႉသႆးဝႆးၽႂ်းလိူဝ်သဵင် BrahMos ပၼ်တီႈၾီႇလိပ်ႇပိၼ်ႇ ၽွင်းဢၼ်မီးလွင်ႈၶဵင်ႈၶႅင်ၼႂ်းပၢင်ႇလၢႆႇၶႄႇပွတ်းၸၢၼ်း တင်းၶႄႇဝႆႉယူႇၼၼ်ႉ။ ၾီႇလိပ်ႇပိၼ်ႇ လႆႈႁဵတ်းလိၵ်ႈႁူမ်ႈမၢႆ သိုဝ်ႉမၢၵ်ႇမိတ်ႉသႆး တီႈဢိၼ်းတီးယႃး မိူဝ်ႈၼႂ်းပီႊ 2022 လူၺ်ႈငိုၼ်း 375 လၢၼ်ႉတေႃႇလႃႇၼႆယူႇယဝ်ႉ။ ၸွမ်းၼင်ႇၶေႃႈတူၵ်းလူင်းဢၼ်မီးဝႆႉၼၼ်ႉ ဢိၼ်းတီးယႃး တေသူင်ႇမၢၵ်ႇမိတ်ႉသႆး ပၼ်တီႈၾီႇလိပ်ႇပိၼ်ႇၵႂႃႇ 3 မဵဝ်း လႄႈ ၽၢႆႇတၢင်းၾီႇလိပ်ႇပိၼ်ႇၵေႃႈလၢတ်ႈဝႃႈ မၢၵ်ႇမိတ်ႉသႆးၼႆႉ တေဢဝ်ၵႂႃႇၸႂ်ႉတိုဝ်း တီႈၼႂ်းတပ်ႉၼမ်ႉၶွင်ၾီႇလိပ်ႇပိၼ်ႇၵႂႃႇ ဝႃႈၼႆ။ မၢၵ်ႇမိတ်ႉသႆး BrahMos ၼႆႉ လႆႈၶူင်သၢင်ႈၶိုၼ်ႈမႃးဢၼ်ယူႇတႂ်ႈၶူင်းၵၢၼ် လွင်ႈႁူမ်ႈမိုဝ်းၼႂ်ၵႄႈၵၢင် ဢိၼ်းတီးယႃး လႄႈ ရၢတ်ႉသျႃးသေ ပဵၼ်ၶိူင်ႈလၢၵ်ႈၼၢၵ်ႈ ဢၼ်တင်ႈဝႆႉၸွမ်းၽင်ႇပၢင်ႇလၢႆႇ တႃႇတုမ်ႉတွပ်ႇႁိူဝ်းတိုၵ်းၼၼ်ႉ ၼႆယဝ်ႉ။ လွင်ႈဢၼ်ဢိၼ်းတီးယႃး သူင်ႇမၢၵ်ႇမိတ်ႉသႆးပၼ်ၾီႇလိပ်ႇပိၼ်ႇပွၵ်ႈၼႆႉၼၼ်ႉ လႆႈဝႃႈ ပဵၼ်ၵၢၼ်သူင်ႇဢွၵ်ႇမၢၵ်ႇမိတ်ႉသႆးပွၵ်ႈဢွၼ်တၢင်းသုတ်း ၸွမ်းလူၺ်ႈပဵၼ် မိူင်းဢၼ်သိုဝ်ႉၶိူင်ႈၵွင်ႈၵၢင်ႇတီႈ ဢမေႇရိၵၢၼ်ႇ လႄႈ ရၢတ်ႉသျႃးမႃးလၢႆပီႊၼၼ်ႉ။ မိူဝ်ႈပူၼ်ႉမႃးၼၼ်ႉ လႆႈဝႃႈဢိၼ်းတီးယႃးလႄႈၾီလိပ်ႇပိၼ်ႇၼႆႉ တိူဝ်းၶႂၢၵ်ႈလွင်ႈႁူမ်ႈမိုဝ်းၽၢႆႇၵၢၼ်သိုၵ်းၵၼ်မႃးၼမ်တႄႉတႄႉ ၽွင်းယူႇၼႂ်းငဝ်းလၢႆးဢၼ်လီမႆႈၸႂ် လွင်ႈၶႄႇတိူဝ်းၶႂၢၵ်ႈဢဵၼ်ႁႅင်းတိၵ်းတိၵ်းၼၼ်ႉ ၸၢင်ႈပၼ်ၽွၼ်းတုမ်ႉယွၼ်ႈတေႃႇလႅၼ်လိၼ်တင်းသွင်ၸိုင်ႈမိူင်းမႃး ယူႇယဝ်ႉ။ ၽူႈလူင်ႉလႅၼ်ႇၶဝ်ၵေႃႈယုမ်ႇဝႃႈ လွင်ႈဢၼ်ဢိၼ်းတီးယႃး တိူဝ်းၶႂၢၵ်ႈလွင်ႈႁူမ်ႈမိုဝ်းၸွမ်းၾီႇလိပ်ႇပိၼ်ႇၼၼ်ႉ ၼႄႁႂ်ႈႁၼ်ဝႃႈ ဢိၼ်းတီးယႃး လႆႈထွႆဢွၵ်ႇတီႈပၢင်ႇလၢႆႇဢိၼ်းတီးယႃးမႃး ႁႂ်ႈၶဝ်ႈပဵၼ်သုၼ်ႇၼိုင်ႈ ၼႂ်းၵၢၼ်ထိင်းသိမ်းလွင်ႈလွတ်ႈလႅဝ်း ပွတ်းတွၼ်ႈ ဢိၼ်ႇတူဝ်ႇ−ပႄႈသိၾိၵ်ႇ ၼၼ်ႉဝႃႈၼႆ။ လိူဝ်သေၾီႇလိပ်ႇပိၼ်ႇယဝ်ႉ ဢိၼ်းတီးယႃး ယင်းသၢင်ႈလွင်ႈၸမ်ၸႂ် လွင်ႈႁူမ်ႈမိုဝ်းၽၢႆႇၵၢၼ်သိုၵ်း တင်းဝႅတ်ႉၼမ်း ဢၼ်မီးလွင်ႈၶဵင်ႈၶႅင်ၵၼ်တင်းၶႄႇဝႆႉမိူၼ်ၵၼ်ၼၼ်ႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-23T13:15:53

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%80%bd%e1%81%bc%e1%80%ba%e1%82%89/

ဢမေႇရိၵၢၼ်ႇၽိုၵ်းၽွၼ်ႉသိုၵ်းႁူမ်ႈၵၼ်တင်းၾီႇလိပ်ႇပိၼ်ႇ

ဢမေႇရိၵၢၼ်ႇ လႄႈ ၾီႇလိပ်ႇပိၼ်ႇ ႁူမ်ႈၵၼ်ၽိုၵ်းၽွၼ်ႉၵၢၼ်သိုၵ်း တႃႇသၢင်ႈလွင်ႈၸမ်ၸႂ်ၵၼ်ၶိုၼ်ႈမႃးထႅင်ႈ ၽွင်းမီးပၼ်ႁႃၵၼ်တင်းၶႄႇ ၼႂ်းပၢင်ႇလၢႆႇၶႄႇပွတ်းၸၢၼ်းဝႆႉယူႇ။ မိူဝ်ႈဝၼ်းထီႉ 21 April 2024 (လိူၼ်ႁႃႈမႂ်ႇ 13 ၶမ်ႈ ပီႊတႆး 2118 ၼီႈ) ဢမေႇရိၵၢၼ်ႇ လႄႈတင်းၾီႇလိပ်ႇပိၼ်ႇ လႆႈတႄႇၽိုၵ်းၽွၼ်ႉၵၢၼ်သိုၵ်းႁူမ်ႈၵၼ် ဢၼ်မီးႁႅင်းၵူၼ်းၸမ်ၸမ် 17,000 ၵေႃႉလႄႈ မီးၾရင်ႇသဵတ်ႈ၊ ဢေႃးသတြေးလီးယႃး ၶဝ်ႈႁူမ်ႈၽိုၵ်းၽွၼ်ႉၸွမ်းသေ ပဵၼ်ပွၵ်ႈဢွၼ်တၢင်းသုတ်း ဢၼ်မီးၵၢၼ်ၽိုၵ်းၽွၼ်ႉသိုၵ်း ၼွၵ်ႈၼႃႈၼမ်ႉၾီႇလိပ်ႇပိၼ်ႇ။ ၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉ လႆႈမီးၵၢၼ်ၽိုၵ်းၽွၼ်ႉမိူၼ်ဢၼ်တႄႉ ၼႂ်းငဝ်းလၢႆးဢၼ်ၶဝ်ႈႁုပ်ႈသိမ်းဢဝ်ၵုၼ်ၶိုၼ်း ဢၼ်ၽူႈၶဵၼ်ႁုပ်ႈသိမ်းလႆႈ တီႈၵုၼ်တၢင်းပွတ်းႁွင်ႇသုတ်းၶွင်ၾီႇလိပ်ႇပိၼ်ႇ ဢၼ်ယူႇၸမ်တင်းထႆႇဝၼ်ႇ လႄႈ ပွတ်းဝၼ်းတူၵ်းတိတ်းၸပ်းတင်း ပၢင်ႇလၢႆႇၶႄႇပွတ်းၸၢၼ်း၊ ၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉ ယင်းပဵၼ်ၼႂ်းငဝ်းလၢႆး ဢၼ်မီးပၼ်ႁႃတင်းၵၢၼ်ၽွင်းတၢင် လႄႈ ၵၢၼ်ႁူပ်ႉၼႃႈၵၼ်တင်းပၢင်ႇလၢႆႇ ၼႂ်းၵႄႈၵၢင် ၶႄႇ−ၾီႇလိပ်ႇပိၼ်ႇ ၵဵဝ်ႇလူၺ်ႈလွင်ႈၵၢၼ်ၸႂ်ႉၵွင်ႈသိတ်းၼမ်ႉ သႂ်ႇႁိူဝ်းၾီႇလိပ်ႇပိၼ်ႇၼၼ်ႉ ယူႇယဝ်ႉ။ မိူဝ်ႈဝၼ်းထီႉ 22 April 2024 ၼၼ်ႉ Zhang Youxia ၵႅမ်ႁူဝ်ပဝ်ႈ ၶွမ်ႇမသျိၼ်ႇၽၢႆႇသိုၵ်း ၼႂ်းၸုမ်းပွင်ၵၢၼ်ပႃႇတီႇၶွမ်ႇမိဝ်ႇၼိတ်ႉမိူင်းၶႄႇ လႆႈလၢတ်ႈၵႂႃႇတီႈ ပၢင်ၵုမ်ၽူႈၼမ်းၸၼ်ႉသုင်ၶွင်တပ်ႉၼမ်ႉၵူႈမိူင်းမိူင်း ဢၼ်မီးတူဝ်တႅၼ်း 30 ၸိုင်ႈမိူင်း ၶဝ်ႈႁူမ်ႈၼၼ်ႉဝႃႈ ၶႄႇၼၼ်ႉယင်းတိုၵ်ႉတေယိုတ်းမၼ်ႈ တႃႇၵႄႈၶႆငဝ်းလၢႆးၼႂ်းပၢင်ႇလၢႆႇၶႄႇပွတ်းၸၢၼ်း ၸွမ်းလၢႆလၢႆမိူင်း လူၺ်ႈၵၢၼ်ဢုပ်ႇဢူဝ်း ၵူၺ်းၵႃႈ တေဢမ်ႇပၼ်ႁႂ်ႈမိူင်းၸဝ်ႈၵဝ်ႇထုၵ်ႇပူၼ်ႉပႅၼ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-23T11:32:13

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9a%e1%80%ad%e1%80%af%e1%80%9d%e1%80%ba-16/

ၵူဝ်းရီးယႃးႁွင်ႇ ယိုဝ်းမၢၵ်ႇမိတ်ႉသႆးၵႂႃႇတူၵ်းၼႂ်းပၢင်ႇလၢႆႇတင်းၼမ်

ၵူဝ်းရီးယႃးႁွင်ႇ ၽိုၵ်းၽွၼ်ႉတုမ်ႉတွပ်ႇၽၢႆႇတၢင်းၼိဝ်းၶလီးယႃး လူၺ်ႈယိုဝ်းမၢၵ်ႇ မိတ်ႉသႆးၵႂႃႇတူၵ်းတီႈၼႂ်းပၢင်ႇလၢႆႇပွတ်းဝၼ်းဢွၵ်ႇတင်းၼမ်။ သိုဝ်ႇၶၢဝ်ႇ KCNA လၢႆးငၢၼ်း ၵဵဝ်ႇလူၺ်ႈၵၢၼ်ၽိုၵ်းၽွၼ်ႉၵူဝ်းရီးယႃးႁွင်ႇ ပွၵ်ႈၵမ်းၼႆႉ လႆႈပဵၼ်ၵႂႃႇ မိူဝ်ႈၼႂ်းဝၼ်းထီႉ 22 April 2024 (လိူၼ်ႁႃႈမႂ်ႇ 14 ၶမ်ႈ ပီႊတႆး 2118 ၼီႈ) လႄႈ ၽၢႆႇတၢင်းၵူဝ်းရီးယႃးၸၢၼ်း တင်း ၵျႃႇပၢၼ်ႇၵေႃႈ ၵူတ်ႇထတ်းထူပ်းႁၼ် လွင်ႈၸၢမ်းယိုဝ်းမၢၵ်ႇမိတ်ႉသႆးပွၵ်ႈၵမ်းၼႆႉ မိူၼ်ၵၼ်သေ ယူႇတီႈၵူဝ်းရီးယႃးၸၢၼ်း လႆႈလၢတ်ႈသႄႉသွမ်းဝႃႈ မၼ်းပဵၼ်ၽေးတေႃႇ လွင်ႈမၼ်ႈၼိမ်သဝ်းၼႂ်းပၢင်ႇလၢႆႇၵူဝ်းရီးယႃး ဝႃႈၼႆ။ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးမႃးဝၢႆးသေ ၽူႈမီးၸၼ်ႉသုင် ၼႂ်းတပ်ႉသိုၵ်းၵူဝ်းရီး ယႃးၸၢၼ်း လႄႈ ၽူႈပွင်ၵၢၼ်တပ်ႉၵၢင်ႁၢဝ်ဢမေႇရိၵၢၼ်ႇ ႁူပ်ႉထူပ်းဢုပ်ႇဢူဝ်း ၵၼ် ၵဵဝ်ႇလူၺ်ႈလွင်ႈမုၼ်းလႅင်းလၢဝ်ပွမ်ၵဵပ်းၶေႃႈမုၼ်း ဢိၵ်ႇတင်း လွင်ႈရၢတ်ႉသျႃး လႄႈ ၵူဝ်းရီးယႃးႁွင်ႇ မီးလွင်ႈၸမ်ၸႂ်ၵၼ်မႃးလိူဝ်ၵဝ်ႇ ၼႆယဝ်ႉ။ ဢွၼ်တၢင်းၼႆႉၵေႃႈ မိူဝ်ႈၼႂ်းဝၼ်းထီႉ 19 April 2024 ၼၼ်ႉ ၽၢႆႇတၢင်းၵူဝ်းရီးယႃး ႁွင်ႇၵေႃႈ ၸၢမ်းယိုဝ်းႁူဝ်မၢၵ်ႇမိတ်ႉသႆးသႅၼ်းယႂ်ႇ မိူၼ်ၵၼ် ဝႃႈၼႆ။ ၽၢႆႇတၢင်းၽူႈလူင်ႉလႅၼ်ႇၶဝ်ပၼ်ၾၢင်ႉလၢတ်ႈဝႃႈ ၵူဝ်းရီးယႃးႁွင်ႇ တေၸၢင်ႈၸၢမ်း ယိုဝ်းမၢၵ်ႇမိတ်ႉသႆးယဝ်ႉ ၸင်ႇတေသူင်ႇပၼ်ရၢတ်ႉသျႃး တႃႇဢဝ်ၵႂႃႇၸႂ်ႉတိုဝ်းၼႂ်း ပၢင်တိုၵ်းယူႇၶရဵၼ်း ဝႃႈၼႆ။ ၼွၵ်ႈလိူဝ်သေၼႆႉ ယူႇတီႈဢမေႇရိၵၢၼ်ႇ လႄႈ ၵူဝ်းရီးယႃးၸၢၼ်း ၵေႃႈလၢတ်ႈဝႃႈ ပႅၵ်ႉသမ်ႉ ၸၢတ်ႈၸိုင်ႈလုမ်ႈၾႃႉ သင်ႇႁၢမ်ႈဝႆႉဝႃႈ ႁၢမ်ႈၵူဝ်းရီးယႃးႁွင်ႇ သူင်ႇၶိူင်ႈယိပ်းဢွၵ်ႇၼွၵ်ႈမိူင်း ၼႆသေတႃႉ ၵူဝ်းရီးယႃးႁွင်ႇၵေႃႈ ယင်းသူင်ႇၶိူင်ႈယိပ်းပၼ်တီႈရၢတ်ႉသျႃး ယူႇၼႆယဝ်ႉ။ ၸိူင်ႉႁိုဝ်ၵေႃႈလီ မိူဝ်ႈၼႂ်းပီႊ 2023 ၼၼ်ႉၵေႃႈ ၽၢႆႇတၢင်းၵူဝ်းရီးယႃးႁွင်ႇ လႆႈၸၢမ်း ယိုဝ်းမၢၵ်ႇမိတ်ႉသႆးတင်းၼမ် ၸွမ်းၼင်ႇဢၼ်ယၢမ်ႈမီးမႃး လူၺ်ႈပူၼ်ႉပႅၼ်ပိူင် ၵၢၼ်ၶွမ်ႈသပိတ်ႈၶွင်ၸၢတ်ႈၸိုင်ႈလုမ်ႈၾႃႉ လႄႈ ဢမ်ႇသူၼ်ၸႂ်ၶေႃႈပၼ်ၾၢင်ႉ ဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-04-23T11:20:58

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%81%a2%e1%82%86%e1%82%81%e1%80%ad%e1%80%b0%e1%80%9d%e1%80%ba%e1%82%88%e1%80%9c%e1%82%85%e1%80%84%e1%80%ba%e1%80%b8-%e1%82%81%e1%82%85-4/

ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ ၸွႆႈထႅမ် ၵေႃႉသိုၵ်း RCSS/SSA

တႃႇပေႃးတေပဵၼ်ႁႅင်းၸႂ် လႄႈ လွင်ႈၵမ်ႉၸွႆႈ ၽူႈႁၢပ်ႇထၢမ်းၵၢၼ် ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇ ၼႆသေ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ။ မိူဝ်ႈဝၼ်းထီႉ 21 April 2024 (လိူၼ်ႁႃႈမႂ်ႇ 13 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႆႈသိုဝ်ႉဢဝ်ၶွင်ၵိၼ်ယႅမ်ႉလၢႆလၢႆလွင်ႈ တူၵ်းမႅၼ်ႈသၢင်ႉငိုၼ်းမၢၼ်ႈ 928,300 ပျႃး (ၵဝ်ႈသႅၼ်သွင်မိုၼ်ႇပႅတ်ႇႁဵင်သၢမ်ပၢၵ်ႇ ပျႃးတဵမ်တဵမ်) သေဢမ်ႇၵႃး သိုဝ်ႉဢဝ်ပႃးတင်း သွၵ်းတိၼ်ၽႅၼ်ႇၶဵဝ် 35 ၵူႈ တူၵ်းမႅၼ်ႈသၢင်ႉငိုၼ်းမၢၼ်ႈ 500,000 (ႁႃႈသႅၼ်ပျႃးတဵမ်တဵမ်) သေ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇဝႆႉၼႂ်းၼႃႈတီႈၵုမ်းၵမ် ၼၼ်ႉ ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႄႈ ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-23T10:27:30

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-17/

သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇၵျွင်းမုၼ်ၸဝ်ႈ

ယွၼ်ႉပၢင်တိုၵ်းၼႂ်းပိုၼ်ႉတီႈသေ သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၵျွင်းမုၼ်ၸဝ်ႈ ဝၢၼ်ႈတယႅတ်ႉၵူင်း တင်း ဝၢၼ်ႈၸႃႇလီႇ ဢိူင်ႇတယႅတ်ႉၵူင်း ၸႄႈဝဵင်းၼွင်ၶဵဝ် ၸႄႈတွၼ်ႈၵျွၵ်းမႄး လႄႈ ၵျွင်းမုၼ်ၸဝ်ႈလူႉၵွႆႁႅင်းဝႆႉယူႇယဝ်ႉ။ မိူဝ်ႈဝၼ်းထီႉ 21 April 2024 (လိူၼ်ႁႃႈမႂ်ႇ 13 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ တင်း ၸုမ်း PDF (ဝဵင်းလိူဝ်ႇ) ပဵၼ်ပၢင်တိုၵ်းၵၼ် ၸွမ်းႁိမ်းႁွမ်းဝၢၼ်ႈလႄႈ ၵူၼ်းမိူင်းၼႂ်းပိုၼ်ႉတီႈၵေႃႈ ၼႅတ်ႈဢွၼ်ၵၼ်ပၢႆႈဢွၵ်ႇဝၢၼ်ႈ လူၺ်ႈဢမ်ႇတၼ်းတေႃႉၶူဝ်းလဵင်းသင် ၼႆယဝ်ႉ။ ၵူၼ်းဝၢၼ်ႈတယႅတ်ႉၵူင်းၵေႃႉၼိုင်ႈ လၢတ်ႈတီႈသိုဝ်ႇၶၢဝ်ႇ RFA ဝႃႈ ၸုမ်းသိုၵ်းၶဝ်ပိုတ်းယိုဝ်းၵၼ် မိူဝ်ႈဝၼ်းထီႉ 21 April 2024 ၼၼ်ႉ ထိုင်ယၢမ်းၵၢင်ၶမ်ႈၵေႃႈ တိုၵ်ႉလႆႈငိၼ်းသဵင်ၵွင်ႈသဵင်မၢၵ်ႇ ၸွမ်းႁိမ်းႁွမ်းဝၢၼ်ႈယူႇ၊ ငဝ်းလၢႆးၼႂ်းဝၢၼ်ႈပဵၼ်ႁိုဝ်မီးႁိုဝ်တႄႉ ဢမ်ႇလႆႈႁူႉၸွမ်းသင်၊ ႁိူၼ်းယေးၵေႃႈ ပွႆႇဝႆႉၸိူင်ႉၼၼ်လႄႈ ဢမ်ႇတၼ်းလႆႈဢဝ်သင်မႃး၊ သင်ၶဝ်တိုၵ်ႉသိုပ်ႇ ပိုတ်းယိုဝ်းၵၼ်တႄႉ တႃႇတေပွၵ်ႈမိူဝ်းၶိုၼ်းတၢင်းႁိူၼ်းၼၼ်ႉ ပဵၼ်လွင်ႈယၢပ်ႇၽိုတ်ႇဝႆႉယူႇ ဝႃႈၼႆ။ တၢင်းၽၢႆႇၸုမ်း PDF (ဝဵင်းလိူဝ်ႇ) ပိုၼ်ၽၢဝ်ႇၵႂႃႇမိူဝ်ႈဝၼ်းထီႉ 22 April 2024 ၼႆႉဝႃႈ သိုၵ်းမၢၼ်ႈဢဝ်ႁိူဝ်းမိၼ် ပွႆႇမၢၵ်ႇသႂ်ႇ တီႈၵျွင်းမုၼ်ၸဝ်ႈ ဝၢၼ်ႈတယႅတ်ႉၵူင်း 3 လုၵ်ႈ၊ ၵျွင်းမုၼ်ၸဝ်ႈ ဝၢၼ်ႈၸႃႇလီႇ 2 လုၵ်ႈ ဝႃႈၼႆ။ ယွၼ်ႉပၢင်တိုၵ်းလႄႈ သင်ႇၶၸဝ်ႈ၊ ၵူၼ်းမိူင်းၼႂ်းပိုၼ်ႉတီႈ ၸွင်ႇလႆႈတၢင်းမၢတ်ႇၸဵပ်းယူႇႁိုဝ်ၼႆၼၼ်ႉ ဢမ်ႇပႆႇလႆႈႁူႉၸွမ်း၊ ၼွၵ်ႈလိူဝ်ၼၼ်ႉ ၵူၼ်းမိူင်းၼႂ်းပိုၼ်ႉတီႈ 1,000 ပၢႆ ၵမ်ႉၼမ်ဢွၼ်ၵၼ်ပၢႆႈၽေးပၢင်တိုၵ်းၵႂႃႇ တၢင်းဝဵင်းပၢင်ႇဢူး လႄႈ ဝဵင်းၼွင်ၶဵဝ် ၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-04-22T13:02:08

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%81%a2%e1%82%86%e1%81%b5%e1%80%b0-4/

သိုၵ်းမၢၼ်ႈယိုဝ်းတၢႆၵူၼ်းထဝ်ႈဢႃႇယု 70 ပီႊ

ၸုမ်းသိုၵ်းမၢၼ်ႈ ထူဝ်းသိုၵ်းၶဝ်ႈၵႂႃႇတီႈၼႂ်းဝၢၼ်ႈၵၢႆး (ဝၢၼ်ႈႁွင်ႇ) ၸႄႈဝဵင်းမျိၼ်းၶျၢၼ်ႇ တိူင်းဝဵင်းလိူဝ်ႇသေ ၶိုၼ်းတီႉၺွပ်းလႆႈၵူၼ်းမိူင်း ၸိူဝ်းပၢႆႈဢွၵ်ႇဝၢၼ်ႈ လႄႈ ဢဝ်ၵွင်ႈယိုဝ်းတၢႆပႅတ်ႈ မႄႈထဝ်ႈၵေႃႉၼိုင်ႈၼႆယဝ်ႉ။ (Photo: Citizen Journalist) ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇ RFA ဝႃႈ မိူဝ်ႈဝႃးဝၼ်းထီႉ 21 April 2024 (လိူၼ်ႁႃႈမႂ်ႇ 13 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ ႁႅင်းသိုၵ်းၸမ် 100 ၵေႃႉ ထူဝ်းသိုၵ်းၶဝ်ႈၵႂႃႇတီႈၼႂ်းဝၢၼ်ႈၵၢႆး(ဝၢၼ်ႈႁွင်ႇ)သေ ၵမ်းၼၼ်ႉ ၵူၼ်းဝၢၼ်ႈဢွၼ်ၵၼ်ပၢႆႈဢွၵ်ႇဝၢၼ်ႈၵႂႃႇ ၽၢႆႇတၢင်းႁွင်ႇဝၢၼ်ႈလႄႈ သိုၵ်းမၢၼ်ႈ ၶိုၼ်းလမ်းၶိုတ်ႈလႄႈ တီႉၺွပ်းလႆႈၸိူဝ်းၶဝ် ၸႂ်ႉမွပ်ႇဝႆႉၼိူဝ်လိၼ်၊ ယဝ်ႉၵေႃႈၶိုၼ်းၸၼ်ဢဝ် မႄႈထဝ်ႈၵေႃႉၼိုင်ႈ ဢႃႇယု 70 ပီႊ ဢွၵ်ႇၵႂႃႇသေ ဢဝ်ၵွင်ႈယိုဝ်းတၢႆပႅတ်ႈ ၼႆယဝ်ႉ။ မႄႈထဝ်ႈၵေႃႉထုၵ်ႇသိုၵ်းမၢၼ်ႈယိုဝ်းတၢႆၼၼ်ႉ ၸိုဝ်ႈႁွင်ႉ တေႃႇၺုၼ်ႉသူၺ်ႇ ဢႃႇယု 70 ပီႊ လႄႈ သိုၵ်းမၢၼ်ႈဢဝ်ၾႆးၸုတ်ႇပႃးႁိူၼ်းၵူၼ်းမိူင်း လုၵ်ႉပဵၼ်ၾႆးၵႂႃႇ 150 လင် ၼႆယဝ်ႉ။ ယွၼ်ႉလွင်ႈမိူၵ်ႈမႂ်ႈသိုၵ်းမၢၼ်ႈသေ ႁိူၼ်းၵူၼ်းမိူင်းၼႂ်းပိုၼ်ႉတီႈ ၸႄႈဝဵင်းမျိၼ်းၶျၢၼ်ႇ လႆႈထုၵ်ႇသိုၵ်းမၢၼ်ႈဢဝ်ၾႆးၸုတ်ႇၽဝ်ၵႂႃႇမွၵ်ႈ 1,500 လင် လႄႈ ၵူၼ်းမိူင်းၼႂ်းပိုၼ်ႉတီႈၵေႃႈ လႆႈပၢႆႈၽေးတင်းၼမ်သေ တုၵ်ႉၶၶၢၼ်ၸႂ်တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-04-22T12:49:34

https://taifreedom.com/%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8%e1%82%81%e1%80%95%e1%80%ba%e1%82%89/

ဢီႇရၢၼ်ႇႁၢင်ႈႁႅၼ်းႁပ်ႉႁိူဝ်းမိၼ်တီႈရၢတ်ႉသျႃး

မိူဝ်ႈဝၼ်းထီႉ 21 April 2024 (လိူၼ်ႁႃႈမႂ်ႇ 13 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်းဝႃႈ ဢီႇရၢၼ်ႇႁၢင်ႈႁႅၼ်း ႁပ်ႉဢဝ်ႁိူဝ်းမိၼ် ဢၼ်သိုဝ်ႉမႃးတီႈရၢတ်ႉသျႃး၊ ၼႄႁႂ်ႈႁၼ်ထိုင် လွင်ႈၸမ်ၸႂ်ရၢတ်ႉသျႃးလႄႈ ဢီႇရၢၼ်ႇတိူဝ်းၶိုၼ်ႈမႃးထႅင်ႈ။ ၸွမ်းၼင်ႇသိုဝ်ႇၶၢဝ်ႇၵျႃႇမၼီႇ DPA လၢႆးငၢၼ်း ဢၢင်ႈဢိင်သိုဝ်ႇၶၢဝ်ႇဢီႇရၢၼ်ႇမႃးဝႃႈ ဢီႇရၢၼ်ႇၼၼ်ႉ ႁၢင်ႈႁႅၼ်းတေႁပ်ႉႁိူဝ်းမိၼ်လိုပ်ႈလမ်း Sukhoi Su-35 တီႈရၢတ်ႉသျႃးၵမ်းဢွၼ်တၢင်းသုတ်း ထႅင်ႈၼႂ်းၶၢဝ်းတၢင်းလၢႆဝၼ်းၼႆႉ ဝၢႆးသေလႆႈမီးလွင်ႈသင်ႇသိုဝ်ႉတီႈရၢတ်ႉသျႃးၵႂႃႇယဝ်ႉၸဵမ်မိူဝ်ႈလိူၼ် November 2023 ပူၼ်ႉမႃးၼၼ်ႉ တႃႇဢဝ်မႃးတႅၼ်း ၶိူင်ႈလၢၵ်ႈၼၢၵ်ႈဢၼ်ၵဝ်ႇၸိူဝ်းၼၼ်ႉ ဝႃႈၼႆ။ လွင်ႈသင်ႇသိုဝ်ႉႁိူဝ်းမိၼ်လိုပ်ႈလမ်းတီႈရၢတ်ႉသျႃးၼႆႉ ၼႄႁႂ်ႈႁၼ်ဝႃႈ ဢီႇရၢၼ်ႇမီးလွင်ႈတင်ႈၸႂ် တႃႇၵုမ်းလုမ်းလႃး ၽုင်ႁိူဝ်းမိၼ်တပ်ႉသိုၵ်းဢၼ်ၵဝ်ႇၵႄႇ ဢၼ်မႄးဢမ်ႇၶိုတ်းတၼ်းယဝ်ႉၼၼ်ႉသေ ယင်းၼႄႁႂ်ႈႁၼ်ထိုင် လွင်ႈၸမ်ၸႂ် ၽၢႆႇၵၢၼ်သိုၵ်းလႄႈၽၢႆႇၵႅတ်ႇၶႄ ၼႂ်းၵႄႈၵၢင်ဢီႇရၢၼ်ႇတင်းရၢတ်ႉသျႃး တိူဝ်းၶိုၼ်ႈမႃးထႅင်ႈ။ လိူဝ်သေသင်ႇသိုဝ်ႉၶိူင်ႈၵွင်ႈၵၢင်ႇယဝ်ႉ ၽၢႆႇတၢင်းဢီႇရၢၼ်ႇ ယင်းသူင်ႇၵူၼ်းၵႂႃႇၽိုၵ်းပၼ်ရၢတ်ႉသျႃး ၼႂ်းၵၢၼ်ၸႂ်ႉတိုဝ်းတရူၼ်း ဢၼ်ဢီႇရၢၼ်ႇၶၢႆပၼ်ရၢတ်ႉသျႃး ဢၼ်ဢဝ်ၵႂႃႇၸႂ်ႉတိုဝ်း ၼႂ်းပၢင်တိုၵ်းယူႇၶရဵၼ်းၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-22T12:34:41

https://taifreedom.com/%e1%80%9d%e1%80%84%e1%80%ba%e1%80%a2%e1%80%ae%e1%82%89-%e1%80%a2%e1%80%bd%e1%81%b5%e1%80%ba%e1%82%87%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8/

ဝင်ဢီႉ ဢွၵ်ႇၶၢဝ်းတၢင်းထိုင် ၵမ်ႇပေႃးတီးယႃး ပဵၼ်လွင်ႈလီမႆႈၸႂ်

မိူဝ်ႈဝၼ်းထီႉ 21 April 2024 (လိူၼ်ႁႃႈမႂ်ႇ 13 ၶမ်ႈ ပီႊတႆး 2118 ၼီႈ) ၽွင်းလူင်ၽၢႆႇၼွၵ်ႈမိူင်း မိူင်းၶႄႇ လႆႈဢွၵ်ႇၶၢဝ်းတၢင်းႁွတ်ႈထိုင် ၵမ်ႇပေႃးတီးယႃး သေ လႆႈမီးလွင်ႈဢုပ်ႇဢူဝ်းၵၼ်တင်းၸွမ်ၽွင်းလူင် ၵမ်ႇပေႃးတီးယႃး ပႃးယူႇယဝ်ႉ။ လွင်ႈဢၼ်ဢွၵ်ႇၶၢဝ်းတၢင်းမႃးပွၵ်ႈၼႆႉ ပဵၼ်လွင်ႈဢၼ်လီမႆႈၸႂ် ၵဵဝ်ႇလူၺ်ႈလွင်ႈၶူင်းၵၢၼ်လူင်ၶႄႇ ဢၼ်မီးၼႂ်းၵမ်ႇပေႃးတီးယႃး 2 ၶူင်းၵၢၼ် ဢၼ်ဝႃႈ ၽႅၼ်ၵၢၼ်တႃႇၶုတ်းၼမ်ႉႁွင်ႈလူင် လႄႈ တီႈတင်ႈတပ်ႉႁိူဝ်း ၼၼ်ႉ ၽူႈထတ်းသၢင်ငဝ်းလၢႆးတူၺ်းႁၼ်ဝႃႈ ၽႅၼ်ၵၢၼ်လူင်းတိုၼ်းလၢင်း ဢၼ်ယႂ်ႇလူင်ၼႆႉ တေၸွႆႈသၢင်ႈပၼ် ၽွၼ်းလီၽၢႆႇတပ်ႉသိုၵ်းၶႄႇ ၼႂ်းဢေးသျႃးၸဵင်ႇၸၢၼ်းဝၼ်းဢွၵ်ႇၼႆႉမႃး ဝႃႈၼႆ။ ဢွၼ်တၢင်းၼႆႉၵေႃႈ ၽၢႆႇတၢင်းၵမ်ႇပေႃးတီးယႃးလႆႈလၢတ်ႈထိုင် လွင်ႈႁဵတ်းၶူင်းၵၢၼ် ၶုတ်းၼမ်ႉႁွင်ႈ ဢၼ်မီးတၢင်းယၢဝ်း 180 ၵီႇလူဝ်ႇမီႇတိူဝ်ႇ၊ တၢင်းၵႂၢင်ႈ 100 မီႇတိူဝ်ႇ လႄႈလိုၵ်ႉ 5.4 မဵတ်ႉသေ တူၵ်းယူႇငိုၼ်း 1,700 လၢၼ်ႉ တေႃႇလႃႇဢမေႇရိၵၢၼ်ႇ၊ တေလုၵ်ႉတီႈဝဵင်းလူင်ၵမ်ႇပေႃးတီးယႃး Phnom Penh တေႃႇထိုင် ပၢင်ႇလၢႆႇဢၢဝ်ႇထႆးလႄႈ ႁဵတ်းႁႂ်ႈဝႅတ်ႉၼမ်းလႆႈမႆႈၸႂ်မႃးယူႇယဝ်ႉ။ ၽူႈလူင်ႉလႅၼ်ႇမၢင်ၵေႃႉၵေႃႈဝႃႈ ၵၢၼ်ၶုတ်းၼမ်ႉႁွင်ႈၼႆႉ တေႁဵတ်ႁႂ်ႈၶႄႇ ၶၢႆႉတပ်ႉသိုၵ်းမႃးပွတ်းၸၢၼ်း ဢၼ်ၸမ်ၵၼ်တင်း ပွတ်းၸၢၼ်းၶွင်ဝႅတ်ႉၼၢမ်းသေ ပဵၼ်တီႈဢၼ် မီးလွင်ႈၶဵင်ႈၶႅင်ၵၼ် တင်းၶႄႇ ၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉလႆႈငၢႆႈၼႆယူႇ။ ၶႄႇၼႆႉၵေႃႈ ပဵၼ်ဢူၺ်းလီဢၼ်မီးၸၼ်ႉထၢၼ်ႈလမ်ႇလွင်ႈ တွၼ်ႈတႃႇၵမ်ႇပေႃးတီးယႃး တႄႉတႄႉ၊ ၸွမ်းလူၺ်ႈၶႄႇၼၼ်ႉ မီးဢႃႇၼႃႇၼိူဝ်ၵၢၼ်ပၢႆးမၢၵ်ႈမီးၼႂ်းမိူင်း ဢမ်ႇဝႃႈၼႂ်းၵၢၼ်လူင်းတိုၼ်း ဢၼ်မီးၶႄႇပဵၼ်ၵူၼ်းၵမ်ႉၸွႆႈ၊ ၶူင်ႉသၢင်ႈပိုၼ်ႉထၢၼ် ၽၢႆႇသၢႆၵၢၼ်မိၼ် လႄႈ သဵၼ်ႈတၢင်း၊ ၽူႈလူင်းတိုၼ်းၶႄႇၵေႃႈ လႆႈဢွၼ်ၵၼ်ၶဝ်ႈမႃးလူင်းတိုၼ်း ၼႂ်းၵမ်ႇပေႃးတီးယႃး ဢမ်ႇဝႃႈ ႁူင်းလႅမ်း၊ ၵႃႇသီႇၼူဝ်ႇ ႁူမ်ႈပႃး တီႈလိၼ်ႁိူၼ်းယေး လိူဝ်သေၼၼ်ႉ ၵမ်ႇပေႃးတီးယႃး ယင်းမီးၼီႈယူႇ 40% မွၵ်ႈ 10,000 လၢၼ်ႉတေႃႇလႃႇဢမေႇရိၵၢၼ်ႇ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-04-22T12:25:22

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8-6/

ဢမေႇရိၵၢၼ်ႇ ႁၢင်ႈႁႅၼ်းၸွႆႈထႅမ် ဢိတ်ႇသရေး−ယူႇၶရဵၼ်း လႄႈ ထႆႇဝၼ်ႇ

ဢမေႇရိၵၢၼ်ႇ တေၸွႆႈထႅမ် ယူႇၶရဵၼ်း၊ ဢိတ်ႇသရေး လႄႈ ထႆႇဝၼ်ႇ ပဵၼ်တႃႇသၢင်ႉငိုၼ်း 95,000 လၢၼ်ႉတေႃႇလႃႇဢမေႇရိၵၢၼ်ႇ သေဢမ်ႇၵႃး တေႁၢမ်ႈၸႂ်ႉတိုဝ်း TikTok ၼႂ်းမိူင်းဢမေႇရိၵၢၼ်ႇထႅင်ႈ။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 22 April 2024 (လိူၼ်ႁႃႈမႂ်ႇ 14 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ သၽႃးတႅၼ်းၽွင်းၵူၼ်းမိူင်းဢမေႇရိၵၢၼ်ႇ ဢွၼ်ၵၼ်တွတ်ႈၶႅပ်းၵၢင်ၸႂ် ႁၼ်လီ တႃႇၸွႆႈထႅမ်ယူႇၶရဵၼ်း ပဵၼ်တႃႇသၢင်ႉငိုၼ်း 61,000 လၢၼ်ႉတေႃႇလႃႇ လႄႈ ငိုၼ်းၸွႆႈထႅမ် ဢိတ်ႇသရေး 26,000 လၢၼ်ႉတေႃႇ လႃႇ ၼႂ်းၼၼ်ႉႁူမ်ႈပႃးငိုၼ်းၸွႆႈထႅမ် ၽၢႆႇသုၼ်ႇလႆႈသုၼ်ႇပဵၼ်ၵူၼ်း 9,100 လၢၼ်ႉ တေႃႇလႃႇ ဢိၵ်ႇတင်း ထႆႇဝၼ်ႇ လႄႈ ၼႂ်းပွတ်းတွၼ်ႈ ဢိၼ်ႇတူဝ်ႇ−ပႄႇသိၾိၵ်ႇ ထႅင်ႈ 8,000 လၢၼ်ႉတေႃႇလႃႇ တႃႇၸႂ်ႉပဵၼ်ၵၢၼ်ႁပ်ႉမိုဝ်း လွင်ႈမႄႇၶႂၢၵ်ႈဢႃႇၼႃႇၶႄႇ ၼႆယဝ်ႉ။ ၼွၵ်ႈလိူဝ်သေၼႆႉ တႅၼ်းၽွင်းသၽႃးၵူၼ်းမိူင်းဢမေႇရိၵၢၼ်ႇ ယင်းႁၼ်လီထႅင်ႈ ဝႃႈ ၼႂ်းၶၢဝ်းတၢင်းပီႊၼႆႉ ႁႂ်ႈၶွမ်ႇပၼီႇ Bytedance ဢၼ်ပဵၼ်ၸဝ်ႈၶွင် TikTok ၼႂ်းမိူင်းၶႄႇၼၼ်ႉ ၶၢႆပႅတ်ႈၵၢၼ်လူင်းတိုၼ်းၼႂ်း TikTok ပၼ်တီႈ ၶွမ်ႇပၼီႇၵူၼ်းၶိူဝ်း ဢမေႇရိၵၢၼ်ႇတင်းမူတ်း ပေႃးဢမ်ႇၸႂ်ႈၸိူင်ႉၼၼ် တေႁၢမ်ႈၸႂ်ႉတိုဝ်း TikTok ၼႂ်းမိူင်းဢမေႇရိၵၢၼ်ႇ သေဢမ်ႇၵႃး ယင်းပၼ်ဢႃႇၼႃႇတီႈ ၸွမ်ၸိုင်ႈဢမေႇရိၵၢၼ်ႇ ပဵၼ်ၵေႃႉဝၢင်းၽႅၼ်ပၼ်တၢမ်ႇၶွမ်ႈသပိတ်ႈ ရၢတ်ႉသျႃး တင်း ဢီႇရၢၼ်ႇထႅင်ႈ ဝႃႈၼႆ။ ၵဵဝ်ႇလူၺ်ႈလွင်ႈ TikTok ၼႆႉသေ ၽၢႆႇတၢင်းဢမေႇရိၵၢၼ်ႇ ႁၼ်ထိုင်ဝႃႈ မၼ်းတေ ၸၢင်ႈယႃႉၵဝ်းလွင်ႈမၼ်ႈၼိမ်သဝ်းၸိုင်ႈမိူင်း ယွၼ်ႉပိူဝ်ႈဝႃႈ လူင်ပွင်ၸိုင်ႈၶႄႇ ၸၢင်ႈ တဵၵ်းယွၼ်းၶေႃႈမုၼ်းၽူႈၸႂ်ႉတိုဝ်းၼႂ်းမိူင်းဢမေႇရိၵၢၼ်ႇ တီႈၶွမ်ႇပၼီႇ TikTok လႆႈ ၼႆသေတႃႉ ၽၢႆႇတၢင်း TikTok ၵေႃႈ ယၢမ်ႈလၢတ်ႈယဝ်ႉဝႃႈ ဢမ်ႇတွၼ်ႉပၼ်ၶေႃႈ မုၼ်းဢမေႇရိၵၢၼ်ႇ တီႈလူင်ပွင်ၸိုင်ႈၶႄႇသေလွင်ႈ ဝႃႈၼႆ။ လွင်ႈသၽႃးတႅၼ်းၽွင်းၵူၼ်းမိူင်းဢမေႇရိၵၢၼ်ႇ ၸႂ်ယႂ်ႇလွင်ႈၸွႆႈထႅမ်ၽၢႆႇသုၼ်ႇ လႆႈသုၼ်ႇပဵၼ်ၵူၼ်းတၢင်ႇၸိုင်ႈမိူင်း တႃႇဢမ်ႇသူၼ်ၸႂ်တၢင်းႁၼ်ထိုင်ၵူၼ်းမိူင်း ဢမေႇရိၵၢၼ်ႇ ဢၼ်ၸႂ်ႉတိုဝ်း TikTok 170 လၢၼ်ႉၵေႃႉၼၼ်ႉ ပဵၼ်ဢၼ်လီသေလၢႆၼႃႇၼႆ ၽၢႆႇတၢင်း TikTok လၢတ်ႈၼင်ႇၼႆ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈလွင်ႈဢမေႇရိၵၢၼ်ႇ ၸွႆႈထႅမ်ယူႇၶရဵၼ်း၊ ဢိတ်ႇသရေး လႄႈ ထႆႇဝၼ်ႇ ပွၵ်ႈၵမ်းၼႆႉသေ ယူႇတီႈၽူႈတၢင်လၢတ်ႈရၢတ်ႉသျႃး လႆႈလၢတ်ႈပၼ်တၢင်းႁၼ်ထိုင်ၵႂႃႇဝႃႈ မၼ်းၼိုင်ႈၶႅၼ်းတေႁဵတ်းႁႂ်ႈ ငဝ်းလၢႆး လွင်ႈသုၵ်ႉယုင်ႈၸွတ်ႈတူဝ်ႈလုမ်ႈၾႃႉ ႁၢႆႉႁႅင်းၶိုၼ်ႈမႃးၵူၺ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-22T11:00:12

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%9e%e1%80%b0%e1%82%87%e1%80%9e%e1%80%99%e1%80%ba%e1%80%b8%e1%81%b5%e1%80%ad%e1%81%bc%e1%80%ba%e1%80%9a%e1%82%83%e1%82%88%e1%80%99%e1%80%9d%e1%80%ba-3/

ၵူၼ်းသူႇသမ်းၵိၼ်ယႃႈမဝ်းၵမ်ၼင်ႇၵၼ် ႁႅမ်ၵၼ်တၢႆၶိုၼ်း

ၵူၼ်းသူႇသမ်းၵိၼ်ယႃႈမဝ်းၵမ် တီႈဝဵင်းမူႇၸေႊ ၸႄႈတွၼ်ႈမူႇၸေႊၼၼ်ႉ ၽိတ်းထဵင်မေႃးၵႂၢမ်းၼမ်ၵၼ် လႄႈ ထိုင်တီႈဢဝ်မိတ်ႈတႅင်းၵၼ်တၢႆၶိုၼ်း ၼႆယူႇယဝ်ႉ။ မိူဝ်ႈဝၼ်းထီႉ 20 April 2024 (လိူၼ်ႁႃႈမႂ်ႇ 12 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 10:00 မူင်းပၢႆၼၼ်ႉ ၵူၼ်းသူႇသမ်းၵိၼ်ယႃႈမဝ်းၵမ်ၼင်ႇၵၼ် ၽိတ်းမေႃးၵႂၢမ်းၼမ်ၵၼ် တီႈႁိမ်းလၢၼ်ႉလၢင်ႉလူတ်ႉ ၼႂ်းပွၵ်ႉႁူဝ်ၼႃး ဝဵင်းမူႇၸေႊသေ ထိုင်တီႈဢဝ်မိတ်ႈတႅင်းၵၼ်ၶိုၼ်း လူႉတၢႆၵႂႃႇ 1 ၵေႃႉၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈဝဵင်းမူႇၸေႊ လၢတ်ႈၼႄဝႃႈ ၵေႃႉၺႃးတႅင်းၼၼ်ႉ မီးဢႃႇယုၸမ်ထိုင် 40 ပီႊယဝ်ႉ၊ ပဵၼ်ၶဝ်ၼင်ႇၵၼ်ၽိတ်းမေႃးၵႂၢမ်းၼမ်ၵၼ်ၵူၺ်း ယွၼ်ႉလွင်ႈသင်လႄႈ ၽိတ်းၵၼ်တႄႉဢမ်ႇလႆႈႁူႉ၊ ၸႃႉၶဝ်ၼႆႉသမ်ႉ ပဵၼ်ၵူၼ်း သူႇသမ်းၵိၼ်ယႃႈမဝ်းၵမ် လႄႈ ပေႃးဢမ်ႇလႆႈသူႇသမ်းၵိၼ်ယႃႈမဝ်းၵမ်သမ်ႉ တေမီးလူမ်းၸႂ်ပိတ်းၸႂ်ပွတ်းၸိူင်ႉၼၼ် ဝႃႈၼႆ။ ၵေႃႉထုၵ်ႇၺႃးတႅင်းသေတၢႆၵႂႃႇၼၼ်ႉ ၸုမ်းပရႁိတဝဵင်းမူႇၸေႊ ဢဝ်ၵႃးၵႂႃႇတၢင်ႇ ၶၢပ်ႈတူဝ်သေ ၵႂႃႇဝႆႉတီႈႁူင်းယႃဝဵင်းမူႇၸေႊယဝ်ႉဝႃႈၼႆ၊ ၵေႃႉဢဝ်မိတ်ႈတႅင်း ၼၼ်ႉၵေႃႈပၢႆႈလွတ်ႈဝႆႉ ၼႆယဝ်ႉ။ တီႈဝဵင်းမူႇၸေႊၼႆႉ ၵူၼ်းသူႇသမ်းၵိၼ်ယႃႈမဝ်းၵမ်ၵေႃႈၼမ်၊ ၵူၼ်းႁၢႆႉ (မီးၵွင်ႈ) ၽူႈလၵ်ႉၵူၼ်းၸူၼ် ၵေႃႈၼမ်၊ ပၢင်တေႃႇပၢင်လွင်းၵေႃႈၼမ်၊ လွင်ႈၶႃႈႁႅမ်တၢႆၵၼ်ၵေႃႈ ၵႆႉမီးၼႃႇလႄႈ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ လႆႈမႆႈၸႂ် လွင်ႈၵၢၼ်ယူႇသၢင်ႈၵိၼ်သဝ်း တႄႉတႄႉဝႃႈဝႃႈ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-04-21T14:15:28

https://taifreedom.com/rcss-ssa-%e1%80%90%e1%80%95%e1%80%ba%e1%82%89%e1%81%b5%e1%80%bd%e1%80%84%e1%80%ba-101-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95%e1%81%a2%e1%80%84/

RCSS/SSA တပ်ႉၵွင် 101 ၸတ်းႁဵတ်းပၢင်လူင်းၵၢၼ်သွၼ်သိုၵ်းၸုပ်ႈ (1)

မိူဝ်ႈၼႆႉဝၼ်းထီႉ 21 April 2024 (လိူၼ်ႁႃႈမႂ်ႇ 13 ၶမ်ႈ ပီႊတႆး 2118 ၼီႈ) ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပၢင်ၵႅဝ်ႈ လူင်းပၢင်သွၼ်ၵၢၼ်သိုၵ်း ၸုပ်ႈ (1) 2024 ၼႂ်းၸႄႈဝဵင်းမိူင်းပၼ်ႇ ၼႆသေ မီးသင်ႇၶၸဝ်ႈလၢႆလၢႆတူၼ်ႈၶိုၼ်ႈႁွတ်ႈ သေဢမ်ႇၵႃး မီး ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႄႈ ၽူႈယႂ်ႇၵူၼ်းလူင်ၼႂ်းမုၵ်ႉၸုမ်း လႄႈပီႈၼွင်ႉၶႅၵ်ႇတၢင်ႇမူႇတၢင်ႇၸုမ်း လႄႈပေႃႈမႄႈၵူၼ်းမိူင်းၵူၼ်းသိုၵ်း ၶိုၼ်ႈႁွတ်ႈတင်းၼမ် ၼႆယဝ်ႉ။ ၼႂ်းပၢင်လူင်းၵၢၼ်သွၼ်ၼၼ်ႉ မီးပႃးလၢႆးၸိူင်းတိုၵ်း မိူၼ်ၼင်ႇ လၢႆးယိုဝ်းၵွင်ႈၶိုၵ်ႉၶၵ်ႉ၊ လၢႆးယိုဝ်းၵွင်ႈႁႃႈမဵဝ်း ဢိၵ်ႇထႅင်ႈ လၢႆးၸိူင်းၵႅတ်ႇၶႄတူဝ်လၢႆလၢႆလွင်ႈသေ ဝၢႆးၼၼ်ႉသၢႆသိုၵ်းၶဝ်ႈဢဝ်တီႈယူႇယဝ်ႉ ၽူႈမီးပုၼ်ႈၽွၼ်းဢွၼ်ၼပ်ႉယမ်သွင်ပိူင် ဝႃႈၼႆ။ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA မွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၵႂႃႇဝႃႈ “ၵူၼ်းမိူင်ႈၸိုင်ႈတႆးႁဝ်းၶႃႈၼႆႉ တင်ႈတႄႇပီႊ 1947 မႃး ႁဝ်းထုၵ်ႇလွၵ်ႇလႅၼ်မႃးယူႇတႃႇသေႇ ၵူၼ်းမိူင်းႁဝ်းၶႃႈၵုမ်ႇဢဝ်သုၼ်ႇၽႂ်မၼ်းပဵၼ်ယႂ်ႇၵူၺ်းသေ ႁဝ်းပႆႇႁူမ်ႈၵၼ်ဢဝ်ၸိူဝ်ႉၸၢတ်ႈႁဝ်းပူၼ်ႉလွတ်ႈလႆႈ ယွၼ်ႉၼၼ် မိူဝ်ႈပူၼ်ႉမႃးၼႆႉ လီဢဝ်ပဵၼ်တွၼ်ႈသွၼ် ႁဝ်းၺႃးယွၵ်ႇလႅၼ် 1 ပွၵ်ႈၼႆႉႁႂ်ႈဢဝ်ပဵၼ်သတိ၊ ၺႃး 2 ပွၵ်ႈႁႂ်ႈပဵၼ်တွၼ်ႈသွၼ်၊ ၺႃး 3 ပွၵ်ႈတႄႉ ပဵၼ်ၵူၼ်းငိူဝ်ႈယဝ်ႉ ယွၼ်ႉၼၼ်ဝၼ်းၼႆႉႁဝ်းထုၵ်ႇလီတူင်ႉတိုၼ်ႇႁူႉတူဝ်ၶိုၼ်း ၼူၵ်ႉၸွၵ်ႇပႄႉၶႃးဢဝ်လႅမ်ႈၶႃး ၸၢင်ႉငႃးပႄႉတုမ်ၵေႃႈဢွင်းတုမ်သေ ႁူမ်ႈၵၼ်ႁၢပ်ႈဢဝ်ပုၼ်ႈၽွၼ်းၵႂႃႇ၊ ၸိုဝ်ႈဢၼ်ဝႃႈမိူင်းတႆးၼႆႉ ႁဝ်းတိုၼ်းဢမ်ႇယွမ်းပၼ်ၽႂ်မႃးလၢႆႈပဵၼ်ၸိုဝ်ႈတၢင်ႇဢၼ်လႆႈလႃးလႃး” ၼႆယဝ်ႉ။ ဝၢႆးၼၼ်ႉသင်ႇၶၸဝ်ႈတူၼ်ၼိုင်ႈ မွၵ်ႇလၢတ်ႈပၼ်ဢေႃးဝႃႇတၵူၼ်းမိူင်း၊ ၵူၼ်းသိုၵ်းသေ ဢၼ်ပဵၼ်ၽူႈယႂ်ႇၵူၼ်းလူင်ၼႂ်းမုၵ်ႉၸုမ်းလႄႈ ၽူႈတၢင်တူဝ်ၵူၼ်းမိူင်းသွင်ၵေႃႉ တၢင်တူဝ်ၵူၼ်းမိူင်း မွၵ်ႇလၢတ်ႈၶေႃႈၵႂႃႇမိူၼ်ၵၼ် ၼႆယူႇ။ သိုပ်ႇၼၼ်ႉ ၽူႈမီးပုၼ်ႈၽွၼ်း ဢွၼ်သၢႆသိုၵ်းႁွင်ႉၵႂၢမ်းၶိုၼ်ႈသိုၵ်းသိုၵ်းသေ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) ၶိုၼ်းမွၵ်ႇလၢတ်ႈၶေႃႈၵႂၢမ်းသူင်ႇသင်ႇပေႃႈမႄႈၵူၼ်းမိူင်း၊ ၵူၼ်းသိုၵ်းလႄႈ ပိၵ်ႉပၢင်ၵႅဝ်ႈၵႂႃႇ။ ဝၢႆးၼၼ်ႉၶိုၼ်းဢွၼ်ၵၼ်ၼပ်ႉယမ်သၢမ်ပိူင်ယဝ်ႉ ႁူမ်ႈဢွၼ်ၵၼ်ၵၼ်ႇတေႃးသင်ႇၶၸဝ်ႈသေ ပၢင်ၵႅဝ်ႈပၢင်လူင်းၵၢၼ်သွၼ်သိုၵ်း တင်ႈတႄႇၶၢဝ်းယၢမ်း 08:30 – 10:15 ပဵၼ်ဢၼ်ယဝ်ႉတူဝ်ႈလီငၢမ်းၵႂႃႇၼႆယဝ်ႉ။ တႆးလွတ်ႈလႅဝ်း

['RCSS']

2024-04-20T11:04:54

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90/

ဢိတ်ႇသရေးပိုတ်းယိုဝ်းတၢင်းၵၢင်ႁၢဝ်တေႃႇဢီႇရၢၼ်ႇ

မိူဝ်ႈဝႃးဝၼ်းထီႉ 19 April 2024 (လိူၼ်ႁႃႈမႂ်ႇ 11 ၶမ်ႈ ပီႊတႆး 2118 ၼီႈ) ၸွမ်းၼင်ႇသိုဝ်ႇၶၢဝ်ႇၼွၵ်ႈမိူင်းလၢႆလၢႆသိုဝ်ႇ ဢွၵ်ႇမႃးလၢႆးငၢၼ်းဝႃႈ ဢိတ်ႇသရေးလႆႈပိုတ်းယိုဝ်းတၢင်းၵၢင်ႁၢဝ်တေႃႇဢီႇရၢၼ်ႇသေ လႆႈမီၵၢၼ်ပိုတ်းယိုဝ်းတေႃႇၵၼ်ၵႂႃႇမႃး ယူႇယဝ်ႉ။ ၸွမ်းၼင်ႇသိုဝ်ႇၶၢဝ်ႇ New York Time လႄႈ Washington Post ဢၼ်ဢၢင်ႈမႃးတီႈ ၽူႈမီးပုၼ်ႈၽွၼ်းဢိတ်ႇသရေးလၢတ်ႈဝႃႈ လူင်ပွင်ၸိုင်ႈဢိတ်ႇသရေးၼၼ်ႉ လႆႈလူင်းမိုဝ်းတိုၵ်းတေႃးတၢင်းၵၢင်ႁၢဝ် တေႃႇဢီႇရၢၼ်ႇ ဝႃႈၼႆ။ ဝၢႆးသေသိုဝ်ႇလၢႆးငၢၼ်းလွင်ႈၼႆႉမွၵ်ႈ 1 ၸူဝ်ႈမူင်းၵူၺ်း ၽၢႆႇတၢင်းၽူႈတၢင်လၢတ်ႈဢိတ်ႇသရေးၵေႃႈ လၢတ်ႈတီႈသိုဝ်ႇၶၢဝ်ႇ VOA ဝႃႈ ဢမ်ႇမီးတၢင်းႁၼ်ထိုင်ၼိူဝ်လွင်ႈၼႆႉ ဝႃႈၼႆ။ သိုပ်ႇသေၼၼ်ႉ သိုဝ်ႇတၢင်းၵၢၼ်ၶွင် ဢီႇရၢၼ်ႇၵေႃႈ ဢွၵ်ႇမႃးလၢတ်ႈဝႃႈ လူင်ပွင်ၸိုင်ႈဢီႇရၢၼ်ႇ လႆႈၸႂ်ႉတိုဝ်းၶိူင်ႈႁႄႉၵင်ႈၽေးၵၢင်ႁၢဝ် တႃႇႁပ်ႉမိုဝ်းၸွမ်း မၢၵ်ႇဢၼ်ပုင်ႈၶဝ်ႈမႃးၼၼ်ႉ ဝႃႈၼႆ။ ၸွမ်းၼင်ႇဢၼ်သွင်ၸိုင်ႈမိူင်းဢွၵ်ႇမႃးလၢတ်ႈၼၼ်ႉ ႁဵတ်းႁႂ်ႈၽူႈပၵ်းတႃတူၺ်းၸွမ်းငဝ်းလၢႆးၶဝ် တူၺ်းႁၼ်ဝႃႈ ဢိတ်ႇသရေးလႄႈဢီႇရၢၼ်ႇ ၶတ်းၸႂ်ထိင်းသိမ်းလွင်ႈငဝ်းလၢႆး ယႃႇႁႂ်ႈၽႄႈလၢမ်းၵႂႃႇၵႆထႅင်ႈ ၼႂ်းၽွင်းၼႆႉ ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်း ၽၢႆႇတၢင်းဢီႇရၢၼ်ႇၵေႃႈ လႆႈသင်ႇပိၵ်ႉဢိုတ်းသၢႆၵၢၼ်မိၼ် ၵႂႃႇၼႂ်းၶၢဝ်းတၢင်းလၢႆၸူဝ်ႈမူင်း ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-04-19T13:18:26

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b5%e1%80%b5%e1%80%95%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8/

သိုၵ်းမၢၼ်ႈၵဵပ်းသိုၵ်းမႂ်ႇၼႂ်းမိူင်းတႆး လႆႈ 1,000 ပၢႆ

ဝၢႆးသေသိုၵ်းမၢၼ်ႈတူၵ်းသုမ်းၵူၼ်း လႄႈ ၵမ်ႈၽွင်ႈဝၢင်းၶိူင်ႈယိပ်းၵွင်ႈၵၢင်ႇပၼ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်းယဝ်ႉၼၼ်ႉ သိုၵ်းမၢၼ်ႈၶိုၼ်းဢထမ်ႇမၵဵပ်းသိုၵ်းမႂ်ႇ လႄႈ ၼႂ်းၼၼ်ႉၵူၼ်းမိူင်းၼႂ်းၸိုင်ႈတႆးပွတ်းၸၢၼ်း ၸိုင်ႈတႆးပွတ်းဢွၵ်ႇၶူင်း လႆႈၶဝ်ႈႁၢပ်ႇထၢမ်းၵၢၼ်သိုၵ်းမၢၼ်ႈ မီးယူႇ 1,000 ပၢႆ ၼႆယဝ်ႉ။ ၽၢႆႇလဵပ်ႈႁဵၼ်းလွင်ႈမိူင်းမၢၼ်ႈ Burma Affairs & Conflict Study – BACS ပိုၼ်ၽၢဝ်ႇၵႂႃႇ မိူဝ်ႈၼႂ်းဝၼ်းထီႉ 18 April 2024 (လိူၼ်ႁႃႈမႂ်ႇ 10 ၶမ်ႈ ပီႊတႆး 2118 ၼီႈ) ဝႃႈ သိုၵ်းမၢၼ်ႈဢထမ်ႇမၵဵပ်းသိုၵ်းမႂ်ႇ ၼႂ်းၼႃႈတီႈၵုမ်းၵမ် လႄႈ ၸုပ်ႈဢွၼ်တၢင်းသုတ်းၼႆႉ သိုၵ်းမၢၼ်ႈၵဵပ်းသိုၵ်မႂ်ႇလႆႈ 4,300 ၵေႃႉသေ ဢဝ်ၶိုၼ်ႈသွၼ်ၵၢၼ် ႁူင်းႁဵၼ်းၵၢၼ်သိုၵ်းဝႆႉ 15 ဢွင်ႈတီႈ ၼႆယဝ်ႉ။ တီႈၼႂ်းမိူင်းတႆးသမ်ႉ သိုၵ်းမၢၼ်ႈဢဝ်သွၼ်ၵၢၼ်သိုၵ်းဝႆႉ မီးယူႇ 3 ႁူင်းႁဵၼ်း ပဵၼ်တီႈတပ်ႉ ပထူး ႁူင်းႁဵၼ်းၽူႈမီးၸၼ်ႉၵၢင် (ယၵတ) မၢႆ −1 မီးလုၵ်ႈႁဵၼ်း 590 ၵေႃႉ၊ တီႈတပ်ႉသိုၵ်းမၢၼ်ႈ ဝဵင်းႁူဝ်ပူင်းသမ်ႉ မီးလုၵ်ႈႁဵၼ်း 500 ပၢႆ၊ လႄႈ ႁူင်းႁဵၼ်းၽၢႆႇသိုၵ်း မၢႆ − 3 ဝဵင်းၵဵင်းတုင်သမ်ႉ မီးယူႇမွၵ်ႈ 170 ၵေႃႉ ၼႆယဝ်ႉ။ သိုၵ်းမၢၼ်ႈယၢမ်ႈလၢတ်ႈဝႆႉဝႃႈ ၵၢၼ်ၵဵပ်းသိုၵ်းမႂ်ႇၼႆႉ တႃႇၶဝ်ႈပၢင်တိုၵ်းၸွမ်းၸုမ်း PDF လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၼႂ်းပိုၼ်ႉတီႈသေ ၼိုင်ႈပီႊလႂ် တေၵဵပ်းသိုၵ်းမႂ်ႇႁႂ်ႈလႆႈထိုင် 50,000 ၵေႃႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၸွမ်းၼင်ႇ ၸွမ်ႁၢၼ် ၸေႃႇမိၼ်းထုၼ်း ယၢမ်ႈလၢတ်ႈတီႈသိုဝ်ႇၶၢဝ်ႇ BBC ဝႆႉၼၼ်ႉတႄႉ ၼႂ်းႁၢင်လိူၼ် April 2024 ၼႆႉ သိုၵ်းမၢၼ်ႈတေၵဵပ်းသိုၵ်းမႂ်ႇ ႁႂ်ႈထိုင် 5,000 ၵေႃႉ ဝႃႈၼႆဝႆႉယူႇယဝ်ႉ။ လွင်ႈၵဵပ်းသိုၵ်းမႂ်ႇၼႆႉ သိုၵ်းမၢၼ်ႈပိုၼ်ၽၢဝ်ႇဝႆႉဝႃႈ ၸဵမ်ၸၢႆးတင်းယိင်း တေလႆႈႁဵတ်းသိုၵ်းၼၼ်ႉ ၵူၼ်းၸၢႆး ဢႃႇယု ၼႂ်းၵႄႈ 18 ပီႊထိုင် 35 ပီႊ သင်မီးပၺ်ႇၺႃႇတၢင်းမေႃသေလွင်ႈလွင်ႈ တေဢဝ်ၼႂ်းၵႄႈ 18 ပီႊထိုင် 45 ပီႊ၊ တွၼ်ႈၼၢင်းယိင်းၵေႃႈ တေဢဝ်ၼႂ်းၵႄႈ 18 ပီႊထိုင် 27 ပီႊ သင်မီးပၺ်ႇၺႃႇတၢင်းမေႃသေလွင်ႈလွင်ႈၸိုင် တေဢဝ်ၼႂ်းၵႄႈ 18 ပီႊထိုင် 35 ပီႊ၊ သင်ဝႃႈ ၽူႈလႂ်ၵေႃႈယဝ်ႉ ဢမ်ႇၶႂ်ႈႁၢပ်ႇထၢမ်းၵၢၼ်သိုၵ်း ၼႂ်းတပ်ႉသိုၵ်းမၢၼ်ႈ ပေႃးၼႆၸိုင် တၵ်းတေလႆႈၺႃးတၢမ်ႇၶွၵ်ႈ 3 ပီႊ ၼႆယဝ်ႉ။ ယွၼ်ႉၵူၼ်းၼုမ်ႇၼႂ်းပိုၼ်ႉတီႈ ဢမ်ႇၶႂ်ႈႁဵတ်းသိုၵ်းမၢၼ်ႈလႄႈ မၢင်ၸိူဝ်းဢွၼ်ၵၼ် ပၢႆႈဢွၵ်ႇႁိူၼ်းယေး ဝၢၼ်ႈၵိူတ်ႇမိူင်းၼွၼ်းၸဝ်ႈၵဝ်ႇသေ ၵႂႃႇႁဵတ်းၵၢၼ် မိူင်းပိူၼ်ႈၵေႃႈမီး၊ မၢင်ၸိူဝ်းၵေႃႈၶဝ်ႈသွၼ်ၵၢၼ်သိုၵ်း ၼႂ်းၶိူဝ်းၽႂ်ၶိူဝ်းမၼ်းၵေႃႈမီး ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-04-19T12:57:04

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8/

ဢိတ်ႇသရေးတိုၵ်းယိုဝ်း ၼႂ်းတွၼ်ႈၵႃႇၸႃႉ လႄႈ လေႇပႃႇၼွၼ်ႇ

မိူဝ်ႈၼႂ်းဝၼ်းထီႉ 18 April 2024 (လိူၼ်ႁႃႈမႂ်ႇ 10 ၶမ်ႈ ပီႊတႆး 2118 ၼီႈ) တပ်ႉသိုၵ်းဢိတ်ႇသရေး ပိုတ်ႇလၢတ်ႈၼႄဝႃႈ လႆႈတိုၵ်းယိုဝ်းတၢင်းၵၢင်ႁၢဝ် သႂ်ႇၼႂ်းတွၼ်ႈၵႃႇၸႃႉဢၼ်မီးပဝ်ႉမၢႆ ပဵၼ်တီႈၽူႈၶဵၼ်လႄႈၶူင်ႉသၢင်ႈလၢႆဢၼ် ၶွင်ၸုမ်းႁႃးမၢတ်ႉသ် ဢိၵ်ႇတင်း လႆႈတိုၵ်းတေႃးပႃး ၼႂ်းမိူင်းလေႇပႃႇၼွၼ်ႇ ပွတ်းၸၢၼ်းသေ ၶႃႈႁႅမ်တၢႆပႅတ်ႈလုၵ်ႈၸုမ်း ၸုမ်းလုၵ်ႉၽိုၼ်ႉ Hezbollah 2 ၵေႃႉၼႆယူႇ။ လွင်ႈဢၼ်ပိုတ်းယိုဝ်းသႂ်ႇၼႂ်းမိူင်းလေႇပႃႇၼွၼ်ႇ ၼႂ်းၵႄႈၵၢင် ဢိတ်ႇသရေး လႄႈ ၸုမ်းယိပ်းၵွင်ႈၵၢင်ႇ Hezbollah ပွၵ်ႈၼႆႉ ႁဵတ်းႁႂ်ႈလၢႆၽၢႆႇ မႆႈၸႂ်လွင်ႈတိူဝ်းၶႂၢၵ်ႈပၢင်တိုၵ်း ဢိတ်ႇသရေး−ႁႃးမၢတ်ႉသ် ၶိုၼ်ႈမႃးထႅင်ႈၼၼ်ႉ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ သိုဝ်ႇၶၢဝ်ႇ AFP ၵေႃႈ ဢၢင်ႈၶေႃႈမုၼ်းမႃးတီႈ Hezbollah လၢႆးငၢၼ်းၼၼ်ႉဝႃႈ ၵူၼ်းသိုၵ်းလူႉတၢႆၵႂႃႇ 2 ၵေႃႉ လႄႈ ၽၢႆႇတၢင်းဢိတ်ႇသရေး ၵေႃႈဝႃႈ မီးသိုၵ်း 14 ၵေႃႉ လႆႈႁပ်ႉတၢင်းမၢတ်ႇၸဵပ်း ယွၼ်ႉၸုမ်းလုၵ်ႉၽိုၼ်ႉ Hezbollah တိုၵ်းတေႃးၼႆ ယူႇယဝ်ႉ။ လိူဝ်သေၼၼ်ႉ ၽၢႆႇပၢႆးယူႇလီလုမ်ႈၾႃႉၵေႃႈ လၢႆးငၢၼ်းဝႃႈ တပ်ႉသိုၵ်းဢိတ်ႇသရေးၼၼ်ႉ လႆႈၶႃႈႁႅမ်ၵူၼ်းမိူင်းပႃႇလႅတ်ႉသ်တၢႆးၵႂႃႇယဝ်ႉ 34,000 ၵေႃႉ တႄႇၸဵမ်မိူဝ်ႈပဵၼ်ပၢင်တိုၵ်းမႃး ၵူၼ်းလူႉသဵင်ႈတၢႆၵမ်ႈၼမ် ပဵၼ်ၽူႈယိင်းလႄႈလုၵ်ႈဢွၼ်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-19T11:38:05

https://taifreedom.com/%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%80%95%e1%81%bc%e1%80%ba%e1%81%be%e1%81%a2%e1%80%84%e1%80%ba%e1%82%89-%e1%80%95%e1%81%a2%e1%80%84%e1%80%ba%e1%80%90/

ယူႇၶရဵၼ်း ပၼ်ၾၢင်ႉ ပၢင်တိုၵ်းသိုၵ်းလုမ်ႈၾႃႉ ပွၵ်ႈၵမ်း 3 တေပေႃႇပဵၼ်မႃး

သင်ၸိူင်ႉယူႇၶရဵၼ်း ပဵၼ်ၽၢႆႇတူၵ်းသုမ်းၼႂ်းပၢင်တိုၵ်း ပေႃးၼႆၸိုင် ပၢင်တိုၵ်း တေၽႄႈလၢမ်း ၶဝ်ႈပဵၼ်ပၢင်တိုၵ်းသိုၵ်းလုမ်ႈၾႃႉ ပွၵ်ႈၵမ်း 3 ဝႃႈၼႆ။ ၸွမ်းၼင်ႇသိုဝ်ႇၶၢဝ်ႇၼွၵ်ႈမိူင်း လၢႆးငၢၼ်းမိူဝ်ႈၼႆႉ ဝၼ်းထီႉ 19 April 2024 (လိူၼ်ႁႃႈ မႂ်ႇ 11 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ ၸွမ်ၽွင်းလူင်ယူႇၶရဵၼ်း Denys Shmyhal လႆႈလၢတ်ႈဝႃႈ သင်ယူႇၶရဵၼ်းပဵၼ်ၽၢႆႇတူၵ်းသုမ်းတီႈၼႂ်းပၢင်တိုၵ်းၼႆ လွင်ႈမၼ်ႈၼိမ်သဝ်း ၼႂ်းလုမ်ႈၾႃႉၵေႃႈ တေထုၵ်ႇယႃႉလူႉပႅတ်ႈ လႄႈ တေၸၢင်ႈမီးပၢင်တိုၵ်းႁၢဝ်ႈႁႅင်းသေ လိုၼ်းသုတ်းမႃးၵေႃႈ တေၸၢင်ႈယၢင်ႈၶဝ်ႈပဵၼ် ပၢင်တိုၵ်းသိုၵ်းလုမ်ႈၾႃႉ ပွၵ်ႈၵမ်း 3 ဝႃႈၼႆ။ မိူဝ်ႈၼႂ်းပီႊ 2023 ပူၼ်ႉမႃးၼၼ်ႉၵေႃႈ ယူႇတီႈၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ လႆႈထတ်းသၢင်ႈဝႃႈ သင်ရၢတ်ႉသျႃး ပဵၼ်ၽၢႆႇဢွၵ်ႇပေႉပၢင်တိုၵ်းယဝ်ႉၼႆၸိုင် ရၢတ်ႉသျႃး တေသိုပ်ႇသူင်ႇသိုၵ်း ၶဝ်ႈလူမ်ႇတိုၵ်း မိူင်းပူဝ်ႇလႅၼ်ႇ ဢၼ်ပဵၼ်လုၵ်ႈ ၸုမ်း NATO သေ တေၵိူတ်ႇပဵၼ်ပၢင်တိုၵ်းသိုၵ်းလုမ်ႈၾႃႉ ပွၵ်ႈၵမ်း 3 ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းလူင်ပွင်ၸိုင်ႈရၢတ်ႉသျႃး လၢတ်ႈဝႃႈ မၼ်းၵူၺ်းပဵၼ်ၶေႃႈဢၢင်ႈ ဢၼ်ဢမ်ႇၸႂ်ႈလွင်ႈ လႄႈ ပဵၼ်လွၵ်းလၢႆးမိူင်းဝၼ်းတူၵ်း ဢၼ်လွၵ်ႇႁႂ်ႈၵူဝ်သေ ယူႇတီႈၸွမ်ၸိုင်ႈရၢတ်ႉသျႃး ပူႇတိၼ်ႇ ၵေႃႈ ဢမ်ႇလႆႈမီးပၢႆးဝူၼ်ႉ တႃႇၶဝ်ႈလူမ်ႇတိုၵ်း မိူင်းဝၼ်းတူၵ်း ဝႃႈၼႆ။ ၸိူင်ႉႁိုဝ်ၵေႃႈ ယူႇတီႈၽူႈၼမ်းၼႂ်းၵူႈလွင်ႈလွင်ႈ ၸုမ်း NATO လႆႈတုၵ်းယွၼ်း လုၵ်ႈၸုမ်းႁႂ်ႈဝႆႉလွင်ႈၸွႆႈထႅမ်ယူႇၶရဵၼ်း ပဵၼ်ပိူင်လူင် တႅၼ်းတီႈတေမႄးၽိူမ်ႉၼမ်ႉ ၵတ်ႉႁႄႉၵင်ႈတူဝ်ၵဝ်ႇ ဝႃႈၼႆ။ ပေႃးထိုင်မႃးၼႂ်းဝၼ်းထီႉ 20 April 2024 ၼၼ်ႉ ၽၢႆႇတၢင်းသၽႃးတႅၼ်းၽွင်း ၵူၼ်းမိူင်းဢမေႇရိၵၢၼ်ႇ တေဢွၼ်ၵၼ်တွတ်ႈၶႅပ်းၵၢင်ၸႂ် လွင်ႈတႃႇၸွႆႈထႅမ်ယူႇၶရဵၼ်း ဢၼ်ပဵၼ်သၢင်ႉငိုၼ်း 61,000 လၢၼ်ႉတေႃႇလႃႇ ဢမေႇရိၵၢၼ်ႇ ဝၢႆးသေထိူင်းထိူဝ်ႉမႃးၶၢဝ်းတၢင်းလၢႆလိူၼ်ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-19T11:25:28

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e2%88%92%e1%80%a2%e1%80%84%e1%80%ba%e1%80%b8%e1%81%b5%e1%80%ad%e1%80%90%e1%80%ba%e1%82%89-2/

ဢမေႇရိၵၢၼ်ႇ−ဢင်းၵိတ်ႉ ႁူမ်ႈၶွမ်ႈသပိတ်ႈ ဢီႇရၢၼ်ႇ

တႃႇႁႂ်ႈပဵၼ်ၵၢၼ်တုမ်ႉတွပ်ႇၶိုၼ်း လွင်ႈဢီႇရၢၼ်ႇ ပိုတ်းယိုဝ်းသႂ်ႇဢိတ်ႇသရေး ၼၼ်ႉၼႆလႄႈ ဢမေႇရိၵၢၼ်ႇ လႄႈ ဢင်းၵိတ်ႉ လႆႈပၼ်တၢမ်ႇၶွမ်ႈသပိတ်ႈဢီႇ ရၢၼ်ႇ။ ဝၢႆးသေဢီႇရၢၼ်ႇ ပိုတ်းယိုဝ်းသႂ်ႇဢိတ်ႇသရေးယဝ်ႉၼၼ်ႉ မိူဝ်ႈဝႃးဝၼ်းထီႉ 18 April 2024 (လိူၼ်ႁႃႈမႂ်ႇ 10 ၶမ်ႈ ပီႊတႆး 2118 ၼီႈ) ၽၢႆႇတၢင်းဢမေႇရိၵၢၼ်ႇ ဢွၵ်ႇသပ်းၸႅင်ႈၶၢဝ်ႇ ၶွမ်ႈသပိတ်ႈဢီႇရၢၼ်ႇထႅင်ႈ လူၺ်ႈယိူင်းပဝ်ႉမၢႆၵႂႃႇတီႈၶူင်း ၵၢၼ်တရူၼ်းၶွင်ဢီႇရၢၼ်ႇ ယဝ်ႉဢမ်ႇၵႃး ယူႇတီႈၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ လၢတ်ႈဝႃႈ ၸုမ်း G-7 ၵေႃႈ လႆႈပၼ်ၵႂၢမ်းမၼ်ႈယဝ်ႉဝႃႈ တေႁူမ်ႈၵၼ်မိပ်ႇဢီး ၽၢႆႇပၢႆးမၢၵ်ႈမီးဢီႇရၢၼ်ႇထႅင်ႈ ၼႆယဝ်ႉ။ တေႃႈၼင်ႇၼၼ် ယူႇတီႈဢင်းၵိတ်ႉၵေႃႈ လႆႈၶွမ်ႈသပိတ်ႈဢီႇရၢၼ်ႇ ပဵၼ်ပူၵ်ႉၵူဝ်ႇ ၵူၼ်း 7 ၵေႃႉ၊ ၸုမ်းဢၼ်ၵဵဝ်ႇၶွင်ႈထႅင်ႈ 7 ၸုမ်း ၼႂ်းၼၼ်ႉႁူမ်ႈပႃး ၽူႈမီးၸၼ်ႉသုင် ၼႂ်းတပ်ႉၵၢင်ႁၢဝ် လႄႈ တပ်ႉၼမ်ႉဢီႇရၢၼ်ႇ ဝႃႈၼႆ။ ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ လၢတ်ႈထႅင်ႈဝႃႈ ပိူင်ၵၢၼ်ၶွမ်ႈသပိတ်ႈ ပွၵ်ႈၵမ်းၼႆႉ ယိူင်းပဝ်ႉမၢႆၵႂႃႇတီႈ ၸုမ်းၽူႈၼမ်းဢီႇရၢၼ်ႇ လႄႈ ၸုမ်းၸိူဝ်းၵဵဝ်ႇၶွင်ႈ ၸွမ်းဢီႇရၢၼ်ႇ ႁူမ်ႈပႃး ႁွင်ႈၵၢၼ်လူင်ၽၢႆႇၵႅတ်ႇၶႄဢီႇရၢၼ်ႇ၊ ၶူင်းၵၢၼ်မၢၵ်ႇမိတ်ႉ သႆး လႄႈ တရူၼ်း ဢီႇရၢၼ်ႇ ၸိူဝ်းၼႆႉ ၼႆယဝ်ႉ။ မိူဝ်ႈဝၼ်းထီႉ 17 April 2024 ၼၼ်ႉၵေႃႈ ၽၢႆႇတၢင်းႁူမ်ႈတုမ်ယူးရူပ်ႇ (EU) ၵေႃႈ လႆႈတႅပ်းတတ်း တေယုၵ်ႉၸၼ်ႉၶွမ်ႈသပိတ်ႈဢီႇရၢၼ်ႇထႅင်ႈ ဝၢႆးသေ ဢီႇရၢၼ်ႇ ပိုတ်းယိုဝ်းသႂ်ႇဢိတ်ႇသရေး မိူဝ်ႈဝၼ်းထီႉ 13 April 2024 ၼၼ်ႉယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈဢီႇရၢၼ်ႇ ပိုတ်းယိုဝ်းသႂ်ႇဢိတ်ႇသရေးၼၼ်ႉ ၽၢႆႇတၢင်းဢီႇရၢၼ်ႇ တႄႉလၢတ်ႈဝႃႈ ပဵၼ်ၵၢၼ်တွပ်ႇတႅၼ်း လွင်ႈပိုတ်းယိုဝ်းသႂ်ႇလုမ်းၽွင်းတၢင်ဢီႇ ရၢၼ်ႇ ၼႂ်းမိူင်းသီးရီးယႃး မိူဝ်ႈဝၼ်းထီႉ 1 April 2024 ဢၼ်လၢမ်းၶၢတ်ႈဝႃႈ ပဵၼ်ႁွႆး မိုဝ်းဢိတ်ႇသရေးၼၼ်ႉၵူၺ်း ၼႆယဝ်ႉ။ ၸိူင်ႉႁိုဝ်ၵေႃႈ ယၢမ်းၽွင်းတေႃႈလဵဝ် ၽၢႆႇတၢင်းဢိတ်ႇသရေး ဢမ်ႇပႆႇတူၵ်းလူင်း ၵၼ်လႆႈဝႃႈ တေၸႂ်ႉလွၵ်းလၢႆးလႂ်သေ တုမ်ႉတွပ်ႇဢီႇရၢၼ်ႇၶိုၼ်းဝႃႈၼႆသေတႃႉ ၵူၺ်းၵႃႈ လွၵ်းလၢႆးဢၼ်ၼိုင်ႈ ဢၼ်ႁဵတ်းႁႂ်ႈၸွတ်ႇတူဝ်ႈလုမ်းၾႃႉ မီးလွင်ႈမႆႈၸႂ်ၼၼ်ႉ ပဵၼ်ၵၢၼ်ပိုတ်းယိုဝ်းသႂ်ႇၶူင်းၵၢၼ်ၼိဝ်းၶလီးယႃးဢီႇရၢၼ်ႇ လႄႈ ၽၢႆႇတၢင်းဢီႇရၢၼ်ႇ ၵေႃႈ ဢွၵ်ႇမႃးလွၵ်ႇငိူတ်ႈတေတုမ်ႉတွပ်ႇၶိုၼ်းႁၢဝ်ႈႁႅင်းမိူၼ်ၵၼ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-18T13:12:28

https://taifreedom.com/%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-400-%e1%80%95%e1%81%a2%e1%82%86-%e1%80%9a/

ႁိူၼ်းၵူၼ်းမိူင်း 400 ပၢႆ ယဵၼ်းပဵၼ်ၽဝ်ႇ

သိုၵ်းမၢၼ်ႈ ဢဝ်ႁႅင်းသိုၵ်းၶဝ်ႈၵႂႃႇတီႈၼႂ်းဝၢၼ်ႈၵျွင်းတၢႆႉ လႄႈ ဝၢၼ်ႈပိၼ်းၶူင်းလေး ဢၼ်မီးၽၢႆႇႁွင်ႇဝဵင်းၵလေး တိူင်းၸႄႈၵႅင်းသေ ၵူၼ်းဝၢၼ်ႈ ဢွၼ်ၵၼ်ပၢႆႈဢွၵ်ႇဝၢၼ်ႈမူတ်းလႄႈ သိုၵ်းမၢၼ်ႈဢဝ်ၾႆးၸုတ်ႇၽဝ်ႁိူၼ်းၵူၼ်းမိူင်း ၼႆယဝ်ႉ။ ၼၢင်းယိင်းၵေႃႉၼိုင်ႈလၢတ်ႈတီႈသိုဝ်ႇၶၢဝ်ႇ RFA ဝႃႈ သိုၵ်းမၢၼ်ႈၸိူဝ်းၼႆႉ ၶဝ်ၶဝ်ႈၵႂႃႇတီႈ ၼႂ်းဝၢၼ်ႈၵျွင်းတၢႆႉ လႄႈ ဝၢၼ်ႈပိၼ်းၶူင်းလေး မိူဝ်ႈဝၼ်းထီႉ 1 April 2024 ထိုင် ဝၼ်းထီႉ 10 April 2024 လႄႈ ၸုမ်းသိုၵ်းၶဝ် ယႃႉၵွႆၶူဝ်းၶွင်ၵူၼ်းမိူင်း ဢဝ်လၢႆပႃးၶူဝ်းၶွင် ၼင်ႇဢၼ်ၶႂ်ႈလႆႈၼၼ်ႉသေ ၶိုၼ်းဢဝ်ၾႆးၸုတ်ႇၽဝ် ႁိူၼ်းၵူၼ်းမိူင်း ဝႃႈၼႆ။ မၼ်းၼၢင်းသိုပ်ႇလၢတ်ႈထႅင်ႈဝႃႈ ဝၢၼ်ႈၵျွင်းတၢႆႉၼၼ်ႉ ထုၵ်ႇၺႃးၸုမ်းသိုၵ်းမၢၼ်ႈ ဢဝ်ၾႆးၽဝ်ႁိူၼ်းၵႂႃႇ 191 လင်၊ ဝၢၼ်ႈပိၼ်းၶူင်းလေးသမ်ႉ ၺႃးၸုတ်ႇၽဝ်ၵႂႃႇ 219 လင်၊ ဝၢႆးသေသိုၵ်းမၢၼ်ႈဢမ်ႇယူႇၼႂ်းဝၢၼ်ႈယဝ်ႉ ႁဝ်းၶႃႈၸင်ႇႁတ်းၶဝ်ႈၵႂႃႇၶိုၼ်း တီႈၼႂ်းဝၢၼ်ႈ ၽိူဝ်ႇထိုင်ၼႂ်းဝၢၼ်ႈၵေႃႈလႆႈႁၼ်ႁိူၼ်းပဵၼ်ၽဝ်ႇၵႂႃႇတင်းၼမ် ဝႃႈၼႆ။ ၸုမ်းၸွႆႈထႅမ်ၵူၼ်းပၢႆႈၽေးၵေႃႈ လၢတ်ႈတီႈသိုဝ်ႇၶၢဝ်ႇ RFA ဝႃႈ ဝၢႆးသေသိုၵ်းမၢၼ်ႈယိုတ်းဢၢမ်းၼၢတ်ႈ ၸိုင်ႈမိူင်းယဝ်ႉၼၼ်ႉ ႁိူၼ်းၵူၼ်းမိူင်း ၼႂ်းပိုၼ်ႉတီႈ ဝဵင်းၵလေး လႆႈထုၵ်ႇသိုၵ်းမၢၼ်ႈ ဢဝ်ၾႆးၸုတ်ႇၽဝ်ၵႂႃႇ 3,000 ပၢႆယဝ်ႉ ဝႃႈၼႆ။ တႄႇဢဝ်သိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်းမႃးၼႆႉ ႁိူၼ်းၵူၼ်းမိူင်း ၼႂ်းပိုၼ်ႉတီႈ တိူင်းၸႄႈၵႅင်း လႆႈထုၵ်ႇၾႆးၽဝ်ၼမ်လိူဝ်ပိူၼ်ႈသုတ်း ၼႆယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-04-18T11:39:07

https://taifreedom.com/%e1%81%b6%e1%82%84%e1%82%87%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%80%bd%e1%81%bc%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%bd/

ၶႄႇၽိုၵ်းၽွၼ်ႉသိုၵ်းၸွမ်းလႅၼ်လိၼ် ၶႄႇ−မိူင်းႁူမ်ႈတုမ် ထႅင်ႈ

ၼႂ်းလိူၼ်လဵဝ်ၵူၺ်း ၶႄႇလႆႈၽိုၵ်းၽွၼ်ႉသိုၵ်းၸွမ်းလႅၼ်လိၼ် မိူင်းၶႄႇ−မိူင်းႁူမ်ႈတုမ် မိူင်းမၢၼ်ႈ ပဵၼ်ၵႂႃႇသွင်ပွၵ်ႈယဝ်ႉ။ မိူဝ်ႈဝၼ်းထီႉ 17 April 2024 (လိူၼ်ႁႃႈမႂ်ႇ 9 ၶမ်ႈ ပီႊတႆး 2118 ၼီႈ) ၶႄႇလႆႈၽိုၵ်းၽွၼ်ႉသိုၵ်းလူၺ်ႈမၢၵ်ႇၵွင်ႈတႄႉ ၸွမ်းလႅၼ်လိၼ်ၶႄႇ ဢၼ်တိတ်းၸပ်းၵၼ်တင်း မိူင်းႁူမ်ႈတုမ် ၽၢႆႇတၢင်းသိုဝ်ႇၶၢဝ်ႇၶႄႇတႄႉဝႃႈ ပဵၼ်ၵၢၼ်ၽိုၵ်းၽွၼ်ႉသိုၵ်းႁွပ်ႈပီႊၵူၺ်း ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ တပ်ႉသိုၵ်းၶႄႇၼၼ်ႉ ႁၢင်ႈႁႅၼ်းတူဝ်တၼ်းယူႇတႃႇသေႇ တႃႇႁပ်ႉမိုဝ်းၸွမ်းငဝ်းလၢႆးၶိုၵ်ႉၶၵ်ႉလႄႈ ၵႅတ်ႇၶႄလွင်ႈၵတ်းယဵၼ်ၸွမ်းလႅၼ်လိၼ် တေႃႇထိုင်လွင်ႈႁူမ်ႇလူမ်ႈလႄႈဢမူၺ်ႇၶူဝ်းၶွင်ၵူၼ်းမိူင်း ဝႃႈၼႆ။ ၵၢၼ်ၽိုၵ်းၽွၼ်ႉသိုၵ်းၼႆႉ မီးမႃးဝၢႆးသေ KNU/KNLA ႁုပ်ႈသိမ်းလႆႈ မျႃႉဝတီႇသေ ႁဵတ်းႁႂ်ႈသိုၵ်းမၢၼ်ႈ 200 ပၢႆ လႆႈထွႆသိုၵ်းၶဝ်ႈၵႂႃႇၼႂ်းၽင်ႇမိူင်းထႆးၼၼ်ႉယူႇယဝ်ႉ။ မိူဝ်ႈႁူဝ်လိူၼ် ၼႂ်းဝၼ်းထီႉ 2 April 2024 ပူၼ်ႉမႃးၼၼ်ႉၵေႃႈ ၽၢႆႇတၢင်းတပ်ႉသိုၵ်းၶႄႇ လႆႈၽိုၵ်းၽွၼ်ႉသိုၵ်းၵႂႃႇ တၢင်းလိၼ် လႄႈ တၢင်းၵၢင်ႁၢဝ် လူၺ်ႈမၢၵ်ႇၵွင်ႈတႄႉၵႂႃႇ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-18T11:25:55

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%9d%e1%81%a2%e1%80%84%e1%80%ba%e1%80%b8%e1%81%bd%e1%82%85%e1%81%bc%e1%80%ba%e1%82%81%e1%81%a2%e1%80%84%e1%80%ba/

ဢိတ်ႇသရေး ဝၢင်းၽႅၼ်ႁၢင်ႈႁႅၼ်းတုမ်ႉတွပ်ႇဢီႇရၢၼ်ႇၶိုၼ်း

ဝၢႆးသေ ဢီႇရၢၼ်ႇ လႆႈသူင်ႇတရူၼ်း လႄႈ ယိုဝ်းမၢၵ်ႇမိတ်ႉသႆး ၼပ်ႉႁူဝ်ပၢၵ်ႇလုၵ်ႈ သႂ်ႇဢိတ်ႇရေးယဝ်ႉၼၼ်ႉ ၽၢႆႇတၢင်းဢိတ်ႇသရေး တိုၵ်ႉႁၢင်ႈႁႅၼ်းလိူၵ်ႈလၢႆးတၢင်း တႃႇတုမ်ႉတွပ်ႇၶိုၼ်း ၼႆယဝ်ႉ။ မိူဝ်ႈဝၼ်းထီႉ 17 April 2024 (လိူၼ်ႁႃႈမႂ်ႇ 9 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်း ၶွမ်ႇမတီႇၽွင်းလူင်ဢိတ်ႇသရေး ဢၼ်ၵဵဝ်ႇလူၺ်ႈပၢင်တိုၵ်းၼၼ်ႉ လႆႈၸတ်းႁဵတ်း ပၢင်ၵုမ်ပွၵ်ႈၵမ်း 3 တႃႇလိူၵ်ႈႁႃလၢႆးတၢင်း တုမ်ႉတွပ်ႇဢီႇရၢၼ်ႇ ဝၢႆးသေဢီႇရၢၼ်ႇ လႆႈ သူင်ႇတရူၼ်း လႄႈ ယိုဝ်းမၢၵ်ႇမိတ်ႉသႆးသႂ်ႇ မွၵ်ႈ 300 ပၢႆ သႂ်ႇဢိတ်ႇသရေး မိူဝ်ႈဝၼ်းထီႉ 13 April 2024 ၼႆသေ ထုၵ်ႇတပ်ႉသိုၵ်းဢိတ်ႇသရေး၊ ဢမေရိၵၢၼ်ႇ၊ ဢင်းၵိတ်ႉ၊ ၾရင်ႇသဵတ်ႇ၊ ၵျေႃႇတႅၼ်ႇ လႄႈ သေႃႇတီႇဢႃႇရေးပီးယႃး ၸိူဝ်းၼႆႉ ၶဝ်ႈႁူမ်ႈယိုဝ်းၵႅတ်ႇၸွႆႈသေ လွင်ႈလူႉတၢႆတႄႉဢမ်ႇမီး ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ယူႇတီႈဢမေႇရိၵၢၼ်ႇ၊ ႁူမ်ႈတုမ်ယူးရူပ်ႇ (EU) လႄႈ ၸုမ်း G-7 ဢွၵ်ႇသပ်းၸႅင်ႈၶၢဝ်ႇ တေယုၵ်ႉၸၼ်ႉလွင်ႈပၼ်တၢမ်ႇၶွမ်ႈသပိတ်ႈဢီႇရၢၼ်ႇသေ ဢွၼ်ၵၼ်တုၵ်းယွၼ်းႁႂ်ႈ ဢိတ်ႇသရေး ယိူၼ်ႉၵၼ်ႈတႃႇတုမ်ႉတွပ်ႇဢီႇရၢၼ်ႇၶိုၼ်း ဝႃႈၼႆသေတႃႉ ၽၢႆႇတၢင်းဢိတ်ႇသရေး လႆႈလၢတ်ႈဝႃႈ ဢိတ်ႇသရေး တေပဵၼ်ၵေႃႉ တႅပ်းတတ်း လႄႈ တေႁဵတ်းၵူႈလၢႆးတၢင်း တႃႇႁႄႉၵင်ႈတူဝ်ၵဝ်ႇ ဝႃႈၼႆ။ လွင်ႈဢီႇရၢၼ်ႇ လႆႈပိုတ်းယိုဝ်းသႂ်ႇဢိတ်ႇသရေး ပွၵ်ႈၵမ်းၼႆႉ ပဵၼ်ၵၢၼ်တုမ်ႉတွပ်ႇ လွင်ႈဢၼ်လုမ်းၽွင်းတၢင်ဢီႇရၢၼ်ႇ ၼႂ်းမိူင်းသီးရီးယႃး ထုၵ်ႇပိုတ်းယိုဝ်း မိူဝ်ႈၼႂ်းဝၼ်းထီႉ 1 April 2024 သေ ႁဵတ်းႁႂ်ႈ ၽူႈမီးၸၼ်ႉ ၼႂ်းတပ်ႉသိုၵ်းဢီႇရၢၼ်ႇ၊ သီးရီးယႃး လႄႈ ၸုမ်းသိုၵ်း Hezbollah မီးလွင်ႈလူႉတၢႆ ၼႆယဝ်ႉ။ ၼွၵ်ႈလိူဝ်သေၼႆႉ ယူႇတီႈၸုမ်းသိုၵ်း Hezbollah ၵေႃႈ လႆႈပိုတ်းယိုဝ်းတုမ်ႉတွပ်ႇ သႂ်ႇတပ်ႉသိုၵ်းဢိတ်ႇသရေးသေ ႁဵတ်းႁႂ်ႈမီးၵူၼ်းသိုၵ်း လႆႈတၢင်းမၢတ်ႇၸဵပ်း 14 ၵေႃႉ ၼႂ်းၼႆႉတႃႇ 6 ၵေႃႉ လႆႈတၢင်းမၢတ်ႇၸဵပ်းႁၢဝ်ႈႁႅင်း ဝႃႈၼႆ။ ၸိူင်ႉႁိုဝ်ၵေႃႈလီ ယူႇတီႈၸွမ်ၸိုင်ႈဢီႇရၢၼ်ႇ လႆႈလၢတ်ႈဝႃႈ ၵၢၼ်ပိုတ်းယိုဝ်း ဢိတ်ႇသရေး မိူဝ်ႈၼႂ်းဝၼ်းထီႉ 13 April 2024 ၼၼ်ႉ မၼ်းပဵၼ်ၵၢၼ်ပိုတ်းယိုဝ်း တႃႇတုမ်ႉတွပ်ႇသင်ႇသွၼ်ဢိတ်ႇသရေးၵူၺ်းလႄႈ သင်ဢီႇရၢၼ်ႇ ၶႂ်ႈပိုတ်းယိုဝ်းသႂ်ႇႁၢဝ်ႈႁႅင်းၼႆၸိုင် တေႃႈလဵဝ်ဢိတ်ႇသရေး ပေႃးပဵၼ်ၽဝ်ႇတဝ်ႈၵႂႃႇယဝ်ႉ ၵွပ်ႈၼၼ် သင်ဢိတ်ႇသရေး ပိုတ်းယိုဝ်းတုမ်ႉတွပ်ႇသႂ်ႇလိၼ်မိူင်းဢီႇရၢၼ်ႇၵမ်းသိုဝ်ႈၶိုၼ်းၼႆ ၽၢႆႇတၢင်းဢီႇရၢၼ်ႇ တေၶိုၼ်းတုမ်ႉတွပ်ႇၵႂႃႇႁၢဝ်ႈႁၢဝ်ႈႁႅင်းႁႅင်း ၼႆယဝ်ႉ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ ၵဵဝ်ႇလူၺ်ႈပၢင်တိုၵ်း ၸုမ်းသိုၵ်းႁႃးမၢတ်ႉသ် လႄႈ ဢိတ်ႇသရေး ဢၼ်မီးမႃးၶၢဝ်းတၢင်း 6 လိူၼ်ပၢႆယဝ်ႉၼၼ်ႉ ပဵၼ်မႃးယွၼ်ႉ ၸုမ်း သိုၵ်းႁႃးမၢတ်ႉသ် ဢၼ်မီးဢီႇရၢၼ်ႇၵမ်ႉထႅမ်ၼၼ်ႉ လႆႈပိုတ်းယိုဝ်းသႂ်ႇဢိတ်ႇသရေး မိူဝ်ႈဝၼ်းထီႉ 7 October 2023 သေ ႁဵတ်းႁႂ်ႈမီးၵူၼ်းလူႉတၢႆ 1,200 ၵေႃႉ ဝၢႆးၼၼ်ႉ ဢိတ်ႇသရေး ၸင်ႇၶိုၼ်းလႆႈပိုတ်းယိုဝ်းတုမ်ႉတွပ်ႇထိုင်ယၢမ်းလဵဝ် လႄႈ ၵူၼ်းမိူင်းပႃႇလႅတ်ႉသတၢႆး ၼႂ်းပိုၼ်ႉတီႈၵႃႇၸႃႉ လူႉသဵင်ႈတၢႆၵႂႃႇယဝ်ႉၸမ်ၸမ် 34,000 ၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-18T11:13:12

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b6%e1%81%a2%e1%82%86%e1%82%89%e1%81%b6%e1%80%bd%e1%81%b5%e1%80%ba%e1%82%88%e1%81%b6%e1%80%84/

သိုၵ်းမၢၼ်ႈၶၢႆႉၶွၵ်ႈၶင် ဢူးဝိၼ်းမျိၼ်ႉ လႄႈ တေႃႇဢွင်ႇသၢၼ်းသုၵျီႇ

ၸွမ်ၸိုင်ႈ ဢူးဝိၼ်းမျိၼ်ႉ ဢၼ်ထုၵ်ႇသိုၵ်းမၢၼ်ႈဢဝ်တူၵ်းၶွၵ်ႈဝႆႉတီႈၶွၵ်ႈၶင် ဝဵင်းတွင်ႇငူႇ လႄႈ တေႃႇဢွင်ႇသၢၼ်းသုၵျီႇ ၵေႃႉပဵၼ်ၽူႈၵိူဝ်းၵုမ်ၸိုင်ႈမိူင်း ဢၼ်လႆႈတူၵ်းၶွၵ်ႈၶင်ဝႆႉတီႈ ၼေႇပျီႇတေႃႇၼၼ်ႉ ထုၵ်ႇသိုၵ်းမၢၼ်ႈၶၢႆႉၵႂႃႇၶင်တၢင်ႇတီႈယဝ်ႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၽူႈၶၢၼ်ပၢၵ်ႇတပ်ႉသိုၵ်းမၢၼ်ႈ ၸွမ်ႁၢၼ် ၸေႃႇမိၼ်းထုၼ်း လၢတ်ႈတီႈသိုဝ်ႇၶၢဝ်ႇၵႂႃႇဝႃႈ ယွၼ်ႉႁႅင်းလႅတ်ႇမႆႈၼႂ်းပိုၼ်ႉတီႈသေ တွၼ်ႈတႃႇလွင်ႈႁူမ်ႇလူမ်ႈပၢႆးယူႇလီၼၼ်ႉ လႆႈၶၢႆႉၶွၵ်ႈၶင် ၸွမ်ၸိုင်ႈ ဢူးဝိၼ်းမိၼ်ႉ လႄႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ၵႂႃႇမိူဝ်ႈၼႂ်းဝၼ်းထီႉ 16 April 2024 ၼၼ်ႉယဝ်ႉ၊ လွင်ႈၶၢႆႉၶွၵ်ႈၶင်ၼႆႉ ၵူၼ်းၸိူဝ်းဢႃႇယုယႂ်ႇထႅင်ႈလၢႆလၢႆၵေႃႉ ၸိူဝ်းဢမ်ႇၶၢမ်ႇလႆႈႁႅင်းလႅတ်ႇႁႅင်းမႆႈၼၼ်ႉ လႆႈၶၢႆႉပၼ်ၶွၵ်ႈၶင်မိူၼ်ၵၼ် ဝႃႈၼႆ။ ၸွမ်ၸိုင်ႈ ဢူးဝိၼ်းမိၼ်ႉ လႄႈ တေႃႇဢွင်ႇသၢၼ်းသုၵျီႇ ထုၵ်ႇၶၢႆႉၶွၵ်ႈၶင် ၵႂႃႇတီႈလႂ်ၼႆၼၼ်ႉ ၸွမ်ႁၢၼ် ၸေႃႇမိၼ်းထုၼ်း ဢမ်ႇလႆႈလၢတ်ႈပႃး လႄႈ သမ်ႉမီးၶၢဝ်ႇလိုဝ်းၵၼ်ဝႃႈ သိုၵ်းမၢၼ်ႈတေဢဝ်ၵႂႃႇၵုမ်းၶင်ဝႆႉ တီႈႁိူၼ်းၽႂ်ႁိူၼ်းမၼ်းၼႆသေတႃႉ တၢင်းၽၢႆႇၽူႈသိုဝ်ႇၶၢဝ်ႇလၢႆလၢႆတီႈ လႆႈၵပ်းသိုပ်ႇတွင်ႈထၢမ်ၸူး ပီႈပီႈၼွင်ႉၼွင်ႉ ၵူၼ်းၼႂ်းမုင်ႉႁေႃႁိူၼ်း ၸွမ်ၸိုင်ႈ ဢူးဝိၼ်းမိၼ်ႉ လႄႈ တေႃႇဢွင်ႇသၢၼ်းသုၵျီႇသေ လႆႈႁူႉဝႃႈ သိုၵ်းမၢၼ်ႈဢမ်ႇလႆႈၶၢႆႉၵႂႃႇဢွင်ႈတီႈႁိူၼ်းၽႂ်မၼ်း ၼႆယဝ်ႉ။ တၢင်းၽၢႆႇၵူၼ်းႁဵတ်းၵၢၼ်မိူင်း ၼႂ်းပႃႇတီႈၼူၵ်ႉယုင်း NLD ၶဝ်ၵေႃႈ ၼင်ႇႁိုဝ်ပေႃးတေႁပ်ႉႁူႉလႆႈ လွင်ႈၸွမ်ၸိုင်ႈ ဢူးဝိၼ်းမိၼ်ႉ လႄႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ထုၵ်ႇၶၢႆႉၶွၵ်ႈၶင်ဝႆႉ တီႈလႂ်တႄႉတႄႉၼႆၼၼ်ႉ တိုၵ်ႉဢွၼ်ၵၼ်ၸွပ်ႇသွၵ်ႈႁႃ ဝႆႉယူႇယဝ်ႉ။ ၸွမ်ၸိုင်ႈ ဢူးဝိၼ်းမိၼ်ႉၼႆႉ ထုၵ်ႇသိုၵ်းမၢၼ်ႈ ပိုတ်ႇဢမူႉဝႆႉ 8 လွင်ႈသေ ၺႃးတၢမ်ႇၶွၵ်ႈ 12 ပီႊ၊ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇသမ်ႉ ၺႃးပိုတ်ႇဢမူႉဝႆႉ 19 လွင်ႈ လႄႈ ၺႃးတၢမ်ႇၶွၵ်ႈ 33 ပီႊ ၼႆယူႇယဝ်ႉ။ မိူဝ်ႈဝႃးဝၼ်းထီႉ 17 April 2024 ၼႆႉ ၸုမ်းသိုၵ်းမၢၼ်ႈပွႆႇပၼ်ၵူၼ်းတူၵ်းၶွၵ်ႈ လၢႆလၢႆတီႈ ႁူမ်ႈ 3,303 ၵေႃႉ လႄႈ ၼႂ်းၼၼ်ႉပႃး ၵူၼ်းႁဵတ်းၵၢၼ်မိူင်းၵမ်ႈၽွင်ႈၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2024-04-18T10:57:05

https://taifreedom.com/%e1%80%95%e1%80%b0%e1%81%b5%e1%80%ba%e1%80%b8%e1%80%90%e1%80%99%e1%80%ba%e1%80%b8%e1%80%90%e1%80%af%e1%80%84%e1%80%ba%e1%80%b8%e1%80%90%e1%80%99%e1%80%ba%e1%80%b8%e1%81%b6%e1%80%bd%e1%81%bc%e1%80%ba/

ပူၵ်းတမ်းတုင်းတမ်းၶွၼ်ႇ တီႈၵွင်းမူးၼၢမ်ႇမိူင်း

မိူဝ်ႈဝၼ်းထီႉ 17 April 2024 (လိူၼ်ႁႃႈမႂ်ႇ 9 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း 14:00 မူင်း ၸွမ်ႁၢၼ် ၶိူဝ်းငိုၼ်း ၵႅမ်ႁူဝ်ပဝ်ႈ (2)/ၽူႈပွင်ၵၢၼ်သိုၵ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ဢွၼ်ႁူဝ်ၽူႈယႂ်ႇၵူၼ်းလူင်ဢုပ်ႉပိူင်ႇငဝ်ႈၸိုင်ႈ လႄႈ လၢႆလၢႆႁွင်ႈၵၢၼ် ႁူမ်ႈၵၼ်ပူၵ်းတမ်းတုင်းတမ်းၶွၼ်ႇ တီႈၵွင်းမူးၼၢမ်ႇမိူင်း ငဝ်ႈၸိုင်ႈလွႆတႆးလႅင်း။

['RCSS']

2024-04-17T09:03:58

https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%81%bc%e1%80%ba%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%82%81%e1%80%b0%e1%82%89-%e1%80%9c%e1%82%84%e1%82%88-%e1%80%95%e1%81%a2%e1%80%84/

ပၢင်ပၼ်ၵႂၢမ်းႁူႉ လႄႈ ပၢင်ၵၼ်ႇတေႃး ႁူဝ်ပဝ်ႈလူင် ၸွမ်သိုၵ်းလူင် ယွတ်ႈသိုၵ်း

မိူဝ်ႈဝၼ်းထီႉ 16 April 2024 (လိူၼ်ႁႃႈမႂ်ႇ 8 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းၼၼ်ႉ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ႁူပ်ႉထူပ်းပၼ်ၵႂၢမ်းႁူႉ ပေႃႈမႄႈၵူၼ်းမိူင်း လႄႈ ၵေႃႉသိုၵ်းၵေႃႉႁၢၼ် ၼႂ်းၼႃႈတီႈဢုပ်ႉပိူင်ႇ တီႈၼိုင်ႈလႄႈ ပေႃႈမႄႈၵူၼ်းမိူင်း ဢိၵ်ႇၵေႃႉသိုၵ်းၵေႃႉႁၢၼ်ၵေႃႈ ႁူမ်ႈၵၼ်ၵၼ်ႇတေႃး ႁူဝ်ပဝ်ႈလူင် ၸွမ်းၼင်ႇၾိင်ႈထုင်းမီးမႃးၽွင်းၶၢဝ်းသၢင်းၵျၢၼ်ႇသေ ဝၢႆးၼၼ်ႉ ႁူဝ်ပဝ်ႈလူင် မွၵ်ႇလၢတ်ႈၶေႃႈၵႂၢမ်းၵႂႃႇလူၺ်ႈႁူဝ်ၶေႃႈ 1. ႁဵတ်းသင်လႄႈလုၵ်ႉၽိုၼ်ႉ ယွၼ်ႉဢမ်ႇမီးလွင်ႈတြႃး၊ ဢမ်ႇၽဵင်ႇပဵင်း၊ ဢမ်ႇတူၵ်းလူင်းၵၼ်လႆႈ၊ 2. လွင်ႈဝၢၼ်ႈမိူင်းတူၵ်းတႅမ်ႇဢမ်ႇၶိုၼ်ႈယႂ်ႇ၊ ငဝ်းလၢႆႈၸိူဝ်ႉၸၢတ်ႈႁဝ်းယူႇၼႂ်းၽေးၶဵၼ် ၵူၼ်ႈမိူင်းမီးပုၼ်ႈၽွၼ်းၵူႈၵေႃႉ၊ 3. ၸိူဝ်ႉၶိူဝ်းယွမ်း (တၢႆ၊ ယဵၼ်း၊ ပၢႆႈ)၊ 4. ပီႊ 2025 ၼႆႉ ပေႃးဢမ်ႇၽွမ်ႉႁူမ်ႈၵၼ် ႁဝ်းၸၢင်ႈသုမ်းမိူင်းထႅင်ႈ၊ လႄႈ 5. တႃႇၵၢၼ်ၸိူဝ်ႉၸၢတ်ႈၼၼ်ႉ (ၵ) လူဝ်ႇမီးသတိ၊ (ၶ) ပိုၼ်း (င) ႁတ်းႁၢၼ် လႄႈ လူဝ်ႇၶၢမ်ႇတုၵ်ႉၶလႆႈ ၼႆယူႇယဝ်ႉ။ ဝၢႆးသေႁူဝ်ပဝ်ႈလူင် မွၵ်ႇလၢတ်ႈၶေႃႈၵႂၢမ်းၵႂႃႇယဝ်ႉၼၼ်ႉ ၶူးၸၢႆးၸၢႆးငိုၼ်း သိုပ်ႇမွၵ်ႇလၢတ်ႈၶေႃႈၵႂၢမ်းၵႂႃႇ လွင်ႈငဝ်းလၢႆးမုၵ်ႉၸုမ်း ဢမ်ႇပိုတ်ႇၼႃႈသိုၵ်း၊ တိုၵ်းၵၼ်ယဝ်ႉၵေႃႈ ဢမ်ႇပူၼ်ႉလွတ်ႈလႆႈတီႈၵၢၼ်ဢုပ်ႇဢူဝ်း၊ လႄႈ ၵဵဝ်ႇလွင်ႈႁွမ်ႁဵၼ်ႁႅင်းသိုၵ်း ၵၢၼ်ႁွမ်ႁဵၼ်ႁႅင်းသိုၵ်းၼႆႉ ဢမ်ႇၸႂ်ႈတႃႇပေႉၵိၼ်ၼိူဝ်ၸၢဝ်းၶိူဝ်းၶိုၼ်း၊ ပိုၼ်းတႆးၵေႃႈဢမ်ႇယၢမ်ႈမီးမႃး လွင်ႈႁဵတ်းႁႂ်ႈၸၢဝ်းၶိူဝ်းပေႃးႁၢႆၼႆ ဢမ်ႇမီး၊ မုၵ်ႉၸုမ်းဢဝ်ၵၢၼ်ပၢႆးမွၼ်းသေတိုၵ်း၊ ဢဝ်ၾိင်ႈငႄႈၾိင်ႈထုင်းသေတိုၵ်း မိူၼ်ၼင်ႇ ၾိင်ႈထုင်းသၢင်းၵျၢၼ်ႇ ပဵၼ်ၾိင်ႈတႆးဢၼ်လိုဝ်းလင်ယူႇယၢမ်းလဵဝ်၊ ႁွမ်ႁႅင်းသိုၵ်းၼႆႉ ပဵၼ်ၼဵပ်ႉငႃးဢၼ်ႁဵတ်းႁႂ်ႈပိူၼ်ႈၼပ်ႉထိုဝ်လႄႈ ပဵၼ်ႁႅင်းဢီးၵၢၼ်တေႃႇလွင်းၵၢၼ်မိူင်း ၼႆယူႇယဝ်ႉ။ တႆးလွတ်ႈလႅဝ်း

['RCSS']

2024-04-16T17:02:11

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad-18/

ၸွမ်သိုၵ်းလူင် ယွတ်ႈသိုၵ်း ပၼ်ၵႂၢမ်းႁူႉ၊ ပၼ်ႁႅင်းၸႂ် ၵေႃႉသိုၵ်းၵေႃႉႁၢၼ် ၼႂ်းၼႃႈတီႈဢုပ်ႉပိူင်ႇ ၸႄႈဝဵင်းၵုၼ်ႁဵင်

မိူဝ်ႈၼႆႉဝၼ်းထီႉ 16 April 2024 (လိူၼ်ႁႃႈမႂ်ႇ 8 ၶမ်ႈ ပီႊတႆး 2118 ၼီႈ) ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လူင်းႁူပ်ႉထူပ်းပၼ်ပိုၼ်ႉႁူႉ၊ ပၼ်ႁႅင်းၸႂ် ၵေႃႉသိုၵ်းၵေႃႉႁၢၼ် ၼႂ်းၼႃႈတီႈဢုပ်ႉပိူင်ႇ ၸႄႈဝဵင်းၵုၼ်ႁဵင်သေ မွၵ်ႇလၢတ်ႈၶေႃႈၵႂၢမ်းၵႂႃႇလူၺ်ႈႁူဝ်ၶေႃႈ ငဝ်းလၢႆးၵၢၼ်မိူင်းၵၢၼ်သိုၵ်းၼႂ်းမိူင်းတႆးယၢမ်းလဵဝ်၊ လွင်ႈပိုၼ်းႁၢႆႉၸႃႉဢၼ်သိုၵ်းမၢၼ်ႈ လူလၢႆၶႃႈတၢႆၵူၼ်းမိူင်း ၼႂ်းၸႄႈဝဵင်းၵုၼ်ႁဵင် ပၢၼ်တႅပ်း 4 တႅပ်း 1996 ၊ လွင်ႈႁၵ်ႉၸိူဝ်ႉၸၢတ်ႈ တႃႇၵႅတ်ႇၶႄဝၢၼ်ႈမိူင်း ဝၢၼ်ႈဢိူင်ႇဝဵင်းတူဝ်ၵဝ်ႇ၊ ၶေႃႈယိူင်းဢၢၼ်းၵၢၼ်ငဝ်ႈၶၢမ်ႇပိုၼ်ႉၵၢၼ်သိုၵ်း၊ လွင်ႈၵူၼ်းမိူင်းႁဝ်းၵူႈၵေႃႉ မီးပုၼ်ႈၽွၼ်းတႃႇၵႅတ်ႇၶႄဝၢၼ်ႈမိူင်း၊ လွင်ႈၽူႈဢွၼ်ႁူဝ်သိုၵ်းမၢၼ်ႈၶဝ် ဢဝ်ၵူၼ်းမိူင်းတႆး ပဵၼ်ၶိူင်ႈမိုဝ်းသေ ႁဵတ်းႁႂ်ႈတူင်ႇဝူင်းႁဝ်းတႅၵ်ႇယႅၵ်ႈၵၼ် ၸဵမ်ၸိူဝ်းၼႆႉယူႇယဝ်ႉ။ ဝၢႆးသေၼၼ်ႉ ၶူးၸၢႆးၸၢႆးငိုၼ်း မွၵ်ႇလၢတ်ႈၶေႃႈၵႂၢမ်းၵႂႃႇ လွင်ႈပိုၼ်းတႆႈပဵၼ်ၸိူဝ်ႉၶိူဝ်းယႂ်ႇၵေႃႈ ပၢႆးဝူၼ်ႉလႄႈလၢႆးႁဵတ်းသၢင်ႈ ဢမ်ႇပဵၼ်ၸိူဝ်ႉၶိူဝ်းယႂ်ႇ၊ လွင်ႈၶွင်ႇသီႇသိုၵ်းမၢၼ်ႈပိုၼ်ၽၢဝ်ႇ ႁႂ်ႈၵူၼ်းမိူင်းႁၢပ်ႇထၢမ်းၵၢၼ်သိုၵ်း ၸွမ်းငဝ်းလၢႆးဝၢၼ်ႈမိူင်း ဢၼ်တုမ်ႉယွၼ်ႈတေႃႇၵူၼ်းမိူင်း ၼႂ်းမိူင်းႁူမ်ႈတုမ် လႄႈ ၸုမ်းၸၢဝ်းၶိူဝ်းယိပ်းၵွင်ႈၼႂ်းမိူင်းတႆး ပိုၼ်ၽၢဝ်ႇၵဵပ်းသိုၵ်း ၸိူဝ်ႉၶိူဝ်းၽႂ်မၼ်း၊ ၵၢၼ်ဢဝ်ပုၼ်ႈၽွၼ်းၼႂ်းငဝ်းလၢႆးယၢမ်းလဵဝ် ႁဵတ်းဢဝ်ပူၼ်ႉဝူတ်ႈ တေႃႉတႄႉႁဵတ်းဢဝ်တူဝ်လွတ်ႈၵူၺ်းၼႆႉ ပႆႇၵိုင်ႇမႅၼ်ႈ သွၼ်ၵၢၼ်သိုၵ်းယဝ်ႉ ႁႂ်ႈၸႂ်ႉတိုဝ်းၵႂႃႇလႆႈ၊ လွင်ႈတႆးမီး ၾိင်ႈထုင်း ၵၢၼ်ယူႇၵိၼ်ၸၼ်ႉသုင်မႃး၊ ပေႃးႁၵ်ႉ လူဝ်ႇမေႃဝႆႉၵႃႈၶၼ်၊ ပေႃးႁၵ်ႉ လူဝ်ႇႁူႉပုၼ်ႈၽွၼ်း ၊ ပေႃးႁၵ်ႉ လူဝ်ႇႁပ်ႉပုၼ်ႈၽွၼ်း၊ ပေႃးႁၵ်ႉ လူဝ်ႇၵႅတ်ႇၶႄ ၊ ပေႃးႁၵ်ႉ တေလႆႈႁဵတ်းႁႂ်ႈၶိုၼ်ႈယႂ်ႇမႂ်ႇသုင် ၼႂ်းၼႃႈႁိူၼ်း ၼႃႈဝၢၼ်ႈၼႃႈဢိူင်ႇႁဝ်း၊ ပေႃးႁၵ်ႉ တေလႆႈလုမ်းလႃႈတူၺ်းထိုင် ဢၼ်ႁဝ်းၽုၵ်ႇၽင်ဝႆႉ ၵႅတ်ႇၶႄပၼ်၊ ၸၢႆးယိင်းတေလႆႈဝႆႉၵႃႈၶၼ်တၢင်းႁၵ်ႉၼင်ႇၵၼ် ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ']

2024-04-16T16:49:36

https://taifreedom.com/%e1%80%95%e1%81%a2%e1%80%84%e1%80%ba%e1%80%99%e1%80%b0%e1%81%bc%e1%80%ba%e1%82%88%e1%80%9e%e1%80%ad%e1%80%b0%e1%80%9d%e1%80%ba%e1%80%b8-%e1%82%81%e1%80%95%e1%80%ba%e1%82%89%e1%80%90%e1%80%bd%e1%81%bc/

ပၢင်မူၼ်ႈသိူဝ်း ႁပ်ႉတွၼ်ႈ ၸွမ်သိုၵ်းလူင် ယွတ်ႈသိုၵ်း ၽွင်းၶၢဝ်းသွၼ်းၼမ်ႉသၢင်းၵျၢၼ်ႇ ၼႂ်းၸႄႈဝဵင်းၵုၼ်ႁဵင်

ဝၼ်းထီႉ 15 April 2024 (လိူၼ်ႁႃႈမႂ်ႇ 7 ၶမ်ႈ ပီႊတႆး 2118 ၼီႈ) ပၢင်မူၼ်ႈသိူဝ်း ႁပ်ႉတွၼ်ႈ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၽွင်းၶၢဝ်းသွၼ်းၼမ်ႉသၢင်းၵျၢၼ်ႇ ၼႂ်းၸႄႈဝဵင်းၵုၼ်ႁဵင်။ ၼႂ်းပၢင်မူၼ်ႈသိူဝ်းၼၼ်ႉ မီးၽူႈႁွင်ႉၽဵင်းၵႂၢမ်းၸိုဝ်ႈသဵင်ယႂ်ႇ မိူၼ်ၼင်ႇ ထႅၼ်ႈလႅဝ်း၊ ဢိၼ်းၾၢင်၊ ၶိင်းလၢဝ်၊ ၼၢင်းၶမ်းၼွင်ႉလႅင်း လႄႈ ထႅင်ႈလၢႆလၢႆၵေႃႉ မႃးမူၼ်ႈၸႂ်ပၼ်ၼႂ်းပၢင်ပွႆး သေဢမ်ႇၵႃး ၼုမ်ႇႁၢႆးၸၢႆးယိင်း ၼႂ်းပိုၼ်ႉတီႈၵေႃႈ မႃးၵျေႃႇမူၼ်ႈတူၼ်ႈၸႂ်ပၼ် တၢင်းၵႃႈလၢႆလၢႆလွင်ႈၵႂႃႇ ၼႆယဝ်ႉ။ တႆးလွတ်ႈလႅဝ်း

['RCSS']

2024-04-13T22:25:36

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%ad%e1%81%bc%e1%80%ba%e1%81%b6%e1%80%9d%e1%80%ba%e1%82%88%e1%82%81%e1%80%b0%e1%80%99%e1%80%ba%e1%82%88%e1%80%99%e1%80%b0%e1%82%87-%e1%81%bc%e1%82%82/

ပၢင်ၵိၼ်ၶဝ်ႈႁူမ်ႈမူႇ ၼႂ်းၸႄႈဝဵင်းၼမ်ႉၸၢင်

ဝၼ်းထီႉ 12 April 2024 (လိူၼ်ႁႃႈမႂ်ႇ 4 ၶမ်ႈ ပီႊတႆး 2118 ၼီႈ) ပၢင်ၵိၼ်ၶဝ်ႈႁူမ်ႈမူႇ ၽူႈယႂ်ႇၵူၼ်းလူင်၊ ပီႈၼွင်ႉၶႅၵ်ႇ လႄႈ ပေႃႈမႄႈၵူၼ်းမိူင်း ဢိၵ်ႇၵူၼ်းသိုၵ်း တီႈတပ်ႉၸုမ်း 505 ၸႄႈဝဵင်းၼမ်ႉၸၢင်။ တႆးလွတ်ႈလႅဝ်း

['RCSS']

2024-04-12T13:18:24

https://taifreedom.com/rcss-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95%e1%80%bd%e1%82%86%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%95%e1%81%a2%e1%80%84/

RCSS ၸတ်းႁဵတ်းပွႆးလူင်းပၢင်သွၼ်ၵၢၼ်သိုၵ်း ၸုပ်ႈ (2) တီႈၸႄႈဝဵင်းၼမ်ႉၸၢင်

ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပွႆးလူင်းပၢင်သွၼ်ၵၢၼ်သိုၵ်း ၸုပ်ႈ (2) ၼႂ်းၸႄႈဝဵင်းၼမ်ၸၢင် တီႈၼိုင်ႈသေ မီး ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႄႈၽူႈယႂ်ႇၵူၼ်းလူင်ၼႂ်းမုၵ်ႉၸုမ်း ဢိၵ်ႇ ပီႈၼွင်ႉၶႅၵ်ႇ၊ ပေႃႈမႄႈၵူၼ်းမိူင်း၊ ၵေႃႉသိုၵ်းၵေႃႉႁၢၼ် ၶိုၼ်ႈႁွတ်ႈၼပ်ႉႁူဝ်ႁဵင် ၼႆယဝ်ႉ။ မိူဝ်ႈၼႆႉဝၼ်းထီႉ 12 April 2024 (လိူၼ်ႁႃႈမႂ်ႇ 4 ၶမ်ႈ ပီႊတႆး 2118 ၼီႈ) ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပၢင်ၵႅဝ်ႈ ပွႆးလူင်းပၢင်သွၼ်ၵၢၼ်သိုၵ်း ၸုပ်ႈ (2) ၼႂ်းၼႃႈတီႈဢုပ်ႉပိူင်ႇ တပ်ႉသိုၵ်းၸိုင်ႈတႆး တပ်ႉၸုမ်း 505 ၸႄႈဝဵင်းၼမ်ႉၸၢင်သေ မီးပႃးလၢႆးၼႄၽၢင်ႁၢင်ႈသိုၵ်း လၢႆလၢႆလွင်ႈလႄႈ ၽူႈယႂ်ႇၵူၼ်းလူင်၊ ပီႈၼွင်ႉၶႅၵ်ႇ၊ ၵူၼ်းသိုၵ်း၊ ၵူၼ်းမိူင်း ၶိုၼ်ႈႁွတ်ႈတင်းၼမ် ၼႆယဝ်ႉ။ ဝၢႆးသေၽူႈယႂ်ႇၵူၼ်းလူင် လႄႈ ပေႃႈမႄႈၵူၼ်းမိူင်း ႁွတ်ႈၽႅဝ်ဢဝ်တီႈယူႇယဝ်ႉ ၵေႃႉသိုၵ်းၵေႃႉႁၢၼ် ၼႄလၢႆးၸိူင်းသိုၵ်းသေ သၢႆသိုၵ်းၶဝ်ႈဢဝ်တီႈယူႇ ၼႂ်းပၢင်ၵႅဝ်ႈယဝ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၵႂႃႇဝႃႈ “မုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆးႁဝ်းၼႆႉ ႁဝ်းမီးၶေႃႈယိူင်းဢၢၼ်းတႅၵ်ႇလႅင်း၊ ယိူင်းဢၢၼ်းႁဝ်းၼႆႉ ပဵၼ်ထွတ်ႈမျၢတ်ႈသီႇယိူင်ႈ ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇၼၼ်ႉယဝ်ႉ မိူဝ်ႈပူၼ်ႉမႃးၼႆႉ ယိူင်းဢၢၼ်းႁဝ်းၶႃႈဢမ်ႇထိုင်တီႈလႆႈ ၼၼ်ႉ ၵွပ်ႈႁဝ်းႁဵတ်းၽႂ်ႁဵတ်းမၼ်း ယွၼ်ႉၼၼ် ၵၢၼ်ၽွမ်ႉႁူမ်ႈမိူဝ်ႈပူၼ်ႉမႃးၼႆႉ လီဢဝ်ပဵၼ်တွၼ်ႈသွၼ်ႁဝ်းယူႇ၊ တႄႇၵႂႃႇၼႆႉ သင်ႇၶႃႇၸဝ်ႈ ၵူၼ်းမိူင်း လႄႈ တပ်ႉသိုၵ်း လူဝ်ႇပဵၼ်သၢမ်ၶႃၵဵင်းယၼ်မၼ်ႈသေ ႁူမ်ႈၵၼ်ႁဵတ်းသၢင်ႈၵႂႃႇ၊ တပ်ႉသိုၵ်းဢၼ်ဝႃႈၼႆႉၵေႃႈ ပဵၼ်ငႃးမိူင်း ပေႃးဢမ်ႇမီးတပ်ႉသိုၵ်းၵေႃႈ မိူၼ်ၼိူဝ်ႉဢမ်ႇမီးလုပ်ႇမီးၵၢင်ႈသေ ပိူၼ်ႈတေဢူမ်ဢိုၼ်ၵိၼ်ငၢႆႈငၢႆႈ” ၼႆယဝ်ႉ။ ဝၢႆးသေၼၼ်ႉ မီးသင်ႇၶၸဝ်ႈတူၼ်ၼိုင်ႈ ပၼ်ဢေႃးဝႃႇတ​သေ သိုပ်ႇၼၼ်ႉ ၽူႈယႂ်ႇၵူၼ်းလူင်ၼႂ်းမုၵ်ႉၸုမ်း RCSS/SSA လၢႆလၢႆၸဝ်ႈ လႄႈ တၢင်တူဝ်ၵူၼ်းမိူင်း မွၵ်ႇလၢတ်ႈၶေႃႈၵႂၢမ်း ၼႂ်းပၢင်ၵႅဝ်ႈၵႂႃႇ ၼႆယဝ်ႉ။ ၸွမ်းၼင်ႇၶပ်းမၢႆပၢင်ၵႅဝ်ႈၼၼ်ႉ ယင်းမီးပႃးၵၢၼ်ပၼ်သူး ထီႉၼိုင်ႈ၊ ထီႉသွင်၊ ထီႉသၢမ် တီႈလုၵ်ႈႁဵၼ်းလႄႈ ယိုၼ်ႈၶႅပ်းဝႂ်ၽၢၼ်ႇပူၼ်ႉၵၢၼ်သွၼ်ပႃး။ ဝၢႆးသေၼၼ်ႉ သၢႆသိုၵ်းႁွင်ႉၵႂၢမ်းၶိုၼ်ႈသိုၵ်းလႄႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈၶေႃႈၵႂၢမ်းပိၵ်ႉပၢင် ပၢင်ၵႅဝ်ႈပွႆးလူင်းပၢင်သွၼ်ၵၢၼ်သိုၵ်းၵႂႃႇ ၼႆယဝ်ႉ။ ဝၢႆးပၢင်ၵႅဝ်ႈယဝ်ႉ ၼင်ႇႁိုဝ်တေပဵၼ်တီႈမၢႆတွင်းၵိုၵ်းပိုၼ်းၼၼ်ႉ ယူႇတီႈႁူဝ်ပဝ်ႈလူင် ၸွမ်သိုၵ်းလူင် ယွတ်ႈသိုၵ်း၊ ၽူႈယႂ်ႇၵူၼ်းလူင်ၼႂ်းမုၵ်ႉၸုမ်း လႄႈ တၢင်ႇမူႇတၢင်ႇၸုမ်း ဢိၵ်ႇပႃးပီႈၼွင်ႉၶႅၵ်ႇ ထၢႆႇၶႅပ်းႁၢင်ႈႁူမ်ႈၵၼ်ၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-12T11:38:10

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%82%89%e1%80%a2%e1%80%b0%e1%81%bc%e1%80%ba%e1%82%88%e1%80%84%e1%81%a2%e1%82%86%e1%82%88-%e1%80%90%e1%80%b1%e1%80%9c%e1%82%86%e1%82%88%e1%82%81%e1%80%b5/

ႁိူဝ်ႉဢူၼ်ႈငၢႆႈ တေလႆႈႁဵတ်းၸိူင်ႉႁိုဝ်?

ၼႂ်းၵၢပ်ႈဝၢၼ်ႈပၢၼ်မိူင်းမိူဝ်ႈလဵဝ် ႁဵတ်းႁႂ်ႈၵူၼ်းႁဝ်းလႆႈၶတ်းၸႂ်ယူႇၵူႈၶိင်ႇၵူႈၶၢဝ်း ဢမ်ႇဝႃႈ တေပဵၼ်လွင်ႈၵၢၼ်ႁဵၼ်း ဢမ်ႇၼၼ် ၵၢၼ်ငၢၼ်း ၸိူဝ်းၼႆႉ မၼ်းလႆႈၸႂ်ႉ ႁႅင်းတူဝ်ႁႅင်းၸႂ် လႄႈ လႆႈၸႂ်ႉဢွၵ်းဢေႃႁႅင်းၼႃႇပူၼ်ႉသေ သမ်ႉၶိုၼ်းလိုဝ်ႈႁိူဝ်ႉ ဢမ်ႇပဵင်းပေႃး ယဝ်ႉဢမ်ႇၵႃး ၼွၼ်းဢမ်ႇပဵၼ်ၶိင်ႇပဵၼ်ၶၢဝ်း တေႁဵတ်းႁႂ်ႈတူဝ်ၶိင်း မီးၽၢင်ႁၢင်ႈ ႁိူဝ်ႉဢူၼ်ႈငၢႆႈ ဢမ်ႇမီးႁႅင်း၊ ဢမ်ႇတူင်ႉတိုၼ်ႇၸိုၼ်ႈပၢင်ႇ ၼႆယူႇယဝ်ႉ။ သင်ႁိူဝ်ႉဢူၼ်ႈငၢႆႈ ထုၵ်ႇလီလဵပ်ႈႁဵၼ်းလွင်ႈ Vitamin-B1 Vitamin-B1 ၼႆႉ ပဵၼ် Vitamin ဢၼ်ၸိူမ်ႈႁၢႆၼႂ်းၼမ်ႉသေ တူဝ်ၶိင်းၵူၼ်းႁဝ်း ဢမ်ႇၸၢင်ႈဢိတ်ႇဢွၵ်ႇလႆႈႁင်းၵူၺ်း လႄႈ ၵႃႈတေလႆႈၵိၼ်ဢႃႇႁႃႇရ ဢမ်ႇၼၼ် ယႃ မဵဝ်းပဵၼ် Vitamin−B1 ၼၼ်ႉၵူၺ်းၼႆယူႇ။ Vitamin-B1 ၼႆႉ မီးၽွၼ်းလီၸွႆႈယႃႉလူႉ Carbohydrates, Proteins, ၶႆမၼ်း တင်း ထၢၼ်ႈၵိူဝ်ဝၢၼ်ယဝ်ႉသေ လၢႆႈပဵၼ်ဢဵၼ် ႁႅင်းပၼ်တူဝ်ၶိင်း ဢၼ်လွင်ႈယႂ်ႇၼႂ်းၵၢၼ်လုမ်းလႃးၶူင်ႉသၢင်ႈဢွၵ်းဢေႃ၊ ႁူဝ်ၸႂ် လႄႈ ၵၢမ်ႈၼိူဝ်ႉ ၼႆယဝ်ႉ။ ၵွပ်ႈပိူဝ်ႈၸိူင်ႉၼၼ် သင်တူဝ်ၶိင်းဢမ်ႇလႆႈႁပ်ႉ Vitamin-B1 ၼင်ႇတဵမ်ထူၼ်ႈၼႆၸိုင် တေႁဵတ်းႁႂ်ႈတူဝ်ၶိင်း မီးၽၢင်ႁၢင်ႈ တိၼ်မိုဝ်းၼဵတ်း၊ ႁိူဝ်ႉဢူၼ်ႈ၊ ၼူၶိုၼ်ႈၶႃလႆႈငၢႆႈ၊ ႁူဝ်ၸႂ်တဵၼ်ႈဝႆး၊ ယူႇဢမ်ႇသိူဝ်းၼင်ႈဢမ်ႇသႃႇ၊ တွင်ႉပိၵ်ႉ လႄႈ မီးတိုဝ်ႉတၢင်းပဵၼ် တၢင်းပဵၼ်ႁူဝ်ၸႂ် ၼႆယူႇ။ ၼင်ႇႁိုဝ်တူဝ်ၶိင်းတေလႆႈႁပ်ႉ Vitamin-B1 ၼၼ်ႉ တေလႆႈႁဵတ်းႁိုဝ်? ၵမ်ႈၼမ်ယဝ်ႉ တူဝ်ၶိင်းၵူၼ်းႁဝ်းတေၸုပ်ႇဢဝ် Vitamin-B1 (Thiamine) လႆႈယၢပ်ႇ ၵူၺ်းၵႃႈ သင်ပဵၼ် Vitamin-B1 Derivatives (Fursultiamine) ဢၼ်ႁဵတ်းဢွၵ်ႇ လူၺ်ႈမိူင်းၵျႃႇပၢၼ်ႇၼၼ်ႉ တေၶႆမၼ်းသုင် လႄႈ လႆႈၽိူမ်ႉ Lipophilic ထႅင်ႈသေ ယွၼ်ႉၼၼ် မၼ်းၸင်ႇႁဵတ်းႁႂ်ႈ Fursultiamine ၸုပ်ႇဢဝ်လႆႈလီလိူဝ်သေ Vitamin- B1 ပဵၼ် 7 ပုၼ်ႈ ၼႆယဝ်ႉ။ Vitamin-B1 ၼႆႉ မၼ်းတေၽိူမ်ႉပၼ်ဢဵၼ်ႁႅင်းသႄးလ်ၼႂ်းတူဝ်ၶိင်းၵူၼ်းႁဝ်း ၵူၺ်းၵႃႈ ဢၼ်ပဵၼ် Fursultiamine ၼႆႉသမ်ႉ တေၽိူမ်ႉပၼ်ဢဵၼ်ႁႅင်းလႆႈလီလိူဝ် သေ ယွၼ်ႉမၼ်းမီးၼမ်ႉၵတ်ႉၸုပ်ႇၶဝ်ႈၼႂ်းတူဝ်ၶိင်းလႆႈပဵၼ် 7 ပုၼ်ႈ လႄႈ ယင်းလုမ်းလႃးလိုၵ်ႉထိုင်ၼႂ်းသႄးလ်ဢွၵ်းဢေႃ တင်း ၵၢမ်ႈၼိူဝ်ႉ ၼႆယူႇ။ Vitamin-B1 ၼႆႉ လူတ်းယွမ်းပၼ်လႆႈ လွင်ႈႁိူဝ်ႉဢူၼ်ႈ ၼႆသေတႃႉ ဢၼ်ပဵၼ် Fursultiamine သမ်ႉ လူတ်းယွမ်းပၼ်လႆႈတင်း လွင်ႈႁိူဝ်ႉဢူၼ်ႈ၊ တိၼ်မိုဝ်းၼဵတ်း လႄႈ ၵၢမ်ႇၼိူဝ်ႉၸဵပ်းဢူၼ်ႈ ၼႆယူႇ။ ၼွၵ်ႈလိူဝ်သေၼႆႉ သင် Fursultiamine လႆႈႁဵတ်းၵၢၼ်ႁူမ်ႈၵၼ်တင်း Vitamin-B6, B12, Calcium Pantothenate လႄႈ Vitamin-E ၼႆၸိုင် တေႁဵတ်းႁႂ်ႈသႄးလ် ၼႂ်းတူဝ် ၶိင်း ႁူမ်ႈပႃးသႄးလ်ၸွမ်းၵၢမ်ႈၼိူဝ်ႉ ဢိၵ်ႇတင်း ဢွၵ်းဢေႃ ၸိူဝ်းၼႆႉ ၼိုင်ႈၶႅၼ်း တေလႆႈႁပ်ႉဢဵၼ်ႁႅင်းၼင်ႇတဵမ်ထူၼ်ႈ ၼႆယူႇ။ 5 လွၵ်းလၢႆး ၽိူမ်ႉႁႅင်းတူဝ် ယႃႇႁႂ်ႈႁိူဝ်ႉဢူၼ်ႈငၢႆႈ ဝၢင်းၽႅၼ်လွင်ႈၵိၼ်ယႅမ်ႉ တႃႇႁႂ်ႈတူဝ်ၶိင်းတူင်ႉတိုၼ်ႇယူႇတင်းဝၼ်း လူၺ်ႈ 3−4 ၸူဝ်ႈမူင်း ၵိၼ်တၢင်းၵိၼ်ၼိုင်ႈပွၵ်ႈသေ ၵိၼ်တၢင်းၵိၼ်မဵဝ်းမီး Protein, Carbohydrates လႄႈ တၢင်းၵိၼ်မဵဝ်းမီးၵၢၵ်ႇယႂ်းဢႃႇႁႃႇရသုင်။ ၵိၼ်ၼမ်ႉႁႂ်ႈၵုမ်ႇထူၼ်ႈသေ ၾၢင်ႉတူၺ်းလႆႈဝႃႈ ၸွင်ႇၸဝ်ႈၵဝ်ႇၵိၼ် ၼမ်ႉၵုမ်ႇထူၼ်ႈႁိုဝ် ဢမ်ႇၵုမ်ႇထူၼ်ႈ လူၺ်ႈသီၼမ်ႉယဵဝ်ႈ သင်မၼ်းဢူၼ် ပေႃးၼႆ ပွင်ႇဝႃႈၸဝ်ႈၵဝ်ႇၵိၼ်ၼမ်ႉဢေႇ ဢမ်ႇၵုမ်ႇထူၼ်ႈ။ ၼွၼ်းႁႂ်ႈပဵၼ်ၶိင်ႇပဵၼ်ၶၢဝ်း သင်ၼွၼ်းဢမ်ႇပဵၼ်ၶိင်ႇပဵၼ်ၶၢဝ်း လႄႈ ၶၢဝ်းယၢမ်းၼွၼ်း၊ လုၵ်ႉ သမ်ႉပိူင်ႈၵၼ်ၵႂႃႇတင်းဝူင်ႈပေႃးၼႆ ၼိုင်ႈၶႅၼ်းတေ ႁဵတ်းႁႂ်ႈႁိူဝ်ႉဢူၼ်ႈမႃးလိူဝ်သေၵဝ်ႇ။ ဢွၵ်ႇလဵၼ်ႈဢဵၼ်ႁႅင်းတႃႇသေႇ − ပႅၵ်ႉသမ်ႉ လွင်ႈဢွၵ်ႇလဵၼ်ႈဢဵၼ်ႁႅင်း ၼၼ်ႉ မၼ်းတေႁဵတ်းႁႂ်ႈႁိူဝ်ႉၼႆသေတႃႉ ၵူၺ်းၵႃႈ တေႁဵတ်းႁႂ်ႈတူဝ်ၶိင်းတူင်ႉ တိုၼ်ႇ၊ လူတ်းယွမ်းလွင်ႈငဝ်ၼွၼ်း လႄႈ ႁိူဝ်ႉဢူၼ်ႈလႆႈ။ လူတ်းယွမ်းၵုမ်းထိင်းလွင်ႈဝူၼ်ႉၼမ်ၶမ်ၸႂ် ၼိုင်ႈဝူၼ်ႉၼမ် ၼိုင်ႈၼွၼ်းဢမ်ႇ လပ်း၊ ယွၼ်ႉၼၼ် တေလႆႈၸတ်းၵၢၼ်ပႅတ်ႈ လွင်ႈဝူၼ်ႉၼမ် လူၺ်ႈႁႃႁဵတ်း လွင်ႈတူင်ႉၼိုင်မဵဝ်းၸဝ်ႈၵဝ်ႇသူင်မိုတ်ႈ။ လိူဝ်သေၼႆႉ သင်ဢမ်ႇႁဵတ်းလႆႈပုင်ႇမၢၼ်ႇသေ သမ်ႉတိုၵ်ႉႁိူဝ်ႉဢူၼ်ႈငၢႆႈ၊ ဝူၼ်ႉၼမ် ၶမ်ၸႂ် ဢမ်ႇၼၼ် ပၢႆတိၼ်ပၢႆမိုဝ်းၼဵတ်း ယူႇၼႆၸိုင် ၸၢမ်းႁဵၼ်းႁူႉတူၺ်းလွင်ႈ Vitamin B1 Derivative ဢၼ်ၸွႆႈၽိူမ်ႉပၼ်ဢဵၼ်ႁႅင်းတူဝ်ၶိင်းသေ လုမ်းလႃးလိုၵ်ႉ ထိုင်ဢွၵ်းဢေႃ တင်း ၵၢမ်ႈၼိူဝ်ႉ ၼႆယူႇ။ ၸိူင်ႉႁိုဝ်ၵေႃႈလီ သင်ႁဵတ်းၸွမ်းၼင်ႇဢၼ်လၢတ်ႈမႃးယဝ်ႉ သမ်ႉဢမ်ႇႁၢႆၼႆၸိုင် ထုၵ်ႇလီၵႂႃႇတိူင်ႇပၢင်ႇဢုပ်ႇဢူဝ်းၸွမ်းမေႃယႃ တႃႇၵူတ်ႇၸႅတ်ႈ လႄႈ လုမ်းလႃး ယူတ်းယႃႁႂ်ႈထုၵ်ႇမႅၼ်ႈၸွမ်းလွၵ်းလၢႆး သေဢမ်ႇၵႃး မိူဝ်ႈၸဝ်ႈၵဝ်ႇတေၵိၼ် တေၸႂ်ႉတိုဝ်းယႃသင်သေဢမ်ႇဝႃႈ ထုၵ်ႇလီလႆႈၶေႃႈၼႄႉၼမ်းတီႈမေႃယႃယဝ်ႉ ၸင်ႇတေၸႂ်ႉတိုဝ်းၼၼ်ႉ တေလီတီႈသုတ်းယူႇယဝ်ႉ။ ပိၼ်ႇတႅမ်ႈ − ၸၢႆးဢႅၼ် တႆးလွတ်ႈလႅဝ်း ဢၢင်ႈဢိင် − https://www.sanook.com/health/36597/

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-04-12T10:59:08

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%80%90%e1%81%a2%e1%82%86-1-%e1%80%99%e1%81%a2%e1%80%90%e1%80%ba%e1%82%87-4-%e1%80%9a%e1%80%bd%e1%81%bc/

လုၵ်ႈဢွၼ်ႇတၢႆ 1 မၢတ်ႇ 4 ယွၼ်ႉမၢၵ်ႇလူင်သိုၵ်းမၢၼ်ႈ

ၸုမ်းသိုၵ်းမၢၼ်ႈ တင်ႈၸႂ်ယိုဝ်းမၢၵ်ႇလူင်ၶဝ်ႈၵႂႃႇတီႈၼႂ်းဝၢၼ်ႈပိၼ်ႇၸူင်ႇ ဢိူင်ႇၼမ်ႉတူၵ်း ၸႄႈဝဵင်းပၢင်လွင်း သေ မီးလုၵ်ႈဢွၼ်ႇလႆႈတိူဝ်ႉၸပ်းၸၢၵ်ႇမၢၵ်ႇ တၢႆ ၵေႃႉၼိုင်ႈ လႄႈ မၢတ်ႇၸဵပ်းထႅင်ႈ 4 ၵေႃႉ ၼႆယဝ်ႉ။ မိူဝ်ႈဝႃးဝၼ်းထီႉ 10 April 2024 (လိူၼ်ႁႃႈမႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ၼႂ်းပိုၼ်ႉတီႈဝၢၼ်ႈပိၼ်ႇၸူင်ႇ ဢမ်ႇမီးပၢင်တိုၵ်းသင် လႄႈ သိုၵ်းမၢၼ်ႈတင်ႈၸႂ် ဢဝ်မၢၵ်ႇလူင်ယိုဝ်းၶဝ်ႈၼႂ်းဝၢၼ်ႈသေ ၸၢၵ်ႇမၢၵ်ႇတိူဝ်ႉၸပ်း လုၵ်ႈဢွၼ်ႇ ဢႃႇယု 4 ၶူပ်ႇ တၢႆၵေႃႉၼိုင်ႈၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇဝႃႈ လုၵ်ႈဢွၼ်ႇၵေႃႉလူႉတၢႆ ယွၼ်ႉမၢၵ်ႇလူင်သိုၵ်းမၢၼ်ႈၼၼ်ႉ ၸိုဝ်ႈႁွင်ႉ ၶုၼ်ႇၺဵင်းၶျၢၼ်း တိုၵ်ႉမီးဢႃႇယု 4 ၶူပ်ႇၵူၺ်း ဢမ်ႇပႆႇႁူႉသင်၊ လုၵ်ႈဢွၼ်ႇထႅင်ႈ 4 ၵေႃႉၼၼ်ႉသမ်ႉ တႃႇၵေႃႉၼိုင်ႈ လႆႈသူင်ႇယူတ်းယႃတူဝ်တီႈ ႁူင်းယႃလူင် ဝဵင်းတူၼ်ႈတီး၊ ထႅင်ႈၵေႃႉၼိုင်ႈ လႆႈသူင်ႇယူတ်းယႃတူဝ်တီႈ ႁူင်းယႃဝဵင်းၼွင်တယႃး ဢၼ်ပဵၼ်ၵိင်ႇၽႄ ဝဵင်းပၢင်လွင်း၊ ယွၼ်ႉလၢႆးႁဵတ်းသၢင်ႈသိုၵ်းမၢၼ်ႈလႄႈ ၵူၼ်းဝၢၼ်ႈၵမ်ႈၽွင်ႈ ဢွၼ်ၵၼ်တေႃႉၶူဝ်းလဵင်း ပၢႆႈဢွၵ်ႇဝၢၼ်ႈယဝ်ႉ ဝႃႈၼႆ။ ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ မိူဝ်ႈယၢမ်းၵၢင်ၼႂ် 06:00 မူင်း ၵူၼ်းမိူင်းၼႂ်းပိုၼ်ႉတီႈသွင်ၵေႃႉၽူဝ်မေး ဢၼ်ယူႇတီႈဝၢၼ်ႈၼွင်တဵင် ၸႄႈဝဵင်းသီႇသႅင် သေ ပၢႆႈၽေးၵႂႃႇယူႇဝႆႉတၢင်ႇတီႈၼၼ်ႉ ၶိုၼ်းပွၵ်ႈၵႂႃႇ ဢဝ်ၶူဝ်းၶွင်တီႈႁိူၼ်း တႃႇၸႂ်ႉတိုဝ်းၵမ်ႈၽွင်ႈၼႆလႄႈ ၵေႃႉပဵၼ်ၼၢင်းမေး လႆႈထုၵ်ႇၺႃးၸုမ်းသိုၵ်းဢမ်ႇႁူႉၽၢႆႇယိုဝ်းတၢႆပႅတ်ႈ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၵေႃႉထုၵ်ႇယိုဝ်းတၢႆၼၼ်ႉ ၸိုဝ်ႈႁွင်ႉတေႃႇမူႇ ဢႃႇယု 37 ပီႊ လႄႈ ၵေႃႉပဵၼ်ၽူဝ်တႄႉပၢႆႈလွတ်ႈဝႆႉ ဝႃႈၼႆ၊ ၸုမ်းၸိူဝ်းဢၼ်လႆႈယိုဝ်းၼၼ်ႉသမ်ႉ ၵူၼ်းမိူင်းမၢင်ၸိူဝ်းဝႃႈ ပဵၼ်သိုၵ်းမၢၼ်ႈ မၢင်ၸိူဝ်းၵေႃႈဝႃႈ ပဵၼ်ႁွႆးမိုဝ်းၸုမ်း PDF ၼႆလႄႈ ပဵၼ်ၸုမ်းလႂ်ႁဵတ်းသၢင်ႈတႄႉတႄႉၼႆၼၼ်ႉ ဢမ်ႇပႆႇလႆႈႁူႉၸွမ်းလီလီ ဝႃႈၼႆ။ ၼႂ်းပိုၼ်ႉတီႈဝဵင်းသီႇသႅင်ႇၼၼ်ႉၵေႃႈ ၸုမ်းသိုၵ်းမၢၼ်ႈတင်း ၸုမ်းသိုၵ်း PNLA ႁူမ်ႈပႃး PDF တိုၵ်ႉမီးလွင်ႈၶဵင်ႈၶႅင်ၵၢၼ်သိုၵ်းၵၼ်ဝႆႉယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-04-12T09:58:53

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e1%80%9a%e1%80%af%e1%80%99%e1%80%ba%e1%82%87%e1%80%9d%e1%82%83%e1%82%88-%e1%80%a2%e1%80%ae%e1%82%87/

ဢမေႇရိၵၢၼ်ႇယုမ်ႇဝႃႈ ဢီႇရၢၼ်ႇတေတိုၵ်းဢိတ်ႇသရေး

ၸွမ်းၼင်ႇဢိတ်ႇသရေးပိုတ်းယိုဝ်း လုမ်းၽွင်းတၢင်ဢီႇရၢၼ်ႇၼၼ်ႉသေ ဢမေႇရိၵၢၼ်ႇယုမ်ႇဝႃႈ ဢီႇရၢၼ်ႇတေတိုၵ်းတႃႇတွပ်ႇတႅၼ်းၶိုၼ်းၼႆယူႇ။ ဢမေႇရိၵၢၼ်ႇ လႄႈ မိူင်းဢူၺ်းလီ ယုမ်ႇယမ်ဝႃႈ ၽႅၼ်ၵၢၼ်ၶွင်ဢီႇရၢၼ်ႇၼၼ်ႉ တေၸၢင်ႈမီးပဝ်ႉမၢႆတိုၵ်းယိုဝ်း ဢိတ်ႇသရေးမႃးတႄႉယူႇလႄႈ ၸၢင်ႈပဵၼ်ၵၢၼ်တိုၵ်းယိုဝ်း လူၺ်ႈၸႂ်ႉတိုဝ်းမၢၵ်ႇမိတ်ႉသႆး ဢၼ်ယိုဝ်းလႆႈမႅၼ်ႈယမ်၊ လၢမ်းၶၢတ်ႈဝႃႈ တေပဵၼ်မႃးလႆႈၼႂ်းၶၢဝ်းတၢင်းလၢႆဝၼ်းတၢင်းၼႃႈၼႆႉၵူၺ်း ၸွမ်းၼင်ႇသိုဝ်ႇၶၢဝ်ႇ Bloomberg လၢႆးငၢၼ်း မိူဝ်ႈဝၼ်းထီႉ 11 April 2024 လူၺ်ႈဢၢင်ႈဢိင်မႃးတီႈၶၢဝ်ႇလပ်ႉၼၼ်ႉ ဝႃႈၼႆ။ မိူဝ်ႈဢွၼ်တၢင်းၼၼ်ႉၵေႃႈ ဢီႇရၢၼ်ႇယၢမ်ႈဢွၵ်ႇမႃးလွၵ်ႇငိူတ်ႈ ဢိတ်ႇသရေးဝႃႈ တေတုမ်ႉတွပ်ႇၶိုၼ်း လွင်ႈဢၼ်ဢိတ်ႇသရေးပိုတ်းယိုဝ်း တီႈလုမ်းၽွင်းတၢင်ဢီႇရၢၼ်ႇ ဢၼ်ပၵ်းယူႇဝႆႉၼႂ်းမိူင်းသီးရီးယႃး မိူဝ်ႈဝူင်ႈပူၼ်ႉမႃးၼၼ်ႉလႄႈ ႁဵတ်းႁႂ်ႈမီးၵူၼ်းလူႉသဵင်ႈတၢႆ 13 ၵေႃႉ ၼႂ်းၼၼ်ႉ ပႃးၵူၼ်းလူင်ဢီႇရၢၼ်ႇ 2 ၵေႃႉ ၼႆယူႇယဝ်ႉ။ သင်ၸိူဝ်ႉဝႃႈပဵၼ်မႃးတႄႉၼႆ လႆႈဝႃႈပဵၼ်ၵၢၼ်တိူဝ်းၶႂၢၵ်ႈ လွင်ႈၶဵင်ႈၶႅင်ၼႂ်းတွၼ်ႈ ပွတ်းဝၼ်းဢွၵ်ႇၵၢင် ဢၼ်မီးပၢင်တိုၵ်း ဢိတ်ႇသရေး−ႁႃးမၢတ်ႉသ် ဝႆႉယူႇယဝ်ႉၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-04-11T13:54:46

https://taifreedom.com/knla-%e1%80%9e%e1%80%ad%e1%80%99%e1%80%ba%e1%80%b8%e1%80%9c%e1%82%86%e1%82%88-%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%80%bb%e1%82%83%e1%82%89%e1%80%9d%e1%80%90%e1%80%ae%e1%82%87/

KNLA သိမ်းလႆႈ ဝဵင်းမျႃႉဝတီႇယဝ်ႉ

တပ်ႉပၢင်သဝ်းသိုၵ်းမၢၼ်ႈ ၶလယ 275 ဢၼ်ပဵၼ်တပ်ႉၶၢမ်ႇတိုၵ်း ၵမ်းလိုၼ်းသုတ်းၶွင်သိုၵ်းမၢၼ်ႈ တီႈဝဵင်းမျႃႉဝတီႇၼၼ်ႉ ထွႆသိုၵ်းၶဝ်ႈၵႂႃႇ ၼႂ်းၽင်ႇမိူင်းထႆးယဝ်ႉလႄႈ KNU/KNLA ႁုပ်ႈသိမ်းလႆႈၼႂ်းပိုၼ်ႉတီႈ လီငၢမ်းယူႇယဝ်ႉ။ တပ်ႉသိုၵ်းပွတ်းပွႆႇၸိူဝ်ႉၸၢတ်ႈယၢင်း KNLA ၶဝ်ႈတိုၵ်းသိုၵ်းမၢၼ်ႈ တီႈဝဵင်းမျႃႉဝတီႇသေ ၵုမ်းၵမ်လႆႈပိုၼ်ႉတီႈတင်းၼမ် လႄႈ တၢင်းၽၢႆႇၸုမ်း KNLA ငူပ်ႉငီႉသိုၵ်းမၢၼ်ႈ တပ်ႉၶလယ 275 တပ်ႉၶၢမ်ႇတိုၵ်းၵမ်းလိုၼ်းသုတ်းၶွင် ဝဵင်းမျႃႉဝတီႇ ႁႂ်ႈယွမ်းဝၢင်းၶိူင်ႈလီလီၼႆလႄႈ ၽၢႆႇသိုၵ်းမၢၼ်ႈ ဢမ်ႇယွမ်းဝၢင်းၶိူင်ႈသေ လႆႈသိုပ်ႇပဵၼ်ပၢင်တိုၵ်းၵၼ်ထႅင်ႈ ႁၢဝ်ႈႁၢဝ်ႈႁႅင်းႁႅင်း ၼႂ်းဝၼ်းထီႉ 8 April 2024 (လိူၼ်သီႇလပ်း ပီႊတႆး 2118 ၼီႈ) ယၢမ်းၵၢင်ဝၼ်း ၼႆယဝ်ႉ။ မိူဝ်ႈဝႃးဝၼ်းထီႉ 10 March 2024 ၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇ တႆးလွတ်ႈလႅဝ်း ဝႃႈ ၼႂ်းဝၼ်းၼႆႉပၢင်တိုၵ်းတႄႇပဵၼ် မိူဝ်ႈယၢမ်းၵၢင်ၼႂ်ၸဝ်ႉ ၼၼ်ႉယဝ်ႉ သိုၵ်းသွင်ၽၢႆႇပိုတ်းယိုဝ်းၵၼ်ႁၢဝ်ႈႁႅင်းဝႆႉ သဵင်ႈၵွင်ႈဢွၼ်ႇၵွင်ႈလူင် သမ်ႉပေႃးပၼ်းလူင်ၵႂႃႇသဵင်ႈ ၸွမ်းပိုၼ်ႉတီႈတပ်ႉမၢၼ်ႈ ၶလယ 275 ဢၼ်ပဵၼ်တပ်ႉၵမ်းလိုၼ်းသုတ်း တီႈဝဵင်းမျႃႉဝတီႇ ဝႃႈၼႆ။ ပတူဝ်ႇၸေႃးတေႃးၼီး ၽူႈၶၢၼ်ပၢၵ်ႇ ႁူမ်ႈတုမ်ၸိူဝ်ႉၸၢတ်ႈယၢင်း KNU လၢတ်ႈတီႈသိုဝ်ႇၶၢဝ်ႇ Khit Thit Media ဝႃႈ မိူဝ်ႈယၢမ်းၵၢင်ၶိုၼ်း 22:00 မူင်းၼၼ်ႉ ၽူႈၵွၼ်းတပ်ႉမ 44 ဢွၼ်ဢဝ်လုၵ်ႈၼွင်ႉ ၸိူဝ်းယူႇၽၢႆႇတႂ်ႈၵုမ်းၵမ်မၼ်း 200 ပၢႆ ထွႆႇဢွၵ်ႇတပ်ႉပၢင်သဝ်းၵႂႃႇလႄႈ ၵႂႃႇၶၢမ်ႈၶူဝ် မၢႆ 2 သေ ၶဝ်ႈၵႂႃႇၼႂ်းၸိုင်ႈထႆး ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇ RFA ဝႃႈ သိုၵ်းမၢၼ်ႈ တပ်ႉၶလယ 275 ႁႅင်းသိုၵ်း 200 ပၢႆ ပႃးၸဵမ်ၵူၼ်းမၢတ်ႇၸဵပ်း ဢမ်ႇယွမ်းဝၢင်းၶိူင်ႈသေ ပၢႆႈၶဝ်ႈၵႂႃႇၼႂ်းၸိုင်ႈထႆးၼၼ်ႉ ငိၼ်းဝႃႈတႄႉ ၶိူင်ႈယိပ်းၵွင်ႈၵၢင်ႇဢၼ်ပႃးၵိုၵ်းတူဝ် ၶဝ်ၸိူဝ်းၼၼ်ႉ တေဢဝ်ဢၢပ်ႈပၼ်တီႈ သိုၵ်းထႆး၊ မိူဝ်ႈၼႆႉဝၼ်းထီႉ 11 April 2024 ၼႆႉၵေႃႈ ၶူဝ်ၶၢမ်ႈလႅၼ်လိၼ် မျႃႉဝတီႇ−မႄႈသွတ်ႈ ဢမ်ႇပႆႇပိၵ်ႉလႄႈ တိုၵ်ႉသိုပ်ႇၽုၺ်ႇဝႆႉပၼ် တႃႇၵူၼ်းၶဝ်ႈဢွၵ်ႇမိူင်းယူႇသေ တၢင်းၽင်ႇၽၢႆႇထႆး သိုၵ်းထႆးဢဝ်ႁူမ်ႇလူမ်ႈၼႅၼ်ႈၼႃဝႆႉယူႇ ဝႃႈၼႆ။ မိူဝ်ႈလဵဝ် ဝဵင်းမျႃႉဝတီႇၼၼ်ႉ တၢင်းၽၢႆႇ KNLA ႁုပ်ႈသိမ်းလႆႈယဝ်ႉသေတႃႉ တၢင်းၽၢႆႇသိုၵ်းမၢၼ်ႈၵေႃႈ ၼင်ႇႁိုဝ်ပေႃးတေၵုမ်းၵမ်လႆႈၶိုၼ်းဝဵင်းမျႃႉဝတီႇၼၼ်ႉ လႆႈႁၢင်ႈႁႅၼ်းသိုၵ်းတင်းၼမ်သေ သူင်ႇၵႂႃႇပၵ်းယၼ်မၼ်ႈဝႆႉတီႈ ဝဵင်းၵေႃႉၵရဵၵ်ႉ လႄႈ ႁၢင်ႈႁႅၼ်းၵၢၼ်သိုၵ်းဝႆႉယူႇၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-04-11T13:38:01

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%81%b5%e1%80%ad%e1%81%bc%e1%80%ba%e1%80%a2%e1%81%bc%e1%80%ba%e1%82%81%e1%82%84%e1%82%89%e1%81%b5%e1%80%84%e1%80%ba%e1%82%88%e1%80%90%e1%81%a2%e1%80%84/

တၢင်းၵိၼ်ဢၼ်ႁႄႉၵင်ႈတၢင်းပဵၼ်ၵႅၼ်ႇသႃႇ

ပေႃးဝႃႈတၢင်းပဵၼ်ၵႅၼ်ႇသႃႇဢၼ်ဝႃႈၼၼ်ႉ ၽႂ်ၽႂ်ၵေႃႈဢမ်ႇၶႂ်ႈပဵၼ်သေၵေႃႉ၊ ၵူၺ်းၵႃႈ ဢမ်ႇလၢမ်းႁူႉလႆႈဝႃႈ ၸဝ်ႈၵဝ်ႇၼၼ်ႉ ၸွင်ႇၸၢင်ႈတေပဵၼ် တၢင်းပဵၼ်ၵႅၼ်ႇသႃႇလႆႈယူႇႁိုဝ်ၼႆ။ သမ်ႉဝႃႈ လွင်ႈတၢင်းဢၼ်ႁဵတ်းႁႂ်ႈပဵၼ် ၵႅၼ်ႇသႃႇၼၼ်ႉ မၼ်းပဵၼ်မႃးယွၼ်ႉၵွပ်ႈသင်ၼႆ ဢမ်ႇလၢတ်ႈလႆႈၸႅင်ႈလႅင်း ၼႆသေတႃႉ ၵူၺ်းၵႃႈ ၽၢႆႇတၢင်းမေႃယႃၶဝ်ၵေႃႈ လႆႈၶူၼ်ႉၶႂႃႉသွၵ်ႈႁႃႁၼ်ဝႃႈ မီးလၢႆလွင်ႈတၢင်းဢၼ်ႁဵတ်းႁႂ်ႈပဵၼ်ၵႅၼ်ႇသႃႇမႃးလႆႈ ယုမ်ႇဝႃႈလွင်ႈတၢင်းမၼ်းၼၼ်ႉ တေမီးလၢႆလွင်ႈလၢႆဢၼ် မႃးႁူမ်ႈၵၼ်သေ ပဵၼ်မႃးယူႇ လွင်ႈတၢင်းဢၼ်ၸၢင်ႈႁဵတ်းႁႂ်ႈပဵၼ်မႃးၼၼ်ႉ မိူၼ်ၼင်ႇ− ပဵၼ်မႃးၸွမ်းၸိူဝ်ႉၶိူဝ်း ဢၼ်မီးတၢင်းပဵၼ်ၵႅၼ်ႇသႃႇယူႇယဝ်ႉ လုတ်ႇလႅၼ်းယႃႈ ၵိၼ်လဝ်ႈ ၶၢတ်ႇထၢတ်ႈဢႁႃႇရဢၼ်ၸမ်ပဵၼ်တွၼ်ႈတႃႇတူဝ်ၶိင်း ဢမ်ႇၵိၼ်ၽၵ်းၶဵဝ် လႄႈ မၢၵ်ႇမႆႉ ၵႆႉၵိၼ်တၢင်းၵိၼ်ဢၼ်မီးၶႆမၼ်းလႄႈၼိူဝ်ႉယူႇတႃႇသေႇ ၵႆႉၵႆႉသုတ်ႇၺႃးလူမ်းဢၼ်မီးၵွင်ႉယူႇတႃႇသေႇ ၼႂ်းတူဝ်ၶိင်းလႆႈႁပ်ႉဢဝ်လဵၵ်းၼမ်ပူၼ်ႉ တီႈလူမ်းထူၺ်ႈၸႂ်၊ လွင်ႈၵိၼ်ယႅမ်ႉ၊ ၼမ်ႉၵိၼ် ၸိူဝ်းၼႆႉ တိတ်းၸပ်းၸိူဝ်ႉမႅင်းဝၢႆးရၢတ်ႉမၢင်မဵဝ်း မိူၼ်ၼင်ႇ HIV ၊ HPV တိတ်းၸပ်းၸိူဝ်ႉမႅင်းပႅတ်ႉထီးရီးယႃးမၢင်မဵဝ်း မိူၼ်ၼင်ႇ Helicobacter pylori မီးမႅင်းတွင်ႉ Liver Flukes ၸႂ်ႉတိုဝ်းယႃႁေႃႇမူၼ်းၶၢဝ်းတၢင်းႁိုင် ၵူၼ်းဢၼ်ဢႃႇယုယႂ်ႇႁႅင်း တေၸၢင်ႈႁဵတ်းႁႂ်ႈသႄးလ်လႅၵ်ႈလၢႆႈပဵၼ်သႄးလ်ၵႅၼ်ႇသႃႇလႆႈငၢႆႈ။ မၢင်ၵေႃႉၵေႃႈ ယင်းတေၸၢင်ႈထၢင်ႇပိူင်ႈယူႇဝႃႈ ၵႅၼ်ႇသႃႇလႄႈတၢင်းၼိူဝ်ႉလိူဝ်ၼႆႉ ပိူင်ႈၵၼ်ၸိူင်ႉႁိုဝ်ၼႆယူႇ။ ဢၼ်ပဵၼ်ၵႅၼ်ႇသႃႇၼၼ်ႉ တေၽႄႈလၢမ်းၶဝ်ႈၼႂ်းတူဝ်ၶိင်းလႆႈဝႆးသေယဝ်ႉ ၶဝ်ႈၵႂႃႇတီႈတွမ်ႇၼမ်ႉလိူင်သေ သိုပ်ႇၽႄႈလၢမ်းၵႂႃႇၼႂ်းသဵၼ်ႈလိူတ်ႈ ၶဝ်ႈၼႂ်းလိူတ်ႈ ၶဝ်ႈၵႂႃႇတီႈၼႂ်းဢင်ႇၵႃႇတူဝ်ႈတင်းတူဝ်ၶိင်း ၵမ်ႈၼမ် တေၽႄႈလၢမ်းၵႂႃႇၸူး ပွတ်ႇ၊ တပ်း၊ ဢွၵ်းဢေႃ၊ လုပ်ႇ ၵွပ်ႈၼၼ် ၵႅၼ်ႇသႃႇၼႆႉ တေႁၼ်လႆႈဝႃႈပဵၼ်တၢင်းပဵၼ်ၶၢဝ်းယၢဝ်း လႄႈ ႁၢႆႉႁႅင်း ယူတ်းယႃၵေႃႈသုၵ်ႉသၵ်ႉသေယဝ်ႉ တေလႆႈယူတ်းယႃပၼ်ယူႇတႃႇသေႇ။ ပေႃးပဵၼ်ၼိူဝ်ႉလိူဝ်သမ်ႉ တေမီးၵွၼ်ႈၼိူဝ်ႉလိူဝ်မႃးဢၼ်ၽိတ်းသၽႃႇဝလႄႈ တေပိူင်ႈၵၼ်တင်းၵွၼ်ႈၼိူဝ်ႉၵႅၼ်ႇသႃႇ ၵွပ်ႈပိူဝ်ႈမၼ်းတေယႂ်ႇထိူင်း ဢမ်ႇၽႄႈလၢမ်းၵႂႃႇၸွမ်း ဢင်ႇၵႃႇၼႂ်းတူဝ်ၶိင်း၊ တွမ်ႇၼမ်ႉလိူင်၊ ၼႂ်းလိူတ်ႈ ၵွၼ်ႈၼိူဝ်ႉၼႆႉ ယူတ်းယႃႁၢႆၶႅၼ်းလႆႈလူၺ်ႈၽႃႇတတ်းဢဝ်ဢွၵ်ႇပႅတ်ႈ ၼႆယူႇယဝ်ႉ။ မိူဝ်ႈႁူႉတီႈၵႂႃႇတီႈမႃးလွင်ႈၵႅၼ်ႇသႃႇယဝ်ႉ ႁဝ်းမႃးတူၺ်းလူးဝႃႈ တၢင်းၵိၼ်မဵဝ်းႁိုဝ်သမ်ႉ ၸွႆႈႁႄႉၵင်ႈပၼ် ၼင်ႇႁိုဝ်တေလူတ်းယွမ်းတိုဝ်ႉတၢင်း လွင်ႈပဵၼ်ၵႅၼ်ႇသႃႇၵႂႃႇလႆႈၼၼ်ႉ မိူၼ်ၼင်ႇ− ၽၵ်း ၽၵ်းလၢႆလၢႆမဵဝ်းၼၼ်ႉ ၸွႆႈလူတ်းယွမ်တိုဝ်ႉတၢင်းတႃႇတေပဵၼ်ၵႅၼ်ႇသႃႇလႆႈ ယွၼ်ႉမီးသၢၼ် Antioxidant ဢမ်ႇဝႃႈတေပဵၼ် ၽၵ်းဝႂ်သီၶဵဝ်ၵေႇ၊ ၽၵ်းမီးသီၵမ်ႇ၊ ႁူဝ်ပိုၵ်ႉလႅင်၊ မၢၵ်ႇၶိူဝ်သူမ်ႈ၊ ၽၵ်းၵၢတ်ႇလုင်း၊ ၽၵ်းၵၢတ်ႇမွၵ်ႇၶဵဝ်၊ ၽၵ်းၵၢတ်ႇမွၵ်ႇ၊ ႁူဝ်မီႇလႅင်၊ ၽၵ်းမီႇႁေႃ။ ထူဝ်ႇ ဢမ်ႇဝႃႈတေပဵၼ်ထူဝ်ႇသီလိူင်၊ ထူဝ်ႇၶဵဝ်၊ ထူဝ်ႇလမ်၊ ထူဝ်ႇလႅင်၊ ထူဝ်ႇလိၼ် ထူဝ်ႇၸိူဝ်းၼႆႉ လိူဝ်သေႁႄႉၵင်ႈၵႅၼ်ႇသႃႇယဝ်ႉ ယင်းပၼ်ၽွၼ်းလီတေႃႇပၢႆးယူႇလီ ထႅင်ႈၼၼ်ႉယဝ်ႉ။ ၶဝ်ႈ တႄႇၸဵမ် ၶဝ်ႈၵၢပ်ႇ၊ ၶဝ်ႈၵျုင်ႇ၊ ၶဝ်ႈဢူတ်ႉ ၸိူဝ်းၼႆႉ ႁႄႉၵင်ႈၵႅၼ်ႇသႃႇလႆႈလီလႄႈ ယင်းလူတ်းယွမ်းပၼ်ပႃး လိူတ်ႈသုင်ထႅင်ႈလူးၵွၼ်ႇယဝ်ႉ။ မၢၵ်ႇမႆႉ မၢၵ်ႇမႆႉ မိူၼ်ၼင်ႇ မၢၵ်ႇႁူႈလႅင်၊ မၢၵ်ႇမွၼ်းသွႆႈ၊ မၢၵ်ႇႁူႈထိူၼ်ႇ မၢၵ်ႇဢၼ်ၶဝ်ႈပႃးၼႂ်းသႅၼ်းမၢၵ်ႇႁူႈၸိူဝ်းၼႆႉ မီးၽွၼ်းလီတင်းၼမ်လႄႈ မီးဝီႇတမိၼ်ႇတင်းၼမ်ၼၼ်ႉယဝ်ႉ။ ပႃၼမ်ႉၵတ်း ၵမ်ႈၼမ်ၵေႃႈတေပဵၼ်ပႃပၢင်ႇလၢႆႇ ဢမ်ႇဝႃႈတေပဵၼ် ပႃ Salmon ၊ ပႃ Mackerel ၊ ပႃ Sardines ၸိူဝ်းၼႆႉ မီးၶႆမၼ်းဢၼ်လီတေႃႇတူဝ်ၶိင်းၼၼ်ႉယဝ်ႉ။ မီႇၵီးၶဝ်ႈၽၵ်း မီႇၵီးၶဝ်ႈၽၵ်း ဢမ်ႇဝႃႈတေပဵၼ် မီႇႁေႃ၊ မီႇလႅင်၊ ၶိင်၊ မၢၵ်ႇၽိတ်ႉပွမ်ႈ ၸၵႂႃႇၸိူဝ်းၼႆႉ ၸွႆႈႁႄႉၵင်ႈၵႅၼ်ႇသႃႇလႄႈ သၢင်ႈပၼ်ႁႅင်းၶၢမ်ႇတူဝ်ၶိင်း လႆႈလီထႅင်ႈၵွၼ်ႇယဝ်ႉ။ ၼူမ်းသူမ်ႈ ၼူမ်းသူမ်ႈၼၼ်ႉ ဢမ်ႇလႆႈမီးၽွၼ်းလီလွင်ႈၽၢႆႈလွင်ႈလဵဝ်ၵူၺ်း ယင်းၸွႆႈၵုမ်းထိင်းပၼ်ၼမ်ႉၼၵ်းတူဝ်လႄႈ ႁႄႉၵင်ႈၵႅၼ်ႇသႃႇ၊ ၸွႆႈႁႂ်ႈလိူတ်ႈလႅၼ်ႈလႆႈလီ လႄႈ လူတ်းယွမ်းလွင်ႈဢွၵ်းဢေႃလူႉထႅင်ႈ ယူႇယဝ်ႉ။ ႁဵပ်း တႄႇၸဵမ် ႁဵပ်းႁွမ် လႄႈ ႁဵပ်းဢၼ်ၵိၼ်လႆႈထႅင်ႈတၢင်ႇမဵဝ်းၸိူဝ်းၼၼ်ႉ ၸွႆႈႁႄႉၵင်ႈသႄးၵႅၼ်ႇသႃႇလႄႈ ယင်းၸွႆႈယွႆႈဢႁႃႇရလႆႈလီ ၽၢႆႈလႆႈလီထႅင်ႈဢမ်ႇၵႃး ယင်းမီးဝီႇတမိၼ်ႇထႅင်ႈထင်းၼမ် ဢၼ်လီတေႃႇတူဝ်ၶိင်းႁဝ်းယူႇယဝ်ႉ။ ၼမ်ႉၵိၼ် ၼမ်ႉသႅၼ်ႈသႂ် ဢၼ်ၵိၼ်ယူႇၵူႈဝၼ်းဝၼ်းၼႆႉၵေႃႈ ၸွႆႈႁႂ်ႈလိူတ်ႈလႅၼ်ႈလႆႈလီလႄႈ ပဵၼ်ဢၼ်လမ်ႇလွင်ႈၼႃႇ တွၼ်ႈတႃႇႁႂ်ႈတူဝ်ၶိင်းပေႃးႁဵတ်းၵၢၼ်လႆႈလီ ႁူမ်ႈပႃး ဢဝ်ဢၼ်ဢမ်ႇလီဢွၵ်ႇၼႂ်းတူဝ်ၶိင်းၸိူဝ်း ၼႆႉယဝ်ႉ။ တၢင်းၵိၼ်ဢၼ်မီးႁိမ်းၸမ်တူဝ်ႁဝ်းၼၼ်ႉ ပေႃးမေႃၵိၼ်လႄႈ လိူၵ်ႈၵိၼ်ဢၼ်တေပဵၼ်ဢဵၼ်ပဵၼ်ႁႅင်း မၼ်းၼႆၵေႃႈ တေပၼ်ၽွၼ်းလီတွၼ်ႈတႃႇပၢႆးယူႇလီတႄႉတႄႉ ယူႇယဝ်ႉ။ ၵူၺ်းၵႃႈ ပေႃးလိူၵ်ႈၵိၼ် ဢၼ်လီဢၼ်ဝၢၼ်မၼ်းၵူၺ်းလႄႈ ဢၼ်ဢမ်ႇမႃးပၼ်ၽွၼ်းလီသင် တွၼ်ႈတႃႇတူဝ်ၶိင်းႁဝ်းၼႆၵေႃႈ ၸၢင်ႈတေပဵၼ်ၽေးတွၼ်ႈတႃႇတူဝ်ၶိင်းမႃးလႆႈမိူၼ်ၵၼ်ယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-04-11T11:39:54

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%9c%e1%80%bd%e1%81%b5%e1%80%ba%e1%82%87%e1%80%84%e1%80%ad%e1%80%b0%e1%80%90%e1%80%ba%e1%82%88%e1%80%90%e1%80%b1/

ဢိတ်ႇသရေး လွၵ်ႇငိူတ်ႈတေပိုတ်းယိုဝ်းဢီႇရၢၼ်ႇ

လုမ်းၽွင်းတၢင်ဢီႇရၢၼ်ႇ ၼႂ်းမိူင်းသီးရီးယႃး ထုၵ်ႇပိုတ်းယိုဝ်း လႄႈ ဢီႇရၢၼ်ႇ တင်း ဢိတ်ႇသရေး လွၵ်ႇငိူတ်ႈ တုမ်ႉတွပ်ႇၵၼ်ၵႂႃႇမႃး။ မိူဝ်ႈဝၼ်းထီႉ 10 April 2024 (လိူၼ်ႁႃႈမႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၽူႈၼမ်းသုင်သုတ်းဢီႇရၢၼ်ႇ လၢတ်ႈဝႃႈ တေတုမ်ႉတွပ်ႇဢိတ်ႇသရေးၶိုၼ်း လွင်ႈပိုတ်းယိုဝ်းသႂ်ႇလုမ်းၽွင်းတၢင်ဢီႇရၢၼ်ႇ ဢၼ်မီးယူႇၼႂ်းဝဵင်းလူင် Damascus မိူင်းသီးရီးယႃးၼၼ်ႉ ၼႆယဝ်ႉ။ လွင်ႈပိုတ်းယိုဝ်းသႂ်ႇလုမ်းၽွင်းတၢင်ဢီႇရၢၼ်ႇၼၼ်ႉ ပဵၼ်မိူဝ်ႈၼႂ်းဝၼ်းထီႉ 1 April 2024 သေ ႁဵတ်းႁႂ်ႈမီးၵူၼ်းလူႉတၢႆ 12 ၵေႃႉ ၼႂ်းၼၼ်ႉပဵၼ်ၵူၼ်းၼႂ်းတပ်ႉသိုၵ်း ဢီႇရၢၼ်ႇ 7 ၵေႃႉ လႄႈ ၸၢဝ်းၶိူဝ်းသီးရီးယႃး 4 ၵေႃႉ ထႅင်ႈၵေႃႉၼိုင်ႈသမ်ႉ ပဵၼ် ၵူၼ်းၼႂ်းၸုမ်းသိုၵ်း Hezbollah သေ ၽၢႆႇတၢင်းဢိတ်ႇသရေးၵေႃႈ ပႆႇလႆႈဢွၵ်ႇမႃး ယွမ်းႁပ်ႉဝႃႈ ဢိတ်ႇသရေး ပဵၼ်ၽၢႆႇၵေႃႉပိုတ်းယိုဝ်း ၼႆသေတႃႉ ၽၢႆႇဢီႇရၢၼ်ႇ လၢတ်ႈဝႃႈ ဢိတ်ႇသရေး မီးသုၼ်ႇတေလႆႈႁပ်ႉဢဝ်ပုၼ်ႈၽွၼ်းလွင်ႈၼႆႉ ဝႃႈၼႆ။ ၼွၵ်ႈလိူဝ်သေၼႆႉ ၽူႈၼမ်းသုင်သုတ်းဢီႇရၢၼ်ႇ လႆႈလၢတ်ႈထႅင်ႈဝႃႈ လွင်ႈပိုတ်း ယိုဝ်းသႂ်ႇလုမ်းၽွင်းတၢင်ဢီႇရၢၼ်ႇၼၼ်ႉ ဢမ်ႇပိူင်ႈသင်ၵၼ်တင်း လွင်ႈပိုတ်းယိုဝ်း သႂ်ႇၸိုင်ႈမိူင်းဢီႇရၢၼ်ႇၵမ်းသိုဝ်ႈ ၵွပ်ႈၼၼ် ၸုမ်းၵေႃႇၵၢၼ်ႁၢႆႉၼၼ်ႉ တေလႆႈၺႃး တၢမ်ႇတၢင်းၽိတ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၽွင်းလူင်ၽၢႆႇၼွၵ်ႈမိူင်းဢိတ်ႇသရေးၵေႃႈ လႆႈလၢတ်ႈဝႃႈ သင်ၸိူဝ်ႉဢီႇရၢၼ်ႇ ပိုတ်းယိုဝ်းသႂ်ႇမိူင်းဢိတ်ႇသရေး ပေႃးၼႆၸိုင် ဢိတ်ႇသရေးၵေႃႈ တေပိုတ်းယိုဝ်းသႂ်ႇဢီႇရၢၼ်ႇၶိုၼ်းၵမ်းသိုဝ်ႈ ဝႃႈၼႆ။ ၸိူင်ႉႁိုဝ်ၵေႃႈလီ လွင်ႈဢီႇရၢၼ်ႇ တင်း ဢိတ်ႇသရေး တေၸႂ်ႉလွၵ်းလၢႆးၸိူင်ႉႁိုဝ်သေ တုမ်ႉတွပ်ႇၵၼ်ဢၼ်ဝႃႈၼၼ်ႉတႄႉ ဢမ်ႇလႆႈလၢတ်ႈပႃးႁူဝ်ယွႆႈမၼ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-10T15:19:14

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%81%a2%e1%80%84%e1%80%ba-kia-%e1%80%9e%e1%80%ad%e1%80%99%e1%80%ba%e1%80%b8%e1%80%9c%e1%82%86%e1%82%88%e1%80%84%e1%80%ad%e1%80%af/

သိုၵ်းၶၢင် KIA သိမ်းလႆႈငိုၼ်းသိုၵ်းမၢၼ်ႈ သႅၼ်ပွင်း 60,000 ပၢႆ

သိုဝ်ႇၶၢဝ်ႇၶၢင် Kachin News Agency ဢွၵ်ႇဝႆႉဝႃႈ တပ်ႉသိုၵ်းမၢၼ်ႈ ၶလယ 142 ဢၼ်ပၵ်းဝႆႉတီႈ ဝဵင်းလွႆၸေႈ ၸႄႈတွၼ်ႈမၢၼ်ႈမေႃႇ မိူင်းၶၢင်ၼၼ်ႉ ထုၵ်ႇတပ်ႉသိုၵ်းလွတ်ႈလႅဝ်းသဝ်းၶေႃၶၢင် KIA ယိုတ်းသိမ်းတပ်ႉပၢင်သဝ်းလႆႈယဝ်ႉ လႄႈ ထူပ်းႁၼ်ပႃးငိုၼ်းမၢၼ်ႈ သႅၼ်ပွင်း 60,000 ပၢႆ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၸုမ်းသိုၵ်းၶၢင် KIA တင်း သိုၵ်းမၢၼ်ႈ လႆႈပဵၼ်ပၢင်တိုၵ်းၵၼ်ႁၢဝ်ႈႁၢဝ်ႈႁႅင်းႁႅင်း တီႈဝဵင်းလွႆၸေႈ လၢႆလၢႆဝၼ်းထပ်းၵၼ် လႄႈ ၼႂ်းဝၼ်းထီႉ 4 April 2024 ၼၼ်ႉ ၸုမ်းသိုၵ်းၶၢင် KIA ၶဝ်ႈယိုတ်းသိမ်းထိုင်လႆႈ လုမ်းၽၢႆႇၵူတ်ႇထတ်းၵူၼ်းၶဝ်ႈဢွၵ်ႇမိူင်း (လဝၵ)၊ ႁူင်းယႃ၊ လုမ်းၽၢႆႇဢုပ်ႉပိူင်ႇမၢၼ်ႈ ၸိူဝ်းၼႆႉလႄႈ ၵိုတ်းၵႅၼ်ႇတပ်ႉပၢင်သဝ်း ၶလယ 142 ၵူၺ်း ၼႆယဝ်ႉ။ တပ်ႉပၢင်သဝ်းသိုၵ်းမၢၼ်ႈ ၶလယ 142 ဢၼ်ၵိုတ်းယူႇတီႈဝဵင်းလွႆၸေႈၼၼ်ႉ သိုၵ်းၶၢင် KIA လၢတ်ႈၵႂႃႇဝႃႈ တေပၼ်ၶၢဝ်းယၢမ်းႁႂ်ႈၶၢႆႉဢွၵ်ႇတပ်ႉပၢင်သဝ်း တေႃႇထိုင် ဝၼ်းထီႉ 9 April 2024 ၼႆသေ ထိုင်ဝၼ်းထီႉ 8 April 2024 ယၢမ်းၵၢင်ၶိုၼ်း 22:00 မူင်းၼၼ်ႉ သိုၵ်းမၢၼ်ႈ တေႃႉဢဝ်ၶူဝ်းၶွင်ၼင်ႇၵႃႈတေႃႉလႆႈၼၼ်ႉသေ ပၢႆႈၶဝ်ႈၵႂႃႇ တီႈၼႂ်းၸိုင်ႈမိူင်းၶႄႇ ယူႇယဝ်ႉ။ ၵူၼ်းမိူင်းၼႂ်းပိုၼ်တီႈလၢတ်ႈတီႈသိုဝ်ႇၶၢဝ်ႇ Kachin News Agency ဝႃႈ ဝၢႆးသေ သိုၵ်းမၢၼ်ႈထွႆဢွၵ်ႇတပ်ႉပၢင်သဝ်းၵႂႃႇယဝ်ႉၼၼ်ႉ သိုၵ်းၶၢင် KIA ၶဝ်ႈၵူတ်ႇထတ်းၼႂ်းတပ်ႉလႄႈ ထူပ်းႁၼ်တိူၵ်ႈငိုၼ်း 10 တိူၵ်ႈပၢႆ တေမီးငိုၼ်းမၢၼ်ႈ သႅၼ်ပွင်း 60,000 ပၢႆ လႄႈ သိမ်းလႆႈပႃးသႅင်ထႅင်ႈတင်းၼမ်၊ သိုၵ်းၶၢင် KIA ဢဝ်ၵႂႃႇၵဵပ်းဝႆႉတီႈတပ်ႉပၢင်သဝ်းၶဝ်သေ ဢဝ်ပဵၼ်ငိုၼ်းၵွင်ၵၢင်တႃႇၸႂ်ႉတိုဝ်း ၼႂ်းတပ်ႉသိုၵ်းၶၢင်ၵႂႃႇ ၼႆယဝ်ႉ။ ၸွမ်းၼင်ႇၵူၼ်းမိူင်းၼႂ်းပိုၼ်ႉတီႈမူႇၸေႊ လၢတ်ႈတီႈသိုဝ်ႇၶၢဝ်ႇတႆးလွတ်ႈလႅဝ်းဝႃႈ သိုၵ်းမၢၼ်ႈ တီႈလွႆၸေႈ ဢၼ်ပၢႆႈသိုၵ်းၶၢင် KIA သေ ၶဝ်ႈၵႂႃႇတီႈၼႂ်းမိူင်းၶႄႇၼၼ်ႉ ၶဝ်ႈမႃးၶိုၼ်းတၢင်းၽၵ်းတူမူႇၸေႊ လႅၼ်လိၼ် တႆး−ၶႄႇ လႄႈ ႁႅင်းသိုၵ်းမၢၼ်ႈ တေမီးမွၵ်ႈ 60 ၵေႃႉ၊ ငိၼ်းဝႃႈ ငိုၼ်းမၢၼ်ႈတင်းသႅင်လုၵ်ႈယႂ်ႇၸိူဝ်းၼၼ်ႉတႄႉ ၶဝ်ဢမ်ႇၸၢင်ႈတေႃႉဢဝ်လႄႈ ၵႃႈလႆႈၸုၼ်ႉပွႆႇပႅတ်ႈသေ တၼ်းတေႃႉလႆႈငိုၼ်းၶႄႇ ၵူၺ်းၼႆၶႃႈ၊ တပ်ႉပၢင်သဝ်းသိုၵ်းမၢၼ်ႈ ၸွမ်းလႅၼ်လိၼ် တႆး−ၶႄႇၼၼ်ႉၵေႃႈ ၵိုတ်းတီႈမူႇၸေႊၵူၺ်းယဝ်ႉ လၢတ်ႈၼႄၼင်ႇၼႆ။ သိုၵ်းၶၢင် KIA ယိုတ်းသိမ်းလႆႈတပ်ႉပၢင်သဝ်း သိုၵ်းမၢၼ်ႈ ၶလယ 142 ၼႆႉ ဢမ်ႇၵွမ်ႉၵႃးယိုတ်းလႆႈငိုၼ်းမၢၼ်ႈလႄႈသႅင်ၵူၺ်း သိမ်းလႆႈပႃးၶိူင်ႈယိပ်းၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်းထႅင်ႈတင်းၼမ် ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-04-10T13:10:43

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-%e1%81%bd%e1%80%b0%e1%82%88%e1%82%81%e1%80%90%e1%80%ba%e1%80%b8%e1%82%81%e1%81%a2%e1%81%bc%e1%80%ba/

ၶၢဝ်းတၢင်း ၽူႈႁတ်းႁၢၼ်

တႆးလွတ်ႈလႅဝ်း

['ဝွၵ်း']

2024-04-10T12:50:04

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9e%e1%80%b0%e1%80%84%e1%80%ba%e1%82%87%e1%81%b6%e1%80%ad%e1%80%b0%e1%80%84%e1%80%ba%e1%82%88/

ဢမေႇရိၵၢၼ်ႇ သူင်ႇၶိူင်ႈယိပ်းဢၼ်သိမ်းလႆႈတီႈဢီႇရၢၼ်ႇ ပၼ်ယူႇၶရဵၼ်း

ၶိူင်ႈယိပ်းၵွင်ႈၵၢင်ႇ ဢၼ်တပ်ႉသိုၵ်းဢီႇရၢၼ်ႇ တေသူင်ႇပၼ် ၸုမ်းလုၵ်ႉၽိုၼ်ႉ ႁူႇတီႇ တီႈၼႂ်းမိူင်းယေႇမႅၼ်ႇၼၼ်ႉ ထုၵ်ႇဢမေႇရိၵၢၼ်ႇ ယိုတ်းသိမ်းလႆႈသေ ၶိုၼ်းသူင်ႇၸွႆႈထႅမ် ပၼ်တီႈယူႇၶရဵၼ်း။ မိူဝ်ႈဝႃးဝၼ်းထီႉ 9 April 2024 (လိူၼ်ႁႃႈမႂ်ႇ 1 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ တပ်ႉသိုၵ်းဢမေႇရိၵၢၼ်ႇ ဢွၵ်ႇမႃးလၢတ်ႈဝႃႈ ဢမေႇရိၵၢၼ်ႇ လႆႈဢဝ်ၶိူင်ႈယိပ်းၵွင်ႈ ၵၢင်ႇ သႅၼ်း AK-47 ဢမ်ႇယွမ်း 5,000 လဝ်း ႁူမ်ႈပႃး RPG၊ ၵွင်ႈၸၢၵ်ႈ၊ ၵွင်ႈ Sniper လႄႈ မၢၵ်ႇၵွင်ႈထႅင်ႈ 500,000 လုၵ်ႈ ဢၼ်ယိုတ်းသိမ်းတီႈႁိူဝ်းတေႃႉသူင်ႇ 4 လမ်း မိူဝ်ႈၼႂ်းလိူၼ် May 2021 လႄႈ မိူဝ်ႈလိူၼ် February 2023 ၼၼ်ႉ သူင်ႇၸွႆႈထႅမ်ပၼ် ယူႇၶရဵၼ်း ဝႃႈၼႆ။ မိူဝ်ႈလိူၼ် October 2023 ပူၼ်ႉမႃးၼၼ်ႉၵေႃႈ ၽၢႆႇတၢင်းဢမေႇရိၵၢၼ်ႇ လႆႈဢဝ် မၢၵ်ႇၵွင်ႈတႃႇ 1.1 လၢၼ်ႉလုၵ်ႈ ဢၼ်ယိုတ်းသိမ်းလႆႈမႃးတီႈ တပ်ႉသိုၵ်းဢီႇရၢၼ်ႇ ၽွင်းတိုၵ်ႉသူင်ႇပၼ် ၸုမ်းလုၵ်ႉၽိုၼ်ႉႁူႇတီႇ ၼႂ်းမိူင်းယေႇမႅၼ်ႇၼၼ်ႉ ပၼ်ယူႇၶရဵၼ်း မိူၼ်ၵၼ် ၼႆယဝ်ႉ။ ၸိူင်ႉႁိုဝ်ၵေႃႈလီ ပႅၵ်ႉသမ်ႉဢမေႇရိၵၢၼ်ႇ သူင်ႇၶိူင်ႈယိပ်းၸိူဝ်းၼၼ်ႉ ၸွႆႈထႅမ် ယူႇၶရဵၼ်းယဝ်ႉၼႆသေတႃႉ ၽၢႆႇတၢင်းယူႇၶရဵၼ်းၵေႃႈ ယင်းတိုၵ်ႉႁူပ်ႉၺႃးပၼ်ႁႃ လွင်ႈၶိူင်ႈယိပ်းဢမ်ႇၵုမ်ႇထူၼ်ႈ လႄႈ ထႅင်ႈသုၼ်ႇၼိုင်ႈၵေႃႈ ပဵၼ်ယွၼ်ႉ ၽူႈတႅၼ်းၽွင်းသၽႃးၵူၼ်းမိူင်း ၼႂ်းပႃႇတီႇၵၢၼ်မိူင်း Republican Party သၢၼ်ၶတ်းငိုၼ်းၸွႆႈထႅမ် ယူႇၶရဵၼ်း 60,000 လၢၼ်ႉတေႃႇလႃႇ တီႈၼႂ်းသၽႃးၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ ၵေႃႈ လႆႈလၢတ်ႈတီႈ ႁူဝ်ပဝ်ႈသၽႃး လႄႈ ၽူႈၶဝ်ႈၸုမ်းသၽႃး ၼႂ်းပႃႇတီႇ Republicans ဝႃႈ ႁႂ်ႈၵမ်ႉထႅမ် ငိုၼ်းၸွႆႈထႅမ်ၽၢႆႇလွင်ႈမၼ်ႈၼိမ်သဝ်းယူႇၶရဵၼ်း ၵူၺ်းၵႃႈ မီးတႅၼ်းၽွင်းသၽႃးၵူၼ်းမိူင်းၵမ်ႈၽွင်ႈ ဢမ်ႇႁၼ်လီၵမ်ႉထႅမ်သေ လၢတ်ႈဝႃႈ ပၢႆႇတႅၼ်ႇ ထုၵ်ႇလီဢဝ်ပၼ်ႁႃၼႂ်းၸိုင်ႈမိူင်းပဵၼ်လၵ်း မိူၼ်ၼင်ႇၸွမ်းလႅၼ်လိၼ် ဢမေႇရိၵၢၼ်ႇ တင်း Mexico ၼၼ်ႉ ဝႃႈၼႆ။ ယူႇၶရဵၼ်း တင်း ရၢတ်ႉသျႃး ပဵၼ်ပၢင်တိုၵ်းၵၼ်မႃးၶၢဝ်းတၢင်း 2 ပီႊပၢႆယဝ်ႉ လႄႈ ယူႇတီႈ ၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ လႆႈလၢတ်ႈဝႃႈ သင်ယူႇၶရဵၼ်း ဢမ်ႇလႆႈႁပ်ႉလွင်ႈၸွႆႈထႅမ်တီႈ ဢမေႇရိၵၢၼ်ႇ ထႅင်ႈယဝ်ႉပေႃးၼႆၸိုင် ယူႇၶရဵၼ်း တေပဵၼ်ၽၢႆႇတူၵ်းသုမ်းတီႈၼႂ်းပၢင်တိုၵ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-10T12:48:51

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%81%b5%e1%80%bb%e1%82%83%e1%82%87%e1%80%95%e1%81%a2%e1%81%bc%e1%80%ba%e1%82%87-%e1%80%9e%e1%81%a2/

ဢမေႇရိၵၢၼ်ႇ-ၵျႃႇပၢၼ်ႇ သၢင်ႈလွင်ႈၸမ်ၸႂ်ၽၢႆႇလွင်ႈမၼ်ႈၼိမ်သဝ်းတိူဝ်းမႃးထႅင်ႈ

မိူဝ်ႈဝၼ်းထီႉ 9 April 2024 (လိူၼ်ႁႃႈမႂ်ႇ 1 ၶမ်ႈ ပီႊတႆး 2118 ၼီႈ) ၸွမ်ၽွင်းလူင်ၵျႃႇပၢၼ်ႇ လႆႈဢွၵ်ႇၶၢဝ်းတၢင်းၵႂႃႇတီႈႁိူၼ်းႁေႃၶၢဝ် ဢမေႇရိၵၢၼ်ႇ ပဵၼ်တၢင်းၵၢၼ်လႄႈ ပဵၼ်ၵၢၼ်ယုၵ်ႉၼမ်ႉၵတ်ႉ သၢင်ႈလွင်ႈၸမ်ၸႂ် ၽၢႆႇလွင်ႈမၼ်ႈၼိမ်သဝ်း တင်းဢမေႇရိၵၢၼ်ႇ တိူဝ်းမႃးထႅင်ႈ ၼႆယူႇ။ လွင်ႈဢၼ်ၽူႈၼမ်းသွင်ၸိုင်ႈမိူင်း မႃးႁူပ်ႉထူပ်းၵၼ်ၼႆႉ တွၼ်ႈတႃႇႁဵတ်းပၢင်ၵုမ်ၶိုၵ်ႉတွၼ်း ဢုပ်ႇဢူဝ်းၵၼ်ၵႂႃႇၼႂ်းဝူင်ႈၼႆႉ ၵဵဝ်ႇလူၺ်ႈလွင်ႈႁူမ်ႈမိုဝ်းၼႂ်းပၢင်ႇလၢႆႇၶႄႇပွတ်းၸၢၼ်း ႁူမ်ႈပႃး လွင်ႈၵျႃႇပၢၼ်ႇ ဢၼ်ယူႇၼႂ်းၸၼ်ႉထၢၼ်ႈၽူႈႁူမ်ႈပႃးၸွမ်း လွင်ႈမၼ်ႈၼိမ်သဝ်းၶွင် ၸုမ်း AUKUS ဢၼ်မီးၽူႈၶဝ်ႈၸုမ်းဝႆႉ ဢမေႇရိၵၢၼ်ႇ၊ ဢေႃးသတြေးလီးယႃး၊ ဢင်းၵိတ်ႉ ၸိူဝ်းၼႆႉ ၼႆယဝ်ႉ။ ၸွမ်ၸိုင်ႈ ၵျူဝ်း ပၢႆႇတႅၼ်ႇ လႄႈ ၸွမ်ၽွင်းလူင် Fumio Kishida ၼႆႉၵေႃႈ လႆႈမီးလွင်ႈႁၢင်ႈႁႅၼ်းတေပိုၼ်ၽၢဝ်ႇလွင်ႈႁူမ်ႈမိုဝ်း ၼႂ်းၵၢၼ်ပူၵ်းပွင် လႄႈ လွင်ႈၶူင်သၢင်ႈႁဵတ်းဢွၵ်ႇ ၶိူင်ႈၵွင်ႈၵၢင်ႇၽၢႆႇၵၢၼ်သိုၵ်းဢၼ်လမ်ႇလွင်ႈႁူမ်ႈၵၼ် ဢိၵ်ႇတင်း လွင်ႈႁဵတ်းၵၢၼ်ႁူမ်ႈၵၼ်တင်းသွင်မိူင်း ႁႂ်ႈလႅၵ်ႈလၢႆႈၶိုတ်းၵၢပ်ႈပၢၼ်မႃးထႅင်ႈ ဝႃႈၼႆ။ လိူဝ်သေလွင်ႈႁူမ်ႈမိုဝ်းတင်းသွင်မိူင်းယဝ်ႉ ၽူႈၼမ်းၸိုင်ႈမိူင်းတင်းသွင်ၵေႃႉၵေႃႈ ႁၼ်လီၸွမ်း ယိူင်းမၢႆဢၼ်တိူဝ်းၶႂၢၵ်ႈ လွင်ႈၸမ်ၸႂ် ၽၢႆႇလွင်ႈမၼ်ႈၼိမ်သဝ်းၸၼ်ႉပွတ်းတွၼ်ႈ ႁူမ်ႈပႃးမိူင်းဢူၺ်းလီထႅင်ႈလၢႆလၢႆမိူင်း မိူၼ်ၼင်ႇ ၾီႇလိပ်ႇပိၼ်ႇ ၼၼ်ႉထႅင်ႈယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-10T10:50:25

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%80%b0-2/

မၢၵ်ႇလူင်သိုၵ်းမၢၼ်ႈတူၵ်းတႅၵ်ႇသႂ်ႇ လုၵ်ႈႁဵၼ်းၸၼ်ႉ 10

ၸုမ်းသိုၵ်းမၢၼ်ႈ တင်ႈၸႂ်ယိုဝ်းမၢၵ်ႇလူင်ၶဝ်ႈၵႂႃႇတီႈ ၼႂ်းဝၢၼ်ႈတူၺ်းပူး ဢိူင်ႇလွႆပွတ်း ၸႄႈဝဵင်းသီႇသႅင်ႇ ၸႄႈတွၼ်ႈတူၼ်ႈတီးသေ မီးလုၵ်ႈႁဵၼ်းယိင်း လႆႈမၢတ်ႇၸဵပ်း 2 ၵေႃႉ တၢႆ 1 ၵေႃႉၼႆယဝ်ႉ။ မိူဝ်ႈဝၼ်းထီႉ 8 April 2024 (လိူၼ်သီႇလပ်း ပီႊတႆး 2118 ၼီႈ) ယၢမ်းၵၢင်ၼႂ် 10:30 မူင်းၼၼ်ႉ ၸုမ်းသိုၵ်းမၢၼ်ႈ ဢၼ်ပၵ်းဝႆႉတီႈ ဝၢၼ်ႈလွႆပွတ်း၊ ဝၢၼ်ႈသၢႆးၶၢဝ် တင်ႈၸႂ်ယိုဝ်းမၢၵ်ႇလူင်ၵႂႃႇၵူႈႁူးၵူႈတၢင်းသေ မၢၵ်ႇၵႂႃႇတူၵ်းသႂ်ႇ တီႈၼႂ်းဝၢၼ်ႈတူၺ်းပူး လႄႈ ၸၢၵ်ႇမၢၵ်ႇတိူဝ်ႉၸပ်းၺႃး လုၵ်ႈႁဵၼ်းယိင်း 3 ၵေႃႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ယွၼ်ႉၸၢၵ်ႇမၢၵ်ႇလူင်ၶွင်သိုၵ်းမၢၼ်ႈလႄႈ ၼၢင်းၸိင်ႇမျႃႉ လုၵ်ႈႁဵၼ်းၸၼ်ႉ 10 လႆႈလူႉတၢႆၵႂႃႇယဝ်ႉ၊ ထႅင်ႈ 2 ၵေႃႉဢၼ်လႆႈမၢတ်ႇၸဵပ်းၼၼ်ႉၵေႃႈ ပဵၼ်လုၵ်ႈႁဵၼ်းမိူၼ်ၵၼ် လႄႈ ၸိူဝ်းၶဝ်ပဵၼ်တႆးၵေႃႉၵၼ် ဝႃႈၼႆ။ ယူႇတီႈပေႃႈမႄႈပီႈၼွင်ႉ ၼၢင်းၸိင်ႇမျႃႉ ၵေႃႈပဵၼ်ၸႂ်ဢမ်ႇလီၸွမ်းတႄႉတႄႉ လႄႈ လႆႈႁႅၼ်းလူႇတၢၼ်းပၼ် ၸွမ်းၼင်ႇၾိင်ႈငႄႈၾိင်ႈထုင်းမီးဝႆႉၼၼ်ႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-04-09T12:42:36

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e1%81%8a-%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad/

ဢမေႇရိၵၢၼ်ႇ၊ ၾီႇလိပ်ႇပိၼ်ႇ၊ ၵျႃႇပၢၼ်ႇ လႄႈ ဢေႃးသတြေးလီးယႃး ၽိုၵ်းသိုၵ်းႁူမ်ႈၵၼ်

မိူဝ်ႈဝၼ်းထီႉ 7 April 2024 (လိူၼ်သီႇလွင်ႈ 14 ၶမ်ႈ ပီႊတႆး 2118 ၼီႈ) ဢမေႇရိၵၢၼ်ႇ၊ ၾီႇလိပ်ႇပိၼ်ႇ၊ ၵျႃႇပၢၼ်ႇ လႄႈ ဢေႃးသတြေးလီးယႃး ၽိုၵ်းၽွၼ်ႉသိုၵ်းႁူမ်ႈၵၼ် ၼႂ်းပၢင်ႇလၢႆႇၶႄႇပွတ်းၸၢၼ်း ဢၼ်ပဵၼ်ပိုၼ်ႉတီႈမီးပၼ်ႁႃဝႆႉယူႇၼၼ်ႉ ၼႆယဝ်ႉ။ ၽၢႆႇတၢင်းတပ်ႉသိုၵ်းၾီႇလိပ်ႇပိၼ်ႇ ဢွၵ်ႇမႃးလၢတ်ႈဝႃႈ ၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉ ၼႄႁႂ်ႈႁၼ်ထိုင် ၶေႃႈတူၵ်းလူင်းၵူႈမိူင်းမိူင်း ဢၼ်ၶဝ်ႈမႃး ႁူမ်ႈမိုဝ်းၵၼ် တႃႇၵမ်ႉထႅမ်လွင်ႈလွတ်ႈလႅဝ်းလႄႈပိုတ်ႇၵႂၢင်ႈမႃး ၼႂ်းပွတ်းတွၼ်ႈ ဢိၼ်ႇတူဝ်ႇ−ပႄႇသိၾိၵ်ႇသေ မီးၽၢႆႇၵၢၼ်တိုၵ်းလၢႆလၢႆၽၢႆႇ ဢမ်ႇဝႃႈ တပ်ႉၼမ်ႉ၊ တပ်ႉၵၢင်ႁၢဝ် ဢၼ်မီး တင်း 4 ၸိုင်ႈမိူင်း ၶဝ်ႈၵုမ်းထိင်းၸွမ်း ၽၢႆႇလႂ်ၽၢႆႇၼၼ်ႉယူႇယဝ်ႉ။ မိူဝ်ႈဢွၼ်တၢင်းၼၼ်ႉ ဢမေႇရိၵၢၼ်ႇၵေႃႈ ၶတ်းၸႂ်ႁႃတၢင်းသၢင်ႈပၼ် လွင်ႈႁူမ်ႈမိုဝ်း ၼႂ်းၵၢၼ်ၵႅတ်ႇၶႄတူဝ်ၵဝ်ႇလႄႈ မိူင်းဢူၺ်းလီၼႂ်းပွတ်းတွၼ်ႈၼႆႉ တႃႇတုမ်ႉတွပ်ႇၶိုၼ်း လွင်ႈၶႂၢၵ်ႈဢဵၼ်ႁႅင်းၶႄႇ ဢၼ်တိူဝ်းၶိုၼ်ႈတိၵ်းတိၵ်းၼၼ်ႉ၊ ၽၢႆႇတၢင်းဢမေႇရိၵၢၼ်ႇၵေႃႈ ယင်းလၢတ်ႈထိုင်ၶေႃႈတူၵ်းလူင်းဢၼ်ၵႅၼ်ႇၶႅင် ၵဵဝ်ႇလူၺ်ႈလွင်ႈဢမေႇရိၵၢၼ်ႇ တေၵႅတ်ႇၶႄၾီႇလိပ်ႇပိၼ်ႇ ဢၼ်ပဵၼ်မိူင်းဢူၺ်းလီၵၼ် သင်မီးလွင်ႈထုၵ်ႇတိုၵ်းတေႃး ၼႂ်းပၢင်ႇလၢႆႇၶႄႇမႃး ဢၼ်ပဵၼ်ပၼ်ႁႃတင်းၶႄႇၼၼ်ႉ ဝႃႈၼႆ။ ၽၢႆႇတၢင်းတပ်ႉသိုၵ်းၶႄႇ PLA ၼၼ်ႉၵေႃႈ လၢတ်ႈဝႃႈ လႆႈဢွၵ်ႇတူင်ႉၼိုင်လဵပ်ႈယၢမ်း တၢင်းၼမ်ႉလႄႈတၢင်းၵၢင်ႁၢဝ် ၼႂ်းပၢင်ႇလၢႆႇၶႄႇပွတ်းၸၢၼ်း၊ တူၺ်းၸွမ်းလွင်ႈႁဵတ်းသၢင်ႈ လွင်ႈတူင်ႉၼိုင်ၵၢၼ်သိုၵ်းဢၼ်သၢင်ႈပၼ်ႁႃ ၼႂ်းပၢင်ႇလၢႆႇၶႄႇယူႇၼၼ်ႉ ဝႃႈၼႆ။ လိူဝ်သေၼၼ်ႉ တပ်ႉသိုၵ်းၶႄႇၼၼ်ႉၵေႃႈ ယင်းလႆႈၽိုၵ်းၽွၼ်ႉသိုၵ်း လူၺ်ႈမၢၵ်ႇၵွင်ႈတႄႉ ၸွမ်းလႅၼ်လိၼ် ဢၼ်တိတ်းၸပ်း မိူင်းႁူမ်ႈတုမ် မိူင်းမၢၼ်ႈ ၸွမ်းၼင်ႇၽႅၼ်ၵၢၼ်ပီႊ ဢၼ်လႆႈႁၢင်ႈႁႅၼ်းဝႆႉၼၼ်ႉလႄႈ လႆႈၽိုၵ်းၽွၼ်ႉသိုၵ်းၵႂႃႇ တၢင်းလိၼ် လႄႈ တၢင်းၵၢင်ႁၢဝ်သေ ၽိုၵ်းၽွၼ်ႉသိုၵ်းမႃးၸဵမ်မိူဝ်ႈၼႂ်းဝၼ်းထီႉ 2 April 2024 ၼၼ်ႉယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-04-09T12:37:21

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-28/

ၽူႈမီးၼမ်ႉၸႂ် ၸွႆႈထႅမ်ၽွင်ၶဝ်ႈမုၼ်းႁေႃႇတီႈ ငဝ်ႈၸိုင်ႈ လွႆတႆးလႅင်း

ပွႆးသွၼ်းၼမ်ႉ လိူၼ်ႁႃႈ ၼႂ်းဝၼ်းသၢင်းၵျၢၼ်ႇ ၸမ်တေထိုင်မႃးယဝ်ႉၼႆလႄႈ ၽူႈမီးၼမ်ႉၸႂ် ၸေႇတၼႃႇ ၸွႆႈထႅမ် ၽွင်ၶဝ်ႈမုၼ်းႁေႃႇတီႈ ငဝ်ႈၸိုင်ႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လွႆတႆးလႅင်း။ မိူဝ်ႈၼႆႉဝၼ်းထီႉ 9 April 2024 (လိူၼ်ႁႃႈမႂ်ႇ 1 ၶမ်ႈ ပီႊတႆး 2118 ၼီႈ) ၽူႈမီးၼမ်ႉၸႂ် ၸေႇတၼႃႇ ဢၼ်ပဵၼ် ၸၢႆးၽူင်း+ၼၢင်းမျႃႉၸိင်ႇ ၶဝ်တင်းႁိူၼ်း ဝၢၼ်ႈမႂ်ႇ သီႇရိမင်ႇ ၵလႃႇ တႆးမၼ်ႈၵိုမ်း ဢိူင်ႇမိူင်ၵႅဝ်ႈ ၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ မိူင်းထႆး လႆႈသိုဝ်ႉဢဝ်တင်း ၽွင်ၶဝ်ႈမုၼ်း 200 ၵီႇလူဝ်ႇၵရမ်ႇ၊ ၼမ်ႉဢွႆႈ လႄႈ ၵိူဝ်ဝၢၼ် 90 ၵီႇလူဝ်ႇၵရမ်ႇ ႁူမ်ႈပႃး ထူဝ်ႇလိၼ် 10 ၵီႇလူဝ်ႇၵရမ်ႇသေ ၸွႆႈထႅမ်ပၼ်တီႈ ငဝ်ႈၸိုင်ႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လွႆတႆးလႅင်း တႃႇႁူမ်ႈပဵၼ် ၸဝ်ႈတႃႇၼ ၸႃႇၵလူႇတၢၼ်း ၶဝ်ႈမုၼ်းႁေႃႇလိူၼ်ႁႃႈ ၼႂ်းၽွင်းၶၢဝ်းသွၼ်းၼမ်ႉ ၸွမ်းၼင်ႇ ၾိင်ႈထုင်းမီးၼၼ်ႉ ၼႆယဝ်ႉ။ ယူႇတီႈမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၵေႃႈ ပဵၼ်ဢၼ် ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်း ၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-04-09T12:35:43

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5-5/

ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆးထႅင်ႈတင်းၼမ်

ၵူၼ်းမိူင်းႁူမ်ႈတုမ်ဢွၼ်ၵၼ်လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈ ဢမ်ႇထၢတ်ႇဢမ်ႇ ဝၢႆးလႄႈ ထုၵ်ႇၺႃးပလိၵ်ႈထႆး တီႉၺွပ်းလႆႈထႅင်ႈတင်းၼမ်တင်းလၢႆ။ မိူဝ်ႈဝႃးဝၼ်းထီႉ 8 April 2024 (ဝၼ်းလိူၼ်သီႇလပ်း ပီႊတႆး 2118 ၼီႈ) ပလိၵ်ႈထႆး လႄႈ ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇႁူမ်ႈၵၼ် ဢွၵ်ႇလဵပ်ႈယၢမ်းသေ တီႉၺွပ်း လႆႈၵူၼ်းမိူင်းႁူမ်ႈတုမ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ တီႈၼႂ်းပိုၼ်ႉတီႈ ဝၢၼ်ႈၶၼုၼ်ၶလီႉ ပွၵ်ႉ 4 ဢိူင်ႇထႃႉၶၼုၼ် ၸႄႈဝဵင်းထွင်းၽႃၽုမ်း ၸႄႈတွၼ်ႈ ၵၢၼ်ႇၸၼပူးရီး တင်းမူတ်း 73 ၵေႃႉ၊ ပဵၼ်ၸၢႆး 55 ၵေႃႉ၊ ယိင်း 18 ၵေႃႉ လႄႈ လုၵ်ႈ ဢွၼ်ႇ 4 ၵေႃႉ ဢိၵ်ႇတင်း ၵႃး 1 လမ်း၊ လူတ်ႉၶိူင်ႈ 3 လမ်း၊ ၵွင်ႈပွတ်း 1 လဝ်း၊ ပႅၵ်ႉၵွင်ႈ 2 ဢၼ်၊ မၢၵ်ႇၵွင်ႈ 22 လုၵ်ႈ ဢၼ်ပဵၼ်ၶွင်ၵူၼ်းတေႃႉသူင်ႇသေ ပၢႆႈလွတ်ႈၵႂႃႇလႆႈ ၼၼ်ႉ ဝႃႈၼႆ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 6 April 2024 ၼၼ်ႉၵေႃႈ ၽၢႆႇတၢင်းပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် 36 ၵေႃႉ ဢၼ်သိုင်ႇတူဝ်ဝႆႉယူႇတီႈၼႂ်းယုမ်း ဢၼ်မီးယူႇၼႂ်းၵၢင်ၼႃး ပွၵ်ႉ 1 ဢိူင်ႇၶမ်းယၢတ်ႇ ၸႄႈဝဵင်းၽူဝ်းထွင်း ၸႄႈတွၼ်ႈဢၢင်ႇထွင်း ၼၼ်ႉ ၼႆယဝ်ႉ။ မိူဝ်ႈဝၼ်းထီႉ 5 April 2024 တီႈၼႂ်းဢိူင်ႇသိင် ၸႄႈဝဵင်းသႆးယူၵ်ႉ ၸႄႈတွၼ်ႈ ၵၢၼ်ႇၸၼပူးရီး ၼၼ်ႉ ၽၢႆႇတၢင်းပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႅင်ႈ 58 ၵေႃႉ၊ ပဵၼ် ၸၢႆး 48 ၵေႃႉ၊ ယိင်း 10 ၵေႃႉ ႁူမ်ႈပႃးၵူၼ်းတေႃႉသူင်ႇထႅင်ႈ 1 ၵေႃႉ ဝႃႈၼႆ။ ၼႂ်းဝၼ်းထီႉ 5 April 2024 ၼၼ်ႉၵူၺ်းၼင်ႇၵဝ်ႇ ပလိၵ်ႈထႆး လႆႈႁပ်ႉၶၢဝ်ႇဝႃႈ မီးၵူၼ်း မိူင်းႁူမ်ႈတုမ် သိုင်ႇတူဝ်ဝႆႉယူႇတီႈၼႂ်းထိူၼ်ႇ ပိုၼ်ႉတီႈဝၢၼ်ႈၶၼုၼ်ၶလီႉ ပွၵ်ႉ 4 ဢိူင်ႇထႃႉၶၼုၼ် ၸႄႈဝဵင်းထွင်းၽႃၽုမ်း ၸႄႈတွၼ်ႈၵၢၼ်ႇၸၼပူးရီး လႄႈ ၸင်ႇလႆႈၶဝ်ႈၵႂႃႇၵူတ်ႇထတ်းထူပ်း ႁၼ်ၵူၼ်းမိူင်းႁူမ်ႈတုမ်ဢၼ်လၵ်ႉလွမ်ၶဝ်ႈမိူင်း လူၺ်းၽိတ်းမၢႆမီႈတင်းမူတ်း 77 ၵေႃႉ ပဵၼ်ၸၢႆး 55 ၵေႃႉ၊ ယိင်း 18 ၵေႃႉ ဢိၵ်ႇတင်း လုၵ်ႈဢွၼ်ႇထႅင်ႈ 4 ၵေႃႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈၼႂ်းဝၼ်းထီႉ 4 April 2024 ၼၼ်ႉ ၽၢႆႇတၢင်းပလိၵ်ႈထႆး လႆႈ ၶဝ်ႈၵူတ်ႇထတ်း ၼႂ်းႁိူၼ်းႁၢမ်းလင်ၼိုင်ႈ ဢၼ်မီးယူႇၼႂ်းပိုၼ်ႉတီႈ ပွၵ်ႉ 4 ဢိူင်ႇ ၼွင်မူဝ် ၸႄႈဝဵင်းမိူင်း ၸႄႈတွၼ်ႈၵၢၼ်ႇၸၼပူးရီး ၸွမ်းၼင်ႇဢၼ်လႆႈႁပ်ႉၶၢဝ်ႇ ဝႃႈ မီးၵူၼ်းတင်းၼမ်သိုင်ႇတူဝ်ဝႆႉယူႇၼႂ်းမၼ်းၼၼ်ႉ ပဵၼ်ၵူၼ်းမိူင်းႁူမ်ႈတုမ် တင်းမူတ်း 123 ၵေႃႉ၊ ပဵၼ်ၸၢႆး 94 ၵေႃႉ၊ ယိင်း 29 ၵေႃႉ ဢၼ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈၼၼ်ႉ ၼႆယဝ်ႉ။ ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်း လူၺ်ႈၽိတ်းမၢႆမီႈသေ ထုၵ်ႇတီႉၺွပ်း ၸိူဝ်းၼၼ်ႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်း ၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉယဝ်ႉ ၶိုၼ်းတေသူင်ႇပွၵ်ႈမိူဝ်းၶိုၼ်း ၼႂ်းမိူင်းႁူမ်ႈတုမ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-09T11:43:54

https://taifreedom.com/%e1%80%91%e1%80%b0%e1%80%95%e1%80%ba%e1%80%b8%e1%82%81%e1%81%bc%e1%80%ba%e1%81%b6%e1%81%a2%e1%80%95%e1%80%ba%e1%82%88%e1%80%90%e1%80%b0%e1%80%9d%e1%80%ba%e1%81%b5%e1%80%b0%e1%81%bc%e1%80%ba%e1%80%b8-2/

ထူပ်းႁၼ်ၶၢပ်ႈတူဝ်ၵူၼ်းတၢႆ တီႈၼႂ်းၼမ်ႉမိတ်ႈ

ၵူၼ်းမိူင်းၼႂ်းပိုၼ်ႉတီႈထူပ်းႁၼ် ၵူၼ်း 2 ၵေႃႉ ဢၼ်ထုၵ်ႇၵူၼ်းႁၢႆႉႁႅမ်တၢႆပႅတ်ႈသေ ပွႆႇတူၵ်းဝႆႉတီႈၼႂ်းၼမ်ႉမိတ်ႈ ဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇလႄႈ ဢမ်ႇႁူႉဝႃႈ ပဵၼ်လုၵ်ႈလၢင်းၽႂ်ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လွင်ႈတၢင်းမၼ်းတႄႉ ၵူၼ်းႁိမ်းႁွမ်း ဝဵင်းမိူင်းမိတ်ႈ လႆႈထူပ်းႁၼ်ၶၢပ်ႈတူဝ်တၢႆ မိူဝ်ႈဝၼ်းထီႉ 4 April 2024 (လိူၼ်သီႇလွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉယဝ်ႉ၊ ၶႃသွင်ၵေႃႉၼႆႉ ယွၼ်ႉလွင်ႈတၢင်းသင်သေ ထုၵ်ႇႁႅမ်တၢႆၼႆၼၼ်ႉ ဢမ်ႇပႆႇမီးၽႂ်ႁူႉၸွမ်း၊ ယဝ်ႉၵေႃႈၶႃသွင်ၵေႃႉ ပဵၼ်ၵူၼ်းတီႈလႂ်ၼႆၼၼ်ႉၵေႃႈ ဢမ်ႇမီးၽႂ်ႁူႉ၊ ၽွင်းထူပ်းႁၼ်ၶၢပ်ႈတူဝ်တၢႆၶဝ်ၼၼ်ႉ ၼႃႈတႃၵေႃႈပေႃးၼဝ်ႈ/လၢၼ်ႈဝႆႉယဝ်ႉလႄႈ ဢမ်ႇၸၢင်ႈတူၺ်းဢွၵ်ႇလႆႈလီလီယဝ်ႉ၊ တႃႇၵေႃႉၼိုင်ႈတႄႉ ႁၼ်ၼုင်ႈသိူဝ်ႈဝႆႉ ဢၼ်မီးၸိုဝ်ႈဝဵင်း “ဝဵင်းမၢၼ်ႈတူင်ႈ” ဝႆႉ ဝႃႈၼႆ။ ၵူၼ်းၸၢႆး 2 ၵေႃႉၼႆႉ ထုၵ်ႈဢဝ်ၸိူၵ်ႈမတ်ႉမိုဝ်းပေႈပိၵ်ႇသေ ၺႃးၵူၼ်းႁၢႆႉဢဝ်တၢႆ လႄႈ ၵူၼ်းႁၢႆႉၼၼ်ႉၵေႃႈ ဢမ်ႇႁူႉဝႃႈပဵၼ်ၽႂ်/ၸုမ်းလႂ် ဝႃႈၼႆ၊ ၶၢပ်ႈတူဝ်တၢႆၶႃ 2 ၵေႃႉၼၼ်ႉ ယူႇတီႈၵူၼ်းမိူင်းၼႂ်းပိုၼ်ႉတီႈ လႆႈဢဝ်ၸုတ်ႇၾႆးၽဝ်ပၼ် ႁိမ်းၽင်ႇၼမ်ႉၼၼ်ႉၵမ်းသိုဝ်ႈ ၼႆယူႇယဝ်ႉ။ ၼႂ်းပိုၼ်ႉတီႈဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇၼၼ်ႉၵေႃႈ ၸုမ်းသိုၵ်းမၢၼ်ႈ တင်း ၸုမ်းသိုၵ်းၶၢင် KIA ႁူမ်ႇပႃးၸုမ်း PDF ၵႆႉပဵၼ်ပၢင်တိုၵ်းၵၼ်သေ ၵူၼ်းမိူင်းၼႂ်းပိုၼ်ႉတီႈလႆႈမၢတ်ႇၸဵပ်းလူႉတၢႆ ယွၼ်ႉပၢင်တိုၵ်းၵေႃႈ မီးမႃးတင်းၼမ် ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ']

2024-04-09T11:41:10

https://taifreedom.com/%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%bd%e1%80%b0%e1%82%88%e1%80%9c%e1%81%b5%e1%80%ba%e1%82%89%e1%81%bd%e1%80%bd%e1%81%b5%e1%80%ba%e1%82%88%e1%82%81%e1%80%ad/

ၺွပ်းလႆႈၽူႈလၵ်ႉၽွၵ်ႈႁိူၼ်း ပဵၼ်ၼၢင်းယိင်း

ၼၢင်းယိင်းၵေႃႉၼိုင်ႈ မီးဢႃႇယု 24 ပီႊ လႄႇႁႃလၵ်ႉၽွၵ်ႈႁိူၼ်း ၵူၼ်းမိူင်းၼႂ်းပိုၼ်ႉတီႈ ၽွင်းၸဝ်ႈႁိူၼ်းဢမ်ႇယူႇလႄႈ ထုၵ်ႇၺႃးၵူၼ်းႁိမ်းႁွမ်း တီႉၺွပ်းတူဝ်လႆႈ ၼႆယဝ်ႉ။ မိူဝ်ႈဝၼ်းထီႉ 6 April 2024 (လိူၼ်သီႇလွင်ႈ 13 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်းၼၼ်ႉ မီးၼၢင်းယိင်းၵေႃႉၼိုင်ႈ ဢဝ်တင်း (ၵႂႃႉ၊ သိဝ်ႇ) သေ လၵ်ႉၽွၵ်ႈႁိူၼ်းၵူၼ်းမိူင်းလင်ၼိုင်ႈ တီႈဝၢၼ်ႈလွႆၶမ်း ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်းသေ ထုၵ်ႇၺႃးၵူၼ်းဝၢၼ်ႈၵမ်ႈၽွင်ႈႁၼ်မႅၼ်ႈ ၽွင်းယႃႉၽွၵ်ႈႁိူၼ်းလႄႈ ဢွၼ်ၵၼ်ၵႂႃႇတီႉၺွပ်းဝႆႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၵွပ်ႈမၼ်းပဵၼ်ၼၢင်းယိင်းလႄႈ ဢမ်ႇမီးၽႂ်ပေႃႉထုပ်ႉပေႃႉႁႅမ်မၼ်း၊ သင်မၼ်းပဵၼ်ၵူၼ်းၸၢႆးတႄႉ ၺႃးၵိၼ်တႃမိုဝ်း တဵမ်တဵမ်ယဝ်ႉ ယွၼ်ႉတီႈၼႂ်းဝၢၼ်ႈၼႆႉ ၵႆႉမီးၽူႈလၵ်ႉ လၵ်ႉၽွၵ်ႈႁိူၼ်းသေ ဢဝ်ၶူဝ်းၶွင်ငိုၼ်းၶမ်း/ၶူဝ်းမီးၵႃႈၶၼ် ၶွင်ၵူၼ်းမိူင်းၵႂႃႇတင်းၼမ်၊ ၼၢင်းယိင်းၵေႃႉၼႆႉ ဢမ်ႇမီးၽႂ်ၶႂ်ႈတိူဝ်ႉၼိူဝ်ႉတိူဝ်ႉတူဝ်မၼ်းလႄႈ လႆႈဢဝ်ဢၢပ်ႈပၼ်တီႈၼႂ်းမိုဝ်း ၽူႈယႂ်ႇၵူၼ်းလူင် ၼႂ်းဝၢၼ်ႈၵႂႃႇယဝ်ႉ ဝႃႈၼႆ။ ၼၢင်းယိင်းၵေႃႉလၵ်ႉၽွၵ်ႈႁိူၼ်းၵူၼ်းမိူင်း ဝၢၼ်ႈလွႆၶမ်းၼႆႉ ၸိုဝ်ႈႁွင်ႉ မတိၼ်ႇၸႃႇဢွင်ႇ ဢႃႇယု 24 ပီႊ ယူႇဝၢၼ်ႈသပေႇပိၼ်ႇ ၸႄႈဝဵင်းယွင်ႁူၺ်ႈ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-08T11:22:36

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-27/

ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA

ႁႂ်ႈလႆႈပဵၼ်ႁႅင်းၸႂ်ၵေႃႉသိုၵ်းၵေႃႉႁၢၼ်ၼႆသေ ယူႇတီႈ မူႇၸုမ်းမွၼ်းသႅတ်ႉၸႃႇ မူႇၸေႊ ထုင်ႉမၢဝ်း ဢိၵ်ႇတင်း ၽူႈမီးၼမ်ႉၸႂ်ထႅင်ႈလၢႆလၢႆၵေႃႉ လႆႈၸွႆႈထႅမ် ပၼ်ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆးၵႂႃႇ ယူႇယဝ်ႉ။ မိူဝ်ႈၼႂ်းဝၼ်းထီႉ 6 April 2024 (လိူၼ်သီႇလွင်ႈ 13 ၶမ်ႈ ပီႊတႆႊ 2118 ၼီႈ) ဢၼ်ပဵၼ်မူႇၸုမ်းမွၼ်းသႅတ်ႉၸႃႇ မူႇၸေႊ ထုင်ႉမၢဝ်းၶဝ် လႆႈၸွႆႈထႅမ် ၽၵ်းၵၢတ်ႇသူမ်ႈ သၢင်ႉငိုၼ်း 200,000 (သွင်သႅၼ်ပျႃးတဵမ်တဵမ်) လႄႈ ထူဝ်ႇၼဝ်ႈ 100 ၸွႆႉ သၢင်ႉငိုၼ်း 1,500,000 (သိပ်းႁႃႈသႅၼ်ပျႃးတဵမ်တဵမ်) ႁူမ်ႈသၢင်ႉငိုၼ်း 1,700,000 (သိပ်းၸဵတ်းသႅၼ်ပျႃးတဵမ်တဵမ်) ၼႆယူႇယဝ်ႉ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ႁႂ်ႈလႆႈပဵၼ်ႁႅင်းၸႂ်လႄႈ ၵမ်ႉၸွႆႈပၼ်လွင်ႈၵိၼ်ယႅမ်ႉ တႃႇၵေႃႉသိုၵ်းၵေႃႉႁၢၼ်ၼႆသေ ၽူႈမီးၼမ်ႉၸႂ် ၸူဝ်ႈၶၢဝ်းႁဵတ်းၵၢၼ်ယူႇၼႂ်းမိူင်းထႆး ဢၼ်ပဵၼ် ၸၢႆးႁၢၼ်မိူင်း ဝဵင်းႁူဝ်ပူင်း 700 ဝၢတ်ႇ၊ ၸၢႆးဢွင်ႇမဵဝ်ႉ ဝဵင်းႁူဝ်ပူင်း 250 ဝၢတ်ႇ လႄႈ ၸၢႆးဝၢၼ်ႈၼွၵ်ႈ ဝဵင်းႁူဝ်ပူင်း 250 ဝၢတ်ႇ ႁူမ်ႈသၢင်ႉငိုၼ်းထႆး 1,200 ဝၢတ်ႇသေ လႆႈၸွႆႈထႅမ်ပၼ်တီႈ ႁွင်ႈၵၢၼ်ၽၢႆႇပိုၼ်ၽၢဝ်ႇ သိုဝ်ႇၶၢဝ်ႇတႆးလွတ်ႈလႅဝ်း ၵႂႃႇယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ် ၵေႃႉသိုၵ်းၵေႃႉႁၢၼ်သေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ႁဝ်းၶဝ်ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-06T10:22:54

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad-17/

ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် RCSS/SSA သူႇၸႂ်းပၼ်ႁႅင်း ပၢင်သွၼ်လိၵ်ႈတႆး ႁူင်းႁဵၼ်းထမ်ႇမ

မိူဝ်ႈဝၼ်းထီႉ 5 April 2024 (လိူၼ်သီႇလွင်ႈ 12 ၶမ်ႈ ပီႊတႆး 2118 ၼီႈ) ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး သူႇၸႂ်းပၼ်ႁႅင်း တီႈပၢင်သွၼ်လိၵ်ႈတႆး ႁူင်းႁဵၼ်းထမ်ႇမ ၼႂ်းထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-05T10:52:49

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad-16/

ၸွမ်သိုၵ်းလူင် ယွတ်ႈသိုၵ်း သူႇၸႂ်းပၼ်ႁႅင်းၸႂ် လုၵ်ႈႁဵၼ်း လႄႈ ၶူးသွၼ်လိၵ်ႈတႆး ၶၢဝ်းမႆႈ

ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လႆႈၵႂႃႇဢႅဝ်ႇလႄႇသူႇၸႂ်း တီႈႁူင်းႁဵၼ်းထမ်ႇမ သွၼ်လိၵ်ႈတႆး ၶၢဝ်းမႆႈ သေ လႆႈမွၵ်ႇလၢတ်ႈပၼ်ႁႅင်းၸႂ် လုၵ်ႈႁဵၼ်း လႄႈ ၶူးသွၼ်မေႃသွၼ် ၼႆယဝ်ႉ။ မိူဝ်ႈဝၼ်းထီႉ 4 April 2024 (လိူၼ်သီႇလွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်ႈၸိုင်ႈတႆး/တပ်ႉသိုၵ်း ၸိုင်ႈတႆး လႆႈၵႂႃႇလႄႇယဵမ်ႈတူၺ်းတီႈ ႁူင်းႁဵၼ်းထမ်ႇမ သွၼ်လိၵ်ႈတႆး ၶၢဝ်းမႆႈ ဢၼ်မီးယူႇတီႈၼႂ်း ဝၢၼ်ႈၸလွင်း၊ ဝၢၼ်ႈၵုၼ်ၶၢၼ်၊ ဝၢၼ်ႈတိုဝ်ႉၼိဝ်ႉ၊ ဝၢၼ်ႈၵၢင် ၼႃး၊ ဝၢၼ်ႈၼမ်ႉသၢႆး၊ ဝၢၼ်ႈႁၢတ်ႇ၊ ဝၢၼ်ႈၵဵင်းႁုပ်ႇ၊ ဝၢၼ်ႈႁၢင်လွႆ၊ ဝၢၼ်ႈႁူဝ်ၵုၼ် လႄႈ ဝၢၼ်ႈၵုၼ်တဵင်း ဢၼ်မီးယူႇတီႈၼႂ်းထုင်ႉဝၢၼ်ႈႁၢတ်ႇၼႃးၵူင်း ၸႄႈဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်းသေ မီးပေႃႈမႄႈၵူၼ်းမိူင်း၊ ၶူးသွၼ်မေႃသွၼ် ဢိၵ်ႇတင်း လုၵ်ႈႁဵၼ်းဢွၼ်ၵၼ်ပႂ်ႉႁပ်ႉႁူမ်ၸူမ်းတွၼ်ႈ တင်းၼမ်တင်းလၢႆ ၼႆယဝ်ႉ။ ဝၢႆးသေၼၼ်ႉၵေႃႈ ယူႇတီႈႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈ တႆး ၸွမ်သိုၵ်းလူင် ယွတ်ႈသိုၵ်း ၸင်ႇလႆႈမွၵ်ႇလၢတ်ႈၶေႃႈၵႂၢမ်းပၼ်ႁႅင်း ၸႂ် လုၵ်ႈ ႁဵၼ်း လႄႈ ၶူးသွၼ်ၶဝ်ယဝ်ႉသေ လႆႈၸွႆႈထႅမ်ပၼ်ငိုၼ်းၵွင်ၵၢင်ပၢႆးပၺ်ႇၺႃႇၵႂႃႇ ဝႃႈၼႆ။ ႁူင်းႁဵၼ်းထမ်ႇမ သွၼ်လိၵ်ႈတႆး တီႈၼႂ်းထုင်ႉဝၢၼ်ႈႁၢတ်ႇၼႃးၵူင်း ၸႄႈဝဵင်းလၢင်းၶိူဝ်းၼႆႉ ပိုတ်ႇမႃး မီးၶၢဝ်းတၢင်း 24 ပီႊယဝ်ႉ လႄႈ မီးႁူင်းႁဵၼ်းယူႇ 24 ႁူင်းႁဵၼ်းသေ မီးလုၵ်ႈႁဵၼ်းႁူမ်ႈတင်းမူတ်း 2,214 ပၢႆ၊ ၶူးသွၼ်မေႃသွၼ်သမ်ႉမီးယူႇ 189 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-04T13:18:21

https://taifreedom.com/%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88%e1%80%9c%e1%80%b0%e1%80%84%e1%80%ba-rcss-ssa-%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba/

ႁူဝ်ပဝ်ႈလူင် RCSS/SSA ၸွမ်သိုၵ်းလူင် ယွတ်ႈသိုၵ်း လႆႈၶိုၼ်ႈ ႁွတ်ႈဢႅဝ်ႇလႄႇ သၼ်လွႆၵုင်းမၢဝ်း ၸႄႈဝဵင်းလၢင်းၶိူဝ်း

မိူဝ်ႈဝၼ်းထီႉ 3 April 2024 (လိူၼ်သီႇလွင်ႈ 10 ၶမ်ႈ ပီႊတႆး 2118 ၼီႈ) ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈ/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လႆႈၶိုၼ်ႈ ႁွတ်ႈဢႅဝ်ႇလႄႇ ႁူပ်ႉထူပ်းသူႇၸႂ်း ပီႈၼွင်ႉတႆးလွႆ ဢၼ်ယူႇသဝ်းၸွမ်းသၼ်လွႆၵုင်းမၢဝ်း ၸႄႈဝဵင်းလၢင်းၶိူဝ်းသေ မွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ် လႄႈ လွင်ႈၵၢၼ် ပူၵ်းပွင်ၼႂ်းပိုၼ်ႉတီႈ ၸဵမ်ၵၢၼ်ၾိင်ႈငႄႈၾိင်ႈထုင်း၊ ၵၢၼ်သႃႇသၼႃႇ၊ ၵၢၼ်လိၵ်ႈလၢႆးပၢႆးပၺ်ႇၺႃႇ ဢိၵ်ႇတင်း ၵၢၼ်ၽုၵ်ႇသွမ်ႈပၢႆးမၢၵ်ႈမီး ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-03T12:44:23

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad-15/

ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် လႆႈၵႂႃႇၶဝ်ႈႁူမ်ႈလူႇတၢၼ်းငိုၼ်းပၼ်တီႈသၢင်ႇလွင်း ထုင်ႉဝၢၼ်ႈႁၢတ်ႇၼႃးၵူင်း ဝၢၼ်ႈမႆႉဢုၼ်လဝ်း

မိူဝ်ႈၼႆႉဝၼ်းထီႉ 3 April 2024 (လိူၼ်သီႇလွင်ႈ 10 ၶမ်ႈ ပီႊတႆး 2118 ၼီႈ) ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈၵႂႃႇၶဝ်ႈႁူမ်ႈလူႇတၢၼ်းငိုၼ်းပၼ်တီႈသၢင်ႇလွင်း ထုင်ႉဝၢၼ်ႈႁၢတ်ႇၼႃးၵူင်း ဝၢၼ်ႈမႆႉဢုၼ်လဝ်း ၸႄႈဝဵင်းလၢင်းၶိူဝ်းယဝ်ႉသေ ၶိုၼ်းလႆႈသိုပ်ႇၵႂႃႇသူႇၸႂ်း ၶူးသွၼ် တင်း လုၵ်ႈႁဵၼ်း ဢၼ်သွၼ်ႁဵၼ်းလိၵ်ႈတႆးၶၢဝ်းမႆႈ တီႈၵျွင်းၼႃးၵူင်း လႄႈ လႆႈတွၼ်ႈပၼ်ငိုၼ်းၸၢႆႇ လုၵ်ႈႁဵၼ်း ဢိၵ်ႇတင်း ၶူးသွၼ်မေႃသွၼ်ၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ']

2024-04-03T10:34:28

https://taifreedom.com/%e1%80%9c%e1%81%a2%e1%82%86%e1%80%b8%e1%80%9a%e1%80%bd%e1%80%99%e1%80%ba%e1%80%b8%e1%80%95%e1%82%85%e1%80%90%e1%80%ba%e1%82%88%e1%81%b8%e1%82%82%e1%80%ba%e1%80%9e%e1%80%af%e1%81%b5%e1%80%ba%e1%82%89/

လၢႆးယွမ်းပႅတ်ႈၸႂ်သုၵ်ႉယုင်ႈ ၶီငဝ်မွင်ၸႂ် ငၢႆႈငၢႆႈဢမ်ႇလူဝ်ႇပိုင်ႈတၢင်ႇၵေႃႉ ၵူၺ်းလူဝ်ႇပိုင်ႈတူဝ်ၵဝ်ႇ

ၵူၼ်းႁဝ်းၵမ်ႈၼမ်ၼမ် ပေႃးၸႂ်သုၵ်ႉယုင်ႈ ဢမ်ႇၼၼ်ၶီငဝ်မွင်ၸႂ်မႃးဢမ်ႇၼၼ်ၵူဝ်မႃး ၸႂ်ၶဝ်တေမူၵ်းၸူမ်ယူႇၸွမ်းလွင်ႈၸိူဝ်းၼၼ်ႉႁေ ဢဝ်ပဵၼ်ၻုၵ်ၶတူဝ်ၸႂ်ဝႆႉ ၸႂ်မိုတ်ႈမူဝ်းမွင်ဝႆႉ မိူၼ်တၢင်းတၼ်ဝႆႉယူႇ၊ ယွၼ်ႉပိူဝ်ႈၼၼ်လႄႈ ၵူၼ်းႁဝ်းၵမ်ႈၼမ်ၵႂႃႇႁႃတီႈပိုင်ႈတၢင်းၼွၵ်ႈ ၊ ၵမ်ႈၽွင်ႈၵေႃႈႁႃလႄႇလၢဝ်း ၵမ်ႈၽွင်ႈၵိၼ်မဵဝ်းမဝ်း ၵမ်ႈတူၺ်းၸိူင်းတူၺ်းငဝ်း ၵမ်ႈၽွင်ႈလႄႇႁႃၵဝ်း— ၵမ်ႈၽွင်ႈၶႃႈႁႅမ်တူဝ်တၢႆ ၼႆၸၵႂႃႇ ႁႃလၢႆးၵႄႈလိတ်ႈမၼ်း ၸူဝ်ႈၵႅပ်ႉၸူဝ်ႈၵမ်း ၸွမ်းၼင်ႇတၢင်းဝူၼ်ႉမဝ်းၽႂ်မၼ်းၵူၺ်း ဢမ်ႇၶုတ်းႁၢၵ်ႈထွၼ်ႁူဝ်မၼ်းလႆႈ ။ လၢႆးၵႄႈငၢႆႈသေပိူၼ်ႈၼၼ်ႉ လူဝ်ႇလႆႈပိုင်ႈတူဝ်ၵဝ်ႇ- ၼၼ်ႉတႄႉ_ ၼင်ႈၵၢၼ်သမႃႇꩪိ တူၺ်းလူမ်းထူၺ်ႈၸႂ်ၶဝ်ႈဢွၵ်ႇ(ဢႃၼႃပႃၼသတိ) ။ ၸိူင်ႉၼင်ႇၿုၻ်ꩪၸဝ်ႈဝႃႈ ꧤိၵ်ၶုတင်းလၢႆဢိူၺ်ႉႉ မိူဝ်ႈသူၸဝ်ႈယူႇၼႂ်းပႃႇၼႂ်းထိူၼ်ႇၵေႃႈလီ ၼႂ်းႁိူၼ်းၵေႃႈယဝ်ႉ ၼင်ႈၶႂၢႆႇၵုတ်ႇႁေ မိူဝ်ႈထူၺ်ႈၸႂ်ၶဝ်ႈၵေႃႈႁူႉၸွမ်း ၊ မိူဝ်ႈထူၺ်ႈၸႂ်ဢွၵ်ႇၵေႃႈႁူႉၸွမ်း၊ မိူဝ်ႈထူၺ်ႈၸႂ်ၶဝ်ႈယၢဝ်းၵေႃႈႁူႉဝႃႈလူမ်းၶဝ်ႈယၢဝ်း ၊ မိူဝ်ႈထူၺ်ႈၸႂ်ၶဝ်ႈပွတ်းၵေႃႈႁႂ်ႈႁူႉဝႃႈလူမ်းၶဝ်ႈပွတ်း၊ မိူဝ်ႈထူၺ်ႈၸႂ်ဢွၵ်ႇယၢဝ်းၵေႃႈႁူႉဝႃႈလူမ်းဢွၵ်ႇယၢဝ်း၊ မိူဝ်ႈထူၺ်ႈၸႂ်ဢွၵ်ႇပွတ်းၵေႃႈႁူႉဝႃႈလူမ်းဢွၵ်ႇပွတ်း၊ ဝႆႉၸႂ်ငမ်းယဵၼ်ႁေထူၺ်ႈၸႂ်ၶဝ်ႈ၊ ဝႆႉၸႂ်ငမ်းယဵၼ်ႁေထူၺ်ႈၸႂ်ဢွၵ်ႇ၊ တင်ႈၸႂ်ဝႆႉဝႃႈ တေႁဵတ်းႁႂ်ႈၸႂ်ငမ်းယဵၼ်ႁေၵွၼ်ႇၼႆႁေ ထူၺ်ႈၶဝ်ႈ/ထူၺ်ႈၸႂ်ဢွၵ်ႇ။ ယၵ်ႉတူၺ်းတီႈၸႂ်ႁူႉဢၼ်ပဵၼ်ယူႇၼၼ်ႉႁေ ဝႆႉၸႂ်ပွႆႇဝၢင်းယဝ်ႉ ထူၺ်ႈၸႂ်ၶဝ်ႈ၊ ယၵ်ႉတူၺ်းတီႈၸႂ်ႁူႉဢၼ်ပဵၼ်ယူႇၼၼ်ႉႁေ ဝႆႉၸႂ်ပွႆႇဝၢင်းယဝ်ႉ ထူၺ်ႈၸႂ်ဢွၵ်ႇ။ ၽိုၵ်းႁဵတ်းၸိူင်ႉၼႆတႃႉ ဢမ်ႇၼၼ် မိူဝ်ႈၽွင်းႁဵတ်းၵၢၼ်ၵေႃႈ ဢဝ်ၸႂ်ယူႇၸပ်းၸွမ်းၼႃႈၵၢၼ်ဢၼ်တိုၵ်ႉႁဵတ်းယူႇၼၼ်ႉတႃႉ ။ (ဢမ်ႇၼၼ် ႁဵတ်းၸွမ်းသတိပꩧၢၼ်သီႇပိူင် , ပွတ်ႉꧢင်ၷၸဵတ်းပိူင် , ဢရိယသၸ်ၸႃႇသီႇ ပိူင်ၵေႃႈလႆႈ – တီႈၼႆႈတႄႉတေဢမ်ႇတႅမ်ႈၼေသဵင်ႈယဝ်ႉ ) ။ ပိူင်လူင် မၼ်းတႄႉ ပေႃးၸႂ်သုၵ်ႉယုင်ႈၵေႃႈ လူဝ်ႇ ႁူႉဝႃႈ ဢေႃႈၼႆပဵၼ်ၸႂ်သုၵ်ႉယုင်ႈၼႆႁေ ၸႂ်သုၵ်ႉယုင်ႈၼႆႉဢမ်ႇၸႂ်ႈႁင်းၵဝ် ဢမ်ႇၸႂ်ႈႁင်းၽႂ် မၼ်းပဵၼ်ၸႂ်သုၵ်ႉယုင်ႈၵူၺ်း ၼႆႁေ ဝႆႉၸႂ်ပွႆႇဝၢင်းပႅတ်ႈတႃႉ၊ ယႃႇဝႆႉၸႂ်တꧣ်ႁႃ ဢုပႃႇၻၢၼ်ႇၸပ်းပႅၼ်းၸွမ်းမၼ်း။ ၿုၻ်ꩪၸဝ်ႈဝႃႈ- လွင်ႈထဝ်ႈ လွင်ႈတၢႆ လွင်ႈၶီငဝ်မွင်ၸႂ် မႆႈၸႂ် သုၵ်ႉၸႂ် ဢမ်ႇမိူၼ်ၸႂ် ဢမ်ႇမႅၼ်ႈ လွင်ႈၶႂ်ႈႁွင်ႉႁႆႈ လွင်ႈဢမ်ႇႁၢၼ်ႉၸႂ် ၸိူဝ်းၼႆႉပဵၼ်ၻုၵ်ႉၶဢၼ်ၼိုင်ႈ ၊ ငဝ်ႈႁၢၵ်ႈလွင်ႈတၢင်းဢၼ်ႁဵတ်းႁႂ်ႈပဵၼ်ၻုၵ်ၶၼၼ်ႉသမ်ႉ ပဵၼ်တꧣ်ႁႃႇလွင်ႈမဝ်းၶႂ်ႈလႆႈ ၶႂ်ႈပဵၼ် ဢၼ်ထုၵ်ႇႁူမႅၼ်ႈၸႂ်ၼႆယဝ်ႉ ။ ယဝ်ႉသမ်ႉလူဝ်ႇပွင်ႇၸႂ် လူဝ်ႇသႂ်ႇၸႂ်ဝႆႉတႃႇသေႇဝႃႈ ၵူႈၸိူဝ်ႉၵူႈမဵဝ်း ၵူႈလွင်ႈလွင်ႈ ပႃးၸဵမ် တူဝ်လႄႈၸႂ်ၼႆႉ ဢမ်ႇမၼ်ႈၵိုမ်း(ဢၼိၸ်ၸ) ၶၢၼ်ၸႂ် ဢမ်ႇမိူၼ်ၸႂ်(ၻုၵ်ၶ) ဢမ်ႇၵုမ်းထိင်း ဢမ်ႇၵွၼ်းပိူင်ႇမၼ်းလႆႈပိူင်တၢႆ (ဢၼတ်တ)ၼႆတႃႉ။ မိူဝ်ႈတေႇငဝ်ႈမၼ်းတႄႉ တေဢမ်ႇပႆႇၵိုင်ႉၵၢင်ႉပွႆႇဝၢင်းလႆႈပုတ်းၶၢတ်ႇၵမ်းလဵဝ် ၊ သင်ႁဝ်းၽိုၵ်းပွင်ၽႄၸိူင်ႉၼႆၵႂႃႇတိၵ်းတိၵ်းၼႆၸိုင် လွင်ႈႁပ်ႉႁူႉလႄႈပွႆႇဝၢင်းႁဝ်းတေဝႆးမႃးႁေ မိူဝ်ႈမၼ်းၽုတ်းပဵၼ်မႃးၼၼ်ႉ တေၸၢင်ႈဢဝ်ႁၢႆၵႂႃႇလႆႈၵမ်းလဵဝ်ယူႇ ။ မိူဝ်ႈၶၢႆးပႅတ်ႈလႆႈၸႂ်ၸပ်းပႅၼ်းယဝ်ႉၼၼ်ႉ ၻုၵ်ၶၼၼ်ႉၵေႃႈတေဢမ်ႇမီးမႃးလႆႈယဝ်ႉ။ 03/04/2024

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-04-02T17:10:38

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad-14/

ၸွမ်သိုၵ်းလူင် ယွတ်ႈသိုၵ်း လူႇတၢၼ်းပပ်ႉလိၵ်ႈႁူင်းႁဵၼ်းထမ်ႇမ လႄႈ ႁူပ်ႉထူပ်း ပေႃႈမႄႈၵူၼ်းမိူင်း ၼႂ်းထုင်ႉဝၢၼ်ႈႁၢတ်ႇ

မိူဝ်ႈၼႆႉဝၼ်းထီႉ 2 April 2024 (လိူၼ်သီႇလွင်ႈ 9 ၶမ်ႈ ပီႊတႆး 2118 ၼီႈ) ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ႁွတ်ႈၽႅဝ်ထိုင်တီႈ ၵျွင်းၼႃးၵူင်း၊ ဝၢၼ်ႈၼႃးၵူင်း၊ ထုင်ႉဝၢၼ်ႈႁၢတ်ႇ၊ ၸႄႈဝဵင်းလၢင်းၶိူဝ်း မိူင်းတႆးပွတ်းၸၢၼ်း လႄႈ မီးသင်ႇၶႃႇၸဝ်ႈ ဢိၵ်ႇပႃး ပေႃႈမႄႈၵူၼ်းမိူင်း ၼပ်ႉႁူဝ်ႁဵင် ဢွၼ်ၵၼ်ပႂ်ႉႁပ်ႉတွၼ်ႈ ၼႆယဝ်ႉ။ ဝၢႆးသေၼၼ်ႉ ၸင်ႇၶိုၼ်းလႆႈဢွၼ်ၵၼ်လွတ်ႈႁေႃးၼမေႃးတသ 3 ၵမ်း ပိုတ်ႇပၢင် လူႇတၢၼ်းပပ်ႉလိၵ်ႈႁူင်းႁဵၼ်းထမ်ႇမ လႄႈ ယူႇတီႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်း ၸိုင်ႈတႆး/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်းၵေႃႈ ၸင်ႇလႆႈယုၵ်ႉဢဝ် တင်းပပ်ႉလိၵ်ႈႁူင်းႁဵၼ်းထမ်ႇမ ႁူမ်ႈလူၺ်ႈ လိၵ်ႈလၢႆးတႆးသေ လူႇတၢၼ်းပၼ်တီႈ ၸဝ်ႈသြႃႇ ပရႁိတ မၢၵ်ႇၵႅင်းမူၼ်း ဢၼ်ပဵၼ်ႁူဝ်ပဝ်ႈႁူင်းႁဵၼ်းထမ်ႇမ ထုင်ႉဝၢၼ်ႈႁၢတ်ႇ လႄႈ ၸင်ႇၶိုၼ်းဢွၼ်ၵၼ်လူႇတၢၼ်းယၢတ်ႇၼမ်ႉ ဝူၺ်ႇဝၢၵ်ႈၵုသူဝ်ႇၵႂႃႇ ဝႃႈၼႆ။ သိုပ်ႇသေၼၼ်ႉၵေႃႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ၸင်ႇလႆႈမွၵ်ႇလၢတ်ႈၶေႃႈၵႂၢမ်းပၼ်ပိုၼ်ႉႁူႉပၢႆးႁၼ် လွင်ႈထွတ်ႈမျၢတ်ႈသီႇယိူင်ႈ ဢၼ်ပဵၼ် ၸိူဝ်ႉၸၢတ်ႈ ဝၢၼ်ႈမိူင်း ၽႃႇသႃႇ သႃႇသၼႃႇ လႄႈ လၵ်းၼမ်းမုၵ်ႉၸုမ်း 6 ၶေႃႈ ယဝ်ႉဢမ်ႇၵႃး ယူႇတီႈ ၶူးၸၢႆးၸၢႆးငိုၼ်း ၵေႃႈ လႆႈမွၵ်ႇလၢတ်ႈၶေႃႈၵႂၢမ်းပၼ်တၢင်းႁူႉၵႂႃႇလွင်ႈ ႁႂ်ႈႁူႉၵႃႈၶၼ်တၢင်းႁၵ်ႉ လႄႈ တွၼ်ႈၵၢၼ်ႁၵ်ႉၸိူဝ်ႉၸၢတ်ႈဝၢၼ်ႈမိူင်း၊ တွၼ်ႈမေႃႁပ်ႉပုၼ်ႈၽွၼ်း လႄႈ လွင်ႈ NCA ၼႆယဝ်ႉ။ ဢွၼ်တၢင်းတေပိုၼ်ၽၢဝ်ႇ ပၢင်ႁူပ်ႉထူပ်းယဝ်ႉတူဝ်ႈၼၼ်ႉ ႁူဝ်ပဝ်ႈသင်ႇၶႃႇ ထုင်ႉဝၢၼ်ႈႁၢတ်ႇ ၸဝ်ႈသြႃႇ ၵျွင်းၼႃးၵူင်း မွၵ်ႇလၢတ်ႈၶေႃႈၵႂၢမ်းႁူမ်ၸူမ်းသေ ပၢင်ႁူပ်ႉထူပ်းပဵၼ်ဢၼ်ယဝ်ႉတူဝ်ႈၵႂႃႇလီငၢမ်းၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-04-02T13:34:37

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%81%b8%e1%80%9d%e1%80%ba%e1%82%88-%e1%80%9c%e1%82%84%e1%82%88-%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88-3/

သင်ႇၶႃႇၸဝ်ႈ လႄႈ ပေႃႈမႄႈၵူၼ်းမိူင်း ထုင်ႉဝၢၼ်ႈႁၢတ်ႇၼႃးၵူင်း ၼပ်ႉႁူဝ်ႁဵင် ပႂ်ႉႁပ်ႉတွၼ်ႈ ႁူဝ်ပဝ်ႈလူင်

မိူဝ်ႈၼႆႉဝၼ်းထီႉ 2 April 2024 (လိူၼ်သီႇလွင်ႈ 9 ၶမ်ႈ ပီႊတႆး 2118 ၼီႈ) သင်ႇၶႃႇၸဝ်ႈ လႄႈ ပေႃႈမႄႈၵူၼ်းမိူင်း ထုင်ႉဝၢၼ်ႈႁၢတ်ႇၼႃးၵူင်း ၸႄႈဝဵင်းလၢင်းၶိူဝ်း ၼပ်ႉႁူဝ်ႁဵင် ပႂ်ႉႁပ်ႉတွၼ်ႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-04-02T10:30:25

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-26/

ၽူႈမီးၼမ်ႉၸႂ် ၸွႆႈထႅမ်ၶွင်ၵိၼ်ယႅမ်ႉ ၵေႃႉသိုၵ်း RCSS/SSA

ယိူင်းဢၢၼ်းပိူဝ်ႈတႃႇႁႂ်ႈပဵၼ်လွင်ႈၵမ်ႉၸွႆႈ လႄႈ ႁႅင်းၸႂ်ၵေႃႉသိုၵ်းၵေႃႉႁၢၼ်ၶဝ် ၼႆသေ ၽူႈမီးၼမ်ႉၸႂ် ၸေႇတၼႃႇ ၸွႆႈထႅမ်ၶွင်ၵိၼ်ယႅမ်ႉတီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ။ မိူဝ်ႈဝၼ်းထီႉ 1 April 2024 (လိူၼ်သီႇလွင်ႈ 8 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၽူႈမီးၼမ်ႉၸႂ် ၸေႇတၼႃႇ ဢၼ်ပဵၼ် ပီႈၼွင်ႉၶႄႇ လႄႈ ပီႈၼွင်ႉၵလႃး ပွၵ်ႉ 4 ဝဵင်းၶူဝ်လမ် ႁူမ်ႈၵၼ်သေ ဢဝ်တင်းၶွင်ၵိၼ်ယႅမ်ႉမိူၼ်ၼင်ႇ − မၢၵ်ႇပၵ်ႉ 1 ထူင်၊ ၽၵ်းၵၢတ်ႇလုင်း 1 ထူင်၊ တႅင် 5 ၸွႆႉ၊ မၢၵ်ႇၶိူဝ်ယၢဝ်း 3 ၸွႆႉ၊ ထူဝ်ႇမႅင်းၸီး 1 ၸွႆႉ၊ မၢၵ်ႇၽိတ်ႉ 1 ၸွႆႉ၊ ၽၵ်းမီႇႁေႃ 1 ၸွႆႉ၊ ၽၵ်းၵၢတ်ႇသူမ်ႈယႅၼ်ႈ 1 ၸွႆႉ ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ ၸွႆႈထႅမ် ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇဝႆႉၼႂ်းၼႃႈတီႈၵုမ်းၵမ်တီႈၼိုင်ႈၵႂႃႇ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇ ၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-01T17:26:25

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad-13/

ၸွမ်သိုၵ်းလူင် ယွတ်ႈသိုၵ်း လူင်းပိုၼ်ႉတီႈႁူပ်ႉထူပ်းပေႃႈမႄႈၵူၼ်းမိူင်း ၼႂ်းၸႄႈဝဵင်းမိူင်းၼၢႆး လႄႈ ၸႄႈဝဵင်းမွၵ်ႇမႆႇ

မိူဝ်ႈၼႆႉဝၼ်းထီႉ 1 April 2024 (လိူၼ်သီႇလွင်ႈ 8 ၶမ်ႈ ပီႊတႆး 2118 ၼီႈ) ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လူင်းပိုၼ်ႉတီႈႁူပ်ႉထူပ်းပေႃႈမႄႈၵူၼ်းမိူင်း ၼႂ်းၸႄႈဝဵင်းမိူင်းၼၢႆး လႄႈ ၸႄႈဝဵင်းမွၵ်ႇမႆႇ သေ သပ်းလႅပ်းလၢတ်ႈၼႄလွင်ႈ ထွတ်ႈမျၢတ်ႈသီႇယိူင်ႈ ဢၼ်ပဵၼ် ၸိူဝ်ႉၸၢတ်ႈ ဝၢၼ်ႈမိူင်း ၽႃႇသႃႇ သႃႇသၼႃႇ၊ ၶေႃႈယိူင်ႈဢၢၼ်းမုၵ်ႉၸုမ်း၊ ပေႃႇလသီႇမုၵ်ႉၸုမ်း၊ ပိူင်ၵဵပ်းသိုၵ်းမုၵ်ႉၸုမ်း၊ လွင်ႈၵၢၼ်ဢုပ်ႉပိူင်ႇၽွင်းငမ်းၼႂ်းၼႃႈတီႈ၊ လွင်ႈၵၢၼ်တႃႇပႂ်ႉပႃးႁၵ်ႉသႃ ပူၵ်းပွင် ၵၢၼ်ၾိင်ႈငႄႈၾိင်ႈထုင်း လႄႈ လွင်ႈၵၢၼ်မိူင်းမိူင်းတႆး လႆႈသုမ်းလွၵ်းလိင်ႉပိူၼ်ႈမႃး မိူဝ်ႈပီႊ 1947 ၸဵမ်ၸိူဝ်းၼႆႉ ၼႆယဝ်ႉ။ ဝၢႆးသေၼၼ်ႉ ၶူးၸၢႆးၸၢႆးငိုၼ်း မွၵ်ႇလၢတ်ႈၶေႃႈၵႂၢမ်းပၼ်ပိုၼ်ႉႁူႉလွင်ႈ ႁႂ်ႈႁူႉၵႃႈၶၼ်တၢင်းႁၵ်ႉ လႄႈ တွၼ်ႈၵၢၼ်ႁၵ်ႉၸိူဝ်ႉၸၢတ်ႈဝၢၼ်ႈမိူင်း၊ တွၼ်ႈမေႃႁပ်ႉပုၼ်ႈၽွၼ်း ၼႆယဝ်ႉ။ လိူဝ်သေၼၼ်ႉယဝ်ႉ ၽူႈၵွၼ်းတပ်ႉၸုမ်းၼႂ်းၼႃႈတီႈဢုပ်ႉပိူင်ႇ မွၵ်ႇလၢတ်ႈၶေႃႈၵႂၢမ်းပၼ်ပိုၼ်ႉႁူႉ “ၵ-21 တူဝ်” 1. ၵႆႉၵုမ်ၵၼ်ၵူၼ်းၵတ်ႉၵူႈၵေႃႉ၊ 2. ၵႆႉၵဝ်းၵၼ်ၵူၼ်းၵတ်ႉၵေႃႈၵွႆ၊ 3. ၵႆႉၵဝ်းၵၼ်ၵူၼ်းၵိုၼ်းၵေႃႈၵွႆ ၼႆယူႇယဝ်ႉ။ ၼႂ်းပၢင်ႁူပ်ႉထူပ်းပေႃႈမႄႈၵူၼ်းမိူင်းဝၼ်းမိူဝ်ႈၼႆႉ မီးၸၢဝ်းၶိူဝ်း တႆး၊ ပဢူဝ်း၊ လီႇသူး လႄႈ ယၢင်းလၢႆး ၶဝ်ႈႁူမ်ႈတင်းမူတ်းၼပ်ႉႁူဝ်ႁဵင်ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-04-01T14:39:12

https://taifreedom.com/%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99/

ၵႃးတၢင်ႇၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး ပဵၼ်ၽေးၵိုင်ႉၵၢင်ႉပိၼ်ႈ မီးၵူၼ်းမၢတ်ႇၸဵပ်းၼမ်

ၵႃးႁူၵ်းမၢၵ်ႇ ဢၼ်လၵ်ႉလွမ်တၢင်ႇၵူၼ်းမိူင်းႁူမ်ႈတုမ် ၶဝ်ႈမိူင်းထႆး လူၺ်ႈၽိတ်းမၢႆမီႈၼၼ်ႉ ပဵၼ်ၽေးၵိုင်ႉၵၢင်ႉပိၼ်ႈၸွမ်းတၢင်းသေ မီးၵူၼ်းလႆႈတၢင်း မၢတ်ႇၸဵပ်း 14 ၵေႃႉ။ မိူဝ်ႈၼႆႉဝၼ်းထီႉ 1 April 2024 (လိူၼ်သီႇလွင်ႈ 8 ၶမ်ႈ ပီႊတႆး 2118 ၼီႈ) ယၢမ်းၵၢင် ၶိုၼ်းလိုၵ်း 00:30 မူင်း (ၶၢဝ်းယၢမ်းမိူင်းထႆး) ၼၼ်ႉ ၽၢႆႇတၢင်းၸဝ်ႈၼႃႈတီႈထႆး လႆႈႁပ်ႉၶၢဝ်ႇဝႃႈ မီးၽေးၵိုင်ႉၵၢင်ႉၵႃးပိၼ်ႇတီႈၼိူဝ်သဵၼ်ႈတၢင်းမၢႆ 323 ဢွၼ်တၢင်း တေထိုင်တီႈၼမ်ႉတူၵ်းတၢတ်ႇ ၵရိူင်းၵရႃႇဝေးဢႃ ပွၵ်ႉ4 ဢိူင်ႇပရင်းၽေ ၸႄႈဝဵင်းသင်ႇၶလႃႉပူးရီးၼၼ်ႉသေ မိူဝ်ႈၽွင်းၸဝ်ႈၼႃႈတီႈၶဝ်ၵႂႃႇထိုင်ၼၼ်ႉၵေႃႈ ထူပ်းႁၼ်ၵႃးႁူၵ်းမၢၵ်ႇ ပိၼ်ႈယူႇၼွၵ်ႈတၢင်း လႄႈ ၵူၼ်းၸိူဝ်းဢၼ်ၶီႈမႃးၸွမ်းၵႃးၼၼ်ႉၵေႃႈ ပဵၼ်ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈတင်းမူတ်း 29 ၵေႃႉ ပဵၼ်ၸၢႆး 22 ၵေႃႉ၊ ယိင်း 7 ၵေႃႉ ၼႂ်းၼၼ်ႉသမ်ႉမီးၵူၼ်းလႆႈတၢင်းမၢတ်ႇၸဵပ်းတင်းမူတ်း 14 ၵေႃႉသေ ၸင်ႇလႆႈဢဝ်တူဝ်ၵူၼ်းမၢတ်ႇၸဵပ်းသူင်ႇယူတ်းယႃတူဝ်တီႈႁူင်းယႃ ဝႃႈၼႆ။ ၸွမ်းၼင်ႇၸဝ်ႈၼႃႈတီႈထႆးၶဝ် လႆႈၸႅတ်ႈထၢမ်ၼၼ်ႉသေ လႆႈႁူႉဝႃႈ ၵူၼ်းမိူင်းႁူမ်ႈ တုမ်ၸိူဝ်းၼႆႉ လႆႈလၵ်ႉၶဝ်ႈမိူင်းထႆး ၼႂ်းၶၢဝ်းယၢမ်းၵၢင်ၶိုၼ်း လႄႈ မီးၵူၼ်းမိူင်းႁူမ်ႈ တုမ် ဢၼ်လူင်ႉလႅၼ်ႇသဵၼ်ႈတႃႈသၢႆတၢင်း ပဵၼ်ၵူၼ်းၼႄတၢင်း ဢွၼ်ငိူင်ႉဝႄႈ လၢၼ်ႇၵူတ်ႇထတ်း ၼႆယဝ်ႉ။ ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆးလူၺ်ႈၽိတ်းမၢႆမီႈပွၵ်ႈၵမ်းၼႆႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-04-01T14:13:49

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9c%e1%82%84%e1%82%88-2/

ပေႃႈမႄႈၵူၼ်းမိူင်း လႄႈ ၵေႃႉသိုၵ်းၵေႃႉႁၢၼ် RCSS/SSA ၼႂ်းၸႄႈဝဵင်းမိူင်းၼၢႆး လႄႈ ၸႄႈဝဵင်းမွၵ်ႇမႆႇ ၼပ်ႉႁူဝ်ႁဵင် ပႂ်ႉႁပ်ႉတွၼ်ႈ ႁူဝ်ပဝ်ႈလူင်

မိူဝ်ႈၼႆႉဝၼ်းထီႉ 1 April 2024 (လိူၼ်သီႇလွင်ႈ 8 ၶမ်ႈ ပီႊတႆး 2118 ၼီႈ) ပေႃႈမႄႈၵူၼ်းမိူင်း လႄႈ ၵေႃႉသိုၵ်းၵေႃႉႁၢၼ် RCSS/SSA ၼႂ်းၸႄႈဝဵင်းမိူင်းၼၢႆး လႄႈ ၸႄႈဝဵင်းမွၵ်ႇမႆႇ ၼပ်ႉႁူဝ်ႁဵင် ပႂ်ႉႁပ်ႉတွၼ်ႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-04-01T14:08:21

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%81%b8%e1%80%ae%e1%82%89%e1%80%9e%e1%80%84%e1%80%ba%e1%82%87%e1%81%b5%e1%80%b5%e1%80%95%e1%80%ba%e1%80%b8%e1%80%9e%e1%80%ad/

ပူႇတိၼ်ႇ ၸီႉသင်ႇၵဵပ်းသိုၵ်းၼပ်ႉႁူဝ်သႅၼ်ၵေႃႉ

ၸွမ်ၸိုင်ႈရၢတ်ႉသျႃး ပူႇတိၼ်ႇ ၸီႉသင်ႇၵဵပ်းသိုၵ်းမႂ်ႇ ပဵၼ်တႃႇႁႅင်းၵူၼ်းတင်းမူတ်း 150,000 ၵေႃႉ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 31 March 2024 (လိူၼ်သီႇလွင်ႈ 7 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းလူင်ပွင်ၸိုင်ႈရၢတ်ႉသျႃး ဢွၵ်ႇမႃးလၢတ်ႈဝႃႈ ၵူၼ်းမိူင်း ရၢတ်ႉသျႃး တႄႇဢဝ်ဢႃႇယု 18 ပီႊၶိုၼ်ႈၼိူဝ်ၼၼ်ႉ မီးၼႃႈတီႈပုၼ်ႈၽွၼ်း တႃႇၶဝ်ႈႁၢပ်ႇၵၢၼ်ၸိူဝ်ႉၸၢတ်ႈ လႄႈ ၶဝ်ႈၽိုၵ်းသွၼ်ၵၢၼ်သိုၵ်း ပဵၼ်ၶၢဝ်းတၢင်း 1 ပီႊ ၼႆယဝ်ႉ။ တေႃႈၼင်ႇၼၼ် မိူဝ်ႈၼႂ်းလိူၼ် September 2023 ပူၼ်ႉမႃးၼၼ်ႉၵေႃႈ ၸွမ်ၸိုင်ႈ ရၢတ်ႉသျႃး ပူႇတိၼ်ႇ ၸီႉသင်ႇၵဵပ်းသိုၵ်း တႃႇ 130,000 ၵေႃႉ သေဢမ်ႇၵႃး ၽွင်းၶၢဝ်း ၾူၼ်ၼၼ်ႉၵေႃႈ သင်ႇၵဵပ်းထႅင်ႈ 147,000 ၵေႃႉ ဝႃႈၼႆ။ ၸွမ်းၼင်ႇမၢႆမီႈၸိုင်ႈမိူင်းရၢတ်ႉသျႃးမီးၼၼ်ႉ သင်ပဵၼ်ၵူၼ်းသိုၵ်းမႂ်ႇ တေဢမ်ႇ ၸၢင်ႈၶဝ်ႈႁူမ်ႈပၢင်တိုၵ်းၼွၵ်ႈမိူင်းလႆႈ ၼႆသေတႃႉ မိူဝ်ႈပီႊ 2022 ၼၼ်ႉ ၽၢႆႇတၢင်းရၢတ်ႉသျႃး ၶိုၼ်းလႆႈႁွင်ႉဢဝ်ၵူၼ်းမိူင်းရၢတ်ႉသျႃး ဢၼ်ယၢမ်ႈၽိုၵ်းသွၼ် ၵၢၼ်သိုၵ်းယဝ်ႉ တႃႇ 300,000 ၵေႃႉ သူင်ႇၶဝ်ႈပၢင်တိုၵ်းၼႂ်းမိူင်းယူႇၶရဵၼ်း လႄႈ ၼႂ်းၼၼ်ႉမီးၵူၼ်းသိုၵ်းမႂ်ႇၵမ်ႈၽွင်း ထုၵ်ႇသူင်ႇၶဝ်ႈၵႂႃႇတီႈတႅဝ်းၼႃႈပၢင်တိုၵ်း ယွၼ်ႉမီးလွင်ႈၽိတ်းပိူင်ႈ ၼႆယဝ်ႉ။ ၸိူင်ႉႁိုဝ်ၵေႃႈလီ တႃႇတေၵဵပ်းသိုၵ်းမႂ်ႇၼၼ်ႉ ၽၢႆႇလူင်ပွင်ၸိုင်ႈရၢတ်ႉသျႃး တေသူင်ႇၽိုၼ်လိၵ်ႈ ထိုင်ၵူၼ်းမိူင်း ဢၼ်တေလႆႈၶဝ်ႈႁဵတ်းသိုၵ်း 1 ပီႊလႂ် 2 ပွၵ်ႈ လႄႈ မီးၵူၼ်းမိူင်းရၢတ်ႉသျႃးၵမ်ႈၽွင်ႈၵေႃႈ ဢွၼ်ၵၼ်ငိူဝ်ႈဝႄႈ တႃႇလႆႈႁပ်ႉၽိုၼ်လိၵ်ႈၶဝ်ႈႁဵတ်းသိုၵ်းမိူၼ်ၵၼ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-01T10:29:42

https://taifreedom.com/%e1%81%b6%e1%80%b0%e1%80%9d%e1%80%ba%e1%80%9c%e1%80%b0%e1%80%84%e1%80%ba%e1%81%bc%e1%80%bd%e1%80%84%e1%80%ba%e1%80%9d%e1%80%b0%e1%80%9d%e1%80%ba%e1%80%b8-%e1%80%9c%e1%80%b0%e1%82%89%e1%81%b5%e1%80%bd/

ၶူဝ်လူင်ၼွင်ဝူဝ်း လူႉၵွႆယဝ်ႉ

ၶူဝ်လူင်ဢၼ်မီးတီႈ ၼႂ်းလွႆၼွင်ဝူဝ်း ဢမ်ႇၼၼ် ၶူဝ်လူင်ၼွင်ဝူဝ်း ၸႄႈဝဵင်းပၢင်လွင်း ၸိုင်ႈတႆးပွတ်းၸၢၼ်းၼၼ်ႉ တိူဝ်ႉၺႃးမၢၵ်ႇလူင်သိုၵ်းမၢၼ်ႈ လႄႈ လူႉၵွႆၵႂႃႇယဝ်ႉသေ ၵူၼ်းမိူင်းမီးလွင်ႈယၢပ်ႇၽိုတ်ႇ တႃႇဢွၵ်ႇၶၢဝ်းတၢင်းၵႂႃႇ မိူင်းယၢင်းလႅင်။ သိုဝ်ႇၶၢဝ်ႇ DVB ဢွၵ်ႇဝႆႉဝႃႈ ၶူဝ်လူင်ၼႂ်းလွႆလူင်ၼွင်ဝူဝ်း ဢၼ်ပဵၼ်သဵၼ်ႈတၢင်းလမ်ႇလွင်ႈ ၼႂ်းၵၢၼ်ဢွၵ်ႇၶၢဝ်းတၢင်း မိူင်းတႆး − မိူင်းယၢင်းလႅင်ၼၼ်ႉ ထုၵ်ႇၺႃးမၢၵ်ႇလူင်သိုၵ်းမၢၼ်ႈ မိူဝ်ႈဝၼ်းထီႉ 30 March 2024 (လိူၼ်သီႇလွင်ႈ 6 ၶမ်ႈ ပီႊတႆး 2118 ၼီႈ) သေ လႆႈလူႉၵွႆၵႂႃႇယဝ်ႉ လႄႈ ၼႂ်းပိုၼ်ႉတီႈၼၼ်ႉၵေႃႈ ဢမ်ႇမီးပၢင်တိုၵ်းသင် သိုၵ်းမၢၼ်ႈတင်ႈၸႂ် ယိုဝ်းမၢၵ်ႇလူင်ၵႂႃႇၵူၺ်း ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ ၶူဝ်လူင်ၼွင်ဝူဝ်းလူႉၵွႆႁႅင်းၼႃႇယဝ်ႉလႄႈ လူတ်ႉၶိူင်ႈ/ၵႃး ၸိူဝ်းၼႆႉ ဢမ်ႇၸၢင်ႈလတ်းၽၢၼ်ႇၵႂႃႇမႃးယဝ်ႉ၊ တႃႇတေၶၢမ်ႈလႆႈ လတ်းၽၢၼ်ႇၵႂႃႇလႆႈ လွႆလူင်ၼွင်ဝူဝ်းၼၼ်ႉၵေႃႈ မၼ်းဢမ်ႇၸႂ်ႈလွင်ႈငၢႆႈငၢႆႈ ဝႃႈၼႆ။ ယွၼ်ႉပၢင်တိုၵ်းၽၢႆႇၸၢၼ်းဝဵင်းပၢင်လွင်းသေ ၵူၼ်းမိူင်း 21,000 ၵေႃႉ (17 ဝၢၼ်ႈ) လႆႈပၢႆႈၽေးပၢင်တိုၵ်း လႄႈ ႁႃဢွင်ႈတီႈလွတ်ႈၽေးႁင်းၽႂ်ႁင်မၼ်းဝႆႉယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-30T12:31:11

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad-12/

ၸွမ်သိုၵ်းလူင် ယွတ်ႈသိုၵ်း ပၼ်ပိုၼ်ႉႁူႉ၊ ပၼ်ႁႅင်းၸႂ် ၵေႃႉသိုၵ်းၵေႃႉႁၢၼ် ၼၢင်းႁၢၼ်မႂ်ႇ ၼႂ်းၸႄႈဝဵင်းၼမ်ႉၸၢင်

မိူဝ်ႈၼႆႉဝၼ်းထီႉ 30 March 2024 (လိူၼ်သီႇလွင်ႈ 6 ၶမ်ႈ ပီႊတႆး 2118 ၼီႈ) ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လူင်းႁူပ်ႉထူပ်းပၼ်ပိုၼ်ႉႁူႉ၊ ပၼ်ႁႅင်းၸႂ် ၵေႃႉသိုၵ်းၵေႃႉႁၢၼ် ၼၢင်းႁၢၼ်မႂ်ႇ ဢၼ်ၶဝ်ႈၽိုၵ်းသွၼ်ၵၢၼ် ငဝ်ႈၶၢမ်ႇပိုၼ်ႉၵၢၼ်သိုၵ်း တႃႇၵႅတ်ႇၶႄၸိူဝ်ႉၸၢတ်ႈဝၢၼ်ႈမိူင်း ၽႅၼ်ႇလိၼ်တူဝ်ၵဝ်ႇ လႆႈသပ်းလႅင်းလၢတ်ႈၼႄ လွင်ႈၵႃႈၶၼ်ၽႅၼ်ႇလိၼ် ဝၢၼ်ႈမိူင်း ၸိူဝ်ႉၸၢတ်ႈ ၽႃႇသႃႇ သႃႇသၼႃႇ ၼႂ်းၼႃႈတီႈဢုပ်ႉပိူင်ႇ RCSS/SSA ၸႄႈဝဵင်းၼမ်ႉၸၢင်။ ဝၢႆးသေၼၼ်ႉ ၶူးၸၢႆးၸၢႆးငိုၼ်း မွၵ်ႇလၢတ်ႈၶေႃႈၵႂၢမ်းလွင်ႈ ၵၢၼ်ဢဝ်ပုၼ်ႈၽွၼ်းၵၢၼ်ငၢၼ်းတူဝ်ၵဝ်ႇႁႂ်ႈတဵမ်ထူၼ်ႈ၊ တွၼ်ႈၵၢၼ်ႁၵ်ႉၸိူဝ်ႉၸၢတ်ႈဝၢၼ်ႈမိူင်း ပုၼ်ႈၽွၼ်းတူဝ်ၵဝ်ႇ လႄႈ လွင်ႈႁတ်းႁၢၼ်ပဵၼ်လွင်ႈတၢင်းႁၢင်ႈလီ ဢိၵ်ႇတီႈပွင်ႇႁတ်းႁၢၼ်၊ ပၼ်ပိုၼ်ႉႁူႉတိုၵ်းသူၼ်းပၼ်ႁႅင်းၸႂ် ၵေႃႉသိုၵ်းၵေႃႉႁၢၼ်ၼၢင်းႁၢၼ်ၵႂႃႇယူႇယဝ်ႉ။ လိူဝ်သေၼၼ်ႉ မီးၽူႈၵွၼ်းတပ်ႉၸုမ်းၼႂ်းၼႃႈတီႈဢုပ်ႉပိူင်ႇ မွၵ်ႇလၢတ်ႈၶေႃႈၵႂၢမ်းပၼ်ႁႅင်းၸႂ် ၵေႃႉသိုၵ်းၵေႃႉႁၢၼ်ၼၢင်းႁၢၼ် ၵႂႃႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-30T12:26:40

https://taifreedom.com/%e1%81%b6%e1%80%9b%e1%80%b5%e1%81%bc%e1%80%ba%e1%80%b8%e1%81%b5%e1%80%b1%e1%82%83%e1%82%87%e1%80%9e%e1%81%a2%e1%80%84%e1%80%ba%e1%82%88%e1%81%b5%e1%80%b0%e1%81%bc%e1%80%ba%e1%82%87%e1%80%95%e1%80%84/

ၶရဵၼ်းၵေႃႇသၢင်ႈၵူၼ်ႇပင်း ႁႅင်းၵၢၼ်ယၢၼ်မိူင်းလူႉတၢႆ 7 ၵေႃႉ

ၵရဵၼ်းၵေႃႇသၢင်ႈ (Crane) ၵူၼ်ႇပင်း ၽွင်းတိုၵ်ႉႁဵတ်းၵၢၼ်ၵေႃႇသၢင်ႈယူႇလႄႈ ႁဵတ်းႁႂ်ႈႁႅင်းၵၢၼ်ယၢၼ်မိူင်း လူႉတၢႆတင်းမူတ်း 7 ၵေႃႉ မၢတ်ႇၸဵပ်းထႅင်ႈတင်းၼမ်။ မိူဝ်ႈဝၼ်းထီႉ 29 March 2024 (လိူၼ်သီႇလွင်ႈ 5 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း 16:30 မူင်း (ၶၢဝ်းယၢမ်းမိူင်းထႆး) ၽွင်းႁႅင်းၵၢၼ်ယၢၼ်မိူင်း တိုၵ်ႉဢွၼ်ၵၼ် ႁဵတ်းၵၢၼ်ၵေႃႇသၢင်ႈဝႆႉယူႇတီႈၼႂ်းၶွမ်ႇပၼီႇၸၢဝ်းၶိူဝ်းၶႄႇဢၼ်ၼိုင်ႈ ဢၼ်မီးၼႂ်း ဢိူင်ႇတႃသိတ်ႇ ၸႄႈဝဵင်းပူၵ်ႇလႅင် ၸႄႈတွၼ်ႈရႃႉယွင်း မိူင်းထႆးၼၼ်ႉ လႆႈပဵၼ်ၽေး ၵိုင်ႉၵၢင်ႉ ၵရဵၼ်းၵေႃႇသၢင်ႈ (Crane) ဢၼ်ငၢႆးမိူၼ်မဵတ်းၼၼ်ႉ ၵူၼ်ႇပင်းလႄႈ ႁဵတ်းႁႂ်ႈႁႅင်းၵၢၼ်လူႉသဵင်ႈတၢႆ 7 ၵေႃႉ မၢတ်ႇၸဵပ်းထႅင်ႈတင်းၼမ် ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ဢၼ်ပဵၼ်ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် 500 ၵေႃႉ ၸင်ႇလႆႈႁူမ်ႈၵၼ် တုၵ်းယွၼ်းငိုၼ်းသၢႆႈတႅၼ်းတီႈၸဝ်ႈၶွင်ၶွမ်ႇပၼီႇ ပၼ်ၵူၼ်း ဢၼ်လူႉတၢႆၵႂႃႇၼၼ်ႉ 1 ၵေႃႉလႂ် 5 လၢၼ်ႉဝၢတ်ႇ သင်ဢမ်ႇၼၼ် တေဢမ်ႇပၼ် ဢဝ်ၶၢပ်ႈတူဝ်တၢႆဢွၵ်ႇၼႂ်းပိုၼ်ႉတီႈၼၼ်ႉ ၼႆယဝ်ႉ။ ထိုင်မႃးယၢမ်းၵၢင်ၶိုၼ်း 23:00 မူင်းၼၼ်ႉ ၽၢႆႇတၢင်းၽူႈမီးပုၼ်ႈၽွၼ်း လႄႈ ၽၢႆႇၸတ်းၵၢၼ်ၶွမ်ႇပၼီႇ တင်း ပီႈၼွင်ႉႁႅင်းၵၢၼ်ဢၼ်လူႉသဵင်ႈၵႂႃႇၼၼ်ႉ ၸင်ႇလႆႈဢုပ်ႇဢူဝ်းၵၼ် လူတ်ႉယွမ်း ငိုၼ်းသၢႆႈတႅၼ်းၵိုတ်းယူႇတီႈ 2 လၢၼ်ႉဝၢတ်ႇ ဢမ်ႇႁူမ်ႈပႃး ငိုၼ်းႁပ်ႉႁွင်း လွင်ႈတူင်ႇဝူင်းၵူၼ်း (เงินประกันสังคม) ဝႃႈၼႆသေတႃႉ ၽၢႆႇၸဝ်ႈၶွင်ၶွမ်ႇပၼီႇၵေႃႈ ပႆႇႁၼ်လီၸွမ်းၶေႃႈတုၵ်းယွၼ်းၼႆႉ ဝႃႈၼႆ။ ႁႅင်းၵၢၼ်ယၢၼ်မိူင်းၵေႃႉၼိုင်ႈ လၢတ်ႈၼႄဝႃႈ ဢမ်ႇယုမ်ႇၸႂ် ၸဝ်ႈၶွင်ၶွမ်ႇပၼီႇ ယွၼ်ႉပိူဝ်ႈမိူဝ်ႈဢွၼ်တၢင်းၼၼ်ႉ ယၢမ်ႈမီးၾႆးသွတ်ႉၵူၼ်းတၢႆမႃးယဝ်ႉပွၵ်ႈၼိုင်ႈ ၵူၺ်းၽၢႆႇတၢင်းၸဝ်ႈၶွင်ၶွမ်ႇပၼီႇ (ၼၢႆးၸၢင်ႈ) ဢမ်ႇယွမ်းသၢႆႈတႅၼ်းပၼ်ငိုၼ်း သေဢမ်ႇၵႃး ယင်းႁႂ်ႈၸဝ်ႈၼႃႈတီႈၶဝ် ၵႂႃႇၸႅတ်ႈတူၺ်းဢၼ်ပဵၼ်ဢွင်ႈတီႈ ၽင်ႁႅင်းၵၢၼ်ဝႆႉၼၼ်ႉၵွၼ်ႇ ၼႆယဝ်ႉ။ ဝၢႆးသေၼၼ်ႉ ၽၢႆႇတၢင်းၸုမ်းၸွႆႈထႅမ်ႁႅင်းၵၢၼ်မိူင်းႁူမ်ႈတုမ် (Worker Assistance Group For Myanmar−WAG) ၸင်ႇလႆႈသူင်ႇတူဝ်တႅၼ်း ၶဝ်ႈဢုပ်ႇဢူဝ်းၸွမ်း ပဵၼ်ၶၢဝ်းတၢင်း 1 ၸူဝ်ႈမူင်းသေ တူၵ်းလူင်းလႆႈၸႂ်ၵၼ်ဝႃႈ ၽၢႆႇတၢင်းၶွမ်ႇပၼီႇ တေသၢႆႈတႅၼ်းပၼ်ငိုၼ်း 1,600,000 ဝၢတ်ႇ ႁူမ်ႈပႃးငိုၼ်း ႁပ်ႉႁွင်းလွင်ႈတူင်ႇ ဝူင်းၵူၼ်းယဝ်ႉ လႄႈ ဢၼ်ပဵၼ်ငိုၼ်းသၢႆႈတႅၼ်းတၢင်ႇၸိူဝ်းတႄႉ ႁႂ်ႈႁဵတ်းသၢင်ႈၵႂႃႇ ၸွမ်းၶၵ်ႉတွၼ်ႈပၵ်းပိူင်မၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ တႃႇၸတ်းႁဵတ်းပၼ်ပၢင်မႃႇသႃႇႁႅင်းၵၢၼ်ၸိူဝ်းလူႉသဵင်ႈတၢႆၵႂႃႇၸိူဝ်းၼၼ်ႉၵေႃႈ ၽၢႆႇတၢင်းၶွမ်ႇပၼီႇ တေပဵၼ်ၽၢႆႇဢွၵ်ႇပၼ်ငိုၼ်းၸႂ်ႉၸၢႆႇတင်းမူတ်းသေ လႆႈၸၢႆႇပၼ်ငိုၼ်းသၢႆႈတႅၼ်း ဢွၼ်တၢင်းသုတ်း 1 ၵေႃႉလႂ် 500,000 ဝၢတ်ႇ လႄႈ ဢၼ်ၵိုတ်းလိူဝ်ၸိူဝ်းၼၼ်ႉတႄႉ တေသၢႆႈတႅၼ်းပၼ်ၶိုၼ်း ၼႂ်းၶၢဝ်းတၢင်း 3 လိူၼ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-29T12:57:58

https://taifreedom.com/%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88%e1%80%9c%e1%80%b0%e1%80%84%e1%80%ba-rcss-ssa-%e1%82%81%e1%80%b0%e1%80%95%e1%80%ba%e1%82%89%e1%80%91%e1%80%b0%e1%80%95-2/

ႁူဝ်ပဝ်ႈလူင် RCSS/SSA ႁူပ်ႉထူပ်းပေႃႈမႄႈၵူၼ်းမိူင်း ၼႂ်းၸႄႈဝဵင်းလၢင်းၶိူဝ်း

မိူဝ်ႈၼႆႉဝၼ်းထီႉ 29 March 2024 (လိူၼ်သီႇလွင်ႈ 5 ၶမ်ႈ ပီႊတႆး 2118 ၼီႈ) ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လူင်းပိုၼ်ႉတီႈႁူပ်ႉထူပ်းပေႃႈမႄႈၵူၼ်းမိူင်း ၼႂ်းၸႄႈဝဵင်းလၢင်းၶိူဝ်းသေ သပ်းလႅပ်းလၢတ်ႈၼႄပႃး လွင်ႈငဝ်းလၢႆးဝၢၼ်ႈမိူင်းယၢမ်းလဵဝ်၊ လွင်ႈပေႃႇလသီႇမုၵ်ႉၸုမ်း လႄႈ ပိုၼ်ႉႁူႉလွင်ႈၵၢၼ်ယူႇသဝ်း ဢိၵ်ႇ လွင်ႈၽွမ်ႉႁူမ်ႈ ၸိူဝ်းၼႆႉသေယဝ်ႉ လႆႈပၼ်တိုဝ်ႉတၢင်းပေႃႈမႄႈၵူၼ်းမိူင်း တွင်ႈထၢမ်ၵႂႃႇ လွတ်ႈလွတ်ႈလႅဝ်းလႅဝ်း ၼႆယဝ်ႉ။ လိူဝ်သေၼၼ်ႉ ၶူးၸၢႆးၸၢႆးငိုၼ်း သပ်းလႅင်းလၢတ်ႈၼႄ လွင်ႈပိုၼ်းတႆး၊ လွင်ႈပိူင်ၶွတ်ႇၽွတ်ႈဝၢၼ်ႈမိူင်းဢၼ်ၵဵဝ်ႇတင်းၵၢၼ်မိူင်း လႄႈ လွင်ႈပိူၼ်ႈဢဝ်ၽႃႇသႃႇလိၵ်ႈလၢႆးၵႂၢမ်းလၢတ်ႈ ဢူမ်ဢိုၼ်ၸိူဝ်ႉၶိူဝ်းဝၢၼ်ႈဝဵင်းတႆး ၸဵမ်ၸိူဝ်းၼႆႉၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-29T12:36:23

https://taifreedom.com/%e1%81%b5%e1%82%86%e1%82%89%e1%81%b6%e1%82%82%e1%80%ba%e1%82%88%e1%81%bc%e1%80%bd%e1%81%bc%e1%80%ba%e1%80%b8%e1%81%bc%e1%82%83%e1%82%87-%e1%80%9a%e1%80%b0%e1%80%9d%e1%80%ba%e1%81%b8%e1%81%a2%e1%80%84/

ၵႆႉၶႂ်ႈၼွၼ်းၼႃႇ ယူဝ်ၸၢင်ႈပဵၼ်တၢင်းပဵၼ် 6 မဵဝ်းၼႆႉ

လၢႆလၢႆၵေႃႉ ဢၼ်ၼင်ႈႁဵတ်းၵၢၼ်ယူႇၸွမ်းၼႂ်းလုမ်းၼႂ်းၸႆးၸိူဝ်းၼႆႉ ပေႃးဝၢႆးဝၼ်းမႃးၼႆ ႁူဝ်ၼၵ်းတႃၼၵ်း ငဝ်ငုၵ်းငဝ်ငၢၵ်းမႃး သမ်ႉပေႃးလႆႈႁႃၵေႃႇၾီႇၵိၼ်ၵမ်းလဵဝ်ၸိူင်ႉၼၼ် ပေႃးႁိုင်ႁိုင်ပဵၼ်တႄႉ တေဢမ်ႇပေႃးၵႃႈႁိုဝ်၊ ၵူၺ်းၵႃႈ သင်ဝႃႈမၼ်းပဵၼ်ၵူႈဝၼ်းၼႆတႄႉ လီလႆႈထတ်းတူၺ်းပၢႆးယူႇလီယဝ်ႉ ယွၼ်ႉမၼ်းတေၸၢင်ႈပဵၼ် တၢင်းပဵၼ်သေၸိူဝ်ႉသေပိူင်မႃးလႆႈၼၼ်ႉယဝ်ႉ။ တၢင်းပဵၼ်ၼွၼ်းဢမ်ႇလပ်း ယွၼ်ႉၼွၼ်းဢမ်ႇလပ်းလႄႈၸင်ႇၶႂ်ႈၼွၼ်း ၵွပ်ႈၼၼ် လီလႆႈတူၺ်းၶိုၼ်း တူဝ်ၸဝ်ႈၵဝ်ႇဝႃႈ ယွၼ်ႉသင်လႄႈၼွၼ်းဢမ်ႇလပ်း ဢမ်ႇၼၼ်ၵေႃႈ ပဵၼ်ယွၼ်ႉၼွၼ်းလိုၵ်းၼႃႇႁိုဝ်၊ ယွၼ်ႉႁဵတ်းၵၢၼ်ၼမ်၊ ၵွပ်ႈၸႂ်သုၵ်ႉသၵ်ႉဝူၼ်ႉၼမ်ႁိုဝ် ထိုင်တီႈႁဵတ်းႁႂ်ႈၶႂ်ႈၼွၼ်း၊ ၼွၼ်းယူႇၵေႃႈဢမ်ႇဢိမ်ႇ သင်ပဵၼ်ၸိူင်ႉၼႆမႃး လီလႆႈလူတ်းယွမ်း လွင်ႈသုၵ်ႉယုင်ႈၶမ်ၸႂ် လူတ်းယွမ်းလွင်ႈႁဵတ်းၵၢၼ်ၽွင်းယၢမ်းၵၢင်ၶိုၼ်း လႄႈ ထုၵ်ႇလီလႆႈၵႂႃႇဢုပ်ႇဢူဝ်းတူၺ်းတင်းမေႃယႃ ၸိူဝ်းၼႆႉယူႇ။ ႁိူဝ်ႉဢူၼ်ႈၶၢဝ်းယၢဝ်း တၢင်းပဵၼ်ဢၼ်ၼႆႉ လႆႈဝႃႈႁၢႆႉႁႅင်းလိူဝ်သေ တၢင်းပဵၼ်ၼွၼ်းဢမ်ႇလပ်းလူးၵွၼ်ႇ၊ ၵွပ်ႈပိူဝ်ႈ ၼွၼ်းဢမ်ႇလပ်း ပဵၼ်ၶၢဝ်းယၢမ်းႁိုင်ၼႃႇလႄႈ တူဝ်ၶိင်းႁူမ်ႈဢဝ်လွင်ႈႁိူဝ်ႉဢူၼ်ႈ မႃးၼမ်တိၵ်းတိၵ်းၼၼ်ႉယဝ်ႉ၊ လိူဝ်သေၼၼ်ႉ ယင်းမီးထႅင်ႈဝႃႈ ၵွပ်ႈၵိၼ်တၢင်းၵိၼ် ဢၼ်မီးပႅင်ႈၼမ်လႄႈၵိူဝ်ဝၢၼ်ၼမ်ပူၼ်ႉတီႈၼၼ်ႉၵေႃႈ ယင်းၸၢင်ႈႁဵတ်းႁႂ်ႈ ႁိူဝ်ႉဢူၼ်ႈ၊ ၶႂ်ႈၼွၼ်း၊ လွင်ႈမၢႆတွင်းဢမ်ႇလီ၊ ႁူဝ်ၶႆႈ၊ ၵူၼ်ႉၵူၼ်ႉၶိုၼ်ႈၶိုၼ်ႈၸွမ်းတူဝ်ၸွမ်းၶိင်း၊ ၼွၼ်းဢမ်ႇလပ်းလီ၊ ၼွၼ်းမွၵ်ႈၵႃႈႁိုဝ်ၵေႃႈ ဢမ်ႇဢိမ်ႇ ပေႃးပဵၼ်ၵူၼ်းႁဵတ်းၵၢၼ်ၸိူဝ်းၼႆႉ ယိုင်ႈၶႅၼ်းၸၢင်ႈပဵၼ်လႆႈၼမ်ယဝ်ႉ။ တၢင်းပဵၼ်ယဵဝ်ႈဝၢၼ် ၼင်ႇဢၼ်လၢတ်ႈမႃးဝႃႈ လွင်ႈဢၼ်ၵိၼ်ပႅင်ႈလႄႈၵိူဝ်ဝၢၼ်ၼမ် ႁဵတ်းႁႂ်ႈၶႂ်ႈၼွၼ်းလႆႈၼၼ်ႉ ယင်းၸၢင်ႈပဵၼ် တၢင်းပဵၼ်ယဵဝ်ႈဝၢၼ်ပႃးလႆႈထႅင်ႈ ယွၼ်ႉလိူတ်ႈမီးထၢတ်ႈၵိူဝ်ဝၢၼ်ၼမ်လႄႈ လွင်ႈဢၼ်ၶႂ်ႈၼွၼ်းၼၼ်ႉၵေႃႈ တေၸၢင်ႈပၼ်ၾၢင်ႉဝႃႈ တူဝ်ၶိင်းႁဝ်းၼၼ်ႉ မီးထၢတ်ႈၵိူဝ်ဝၢၼ်ၼႂ်းလိူတ်ႈၼမ်လႄႈ ၸၢင်ႈပဵၼ်တၢင်းပဵၼ်ယဵဝ်ႈဝၢၼ်လႆႈ ၼႂ်းၶၢဝ်းတၢင်းၼႃႈၼႆႉ ၼႆယူႇ။ တၢင်းပဵၼ်လူမ်းလပ်း တၢင်းပဵၼ်ၼႆႉ ပဵၼ်တၢင်းပဵၼ်ဢၼ်ၶႂ်ႈၼွၼ်းတႄႉၼွၼ်းဝႃႈယဝ်ႉ မၼ်းတေၶႂ်ႈၼွၼ်းၼႃႇၽွင်းယၢမ်းၵၢင်ဝၼ်း ၵူၺ်းၵႃႈ ၵၢင်ၶိုၼ်းမႃးသမ်ႉ ၼွၼ်းဢမ်ႇလပ်း၊ ၼွၼ်းလပ်းဢမ်ႇလီ ပေႃးလႆႈၼွၼ်းၵေႃႈ သမ်ႉပေႃးၾၼ်မႃးၵမ်းလဵဝ်။ ႁဵတ်းႁႂ်ႈလွင်ႈၸႂ်ႉၸၢတ်ႈပၢၼ် ၵူႈဝၼ်းဝၼ်းၼၼ်ႉ ဢမ်ႇပေႃးလီမႃးယဝ်ႉ။ သင်ပဵၼ်လုၵ်ႈဢွၼ်ႇ တေၸၢင်ႈတူၺ်းႁၼ်ဝႃႈ ပဵၼ်ၵူၼ်းၶီႈၶၢၼ်ႉ လႄႈ ဢွၵ်းဢေႃႁဵတ်းၵၢၼ်ထိူင်း၊ ႁဵၼ်းဢမ်ႇၶႅၼ်ႇ။ သင်ပဵၼ်ၵူၼ်းလူင် လွင်ႈႁဵတ်းၵၢၼ်ၵေႃႈတေယွမ်းလူင်း ၸၢင်ႈပဵၼ်ၽေးတေႃႇသၢႆၸႂ်လႆႈ မိူဝ်ႈၶႂ်ႈၼွၼ်းသေႁေႃႈလူတ်ႉႁေႃႈၵႃး၊ ၸႂ်ႉတိုဝ်းၶိူင်ႈၸၢၵ်ႈသေမဵဝ်းမဵဝ်းၸိူဝ်းၼႆႉ။ လိူဝ်သေၼၼ်ႉ ယင်းၸၢင်ႈပဵၼ်ၵူၼ်းဢၼ် ၸႂ်လမ်ငၢႆႈ ယွၼ်ႉလိုဝ်ႈႁိူဝ်ႉဢမ်ႇဢိမ်ႇၼၼ်ႉထႅင်ႈလူးၵွၼ်ႇ။ တၢင်းပဵၼ်လိူတ်ႈၸၢင် ၼႂ်းၽူႈယိင်းၼၼ်ႉ ၸၢင်ႈမီးတၢင်းပဵၼ်လိူတ်ႈၸၢင်လႆႈငၢႆႈ ယွၼ်ႉလႆႈႁပ်ႉထၢတ်ႈဢႁႃႇရ ဢၼ်ပၼ်ၽွၼ်းလီဢမ်ႇၵုမ်ႇထူၼ်ႈ (တွၼ်ႈတႃႇၵူၼ်းၸိူဝ်းဢၼ်လိူၵ်ႈၵိၼ်) လႄႈ ယင်းမီးႁူဝ်လိူၼ်ထႅင်ႈသေၼၼ်ႉယဝ်ႉ။ လွင်ႈတၢင်းတၢင်ႇလွင်ႈၵေႃႈ ယင်းပဵၼ်မႃးလႆႈထႅင်ႈ ယွၼ်ႉလိုဝ်ႈႁိူဝ်ႉဢမ်ႇၵုမ်ႇထူၼ်ႈ၊ ႁိူဝ်ႉဢူၼ်ႈ၊ တႃလပ်းသိင်ႇ၊ ႁိူဝ်ႉငၢႆႈ၊ ၼိုၵ်းထိူင်း ဢမ်ႇၸိုၼ်ႈဢမ်ႇပၢင်ႇၸိူဝ်းၼႆႉ ႁဵတ်းႁႂ်ႈၵႆႉၵႆႉၶႂ်ႈၼွၼ်းယူႇတႃႇသေႇ ၼၼ်ႉယဝ်ႉ။ ႁူင်းၶဝ်ႈၸဵပ်း ဢမ်ႇၼၼ် ၶိူင်ႈဢင်ႇၵႃးၼႂ်းတူဝ်ၶိင်း မီးႁွႆးၸဵပ်း သင်ၸိူဝ်ႉဝႃႈသုမ်းလိူတ်ႈၼမ်တိၵ်းတိၵ်း မိူၼ်ၼင်ႇ မီးလိူတ်ႈဢွၵ်ႇၼႂ်းႁူင်းၶဝ်ႈ၊ ၵႆႉပဵၼ်တုမ်ႇၽီၸိူဝ်းၼႆႉၼႃႇၵေႃႈ ၸၢင်ႈပဵၼ်လွင်ႈတၢင်းဢၼ်ႁဵတ်းႁႂ်ႈဢမ်ႇမီးႁႅင်း ဢမ်ႇၼၼ် ယူႇၼႂ်းငဝ်းလၢႆး ဢၼ်ပဵၼ်တၢင်းပဵၼ်လိူတ်ႈၸၢင်ၶၢဝ်းယၢဝ်းသေ တေမီးၽၢင်ႁၢင်ႈ ႁိူဝ်ႉငၢႆႈ၊ တႃလပ်းသိင်ႇ၊ ပဵၼ်လူမ်းငၢႆႈ၊ ႁႅင်းဢူၼ်ႈ၊ ၶႂ်ႈၼွၼ်း ႁၢဝ်ႁိူမ်ႉၸိူဝ်းၼႆႉမႃးယဝ်ႉ။ တၢင်းပဵၼ်ၸိူဝ်းၼႆႉ ပဵၼ်ဢၼ်လႂ်ၵေႃႈ တိုၼ်းဢမ်ႇလီၼၼ်ႉယဝ်ႉ ၵွပ်ႈၼၼ် ပေႃးႁႂ်ႈလီတႄႉ ထုၵ်ႇလီမၵ်းတမ်းၶၢဝ်းယၢမ်းၼွၼ်း ႁႂ်ႈမႅၼ်ႈၶိင်ႇမႅၼ်ႈၶၢဝ်းလႄႈ ၶဝ်ႈၼွၼ်းၸဝ်ႉလုၵ်ႉၸဝ်ႉ၊ သင်ၼွၼ်းဢမ်ႇလပ်းၵေႃႈ ငိူင်ႉဝႄႈလွင်ႈဢၼ်ဢမ်ႇထုၵ်ႇလီႁဵတ်း မိူဝ်ႈၶၢဝ်းယၢမ်းတေၼွၼ်း ဢမ်ႇဝႃႈ လဵၼ်ႈၾူၼ်း၊ ၵိၼ်တၢင်းၵိၼ်ၵၢင်ၶမ်ႈၵၢင်ၶိုၼ်း၊ ၼွၼ်းဢမ်ႇမႅၼ်ႈၶိင်ႇမႅၼ်ႈၶၢဝ်း၊ တူၺ်းၸိူင်းဢၼ်လီၵူဝ်၊ ဢွၵ်ႇဢဵၼ်ႁႅင်းၵၢင်ၶိုၼ်း ၸိူဝ်းၼႆႉ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-03-29T11:38:31

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%bd%e1%80%9d%e1%80%ba%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b5%e1%80%b0-4/

သိုၵ်းမၢၼ်ႈၽဝ်ႁိူၼ်းၵူၼ်းမိူင်း

ၵူၼ်းမိူင်းၼႂ်းပိုၼ်ႉတီႈ ၸိူဝ်းယူႇသၢင်ႈၵိၼ်သဝ်းတီႈၼႂ်းပွၵ်ႉ 12 ဝဵင်းၵမ်ႇမႃႇ တိူင်းမၵူၺ်းၼၼ်ႉ ထုၵ်ႇၺႃးၸုမ်းသိုၵ်းမၢၼ်ႈ ၶဝ်ႈၵႂၢတ်ႇလၢင်ႉလႄႈ ဢဝ်ၾႆးၸုတ်ႇၽဝ်ပႅတ်ႈ ႁိူၼ်းၵူၼ်းမိူင်းတင်းၼမ်တင်းလၢႆ ၼႆယဝ်ႉ။ ၵပ်းၵၢႆႇလူၺ်ႈလွင်ႈၼႆႉ သိုဝ်ႇၶၢဝ်ႇ Khit thit Media ဢွၵ်ႇဝႆႉဝႃႈ မိူဝ်ႈၼႂ်းဝၼ်းထီႉ 26 March 2024 ယၢမ်းဝၢႆးဝၼ်း 16:00 မူင်း မီးၸုမ်းသိုၵ်းမၢၼ်ႈ ႁႅင်းသိုၵ်းမွၵ်ႈ 300 ၵေႃႉ ၶဝ်ႈၵႂႃႇတီႈၼႂ်းပွၵ်ႉ 12 သေ တင်ႈၸႂ်ဢဝ်ၾႆးၸုတ်ႇၽဝ်ပႅတ်ႈ ႁိူၼ်းၵူၼ်းမိူင်း လႄႈ လႆႈႁူႉဝႃႈ ႁိူၼ်းၵူၼ်းမိူင်း ထုၵ်ႇၾႆးမႆႈၵႂႃႇ မွၵ်ႈ 50 ပၢႆ၊ ၼႂ်းပိုၼ်ႉတီႈၼႆႉသမ်ႉ ဢမ်ႇလႆႈမီးပၢင်တိုၵ်းသင် လႄႈ သိုၵ်းမၢၼ်ႈတင်ႈၸႂ် ႁဵတ်းလွင်ႈမိူၵ်ႈမႂ်ႈတေႃႇၵူၼ်းမိူင်းၵူၺ်း ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ယွၼ်ႉလၢႆးႁဵတ်းသၢင်ႈသိုၵ်းမၢၼ်ႈသေ ၵူၼ်းမိူင်း (မုင်ႉႁေႃႁိူၼ်း တႃႇ 250 ပၢႆ) ပၢႆႈၵႂႃႇယူႇၼွၵ်ႈပိုၼ်ႉတီႈမူတ်းယဝ်ႉ၊ လိူဝ်ၼၼ်ႉသိုၵ်းမၢၼ်ႈ ႁႅမ်ၵိၼ် ဝူဝ်း 4 တူဝ်၊ ပႄႉ 5 တူဝ် လႄႈ ၶူဝ်းၶွင်ဢုၵ်ႉၸႃႇၵူၼ်းမိူင်းၸိူဝ်းၼၼ်ႉၵေႃႈ ထုၵ်ႇသိုၵ်းမၢၼ်ႈ သွၵ်ႈတဝ်ဢဝ်လၢႆၵႂႃႇတင်းၼမ် ဝႃႈၼႆ။ ပွၵ်ႉ 12 ဝဵင်းၵမ်ႇမႃႇ ၼႆႉ မိူဝ်ႈဢွၼ်တၢင်းပဵၼ်ဝႆႉၸိုဝ်ႈ ဝၢၼ်ႈၵဵဝ်းပႅၼ်ႇ လႄႈ ပဵၼ်ပႃးဢွင်ႈတီႈၵူၼ်းၵိုၼ်းၶွၼ်ႈတႄႉတႄႉၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-03-29T11:11:59

https://taifreedom.com/%e1%80%95%e1%82%85%e1%80%90%e1%80%ba%e1%82%87%e1%80%91%e1%80%ae%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b5%e1%80%ad%e1%81%bc%e1%80%ba%e1%81%bc%e1%80%ad%e1%80%b0%e1%80%9d/

ပႅတ်ႇထီးရီးယႃးၵိၼ်ၼိူဝ်ႉၵူၼ်း ၽႄႈလၢမ်းၼႂ်းမိူင်းၵျႃႇပၢၼ်ႇ

ပႅတ်ႇထီးရီးယႃးၵိၼ်ၼိူဝ်ႉၵူၼ်း (Flesh-eating-disease) ၽႄႈလၢမ်းၼႂ်းမိူင်းၵျႃႇပၢၼ်ႇ မီးၵူၼ်းတိတ်းၸပ်းယဝ်ႉ 500 ပၢႆ သင်တိတ်းၸပ်း မီးတိုဝ်ႉတၢင်းလူႉတၢႆလႆႈ ႁူဝ်ပၢၵ်ႇ သၢမ်သိပ်း 30% ။ သိုဝ်ႇၶၢဝ်ႇၼွၵ်ႈမိူင်း ဢွၵ်ႇဝႆႉဝႃႈ မိူဝ်ႈၼႂ်းဝၼ်းထီႉ 26 March 2024 (လိူၼ်သီႇလွင်ႈ 2 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၵျႃႇပၢၼ်ႇ လႆႈဢွၵ်ႇပၼ်ၾၢင်ႉၵူၼ်းမိူင်း ၵဵဝ်ႇလူၺ်ႈလွင်ႈထူပ်းႁၼ် ၵူၼ်းတိတ်းၸပ်းပႅတ်ႇထီးရီးယႃးၵိၼ်ၼိူဝ်ႉၵူၼ်း ဢၼ်မီးငိူၼ်ႈငဝ်ႈမႃးတီႈ ၵၢၼ်တိတ်းၸပ်းၸိူဝ်ႉမႅင်းပႅတ်ႇထီးရီးယႃးႁၢႆႉႁႅင်း Streptococcus group A ၽိူမ်ႉသုင်ၶိုၼ်ႈလႄႈ ယၢမ်းလဵဝ် တီႈၼႂ်းမိူင်းၵျႃႇပၢၼ်ႇၵေႃႈ မီးၵူၼ်းတိတ်းၸပ်းယဝ်ႉ 517 ၵေႃႉ၊ ၼမ်လိူဝ်သေ မိူဝ်ႈ 5 ပီႊပူၼ်ႉမႃးၼၼ်ႉ ပဵၼ် 4 ပုၼ်ႈ လႄႈ သင်တိတ်းၸပ်းယဝ်ႉ ၸိူဝ်ႉမႅင်းပႅတ်ႇထီးရီးယႃးၵိၼ်ၼိူဝ်ႉၵူၼ်းၼႆႉ တေၽႄႈလၢမ်းၵႂႃႇ ၸွတ်ႇတူဝ်ႈတင်းတူဝ်ၶိင်းၵူၼ်းႁဝ်းသေ ႁဵတ်းႁႂ်ႈၶိူင်ႈဢၢင်ႇၵႃႇ ၼႂ်းတူဝ်ၶိင်းဢမ်ႇႁဵတ်းၵၢၼ် မီးတိုဝ်ႉတၢင်းလူႉသဵင်ႈတၢႆလႆႈထိုင် ႁူဝ်ပၢၵ်ႇသၢမ်သိပ်း 30% ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းမေႃယႃမိူင်းၵျႃႇပၢၼ်ႇ လၢတ်ႈဝႃႈ ပႅတ်ႇထီးရီးယႃး ၵိၼ်ၼိူဝ်ႉၵူၼ်းၼႆႉ မၼ်းဢမ်ႇၸႂ်ႈတၢင်းပဵၼ်လွတ်ႇလူမ်းထူၺ်ႈၸႂ် ဢၼ်မိူၼ်ၵၼ် တင်းတၢင်းပဵၼ်ပွတ်ႇၵႂ်ႈ လႄႈ COVID−19 ဢၼ်ၸၢင်ႈတိတ်းၸပ်းလူၺ်ႈလူမ်းထူၺ်ႈ ၸႂ် တင်း လွင်ႈဢိူၵ်ႇဝၢၵ်ႇၺႃးၼမ်ႉလၢႆး၊ ၶူဝ်းၶွင်ၼၼ်ႉ ၵွပ်ႈၼၼ် တိုဝ်ႉတၢင်းတႃႇ ၽႄႈလၢမ်းႁၢဝ်ႈႁႅင်းၼၼ်ႉတႄႉတိုၵ်ႉမီးဢေႇယူႇ ၼႆယဝ်ႉ။ ၸိူင်ႉႁိုဝ်ၵေႃႈ ယၢမ်းလဵဝ်တိုၵ်ႉမီးလၢႆးငၢၼ်း ၵူၼ်းတိတ်းၸပ်း ပႅတ်ႇထီးရီးယႃးၵိၼ် ၼိူဝ်ႉၵူၼ်း ၽိူမ်ႉသုင်ၶိုၼ်ႈၼႂ်းမိူင်းၵျႃႇပၢၼ်ႇယူႇလႄႈ ႁဵတ်းႁႂ်ႈၽၢႆႇတၢင်း ၵူဝ်းရီးယႃးႁွင်ႇ လႆႈၵိုတ်းယိုတ်းပႅတ်ႈ တႃႇၶေႉၶဵင်ႇပိတ်ႉမၢၵ်ႇၼင် တင်းၵျႃႇပၢၼ် ၼႂ်းပၢင်ၶေႉၶဵင်ႇပိတ်ႉမၢၵ်ႇၼင်လုမ်ႈၾႃႉ ႁွပ်ႈၶတ်းလိူၵ်ႈ တႃႇ ပီႊ 2026 ၵမ်းလဵဝ် ဝႃႈၼႆ။ တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-29T11:02:31

https://taifreedom.com/%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88%e1%80%9c%e1%80%b0%e1%80%84%e1%80%ba-rcss-ssa-%e1%82%81%e1%80%b0%e1%80%95%e1%80%ba%e1%82%89%e1%80%91%e1%80%b0%e1%80%95%e1%80%ba/

ႁူဝ်ပဝ်ႈလူင် RCSS/SSA ႁူပ်ႉထူပ်းပၼ်ႁႅင်းၸႂ် ၵေႃႉသိုၵ်းၵေႃႉႁၢၼ်

မိူဝ်ႈဝၼ်းထီႉ 28 March 2024 (လိူၼ်သီႇလွင်ႈ 4 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လူင်းႁူပ်ႉထူပ်းပၼ်ပိုၼ်ႉႁူႉ၊ ပၼ်ႁႅင်းၸႂ် ၵေႃႉသိုၵ်းၵေႃႉႁၢၼ် ၽွင်းၽိုၵ်းသွၼ်ၵၢၼ်ငဝ်ႈၶၢမ်ႇပိုၼ်ႉၵၢၼ်သိုၵ်း ၼႂ်းၼႃႈတီႈဢုပ်ႉပိူင်ႇ RCSS/SSA ၸႄႈဝဵင်းမိူင်းပၼ်ႇ လႄႈ ၸႄႈဝဵင်းလၢင်းၶိူဝ်း။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-28T13:33:08

https://taifreedom.com/%e1%81%b5%e1%80%bd%e1%80%95%e1%80%ba%e1%82%88-unsc-%e1%82%81%e1%82%82%e1%80%ba%e1%82%88%e1%81%b5%e1%80%ad%e1%80%af%e1%80%90%e1%80%ba%e1%80%b8%e1%80%90%e1%80%ad%e1%80%af%e1%81%b5%e1%80%ba%e1%80%b8/

ၵွပ်ႈ UNSC ႁႂ်ႈၵိုတ်းတိုၵ်းလႄႈ ႁဵတ်းႁႂ်ႈပၢင်ဢုပ်ႇဢူဝ်းၵၼ်တီႈ Qatar လူႉလႅဝ်

ဢိတ်ႇသရေးၼႄးဝႃႈ ယွၼ်ႉ ၶွင်ႇသီႇၽၢႆႇႁူမ်ႇလူမ်ႈ ၸၢတ်ႈၸိုင်ႈလုမ်ႈၾႃႉ UNSC သင်ႇႁႂ်ႈၵိုတ်းတိုၵ်းၼႂ်းတွၼ်ႈၵႃႇၸႃႉ ၼၼ်ႉၵမ်းလဵဝ်လႄႈ ႁဵတ်းႁႂ်ႈယႃႉလူႉ လွင်ႈၵၢၼ်ဢုပ်ႇဢူဝ်းၵၼ်တင်း ၸုမ်းႁႃးမၢတ်ႉ တီႈၼႂ်းမိူင်း Qatar ၼႆယူႇ။ မိူဝ်ႈဝၼ်းထီႉ 26 March 2024 (လိူၼ်သီႇလွင်ႈ 2 ၶမ်ႈ ပီႊတႆး 2118 ၼီႈ) တီႈလုမ်းၸွမ်ၽွင်းလူင်ဢိတ်ႇသရေး လႆႈဢွၵ်ႇမႃးလၢတ်ႈၼႄးဝႃႈ လွင်ႈဢၼ် UNSC သင်ႇႁႂ်ႈၵိုတ်းတိုၵ်းၼႂ်းတွၼ်ႈၵႃႇၸႃႉၵမ်းလဵဝ် ပဵၼ်ပွၵ်ႈဢွၼ်တၢင်းသုတ်းၼၼ်ႉ လႆႈယႃႉလူႉ ပၢင်ဢုပ်ႇဢူဝ်း လွင်ႈၵၢၼ်ၵိုတ်းတိုၵ်းၵၼ် ဢၼ်ၸတ်းႁဵတ်း တီႈၼႂ်းမိူင်း Qatar ဢၼ်တိုၵ်ႉႁဵတ်းဝႆႉယူႇယဝ်ႉလႄႈ လွင်ႈဢၼ်ဢွၵ်ႇမႃးၸိူင်ႉၼႆၼၼ်ႉ ႁဵတ်းႁႂ်ႈၸုမ်းႁႃးမၢတ်ႉသ် ပၢၵ်ႈပႅတ်ႈ လွင်ႈတေပွႆႇၵူၼ်းဢၼ်ထုၵ်ႇတီႉၺွပ်း ဝႃႈၼႆ။ ၽူႈတၢင်လၢတ်ႈ ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇၵေႃႈ လႆႈတုမ်ႉတွပ်ႇၶိုၼ်း တီႈဢိတ်ႇသရေးဝႃႈ လွင်ႈဢၼ်ၽၢႆႇလုမ်းၸွမ်ၽွင်းလူင်ဢိတ်ႇသရေး ဢွၵ်ႇမႃးလၢတ်ႈၼၼ်ႉ ဢမ်ႇလႆႈထုၵ်ႇမႅၼ်ႈၵူႈၽၢႆႇ ယိုၼ်ယၼ်ဝႃႈ ႁႃးမၢတ်ႉသ်ၼၼ်ႉ လႆႈႁၢင်ႈႁႅၼ်းတႃႇပၢၵ်ႈပႅတ်ႈ ၶေႃႈတုၵ်းယွၼ်း ၼႂ်းၵၢၼ်ၵိုတ်းတိုၵ်းမႃး ဢွၼ်တၢင်း UNSC တေဢွၵ်ႇၶေႃႈသင်ႇၵိုတ်းတိုၵ်းၵမ်းလဵဝ် ၼၼ်ႉဝႃႈၼႆ။ ဝၢႆးသေ UNSC လႆႈဢွၵ်ႇၶေႃႈသင်ႇႁႂ်ႈၵိုတ်းတိုၵ်းၼႂ်းတွၼ်ႈၵႃႇၸႃႉ မိူဝ်ႈၼႂ်းဝၼ်းထီႉ 25 March 2024 ၼႂ်းဝၼ်းလဵဝ်ၵၼ်ၵူၺ်း ၽၢႆႇတၢင်းႁႃးမၢတ်ႉၵေႃႈ လႆႈဢွၵ်ႇမႃးပၢၵ်ႈပႅတ်ႈၶေႃႈတုၵ်းယွၼ်း ၼႂ်းၵၢၼ်ၵိုတ်းတိုၵ်းၶွင်ဢိတ်ႇသရေး ဢၼ်လႆႈဢုပ်ႇဢူဝ်းၵၼ်ၵႂႃႇတီႈၼႂ်းမိူင်း Qatar ၼၼ်ႉ ပိူင်လူင်မၼ်းၵေႃႈ တေမီး လွင်ႈၵိုတ်းယိုဝ်းၵၼ် 6 ဝူင်ႈ၊ ပွႆႇၵူၼ်းဢၼ်ၸုမ်းႁႃးမၢတ်ႉသ်ၺွပ်းၵႂႃႇ 40 ၵေႃႉ လႅၵ်ႈဢဝ်ၶိုၼ်းၵူၼ်းမီးတၢင်းၽိတ်းပႃႇလႅတ်ႉသ်တၢႆး 800 ၵေႃႉ ၼႆၼၼ်ႉယဝ်ႉ။ ၵူၺ်းၵႃႈ ၽၢႆႇတၢင်းၸုမ်းႁႃးမၢတ်ႉၵေႃႈ လႆႈမီးၶေႃႈတုၵ်းယွၼ်း ႁႂ်ႈလႆႈၵိုတ်းတိုၵ်းၵၼ်တႄႉတႄႉ၊ ႁႂ်ႈဢိတ်ႇသရေးထွၼ်သိုၵ်း ဢွၵ်ႇၵႂႃႇၵႃႇၸႃႉတင်းမူတ်း၊ ႁႂ်ႈၵူၼ်းမိူင်းပႃႇလႅတ်ႉတၢႆးသ် ဢၼ်လႆႈပၢႆႈၽေးၼၼ်ႉ ပွၵ်ႈၶိုၼ်းႁိူၼ်း ဝႃႈၼႆ။ ၽၢႆႇတၢင်းဢိတ်ႇသရေးၵေႃႈ တေဢမ်ႇႁၼ်လီႁဵတ်းၸွမ်းလႆႈမိူၼ်ၵၼ်လႄႈ ၽၢႆႇဢုပ်ႇဢူဝ်းၶွင်ဢိတ်ႇသေရေးၼၼ်ႉၵေႃႈ လႆႈဢွၵ်ႇၼွၵ်ႈမိူင်း Qatar ၵႂႃႇၶိုၼ်းယဝ်ႉ ဝၢႆးသေ လႆႈမီးၵၢၼ်ဢုပ်ႇဢူဝ်းၵၼ်မႃး ၶၢဝ်းတၢင်း 10 ဝၼ်းၼၼ်ႉ ၼႆယူႇ။ သမ်ႉဝႃႈ UNSC သင်ႇႁႂ်ႈၵိုတ်းတိုၵ်းသေတႃႉ ငဝ်းလၢႆးလွင်ႈတိုၵ်းယိုဝ်းၵၼ် ၼႂ်းတွၼ်ႈၵႃႇၸႃႉၼၼ်ႉတႄႉ ဢမ်ႇလႆႈလူတ်းယွမ်းလူင်း ယင်းတိုၵ်ႉတိုၵ်းပိုတ်းယိုဝ်းၵၼ်ၵႂႃႇတိၵ်းတိၵ်းယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-28T13:26:10

https://taifreedom.com/%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%81%b6%e1%82%83%e1%82%88%e1%82%81%e1%82%85%e1%80%99/

တီႉၺွပ်းလႆႈ ၵူၼ်းၶႃႈႁႅမ်တၢႆ လုင်းၵၢင်ႉဝၢၼ်ႈယၢင်းမႂ်ႇ

မိူဝ်ႈဝူင်ႈပူၼ်ႉမႃးၼၼ်ႉ လုင်းသုၸႃႇလိင်ႇ ပဵၼ်လုင်းၵၢင်ႉ တီႈဝၢၼ်ႈယၢင်းမႂ်ႇ ဢိူင်ႇယၢင်းမႂ်ႇ ၸႄႈဝဵင်းမိူင်းပဵင်း ၼၼ်ႉ ထုၵ်ႇၶႃႈႁႅမ်တၢႆသေ ထုၵ်ႇၸူၼ်ၵႂႃႇပႃး လူတ်ႉၶိုင်ႈၼႆၼၼ်ႉ တီႉၺွပ်းလႆႈၵူၼ်းႁၢႆႉယဝ်ႉ ၼႆယူႇ။ ၵူၼ်းၼႂ်းပိုၼ်ႉတီႈ လၢတ်ႈၼႄဝႃႈ မိူဝ်ႈၼႂ်းဝၼ်းထီႉ 26 March 2024 (လိူၼ်သီႇလွင်ႈ 2 ၶမ်ႈ ပီႊတႆး 2118 ၼီႈ) ၶၢဝ်းယၢမ်းဝၢႆးဝၼ်း မွၵ်ႈ 13:00 မူင်းၼၼ်ႉ ၵူၼ်းဝၢၼ်ႈယၢင်းမႂ်ႇၶဝ် တီႉၺွပ်းလႆႈ ၵူၼ်းဢၼ်ၵဵဝ်ႇၶွင်ႈၸွမ်း ၵၢၼ်ၶႃႈႁႅမ်တၢႆ လုင်းၵၢင်ႉဝၢၼ်ႈယၢင်းမႂ်ႇ လုင်းသုၸႃႇလိင်ႇ ဢၼ်ထုၵ်ႇယိုဝ်း မိူဝ်ႈၼႂ်းဝၼ်းထီႉ 20 March 2024 ၼၼ်ႉ၊ ၼင်ႇဢၼ်ၽူႈမီးပုၼ်ႈၽွၼ်း လႄႈ လုၵ်ႈဝၢၼ်ႈၶဝ် လႆႈဢွၼ်ၵၼ်ၸွပ်ႇႁႃ ၸွမ်းလၢၼ်ႉမႄးလူတ်ႉၵူႈတီႈသေ ၸင်ႇတီႉၺွပ်းလႆႈ ၵူၼ်းၸၢႆး 2 ၵေႃႉ ၸိုဝ်ႈ ၵျႃႇထေႃးလေႇ လႄႈ ယႃးပႃႇၸူဝ်ႈ တီႈယူႇ ၵိဝ်ႇလူင်ပဵင်း ဢိူင်ႇယၢင်းမႂ်ႇ ဢၼ်မႃးမႄးလူတ်ႉၶိူင်ႈယူႇတီႈ ပွၵ်ႉလၢဝ်ႇၵၢင် မိူင်းပဵင်းၼၼ်ႉ ၶဝ်သွင်ၵေႃႉၼႆႉ ဢႃႇယုၶဝ်တေမီးမွၵ်ႈ 18 ပီႊ ထိုင် 20 ပီႊ ၼႆႉၶႃႈဢေႃႈ ဝၢႆးသေတီႉၺွပ်းလႆႈယဝ်ႉ ပလိၵ်ႈမၢၼ်ႈမိူင်းပဵင်း ၶိုၼ်းႁပ်ႉဢဝ်တူဝ်ၶဝ်ၵႂႃႇယဝ်ႉ ၼႆဢေႃႈ လၢတ်ႈၼႄၼင်ႇၼႆ။ မိူဝ်ႈဝၼ်းထီႉ 20 March 2024 ၼၼ်ႉ လုင်းသုၸႃႇလိင်ႇ လုင်းၵၢင်ႉဝၢၼ်ႈယၢင်းမႂ်ႇ ဢႃႇယုမွၵ်ႈ 50 ပီႊ ၶီႇလူတ်ႉၶိူင်ႈဢွၵ်ႇႁိူၼ်းၵႂႃႇသူၼ်မၼ်းသေ ထိုင်မႃး ဝၼ်းထီႉ 21 March 2024 ၼၼ်ႉ ဢမ်ႇပႆႇပွၵ်ႈၶိုၼ်းႁိူၼ်းလႄႈ ၵူၼ်းဝၢၼ်ႈၶဝ် လႆႈဢွၼ်ၵၼ်ဢွၵ်ႇၸွမ်းႁႃမၼ်း၊ လႆႈၵႂႃႇႁၼ်တူဝ်တၢႆမၼ်း တီႈၶွၵ်ႈမူၵဝ်ႇ ဢၼ်ဢမ်ႇပေႃးႁၢင်ႇၵႆတင်း လၢၼ်ႇပီႇတုၸိတ်ႉဝၢၼ်ႈၼႃးၶေႃး လႄႈ မီးႁွႆးမၢၵ်ႇၵွင်ႈတိူဝ်ႉၸပ်းသႂ်ႇတီႈၵွၵ်းႁူဝ်မၼ်းဝႆႉသေ လူတ်ႉၶိူင်ႈမၼ်းၼၼ်ႉၵေႃႈ ထုၵ်ႇၸူၼ်ဢဝ်ၵႂႃႇပႃး ၼႆယူႇယဝ်ႉ။ တေႃႈၼင်ႇၼၼ် ၼႂ်းဝၼ်းထီႉ 20 March 2023 ၼၼ်ႉၵူၺ်းၼင်ႇၵဝ်ႇ ၵေႃႉပဵၼ် ၸၢႆးၼေႃႇမိူင်း လႆႈဢဝ်လူတ်ႉၶိူင်ႈမိူဝ်းၵႂႃႇတၢင်းမိူင်းပူးဢွၼ်ႇသေ မိူဝ်ႈၽွင်းပွၵ်ႈၶိုၼ်းတၢင်း ၶူဝ်ၼမ်ႉၵု ဢိူင်ႇယၢင်းမႂ်ႇ ဝူင်ႈၵၢင်ဝၢၼ်ႈၼႃးၶေႃး ၼၼ်ႉၵေႃႈ မီးၵူၼ်းၸၢႆးသွင်ၵေႃႉ ဢဝ်ၵွင်ႈယိုဝ်းသႂ်ႇ တီႈၼႃႈဢူၵ်းမၼ်းလုၵ်ႈၼိုင်ႈ တၢင်းသၼ်လင်လုၵ်ႈၼိုင်ႈလႄႈ လႆႈမၢတ်ႇၸဵပ်းႁၢဝ်ႈႁႅင်း သမ်ႉပေႃးလႆႈဢဝ်ၵႂႃႇယူတ်းယႃတူဝ် တီႈႁူင်းယႃၵဵင်းတုင်ၵမ်းလဵဝ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-28T12:53:45

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%b1%e1%82%87%e1%80%90%e1%81%bc%e1%82%83%e1%82%87-%e1%81%b8-9/

ၽူႈမီးၼမ်ႉၸႂ် ၸေႇတၼႃႇ ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ႁႂ်ႈလႆႈပဵၼ်ႁႅင်းၸႂ် ၵေႃႉသိုၵ်းၵေႃႉႁၢၼ်ၶဝ်ႈၼႆလႄႈ ၽူႈမီးၼမ်ႉၸႂ် ၸေႇတၼႃႇ ဢွၼ်ၵၼ်ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA။ မိူဝ်ႈၼႆႉဝၼ်းထီႉ 28 March 2024 (လိူၼ်သီႇလွင်ႈ 4 ၶမ်ႈ ပီႊတႆး 2118 ၼီႈ) ယူႇတီႈ ၽူႈမီးၼမ်ႉၸႂ် ၸေႇတၼႃႇ ဢၼ်ဢမ်ႇၶႂ်ႈဢွၵ်ႇၸိုဝ်ႈလၢႆလၢႆၵေႃႉ ၸွႆႈထႅမ်ၵႃႈ ၶဝ်ႈၽၵ်း တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပဵၼ်တႃႇသၢင်ႉငိုၼ်းမၢၼ်ႈ 615,000 ပျႃး၊ သေဢမ်ႇၵႃး ယင်းလႆႈၸွႆႈထႅမ်ပႃးတူဝ်ငိုၼ်းထႅင်ႈ 100,000 ပျႃး လႄႈ ဢဝ်တင်းတႅင် 50 လုၵ်ႈ တူၵ်းမႅၼ်ႈသၢင်ႉငိုၼ်းမၢၼ်ႈ 60,000 ပျႃး ၸွႆႈထႅမ် ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၵႂႃႇ မိူၼ်ၵၼ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-28T12:46:34

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88-interpol-%e1%80%9c%e1%81%a2%e1%80%90%e1%80%ba%e1%82%88-%e1%80%9c%e1%80%bd%e1%80%84%e1%80%ba%e1%82%88%e1%81%b5%e1%82%83%e1%82%89%e1%81%b6%e1%81%a2/

ပလိၵ်ႈ Interpol လၢတ်ႈ လွင်ႈၵႃႉၶၢႆၵူၼ်း ၼႂ်းဢႃႇသီႇယၼ်ႇ ၶဝ်ႈၶၵ်ႉႁၢႆႉႁႅင်း

ၸုမ်းၵေႃႇၵၢၼ်ႁၢႆႉ ၼႂ်းၵုၼ်ဢေးသျႃးပွတ်းၸဵင်ႇၸၢၼ်းဝၼ်းဢွၵ်ႇ ၵႃႉၶၢႆၵူၼ်းသေ ႁႃငိုၼ်းၶဝ်ႈလႆႈတေႃႇပီႊ 3 လၢၼ်ႉလၢၼ်ႉတေႃႇလႃႇ ၶဝ်ႈပဵၼ်ၶၵ်ႉႁၢႆႉႁႅင်းၶွင် လုမ်ႈၾႃႉ။ မိူဝ်ႈဝၼ်းထီႉ 27 March 2024 (လိူၼ်သီႇလွင်ႈ 3 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၽူႈၼမ်းၼႂ်းၵူႈလွင်ႈလွင်ႈ ပလိၵ်ႈဢိၼ်ႇတိူဝ်ႇပူဝ်ႇလ် (Interpol) လႆႈဢွၵ်ႇမႃး လၢတ်ႈဝႃႈ ၸုမ်းၵေႃႇၵၢၼ်ႁၢႆႉ ဢဝ်တိုဝ်ႉတၢင်းၽွင်းမိူဝ်ႈ COVID-19 ၽႄႈလၢမ်း ၼၼ်ႉသေ ၵႃႉၶၢႆၵူၼ်း လႄႈ တင်ႈၸုမ်းလႅၼ်ဢဝ်ငိုၼ်းၼိူဝ် Online ဢၼ်ပဵၼ် ၸုမ်း Call Centers ၼၼ်ႉ ၽႄႈလၢမ်းၸွတ်ႇတူဝ်ႈၼႂ်းၵုၼ်ဢေးသျႃးပွတ်းၸဵင်ႇၸၢၼ်း ဝၼ်းဢွၵ်ႇ (ဢႃႇသီႇယၼ်ႇ) ႁႃငိုၼ်းလႆႈၼိုင်ႈပီႊလႂ် 3 လၢၼ်ႉလၢၼ်ႉတေႃႇလႃႇ ၶဝ်ႈပဵၼ်ပၼ်ႁႃၸၼ်ႉႁၢႆႉႁႅင်းလုမ်ႈၾႃႉ ဢၼ်မီးလွင်ႈမႆႈၸႂ်ယဝ်ႉ ဝႃႈၼႆ။ လုၵ်ႉတီႈလွင်ႈၵေႃႇၵၢၼ်ႁၢႆႉ ၸၼ်ႉပွတ်းတွၼ်ႈ ၼႂ်းၵုၼ်ဢေးသျႃးပွတ်းၸဵင်ႇၸၢၼ်း ဝၼ်းဢွၵ်ႇၼႆႉသေ လႆႈၶဝ်ႈပဵၼ်လွင်ႈၵႃႉၶၢႆၵူၼ်းၸၼ်ႉလုမ်ႈၾႃႉ ဢၼ်မီးယိူဝ်ႇဝႆႉ ယူႇ ၼႂ်းၸုမ်း Call Centers ၼပ်ႉႁူဝ်လၢၼ်ႉၵေႃႉ လႄႈ တူၵ်းပဵၼ်ပဝ်ႉမၢႆၶွင် ၸုမ်းၵေႃႇ ၵၢၼ်ႁၢႆႉၼႆ ၽူႈၼမ်းၼႂ်း ပလိၵ်ႈဢိၼ်ႇတိူဝ်ႇပူဝ်ႇလ် သိုပ်ႇလၢတ်ႈထႅင်ႈၼင်ႇၼႆ။ ၽၢႆႇတၢင်းပလိၵ်ႈဢိၼ်ႇတိူဝ်ႇပူဝ်ႇလ် ယင်းလႆႈလၢတ်ႈထႅင်ႈဝႃႈ ငိုၼ်း 2−3 လၢၼ်ႉ လၢၼ်ႉတေႃႇလႃႇ ဢၼ်ႁႃလႆႈမႃးလူၺ်ႈၽိတ်းမၢႆမီႈၼၼ်ႉ လႆႈသူင်ႇၽၢၼ်ႇတၢင်း ယေးငိုၼ်းလုမ်ႈၾႃႉၵူႈပီႊပီႊ လႄႈ ၽၢႆႇတၢင်းၸုမ်းၵေႃႇၵၢၼ်ႁၢႆႉၶဝ်ၵေႃႈ ႁႃငိုၼ်း လႆႈၼိုင်ႈပီႊလႂ်ဢမ်ႇယွမ်း 50,000 လၢၼ်ႉတေႃႇလႃႇ ဝႃႈၼႆ။ ၼွၵ်ႈလိူဝ်သေၼႆႉ ယူႇတီႈၸၢတ်ႈၸိုင်ႈလုမ်ႈၾႃႉ လၢတ်ႈဝႃႈ မိူဝ်ႈပီႊ 2023 ၼၼ်ႉ မီးၵူၼ်းဢမ်ႇယွမ်း 100,000 ၵေႃႉ တူၵ်းပဵၼ်ယိူဝ်ႇ ႁႂ်ႈၶဝ်ႈၵႂႃႇႁဵတ်းၵၢၼ်တီႈၸုမ်း Call Centers ၼႂ်းမိူင်းၵမ်ႇပေႃးတီးယႃး လႄႈ မိူဝ်ႈလိူၼ် November 2023 ၼၼ်ႉၵေႃႈ ၽၢႆႇတၢင်းပလိၵ်ႈမၢၼ်ႈ လႆႈသူင်ႇတူဝ် ၸုမ်း Call Centers ဢၼ်ပဵၼ်ၵူၼ်းမိူင်းၶႄႇသေ ထုၵ်ႇတီႉၺွပ်းလႆႈၼၼ်ႉ ပၼ်ၶႄႇ ပဵၼ်လၢႆႁဵင်ၵေႃႉ ဝႃႈၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-03-28T12:38:08

https://taifreedom.com/pnla-%e1%80%9c%e1%81%a2%e1%80%90%e1%80%ba%e1%82%88-%e1%80%9a%e1%80%bd%e1%81%bc%e1%80%ba%e1%82%89%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%82%81/

PNLA လၢတ်ႈ ယွၼ်ႉပၢင်တိုၵ်းႁိမ်းဝဵင်းသီႇသႅင်ႇလႄႈ ၵူၼ်းမိူင်းပႆႇထုၵ်ႇလီၶဝ်ႈဝဵင်းၶိုၼ်း

ယွၼ်ႉပၢင်တိုၵ်း ၵႄႈၵၢင် သိုၵ်းမၢၼ်ႈ တင်း ၸုမ်းသိုၵ်းပဢူဝ်း PNLA တိုၵ်ႉသိုပ်ႇပဵၼ်တီႈႁိမ်းႁွမ်းဝဵင်းသီႇသႅင်ႇ ၸႄႈတွၼ်ႈတူၼ်ႈတီးယူႇလႄႈ ၵူၼ်းမိူင်း ဢမ်ႇပႆႇထုၵ်ႇလီၶဝ်ႈၵႂႃႇတီႈၼႂ်းဝဵင်း ဝႃႈၼႆ။ မိူဝ်ႈဝႃးဝၼ်းထီႉ 27 March 2024 (လိူၼ်သီႇလွင်ႈ 3 ၶမ်ႈ ပီႊတႆး 2118 ၼီႈ) ၸုမ်းသိုၵ်းပဢူဝ်း PNLA ပိုၼ်ၽၢဝ်ႇၵႂႃႇဝႃႈ ယွၼ်ႉၸွမ်းႁိမ်းႁွမ်းဝဵင်းသီႇသႅင်ႇ တိုၵ်ႉသိုပ်ႇပဵၼ်ပၢင်တိုၵ်းႁၢဝ်ႈႁႅင်းယူႇလႄႈ ထႅင်ႈလွင်ႈၼိုင်ႈသိုၵ်းမၢၼ်ႈ ဢဝ်ၵူၼ်းမိူင်းႁဵတ်းပဵၼ်ပဝ်ႉမၢႆၼႂ်းၵၢၼ်သိုၵ်းသေ ၵူၼ်းမိူင်းဢမ်ႇမီးလွင်ႈႁူမ်ႇလူမ်ႈ လႄႈ ဢမ်ႇပႆႇထုၵ်ႇလီဝၢႆႇပွၵ်ႈၶိုၼ်းတီႈၼႂ်းဝဵင်းသီႇသႅင်ႇ ၼႂ်းၽွင်းယၢမ်းတေႃႈလဵဝ် ၼႆယဝ်ႉ။ တၢင်းၽၢႆႇၸုမ်းၵူၼ်းၼုမ်ႇပဢူဝ်း PYO ၵေႃႈပိုၼ်ၽၢဝ်ႇဝႆႉဝႃႈ ပၢင်တိုၵ်းၼႂ်းၶၢဝ်းတၢင်း 2 လိူၼ် ဢၼ်ပဵၼ်ယူႇၼႂ်းၸိုင်ႈတႆးပွတ်းၸၢၼ်းၼႆႉ မီးၵူၼ်းမိူင်း 53 ၵေႃႉ လႆႈတၢႆယွၼ်ႉသိုၵ်းမၢၼ်ႈ လႄႈ ၵူၼ်းမိူင်း ၸိူဝ်းလႆႈမၢတ်ႇၸဵပ်းသမ်ႉမီး 68 ၵေႃႉ ၼႆယဝ်ႉ။ ပၢင်တိုၵ်းဢၼ်ပဵၼ်ယူႇ ၼႂ်းၸိုင်ႈတႆးပွတ်းၸၢၼ်းၼႆႉ ၽၢႆႇသိုၵ်းမၢၼ်ႈ ဢဝ်မၢၵ်ႇမဵဝ်းမီးၵွင်ႉ ပိုတ်းယိုဝ်းသႂ်ႇတီႈၼႂ်းဝဵင်း ဢွင်ႈတီႈမီးၵူၼ်းမိူင်း လႄႈ ပိုတ်းယိုဝ်းသႂ်ႇပႃး ဢွင်ႈတီႈဢၼ်မီးၸုမ်းသိုၵ်းပဢူဝ်း PNLA ပၵ်းသဝ်းဝႆႉသေ ၵူၼ်းမိူင်းၵူၼ်းသိုၵ်း လႆႈႁပ်ႉၽွၼ်းတုမ်ႉယွၼ်ႈႁႅင်းတႄႉတႄႉ ၼႆယဝ်ႉ။ ထႅင်ႈလွင်ႈၼိုင်ႈၵေႃႈ ယွၼ်ႉပၢင်တိုၵ်းၼႂ်းပိုၼ်ႉတီႈ ၵႄႈၵၢင်သိုၵ်းမၢၼ်ႈတင်း PNLA ၼႆႉသေ ႁိူၼ်းယေးၵူၼ်းမိူင်း လႆႈလူႉၵွႆၵႂႃႇ 491 လင် လႄႈ ၵူၼ်းမိူင်းၼႂ်းပိုၼ်ႉတီႈ 100,000 ပၢႆ လႆႈပၢႆႈၽေးပၢင်တိုၵ်းဝႆႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-03-27T13:39:47

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5-2/

ပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းၸမ်ပၢၵ်ႇ

ၵူၼ်းမိူင်းႁူမ်ႈတုမ်တင်းၼမ် ဢွၼ်ၵၼ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ လႄႈ ထုၵ်ႇတီႉၺွပ်းတင်းမူတ်းၸမ် 100 ၵေႃႉ။ မိူဝ်ႈၼႆႉဝၼ်းထီႉ 27 March 2024 (လိူၼ်သီႇလွင်ႈ 3 ၶမ်ႈ ပီႊတႆး 2118 ၼီႈ) ယူႇတီႈ ပလိၵ်ႈထႆး ဢိၵ်ႇတင်း ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ ႁူမ်ႈၵၼ်တင်ႈလၢၼ်ႇ ၵူတ်ႇထတ်းတီႈ တၢင်းၽႄထွင်းၽႃၽုမ်း သဵၼ်ႈတၢင်းမၢႆ 323 ထွင်းၽႃၽုမ်း− ၵၢၼ်ႇၸၼပူးရီး ပွၵ်ႉ 1 ဢိူင်ႇထႃႉၶၼုၼ် ၸႄႈဝဵင်းထွင်းၽႃၽုမ်း ၸႄႈတွၼ်ႈၵၢၼ်ႇၸၼပူးရီးသေ ထူပ်းႁၼ်ၵႃး 5 လမ်း ႁေႃႈတၢမ်းလင်ၵၼ်မႃး လႄႈ ၽၢႆႇတၢင်းပလိၵ်ႈထႆး ၸင်ႇလႆႈႁႄႉၵိုတ်းတေဢၢၼ်းၶဝ်ႈၵူတ်ႇထတ်း ၵူၺ်းၵႃးၸိူဝ်းၼၼ်ႉသမ်ႉဢွၼ်ၵၼ် ႁေႃႈပၢႆႈၵႂႃႇၵေႃႉႁူးၵေႃႉတၢင်း ဝႃႈၼႆ။ ဝၢႆးသေၼၼ်ႉ ၽၢႆႇတၢင်းပလိၵ်ႈထႆး ၸင်ႇလႆႈၽႄၵၼ်လမ်းၸွမ်းသေ တီႉၺွပ်းလႆႈ ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းလူၺ်ႈၽိတ်းမၢႆမီႈတင်းမူတ်း 85 ၵေႃႉ ၼႂ်းၼၼ်ႉ မီးပႃးလုၵ်ႈဢွၼ်ႇ 14 ၵေႃႉ လႄႈ ၸိူဝ်းၶဝ်လႆႈပၼ်ၵႃႈၵႃးတီႈၼၢႆးၼႃႈ 1 ၵေႃႉလႂ် 10,000−30,000 ဝၢတ်ႇ ၼႆယဝ်ႉ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 26 March 2024 တီႈၼႂ်းဝၢၼ်ႈတူင်ႈသၵ်ႇ ပွၵ်ႉ 2 ဢိူင်ႇၼွင်လူး ၸႄႈဝဵင်းသင်ႇၶလႃႉပူးရီးၼၼ်ႉၵေႃႈ ၽၢႆႇတၢင်းၸဝ်ႈၼႃႈတီႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႅင်ႈတင်းမူတ်း 7 ၵေႃႉ ပဵၼ်ၸၢႆး 5 ၵေႃႉ၊ ယိင်း 2 ၵေႃႉ ဝႃႈၼႆ။ ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈသေ ထုၵ်ႇတီႉၺွပ်း ပွၵ်ႈၵမ်းၼႆႉ ၽၢႆႇတၢင်းၽူႈမီးပုၼ်ႈၽွၼ်းၶဝ် တေႁဵတ်းသၢင်ႈပၼ်တၢမ်ႇတၢင်း ၽိတ်းၵႂႃႇ ၸွမ်းၼင်မၢႆမီႈၸိုင်ႈမိူင်းမီးယဝ်ႉ လႄႈ တေသူင်ႇပွၵ်ႈမိူဝ်းၶိုၼ်းၼႂ်း မိူင်းႁူမ်ႈတုမ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-27T13:18:58

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%80%b5%e1%80%84%e1%80%ba%e1%80%b8%e1%81%b5%e1%80%b0%e1%80%90%e1%80%ba%e1%82%89%e1%81%b6/

ၵူၼ်းမိူင်းဝဵင်းၵူတ်ႉၶၢႆ ယၢပ်ႇၽိုတ်ႇၵၢၼ်ၸႂ်ႉ ၼမ်ႉ လႄႈ ၾႆးၾႃႉ

ၽွင်းၸုမ်းသိုၵ်း TNLA လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ်ႁၢဝ်ႈႁႅင်း တီႈဝဵင်းၵူတ်ႉၶၢႆ ယူႇၼၼ်ႉ မၢၵ်ႇလူင်ၶွင်ၸုမ်းသိုၵ်း TNLA တူၵ်းသႂ်ႇဢွင်ႈတီႈ ၵဵပ်းၾႆးၾႃႉ ဝဵင်းၵူတ်ႉၶၢႆလႄႈ ၾႆးၾႃႉမွတ်ႈထိုင်ယၢမ်းလဵဝ်သေ ၵူၼ်းမိူင်းမီးလွင်ႈယၢပ်ႇၽိုတ်ႇ ၼႂ်းၵၢၼ်ၸႂ်ႉၼမ်ႉၸႂ်ႉၾႆးၾႃႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၵမ်ႉၼမ်ၵူၼ်းမိူင်းဝဵင်းၵူတ်ႉၶၢႆဢွၼ်ၵၼ် တွၵ်ႇဢဝီႇၸိ ၼမ်ၼႃလႄႈ မိူဝ်ႈလဵဝ်သမ်ႉဢမ်ႇမီးၾႆးၾႃႉ တႃႇၸုပ်ႇၼမ်ႉၶိုၼ်ႈမႃး၊ ပေႃးဝႃႈၵႂႃႇသိုဝ်ႉၼမ်ႉမၼ်းသေ မႃးပၼ်ႇၸၢၵ်ႈၾႆးၸၼ်ၼမ်ႉ တႃႇႁုင်ၶဝ်ႈ တႃႇၸႂ်ႉတိုဝ်းၼႂ်းၼႃႈႁိူၼ်းၼႆႉ လႆႈသဵင်ႈငိုၼ်းၼမ်ႁႅင်းတႄႉတႄႉၶႃႈ၊ မၢင်းၸိူဝ်းၵေႃႈဢမ်ႇမီးငိုၼ်း တႃႇသိုဝ်ႉၼမ်ႉမၼ်းသေ လႆႈပႃးပုင်းၵႂႃႇႁႃတဵၵ်းတီႈၵႆဢဝ်၊ မၢင်ၸိူဝ်းၵေႃႈ ယွၼ်းတဵၵ်းၼမ်ႉၵိၼ် တီႈႁိူၼ်းၸိူဝ်းမီးၼမ်ႉမေႃႇၼၼ်ႉၶႃႈ၊ မိူဝ်ႈလဵဝ်ၼမ်ႉမၼ်းဢွၵ်ႉတဵင်း 92 ၼိုင်ႈလိတ်ႉ 5,000 ပျႃး၊ ဝႃႈၼႆ။ ယွၼ်ႉၵူၼ်းမိူင်းဝဵင်းၵူတ်ႉၶၢႆ ဢွၼ်ၵၼ်ၵိၼ်းၸႂ်လွင်ႈၸႂ်ႉတိုဝ်းၼမ်ႉႁႅင်းၼႃႇလႄႈ ၵူၼ်းမိူင်းၸိူဝ်းမီးၼမ်ႉၸႂ်ၼၼ်ႉ ၸၼ်ၼမ်ႉၶိုၼ်ႈမႃးဝႆႉပၼ်ၵူၼ်းႁိမ်းႁွမ်း ၼင်ႇပွင်ပဵၼ်လႆႈ လႄႈ ႁႂ်ႈဢွၼ်ၵၼ်ႁၵ်ႉပႅင်းၸႂ်ႉတိုဝ်းၼမ်ႉၵႂႃႇ ၼႆယဝ်ႉ။ တီႈဝဵင်းၵူတ်ႉၶၢႆၼႆႉ ၸုမ်းသိုၵ်းမၢၼ်ႈတင်း TNLA ပဵၼ်ပၢင်တိုၵ်းၵၼ် မိူဝ်ႈဝၼ်းထီႉ 31 December 2023 ထိုင် ဝၼ်းထီႉ 7 January 2024 ၽၢႆႇၸုမ်းသိုၵ်း TNLA ၶဝ်ႈၵုမ်းၵမ်လႆႈၼႂ်းဝဵင်းၵူတ်ႉၶၢႆ လႄႈ ထိုင်ဝၼ်းထီႉ 27 March 2024 ၼႆႉၵေႃႈ ၾႆးၾႃႉဢမ်ႇပႆႇလႆႈ၊ ထႅင်ႈၽၢႆႇၼိုင်ႈၵေႃႈ ၸုမ်းသိုၵ်းၵူဝ်းၵၢင်ႉ MNDAA တိုၵ်ႉႁႃလွၵ်းလၢႆး တႃႇၸႂ်ႉလႆႈၶိုၼ်းၾႆးၾႃႉ တီႈဝဵင်းသႅၼ်ဝီမိူၼ်ၵၼ်ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-27T13:12:30

https://taifreedom.com/%e1%81%b6%e1%82%84%e1%82%87%e1%80%90%e1%80%af%e1%80%99%e1%80%ba%e1%82%89%e1%80%90%e1%80%bd%e1%80%95%e1%80%ba%e1%82%87-%e1%80%9c%e1%80%bd%e1%80%84%e1%80%ba%e1%82%88%e1%80%91%e1%80%af%e1%81%b5%e1%80%ba/

ၶႄႇတုမ်ႉတွပ်ႇ လွင်ႈထုၵ်ႇဢမေႇရိၵၢၼ်ႇ လႄႈ ဢင်းၵိတ်ႉ ၵၢဝ်ႇၼႄးလွင်ႈသၢႆႇပိူဝ်ႇ

ၶႄႇ ဢွၵ်ႇမႃးတုမ်ႉတွပ်ႇၶိုၼ်း လွင်ႈဢၼ်ဢမေႇရိၵၢၼ်ႇ လႄႈ ဢင်းၵိတ်ႉ ၵၢဝ်ႇၼႄး ၵဵဝ်ႇလူၺ်ႈလွင်ႈတိုၵ်းတေႃးတၢင်းသၢႆႇပိူဝ်ႇ (Cyber) ၼႆယူႇ။ မိူဝ်ႈဝၼ်းထီႉ 26 March 2024 (လိူၼ်သီႇလွင်ႈ 2 ၶမ်ႈ ပီႊတႆး 2118 ၼီႈ) ၽူႈတၢင်လၢတ်ႈ ၽၢႆႇၼွၵ်ႈမိူင်း မိူင်းၶႄႇ ဢွၵ်ႇမႃးလၢတ်ႈဝႃႈ လွင်ႈဢၼ် ဢမေႇရိၵၢၼ်ႇ လႄႈ ဢင်းၵိတ်ႉ ၶူၼ်ႉၶိုၼ်းလွင်ႈဢၼ်ဢၢင်ႈဝႃႈ ၶႄႇတိုၵ်းတေႃးတၢင်းသၢႆႇပိူဝ်ႇလႄႈ ၸႂ်ႉပိူင်ၶွမ်ႈသပိတ်ႈတေႃႇၵူၼ်းၶွင်ၶႄႇ ပဵၼ်ၽႅၼ်ၵၢၼ်တၢင်းၵၢၼ်မိူင်း ဢၼ်ဝႃႈၼၼ်ႉ ၶႄႇဢမ်ႇႁၢၼ်ႉၸႂ်ၸွမ်း လွင်ႈႁဵတ်းသၢင်ႈၸိူင်ႉၼႆတႄႉတႄႉ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ၶႄႇၼၼ်ႉလႆႈၵူတ်ႇထတ်းတူၺ်းၸွမ်းၼင်ႇဢၼ် ဢင်းၵိတ်ႉသူင်ႇၶေႃႈမုၼ်းပၼ်လွင်ႈ ၸုမ်းႁႅၵ်ႇၵႃႇ APT31 ၼႆႉ ၶေႃႈမုၼ်းဢမ်ႇမီးသၢၵ်ႈသေႇပဵင်းပေႃး၊ ဝၢႆးသေၶႄႇပွင်ႇၵႂႃႇၶိုၼ်း တီႈဢင်းၵိတ်ႉၵေႃႈ ဢမ်ႇသိုပ်ႇႁဵတ်းသင်ပၼ်ထႅင်ႈ ဝႃႈၼႆ။ ဢၼ်လႆႈလၢတ်ႈၵႂႃႇၼႆႉ လႆႈတုမ်ႉတွပ်ႇၶိုၼ်းလွင်ႈဢၼ် ဢမေႇရိၵၢၼ်ႇၵၢၼ်ႇ လႄႈ ဢင်းၵိတ်ႉ ၸႂ်ႉလွၵ်းလၢႆးၶွမ်ႈသပိတ်ႈၵၢဝ်ႇၼႄးၶႄႇ မိူဝ်ႈဝၼ်းထီႉ 25 March 2024 ၼၼ်ႉဝႃႈ လႆႈႁဵတ်းၶူင်းၵၢၼ်ၸွပ်ႇၶၢဝ်ႇတၢင်းသၢႆႇပိူဝ်ႇ ဢၼ်တုမ်ႉယွၼ်ႈတေႃႇ ၵူၼ်းၼပ်ႉလၢၼ်ႉ ႁူမ်ႈပႃးတင်းၵူၼ်းၼႂ်းသၽႃး၊ ၽူႈသိုဝ်ႇၶၢဝ်ႇ၊ ၶွမ်ႇပၼီႇ၊ ၵၢၼ်ႁဵၼ်းၵၢၼ်သွၼ် ၸိူဝ်းၼႆႉ ဝႃႈၼႆ။ ၽၢႆႇတၢင်းဢမေႇရိၵၢၼ်ႇၵၢၼ်ႇၵေႃႈ ဢၢင်ႈဝႃႈ ၸုမ်းႁႅၵ်ႇၵႃႇ APT31 ဢၼ်ဢင်းၵိတ်ႉ လႄႈ ဢမေႇရိၵၢၼ်ႇ ႁူမ်ႈၵၼ်ပၼ်ၸိုဝ်ႈၼႆႉ ပဵၼ်ၸုမ်းၼိုင်ႈၶွင်ၽၢႆႇၶၢဝ်ႇလပ်ႉၶႄႇ လႄႈ မီးပဝ်ႉမၢႆၶဝ်ႈတိုၵ်း ဢၼ်ပဵၼ်ၽူႈမီးပုၼ်ႈၽွၼ်း ၼႂ်းႁိူၼ်းႁေႃၶၢဝ်ဢမေႇရိၵၢၼ်ႇ၊ ၵူၼ်းၼႂ်းသၽႃး ဢမေႇရိၵၢၼ်ႇ လႄႈ ဢင်းၵိတ်ႉ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-26T12:34:32

https://taifreedom.com/unsc-%e1%80%90%e1%80%af%e1%81%b5%e1%80%ba%e1%80%b8%e1%80%9a%e1%80%bd%e1%81%bc%e1%80%ba%e1%80%b8%e1%82%81%e1%82%82%e1%80%ba%e1%82%88%e1%80%99%e1%80%ae%e1%80%b8%e1%80%9c%e1%80%bd%e1%80%84%e1%80%ba/

UNSC တုၵ်းယွၼ်းႁႂ်ႈမီးလွင်ႈၵိုတ်းတိုၵ်းၼႂ်းတွၼ်ႈၵႃႇၸႃႉ

ၶွင်ႇသီႇၽၢႆႇႁူမ်ႇလူမ်ႈ ၸၢတ်ႈၸိုင်ႈလုမ်ႈၾႃႉ (UNSC) တုၵ်းယွၼ်းႁႂ်ႈ မီးလွင်ႈၵိုတ်းတိုၵ်းၼႂ်းတွၼ်ႈၵႃႇၸႃႉ ဝၢႆးသေဢမေႇရိၵၢၼ်ႇ ၶတ်းၶႂၢင်မႃးတႃႇသေႇ။ မိူဝ်ႈဝၼ်းထီႉ 25 March 2024 (လိူၼ်သီႇလွင်ႈ 1 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်းဝႃႈ UNSC တုၵ်းယွၼ်းႁႂ်ႈ တပ်ႉသိုၵ်းဢိတ်ႇသရေး လႄႈ ၸုမ်းႁႃးမၢတ်ႉသ် ၵိုတ်းလိုဝ်ႈလွင်ႈတိုၵ်းယိုဝ်းၵၼ် လႆႈယဝ်ႉ ႁူမ်ႈပႃးႁႂ်ႈမီးလွင်ႈပွႆႇၵူၼ်းထုၵ်ႇတီႉၺွပ်း ၼႆယူႇ။ တႄႇၸဵမ်မိူဝ်ႈ တပ်ႉသိုၵ်းဢိတ်ႇသရေး လႄႈ ၸုမ်းႁႃးမၢတ်ႉသ် ပဵၼ်ပၢင်တိုၵ်းမႃး ႁၢဝ်ႈႁႅင်းၶိုၼ်းၼႆႉ ဢၼ် UNSC လႆႈၸႂ်ၵၼ်ႁႂ်ႈမီးလွင်ႈၵိုတ်းတိုၵ်းၼႆႉ လႆႈဝႃႈပဵၼ်ပွၵ်ႈဢွၼ်တၢင်းသုတ်း၊ မိူဝ်ႈပူၼ်ႉမႃးၵေႃႈ လႆႈၶတ်းၸႂ် ဢုပ်ႇဢူဝ်းၵၼ်မႃးထိုင် 3 ပွၵ်ႈယဝ်ႉသေတႃႉ ထုၵ်ႇဢမေႇရိၵၢၼ်ႇ ၶတ်းၶႂၢင်မႃးတႃႇသေႇ ၼၼ်ႉယဝ်ႉ။ ၸွမ်းလူၺ်ႈမီးႁႅင်းမိပ်ႇဢီးလၢႆၽၢႆႇလၢႆတၢင်း ၸဵမ်ၼွၵ်ႈမိူင်းၼႂ်းမိူင်းလႄႈ ႁဵတ်းႁႂ်ႈ ဢမေႇရိၵၢၼ်ႇ လႆႈတႅပ်းတတ်း ပၼ်သဵင်ၵမ်ႉထႅမ်ၵႂႃႇ ႁႂ်ႈႁႃတၢင်းၵိုတ်းတိုၵ်း ၼႂ်းတွၼ်ႈၵႃႇၸႃႉ ဢၼ်ႁဵတ်းႁႂ်ႈ ၵူၼ်းမိူင်းပႃႇလႅတ်ႉသ်တၢႆး လႆႈလူႉသဵင်ႈၵႂႃႇယဝ်ႉ 32,000 ၵေႃႉ၊ ၵူၼ်းၼပ်ႉႁူဝ်လၢၼ်ႉ လႆႈပၢႆႈႁႃတီႈလွတ်ႈၽေးလႄႈ လႆႈထူပ်းလွင်ႈဢိုပ်းယၢၵ်ႈ ၸိူဝ်းၼႆႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-26T11:23:34

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%9b%e1%82%81%e1%80%ad%e1%80%90%e1%81%8a-%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba/

ၸုမ်းပရႁိတ၊ ပေႃႈမႄႈၵူၼ်းမိူင်း လႄႈ ၸုမ်းသင်ႇၶႃႇ ႁူမ်ႈၸွႆႈထႅမ် ၵေႃႉသိုၵ်း RCSS/SSA

တႃႇပေႃးတေပဵၼ်ႁႅင်းၸႂ် လႄႈ လွင်ႈၵမ်ႉၸွႆႈ ၵေႃႉသိုၵ်းၵေႃႉႁၢၼ်ၼႆသေ ၸုမ်းပရႁိတ၊ ပေႃႈမႄႈၵူၼ်းမိူင်း ဢိၵ်ႇတင်း ၸုမ်းသင်ႇၶႃႇ ၼႂ်းမိူင်းတႆးပွတ်းၸၢၼ်း လၢႆလၢႆတီႈ ႁူမ်ႈၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ။ မိူဝ်ႈဝၼ်းထီႉ 24 March 2024 (ဝၼ်းလိူၼ်သီႇမူၼ်း ပီႊတႆး 2118 ၼီႈ) ၼၼ်ႉ ယူႇတီႈ ၸုမ်းပရႁိတ ၼႂ်းၸိုင်ႈတႆးပွတ်းၸၢၼ်း လႆႈသိုဝ်ႉဢဝ်တင်းၶွင်ၵိၼ်ယႅမ်ႉ မိူၼ်ၼင်ႇ − ၽၵ်းမီႇ 1 ထူင်၊ ၼမ်ႉသႅၼ်ႈသႂ် 2 ၽႅၵ်ႉ၊ ၶႆႇၵႆႇ 150 လုၵ်ႈ၊ ၼမ်ႉမၢၵ်ႇသူမ်ႈ 2 ၽႅၵ်ႉ၊ ပႃၼဝ်ႈ 3 ၸွႆႉ ႁူမ်ႈပႃး ဢီႈယႃၵိၼ် တင်း ယႃသမ်း လႄႈ ၽၵ်းယိူဝ်ႈၼၢင်းၶဵဝ် ၸိူဝ်းၼႆႉ တူၵ်းမႅၼ်ႈသၢင်ႉငိုၼ်းမၢၼ်ႈ 1,500,000 ပျႃး သေဢမ်ႇၵႃး ယင်းမီး ၽူႈမီးၼမ်ႉၸႂ် ဢၼ်ဢမ်ႇၶႂ်ႈဢွၵ်ႇၸိုင်ႈသဵင် ၵေႃႉၼိုင်ႈၵေႃႈ လႆႈဢဝ်တင်း မေႃႈႁၢင်း ၵေႃး 60 လုၵ်ႈ၊ ၽၵ်းၵၢတ်ႇမွၵ်ႇ 300 လူင်ႇ၊ ၵျႃႇသၢၼ်ႇ 1 ပူၵ်ႉ၊ ႁဵပ်း 1 ထူင်၊ ၽၵ်းဝူင်ႈ 1 ထူင်၊ မၢၵ်ႇၶိူဝ်သူမ်ႈ 2 ထူင် ဢိၵ်ႇတင်း ၶွင်ၵိၼ်ယႅမ်ႉလၢႆလၢႆလွင်ႈ တူၵ်းမႅၼ်ႈသၢင်ႉ ငိုၼ်းမၢၼ်ႈ 1,083,000 ပျႃးသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၵႂႃႇ ၼႆယဝ်ႉ။ တေႃႈၼင်ႇၼၼ် ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ယူႇတီႈၸုမ်းသင်ႇၶၸုမ်းၼိုင်ႈ ၼႂ်းၸိုင်ႈတႆးပွတ်းၸၢၼ်းၵေႃႈ လႆႈသိုဝ်ႉဢဝ်တင်း ဢႃႇလူး 2 ထူင်၊ ၽၵ်းမီႇ 1 ထူင်၊ မၢၵ်ႇၶိူဝ်သူမ်ႈ 1 ထူင်၊ ၽွင်ဝၢၼ် 1 ထူင်၊ ၼမ်ႉမၼ်း 5 ၸွႆႉ၊ ၵိူဝ် ဢိၵ်ႇပႃး ၶွင်ၵိၼ်ယႅမ်ႉ ထႅင်ႈလၢႆလၢႆလွင်ႈသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၵႂႃႇမိူၼ်ၵၼ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ပေႃႈမႄႈၵူၼ်းမိူင်း တင်း သင်ႇၶ ၸဝ်ႈ လႄႈ ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-26T11:17:54

https://taifreedom.com/%e1%80%91%e1%82%86%e1%80%b8-%e1%80%9e%e1%80%b0%e1%80%84%e1%80%ba%e1%82%87%e1%80%9c%e1%80%bd%e1%80%84%e1%80%ba%e1%82%88%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b6/

ထႆး သူင်ႇလွင်ႈၸွႆႈထႅမ်ၶဝ်ႈၼႂ်းမိူင်းႁူမ်ႈတုမ်

ၸုမ်းၶႂၢႆႇၶႃပေလႅင်မိူင်းထႆး လႆႈသူင်ႇလွင်ႈၸွႆႈထႅမ် ၽၢႆႇသုၼ်ႇလႆႈသုၼ်ႇပဵၼ်ၵူၼ်း ၶဝ်ႈၵႂႃႇၼႂ်းမိူင်းႁူမ်ႈတုမ် ၽၢၼ်ႇတၢင်းၶူဝ် မႄႈသွတ်ႇ−မျႃႉဝတီႇ ၼႆယဝ်ႉ။ မိူဝ်ႈဝႃးဝၼ်းထီႉ 25 March 2024 (လိူၼ်သီႇလွင်ႈ 1 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းထႆး လႆႈသပ်းၸႅင်ႈၶၢဝ်ႇဝႃႈ ၸုမ်းၶႂၢႆႇၶႃပေ လႅင် မိူင်းထႆး လႆႈတေႃႉဢဝ်တင်းၶူဝ်းၶွင်တင်းမူတ်း 4,000 ထူင် ၼႂ်းၼၼ်ႉႁူမ်ႈပႃး ၶဝ်ႈသၢၼ်၊ ၶွင်ၵိၼ်ယႅမ်ႉမဵဝ်းႁႅင်ႈ လႄႈ ၶူဝ်းမဵဝ်းဢၼ်ၸမ်ပဵၼ်တႃႇၸႂ်ႉတိုဝ်း တွၼ်ႈတႃႇႁူဝ်ၼပ်ႉၵူၼ်း 20,000 ၵေႃႉၼၼ်ႉ ၵႂႃႇဢၢပ်ႈပၼ်တီႈ ၸုမ်းၶႂၢႆႇၶႃပေလႅင် မၢၼ်ႈ တီႈႁိမ်းၶူဝ် မႄႈသွတ်ႇ−မျႃႉဝတီႇ သေ တေၶိုၼ်းသိုပ်ႇၵႂႃႇၸွႆႈထႅမ် ၼႂ်းမိူင်းယၢင်း လူၺ်ႈမီးၸုမ်းၽၢႆႇသုၼ်ႇလႆႈသုၼ်ႇပဵၼ်ၵူၼ်း တင်း ၽၢႆႇၸွႆႈထႅမ် ၼႂ်းၸုမ်းဢႃႇသီႇယၼ်ႇ ၶဝ်ႈႁူမ်ႈပဵၼ်ၽူႈပၵ်းတႃပႂ်ႉတူၺ်းၸွမ်းငဝ်းလၢႆး ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းထႆး တေသိုပ်ႇဢုပ်ႇဢူဝ်းၵူႈၽၢႆႇၵူႈတၢင်းသေ ယုၵ်ႉၸၼ်ႉမႄႇၶႂၢၵ်ႈလွင်ႈၸွႆႈထႅမ် ၽၢႆႇသုၼ်ႇလႆႈသုၼ်ႇပဵၼ်ၵူၼ်း ၼႂ်းမိူင်းႁူမ်ႈတုမ်ၵႂႃႇထႅင်ႈ လႄႈဢၼ်လွင်ႈယႂ်ႇသမ်ႉ ၸွမ်းလႅၼ်လိၼ်ထႆး ဝႃႈၼႆ။ ၵဵဝ်ႇလူၺ်ႈသုၼ်ႇလႆႈသုၼ်ႇပဵၼ်ၵူၼ်းၼႂ်းမိူင်းႁူမ်ႈတုမ်ၼၼ်ႉသေ ယူႇတီႈ ၸၢတ်ႈၸိုင်ႈလုမ်ႈၾႃႉ (UN) လၢတ်ႈဝႃႈ မီးၵူၼ်းမိူင်းႁူမ်တုမ် တီႈဢေႇသုတ်း 2.6 လၢၼ်ႉၵေႃႉ လႆႈပၢႆႈဢွၵ်ႇယၢၼ်ႁိူၼ်းယေး လႄႈ ၵူၼ်းမိူင်းတႃႇ 18 လၢၼ်ႉၵေႃႉသမ်ႉ လူဝ်ႇတၢင်းၸွႆႈထႅမ် ဝႃႈၼႆ။ ၼႂ်းၽွင်းယၢမ်းဢၼ်မိူင်းႁူမ်ႈတုမ် မီးလွင်ႈသုၵ်ႉယုင်ႈဢူၼ်ၵဝ်း ပဵၼ်ပၢင်တိုၵ်းသိုၵ်းသိူဝ်ၵၼ်ယူႇၼၼ်ႉ ၽၢႆႇတၢင်းမိူင်းထႆး လႆႈၵေႃႇတင်ႈ ၸုမ်းၽၢႆႇသုၼ်ႇလႆႈသုၼ်ႇပဵၼ်ၵူၼ်း လူၺ်ႈမီးၸုမ်းဢႃႇသီႇယၼ်ႇ ႁၼ်လီၵမ်ႉထႅမ် လႄႈ လႆႈဝႃႈပဵၼ်သုၼ်ႇၼိုင်ႈ ၼႂ်းၶေႃႈတူၵ်းလူင်းဢႃႇသီႇယၼ်ႇ 5 ၶေႃႈၼၼ်ႉ ၼႆယဝ်ႉ။ ၸိူင်ႉႁိုဝ်ၵေႃႈလီ ယွၼ်ႉၽၢႆႇတၢင်းသိုၵ်းမၢၼ်ႈ ဢမ်ႇႁဵတ်းသၢင်ႈၸွမ်း ၶေႃႈတူၵ်းလူင်း ၸုမ်းဢႃႇသီႇယၼ်ႇ 5 ၶေႃႈ ဢၼ်တူၵ်းလူင်းၵၼ်မိူဝ်ႈၼႂ်းလိူၼ် April 2021 ၼၼ်ႉ လႄႈ ႁဵတ်းႁႂ်ႈၶေႃႈတူၵ်းလူင်း 5 ၶေႃႈၼၼ်ႉ ဢမ်ႇမီးလွင်ႈၶိုပ်ႈၼႃႈသင် ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-25T12:29:34

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%80%9c%e1%81%a2%e1%82%86%e1%80%9c%e1%81%a2%e1%82%86%e1%80%90%e1%80%ae%e1%82%88-2/

ၽူႈမီးၼမ်ႉၸႂ်လၢႆလၢႆတီႈ ၸွႆႈထႅမ်ၵေႃႉသိုၵ်းတပ်ႉသိုၵ်းၸိုင်ႈတႆး RCSS/SSA

ႁႂ်ႈလႆႈပဵၼ်လွင်ႈၵမ်ႉၸွႆႈ ပုၼ်ႈတႃႇၵေႃႉသိုၵ်းၵေႃႉႁၢၼ်ၼႆသေ ၽူႈမီးၼမ်ႉၸႂ်လၢႆလၢႆၵေႃႉ လႆႈၸွႆႈထႅမ်ၵေႃႉသိုၵ်းတပ်ႉသိုၵ်းၸိုင်ႈတႆး RCSS/SSA ဢမ်ႇဝႃႈ လွင်ႈၵိၼ်ယႅမ်ႉ ၶိူင်ႈၸႂ်ႉၶူဝ်းတိုဝ်းၸိူဝ်းၼႆႉယူႇယဝ်ႉ။ မိူဝ်ႈဝၼ်းထီႉ 24 March 2024 (ဝၼ်းလိူၼ်သီႇမူၼ်း ပီႊတႆး 2118 ၼီႈ) ယူႇတီႈ ၵေႃႉပဵၼ် ၸၢႆးလႃႉ ဝဵင်းတႃႈၶီႈလဵၵ်းၼၼ်ႉ လႆႈၸွႆႈထႅမ်ပၼ်သွၵ်းတိၼ် 105 ၵူႈ ၼႂ်းၼႃႈတီႈၵုမ်းၵမ်တီႈၼိုင်ႈ ယူႇယဝ်ႉ။ ႁႂ်ႈလႆႈပဵၼ်တီႈမၢႆတွင်း ပၢင်ဢုပ်ႇဢူဝ်းလွင်ႈၽွမ်ႉႁူမ်ႈၼႆသေ ၼႂ်းဝၼ်းထီႉ 23 March 2024 ၼၼ်ႉၵေႃႈ လႆႈမီးတင်း ၸၢႆးသႅင် ၶဝ်တင်းႁိူၼ်း ၽူးၵဵတ်ႇ ၸိုင်ႈထႆး လႆႈၸွႆႈထႅမ်ၶူဝ်းသိုၵ်း 50 ၸုမ်ႇ လႄႈ ၸၢႆးၼူၵ်ႉ ၶဝ်တင်းႁိူၼ်း ၵုင်းထဵပ်ႈ ၸိုင်ႈထႆး 10 ၸုမ်ႇ ၼႆယူႇယဝ်ႉ။ ၼႂ်းဝၼ်းထီႉ 23 March 2024 ၼၼ်ႉၵူၺ်းၼင်ႇၵဝ်ႇ ၽူႈမီးၼမ်ႉၸႂ်ၸေႇတၼႃႇ ဝဵင်းၵဵင်းတုင်ၵေႃႈ လႆႈၸွႆႈထႅမ်ပၼ် ၶိူင်ႈၵိၼ်ယႅမ်ႉ ၼမ်ႉမၼ်းတဝ်ႈလဵၵ်ႉ 43 တဝ်ႈ၊ ၼမ်ႉမၼ်းတဝ်ႈ 1 လိတ်ႉ 11 တဝ်ႈ၊ ပႃဢႅပ်ႇဢွၼ်ႇ 180 ဢႅပ်ႇ၊ ၼမ်ႉပႃလႃႉ 26 တဝ်ႈ၊ ၶဝ်ႈသွႆးဢေႃႇတႃႇ 8 ၽႃႇ၊ ၶဝ်ႈသဵၼ်ႈႁႅင်ႈ 1 ၸွႆႉ၊ ၶဝ်ႈသွႆးလိူင် 6 ထူင်၊ ၽွင်ပႃဢွၼ်ႇ 15 ထူင်၊ ၼမ်ႉၸိမ်ႉ 4 တဝ်ႈ သေ လႆႈၸွႆႈၵႂႃႇၼႂ်းၼႃႈတီႈၵုမ်းၵမ် တီႈၼိုင်ႈ ယူႇယဝ်ႉ။ မိူဝ်ႈပူၼ်ႉမႃးဝၼ်းထီႉ 18 March 2024 ၼၼ်ႉၵေႃႈ ပီႈၼွင်ႉတႆး ဢၼ်ယူႇတီႈဝဵင်းမိူင်းသၢတ်ႇ လႄႈ တူင်ႈတႃႈ ႁူမ်ႈၵၼ်သေ ၸွႆႈထႅမ်ၶွင်ၵိၼ်ယမ်ႉ ထူဝ်ႇၼဝ်ႈ 12 ၸွႆႉ 1,440 ဝၢတ်ႇ၊ မၢၵ်ႇၽိတ်ႉ 5 ထူင် 500 ဝၢတ်ႇ၊ ၵိူဝ် 1 ထူင်ၸၢၼ်ႈ 220 ဝၢတ်ႇ၊ ၶဝ်ႈသွႆး 1 တိူၵ်ႈ 880 ဝၢတ်ႇ၊ ၼမ်ႉမၼ်းၵိၼ် 1 တိူၵ်ႈ 570 ဝၢတ်ႇ၊ ပႃဢႅပ်ႇ 1 တိူၵ်ႈ 1,000 ဝၢတ်ႇ ႁူမ်ႈမႅၼ်ႈသၢင်ႉငိုၼ်း 4,610 ဝၢတ်ႇၼႆယူႇယဝ်ႉ။ လိူဝ်သေၼၼ်ႉ မီးပီႈၼွင်ႉၸၢဝ်းၶိူဝ်းယၢင်း ဢမ်ႇၶႂ်ႈဢွၵ်ႇၸိုဝ်ႈ သၢမ်ၵေႃႉ ႁူမ်ႈၵၼ်သေ ၸွႆႈထႅမ်ပၼ်ၽႃႈယၢင် 10 ၽိုၼ် ပၼ်ၼႂ်းၼႃႈတီႈၵုမ်းၵမ်တီႈၼိုင်ႈ ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၽိူၵ်ႇၸိုၼ်ႈၶၢဝ်သႂ် ၵူႈၵေႃႉၵူႈၸဝ်ႈတႄႉတႄႉဝႃႈဝႃႈယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-23T11:49:44

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%81%a2%e1%82%86%e1%82%89-%e1%81%b6%e1%80%9d%e1%80%ba%e1%82%88%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af/

ၵူၼ်းႁၢႆႉ ၶဝ်ႈပိုတ်းယိုဝ်းၼႂ်းမိူင်းရၢတ်ႉသျႃး ၵူၼ်းတၢႆမၢတ်ႇၸဵပ်းၼမ်

ၵူၼ်းႁၢႆႉၶဝ်ႈပိုတ်းယိုဝ်း ပၢင်မူၼ်ႈသိူဝ်း ၼႂ်းဝဵင်းလူင် Moscow မိူင်းရၢတ်ႉသျႃး လႄႈ မီးၵူၼ်းလူႉတၢႆၵႂႃႇယဝ်ႉ 60 ၵေႃႉ မၢတ်ႇၸဵပ်းထႅင်ႈတင်းၼမ်။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်းဝႃႈ မိူဝ်ႈဝၼ်းထီႉ 22 March 2024 (လိူၼ်သီႇမႂ်ႇ 13 ၶမ်ႈ ပီႊတႆး 2118 ၼီႈ) ၼၼ်ႉ မီးၸုမ်းၵူၼ်းႁၢႆႉ ၶဝ်ႈၵႂႃႇပိုတ်းယိုဝ်း တင်း ဢဝ်ၾႆးၸုတ်ႇ ၽဝ် ၼႂ်းပၢင်မူၼ်ႈသိူဝ်း ဢၼ်ၸတ်းႁဵတ်းတီႈ ဝဵင်းလူင် Moscow မိူင်းရၢတ်ႉသျႃး ၼၼ်ႉသေ ႁဵတ်းႁႂ်ႈမီးၵူၼ်းလူႉသဵင်ႈတၢႆၵႂႃႇယဝ်ႉ 60 ၵေႃႉ၊ မၢတ်ႇၸဵပ်း 145 ၵေႃႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းသိုဝ်ႇၶၢဝ်ႇ Amaq ၶွင်ၸုမ်း Islamic State (IS) ၵေႃႈ လႆႈဢွၵ်ႇမႃးယွမ်းႁပ်ႉဝႃႈ လွင်ႈၼႆႉ မၼ်းပဵၼ်ႁွႆးမိုဝ်း ၵူၼ်းသိုၵ်း IS ႁဝ်းလႄႈ လႆႈၶႃႈႁႅမ်ၵူၼ်းတင်းၼမ် ယဝ်ႉဢမ်ႇၵႃး ယင်းလႆႈသၢင်ႈပၼ်လွင်ႈလူႉသုမ်းထႅင်ႈ တင်းၼမ် ဝႃႈၼႆ။ ၼႂ်းဝၼ်းထီႉ 22 March 2024 ဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ၽၢႆႇၸဝ်ႈၼႃႈတီႈ ဢမေႇရိၵၢၼ်ႇၵေႃႉၼိုင်ႈ ဢွၵ်ႇမႃးလၢတ်ႈဝႃႈ လူင်ပွင်ၸိုင်ႈဢမေႇရိၵၢၼ်ႇ လႆႈႁပ်ႉ ၶေႃႈမုၼ်းႁပ်ႉႁွင်းတီႈသၢႆလပ်ႉဝႃႈ လွင်ႈၼႆႉ မၼ်းပဵၼ်ႁွႆးမိုဝ်းၸုမ်း IS တႄႉသေ ဢွၼ်တၢင်းပႆႇမီးလွင်ႈပိုတ်းယိုဝ်းၼႆႉၵေႃႈ ဢမေႇရိၵၢၼ်ႇ ယၢမ်ႈပၼ်ၾၢင်ႉ ရၢတ်ႉသျႃးယဝ်ႉဝႃႈ တေၸၢင်ႈမီးလွင်ႈပိုတ်းယိုဝ်းၼႂ်းမိူင်းရၢတ်ႉသျႃး ဝႃႈၼႆ။ ၸုမ်း IS ဢၼ်ၼႆႉ တူင်ႉၼိုင်ယူႇဝႆႉၼႂ်းပွတ်းတွၼ်ႈ Kaluga မိူင်းရၢတ်ႉသျႃး ပဵၼ်သုၼ်ႇၼိုင်ၶွင်ၸုမ်း ISIS-Khorasan သေ မိူဝ်ႈၼႂ်းပီႊ 2015 ၼၼ်ႉၵေႃႈ ယူႇတီႈၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈၸွႆႈထႅမ် ၸွမ်ၸိုင်ႈ Bashar al-Assad ၶွင်မိူင်းသီးရီးယႃး တေႃႇသူႈၸွမ်း ၽၢႆႇသၢၼ်ၶတ်း ႁူမ်ႈပႃး ၸုမ်း IS ၼႆႉ ၼႆယဝ်ႉ။ ၼႂ်းၶၢဝ်းတၢင်း 2 ပီႊ မႃးၼႆႉၵေႃႈ ၸုမ်း ISIS-K လႆႈပႂ်ႉတိုဝ်ႉတၢင်းလီ တႃႇပိုတ်းယိုဝ်းရၢတ်ႉသျႃး သေဢမ်ႇၵႃး ၽၢႆႇတၢင်းသိုဝ်ႇၶၢဝ်ႇၶဝ်ၵေႃႈ လႆႈသႄႉသွမ်း ၸွမ်ၸိုင်ႈရၢတ်ႉသျႃး ပူႇတိၼ်ႇ မႃးယူႇတႃႇသေႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-23T11:36:53

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e1%80%95%e1%80%af%e1%80%90%e1%80%ba%e1%82%88%e1%80%9c%e1%81%a2%e1%82%86%e1%82%88%e1%80%99%e1%81%a2/

ဢမေႇရိၵၢၼ်ႇပုတ်ႈလၢႆႈမၢၵ်ႇၵႅဝ်းမူမႃးသႂ်ႇတီႈၵူၼ်း ပဵၼ်ဢၼ်ဢွင်ႇမၢၼ်

ၼႂ်းၵၢၼ်ပုတ်ႈလၢႆႈမၢၵ်ႇၵႅဝ်းမူ မႃးသႂ်ႇတီႈၵူၼ်းပဵၼ်ၼၼ်ႉ လႆႈဝႃႈပဵၼ်ဢၼ်ဢွင်ႇမၢၼ်ၵႂႃႇတႄႉတႄႉ တွၼ်ႈတႃႇၵူၼ်းပဵၼ် ၵေႃႉဢွၼ်တၢင်းသုတ်း ၶွင်ဢမေႇရိၵၢၼ်ႇ။ ၸွမ်းၼင်ႇသိုဝ်ႇၶၢဝ်ႇၼွၵ်ႈမိူင်းလၢႆလၢႆသိုဝ်ႇ လၢႆးငၢၼ်းမိူဝ်ႈဝၼ်းထီႉ 21 March 2024 (လိူၼ်သီႇမႂ်ႇ 12 ၶမ်ႈ ပီႊတႆး 2118 ၼီႈ) ႁူင်းယႃ Massachusetts General Hospital ၼႂ်းမိူင်းဢမေႇရိၵၢၼ်ႇၼၼ်ႉ လႆႈဢဝ်မၢၵ်ႇၵႅဝ်းမူ ဢၼ်လႆႈလႅၵ်ႈလၢႆႈၸိူဝ်ႉၽၼ်းမၼ်းယဝ်ႉၼၼ်ႉ မႃးသႂ်ႇပၼ်တီႈ ၵူၼ်းပဵၼ်တၢင်းပဵၼ်မၢၵ်ႇၵႅဝ်း ၶၵ်ႉလိုၼ်းသုတ်းယဝ်ႉလႄႈ ထူပ်းႁၼ်ဝႃႈ ၵူၼ်းပဵၼ်ဢၼ်လႆႈႁပ်ႉလွင်ႈလၢႆႈမၢၵ်ႈၵႅဝ်းၼၼ်ႉ လီၶိုၼ်ႈမႃး ၼႆယူႇယဝ်ႉ။ ၵူၼ်းပဵၼ်ဢၼ်မီးၸိုဝ်ႈဝႃႈ Richard Slayman ဢႃႇယု 62 ပီႊ ပဵၼ်တၢင်းပဵၼ်မၢၵ်ႇၵႅဝ်း ၶၵ်ႉလိုၼ်းသုတ်း၊ ဢွၼ်ၼႃႈၼၼ်ႉ လႆႈၶဝ်ႈႁပ်ႉၵၢၼ်ယူတ်းယႃ လူၺ်ႈလၢႆးလၢင်ႉမၢၵ်ႇၵႅဝ်း(လၢင်ႉလိူတ်ႈ)မႃး ၶၢဝ်းတၢင်း 7 ပီႊ၊ သမ်ႉဝႃႈလႆႈလၢႆႈမၢၵ်ႇၵဵဝ်းမႂ်ႇမႃးသႂ်ႇတႅၼ်းတၢင်သေတႃႉ မၼ်းၵေႃႈလူႉၵွႆၵႂႃႇ ဝၢႆးသေလၢႆႈမႃးလႆႈ 5 ပီႊလႄႈ သိုပ်ႇသေၼၼ်ႉၵေႃႈ ႁဵတ်းႁႂ်ႈလႆႈပွၵ်ႈမႃးလၢင်ႉမၢၵ်ႇၵႅဝ်းၶိုၼ်းမိူၼ်ၵဝ်ႇ၊ ၵူၺ်းၵႃႈ မိူဝ်ႈႁူႉဝႃႈ ပဵၼ်တၢင်းပဵၼ်တႂ်ၶၵ်ႉလိုၼ်းသုတ်းၼၼ်ႉ မေႃယႃၵေႃႈ လႆႈၼႄႉၼမ်း ႁႂ်ႈမၼ်းၸၢမ်းၸႂ်ႉလွၵ်းလၢႆး လႅၵ်ႈလၢႆႈဢဝ်မၢၵ်ႇၵႅဝ်းမူမႃးသႂ်ႇတႅၼ်းတၢင် ၼႆယဝ်ႉ။ ၽၢႆႇတၢင်းႁူင်းယႃၵေႃႈ လၢတ်ႈဝႃႈ ၽွင်းလႆႈၽႃႇတတ်းလႅၵ်ႈလၢႆႈမၢၵ်ႇၵႅဝ်း မိူဝ်ႈဝၼ်းထီႉ 16 March 2024 ၼၼ်ႉ လႆႈၸႂ်ႉၶၢဝ်းတၢင်း 4 ၸူဝ်ႈမူင်း လႄႈ ယုမ်ႇယမ်ဝႃႈ မၢၵ်ႇၵႅဝ်းမူၼၼ်ႉ ႁဵတ်းၵၢၼ်ၵႂႃႇလႆႈမွၵ်ႈ 2 ပီႊသေ သင်ဝႃႈမၼ်းၵွႆၵႂႃႇၵေႃႈ ယင်းၸၢင်ႈၵႂႃႇယူတ်းယႃလူၺ်ႈလၢႆးလၢင်ႉမၢၵ်ႇၵႅဝ်း ၶိုၼ်းလႆႈယူႇ၊ လွင်ႈၼႆႉၵေႃႈ လႆႈဝႃႈပဵၼ်လွင်ႈၶိုပ်ႈၼႃႈဢၼ်လမ်ႇလွင်ႈ တွၼ်ႈတႃႇသွၵ်ႈႁႃ ၶိူင်ႈဢင်ႇၵႃႇႁႂ်ႈပေႃးမီးၽွမ်ႉပၼ်တွၼ်ႈတႃႇၵူၼ်းပဵၼ်လႆႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ပၢႆးယူႇလီ', 'ၶၢဝ်ႇၼွၵ်ႈမိူင်း']

2024-03-22T12:49:03

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%91%e1%80%99%e1%80%ba%e1%82%87%e1%80%99%e1%81%b5%e1%80%b5%e1%80%95%e1%80%ba%e1%80%b8/

သိုၵ်းမၢၼ်ႈဢထမ်ႇမၵဵပ်းငိုၼ်းၵူၼ်းမိူင်း

ၽၢႆႇဢုပ်ႉပိူင်ႇသိုၵ်းမၢၼ်ႈ ယွၼ်းငိုၼ်းၵူၼ်းမိူင်း ၵူႈပွၵ်ႉ ၼႂ်းဝဵင်းၶူဝ်လမ် တႃႇဢဝ်ၵႂႃႇၸၢင်ႈၵူၼ်းႁဵတ်းသိုၵ်း လႄႈ ႁွင်ႉႁဵတ်းပၢင်ၵုမ်ဢိူင်ႇပွၵ်ႉ ၶၢၼ်းၵူၼ်းၵႂႃႇႁဵတ်းသိုၵ်းလၢႆဝဵင်း ၼႂ်းမိူင်းတႆးပွတ်းဢွၵ်ႇ။ ၵူၼ်းမိူင်းၼႂ်းပိုၼ်ႉတီႈ လၢတ်ႈၼႄဝႃႈ မိူဝ်ႈဝၼ်းထီႉ 21 March 2024 (လိူၼ်သီႇမႂ်ႇ 12 ၶမ်ႈ ပီႊတႆး 2118 ၼီႈ) သိုၵ်းမၢၼ်ႈၼႂ်းဝဵင်းၶူဝ်လမ် ၸႂ်ႉႁႂ်ႈၵူၼ်းလူင် ၵူႈပွၵ်ႉၵဵပ်းယွၼ်းငိုၼ်းၵူၼ်းမိူင်း ယွၼ်ႉဝႃႈ ၶဝ်ယွၼ်းသိုၵ်းဢမ်ႇလႆႈလႄႈ တေဢဝ်ငိုၼ်းၵႂႃႇၸၢင်ႈၵူၼ်း တႃႇမႃးႁဵတ်းသိုၵ်း ဝႃႈၼႆ။ ၵူၼ်းလူင်ၼႂ်းပွၵ်ႉ ၵဵပ်းငိုၼ်းၵူၼ်းမိူင်းၵူႈႁိူၼ်း ပဵၼ်သၢမ်ၵၢၼ်း ၵၢၼ်းတႅမ်ႇသုတ်း ၼိုင်ႈႁိူၼ်းလႂ် 1 မိုၼ်ႇပျႃး၊ ၵၢၼ်းပၢၼ်ၵၢင် 2 မိုၼ်ႇပျႃး လႄႈ ၵၢၼ်းသုင် 3 မိုၼ်ႇပျႃး သေ ၼႂ်းပွၵ်ႉ 4 လႆႈသႂ်ႇပၼ်ၵူႈႁိူၼ်းယဝ်ႉ။ ၼႂ်းပွၵ်ႉ 3 ၼၼ်ႉသမ်ႉ တူၵ်းၼိုင်ႈႁိူၼ်း 5 မိုၼ်ႇပျႃး သေ ၵဵပ်းၵႂႃႇၵူႈႁိူၼ်း ႁိူၼ်းပဝ်ႇဢၼ်ၸဝ်ႈမၼ်းၵႂႃႇမိူင်းထႆး ၸိူဝ်းၼၼ်ႉၵေႃႈ လႆႈသႂ်ႇပႃး ပေႃးဢမ်ႇသႂ်ႇၵေႃႈ ႁႂ်ႈမႃးႁဵတ်းသိုၵ်းမၢၼ်ႈၶဝ်ၼႆလႄႈ ဢမ်ႇဝႃႈႁိူၼ်းလဵၵ်ႉယႂ်ႇ လႆႈသႂ်ႇပၼ်ၵူႈႁိူၼ်း ထႅင်ႈတၢင်ႇပွၵ်ႉ လႆႈသႂ်ႇပၼ်ၵႃႈႁိုဝ်ၼႆၼၼ်ႉ ဢမ်ႇလႆႈႁူႉၸွမ်း ဝႃႈၼႆ။ ၼႂ်းဝူင်ႈၼႆႉၵူၺ်း လၢႆလၢႆၸႄႈဝဵင်းပွတ်းဢွၵ်ႇၶူင်းၵေႃႈ သိုၵ်းမၢၼ်ႈႁွင်ႉႁဵတ်းပၢင်ၵုမ် ႁဵင်ပွၵ်ႉဢိူင်ႇၶဝ်သေ တဵၵ်းၵဵပ်းယွၼ်းသိုၵ်းမႂ်ႇထႅင်ႈလႄႈ ၵူၼ်းမိူင်းၼႂ်းပိုၼ်ႉတီႈၵေႃႈလၢတ်ႈၼႄဝႃႈ ဝဵင်းၼိုင်ႈလႄႈဝဵင်းၼိုင်ႈၵေႃႈ ၵဵပ်းဢမ်ႇမိူၼ်ၵၼ်ၶႃႈ တီႈၼႂ်းၸႄႈဝဵင်းၵဵင်းတုင်ၼႆႉ 1 ဢိူင်ႇ ၶဝ်ယွၼ်း 3 ၵေႃႉၼႆႉဢေႃႈ၊ မိူင်းပဵင်းသမ်ႉ 1 ဢိူင်ႇ 1 ၵေႃႉ ၵူၺ်းၼႆဢေႃႈ၊ တီႈမိူင်းၶၢၵ်ႇၼႆႉသမ်ႉ သိုၵ်းမၢၼ်ႈၶဝ် ယွၼ်းၵဵပ်းၼမ်ႁႅင်းဝႆႉ ၺႃးပဵၼ် 10 ၵေႃႉ ၼႆဢေႃႈ၊ ၵူၼ်းၼႂ်းပွၵ်ႉၵေႃႈ ယၢပ်ႇၸႂ်ၵၼ်ဝႆႉ ဢမ်ႇႁူႉဝႃႈ တေႁႃၵဵပ်းၵၼ်ၸိူင်ႉႁိုဝ်ၼႆဢေႃႈ လၢတ်ႈၼႄၼင်ႇၼႆ။ ဝၢႆးသေသိုၵ်းမၢၼ်ႈပိုၼ်ၽၢဝ်ႇၵဵပ်းသိုၵ်း ဢၢၼ်းႁႂ်ႈလႆႈ ၼိုင်ႈပီႊလႂ် 5 မိုၼ်ႇၵေႃႉ ၼႆၼၼ်ႉ လႆႈႁွင်ႉႁဵတ်းပၢင်ၵုမ်ဢိူင်ႇပွၵ်ႉ တဵၵ်းႁွင်ႉၶၢၼ်းၵူၼ်းႁဵတ်းသိုၵ်း၊ ၵဵပ်းသၢႆမၢႆႁူဝ်ၵူၼ်း ၸိူဝ်းၼႆႉမႃးယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-03-22T12:40:16

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%b1%e1%82%87%e1%80%90%e1%81%bc%e1%82%83%e1%82%87-%e1%81%b8-8/

ၽူႈမီးၼမ်ႉၸႂ် ၸေႇတၼႃႇ ၸွႆႈထႅမ်ၶွင်ၵိၼ်ယႅမ်ႉတီႈ ၵေႃႉသိုၵ်း RCSS/SSA

ႁႂ်ႈပဵၼ်လွင်ႈၵမ်ႉၸွႆႈ ၵေႃႉသိုၵ်းၵေႃႉႁၢၼ်ၶဝ်ၼႆလႄႈ ၽူႈမီးၼမ်ႉၸႂ် ၸေႇတၼႃႇ သိုဝ်ႉဢဝ်တင်းၶွင်ၵိၼ်ယႅမ်ႉသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ။ မိူဝ်ႈဝၼ်းထီႉ 20 March 2024 (လိူၼ်သီႇမႂ်ႇ 11 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈပေႃႈလဵင်ႉ သေမွင်း လႄႈ လုၵ်ႈလၢင်းၼၢင်းမေး လႆႈသိုဝ်ႉဢဝ်တင်းၶွင်ၵိၼ် ယႅမ်ႉ မိူၼ်ၼင်ႇ − ၽၵ်းၵၢတ်ႇလုင်း 10 ၸွႆႉ၊ ဢႃႇလူး 10 ၸွႆႉ၊ မၢၵ်ႇၶိူဝ်ယၢဝ်း 10 ၸွႆႉ၊ ၽၵ်းၵၢတ်ႇမွၵ်ႇ 10 ၸွႆႉ၊ ထူဝ်ႇ 10 ၸွႆႉ ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်ၶဝ်တင်း သဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ပေႃႈလဵင်ႉ သေမွင်း လႄႈ လုၵ်ႈလၢင်း ၼၢင်းမႄး ဢိၵ်ႇတင်း ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႇႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-22T10:35:07

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%91%e1%82%86%e1%80%b8-%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%90%e1%80%ae%e1%82%89/

ၸဝ်ႈၼႃႈတီႈထႆး သိုပ်ႇတီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႆး ဢမ်ႇထၢတ်ႇဢမ်ႇဝၢႆး

ၼႂ်းၽွင်းယၢမ်းၼႆႉ မီးၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းလူၺ်ႈၽိတ်းမၢႆမီႈ ဢမ်ႇထၢတ်ႇဢမ်ႇဝၢႆးလႄႈ ၽၢႆႇတၢင်းၸဝ်ႈၼႃႈတီႈ ပလိၵ်ႈထႆး သိုပ်ႇတီႉၺွပ်းလႆႈ ထႅင်ႈတင်းၼမ်။ မိူဝ်ႈၼႆႉဝၼ်းထီႉ 22 March 2024 (လိူၼ်သီႇမႂ်ႇ 13 ၶမ်ႈ ပီႊတႆး 2118 ၼီႈ) ယူႇတီႈ ၸဝ်ႈၼႃႈတီႈ ပလိၵ်ႈထႆး လႄႈ ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ လႆႈႁပ်ႉၶၢဝ်ႇဝႃႈ မီးၵူၼ်းတင်းၼမ် မူၵ်းသိုင်ႇတူဝ်ဝႆႉယူႇၸွမ်းၸိူဝ်း ဝၢၼ်ႈမွၼ်းၵဝ်ႇ ပွၵ်ႉ 2 ဝၢၼ်ႈဝၢင်း ၵႃႇ ဢိူင်ႇၼွင်လူး ၸႄႈဝဵင်းသင်ႇၶလႃႉပူးရီး ၸႄႈတွၼ်ႈၵၢၼ်ႇၸၼပူးရီး လႄႈ ၸင်ႇလႆႈၶဝ်ႈၵႂႃႇၵူတ်ႇထတ်းတူၺ်းသေ ထူပ်းႁၼ်ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈ မိူင်းလူၺ်ႈၽိတ်းမၢႆမီႈတင်းမူတ်း 25 ၵေႃႉ ပဵၼ်ၽူႈၸၢႆးတင်းမူတ်း ဢႃႇယု ၼႂ်းၵႄႈ 17−40 ပီႊ ၼႆယဝ်ႉ။ ၼွၵ်ႈလိူဝ်သေၼႆႉ တီႈၼႂ်းဢိူင်ႇၼွင်လူး ၸႄႈဝဵင်းသင်ႇၶလႃႉပူးရီး ၸႄႈတွၼ်ႈ ၵၢၼ်ႇၸၼပူးရီး ၼၼ်ႉၵူၺ်းၼင်ႇၵဝ်ႇ ၽၢႆႇတၢင်းၸဝ်ႈၼႃႈတီႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႅင်ႈတင်းမူတ်း 10 ၵေႃႉ ပဵၼ်ၸၢႆး 5 ၵေႃႉ၊ ယိင်း 5 ၵေႃႉ ဢႃႇယုၼႂ်းၵႄႈ 18−30 ပီႊ ဝႃႈၼႆ။ တေႃႈၼင်ႇၼႂ်း မိူဝ်ႈၼႂ်းဝၼ်းထီႉ 21 March 2024 ၼၼ်ႉၵေႃႈ ၽၢႆႇတၢင်းၸဝ်ႈၼႃႈ တီႈထႆးၶဝ် တီႉၺွပ်းလႆႈၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းလူၺ်ႈၽိတ်းမၢႆမီႈ ၸွမ်းၸိူဝ်း ဝၢၼ်ႈထႃႉၽႄး ပွၵ်ႉ 1 ဢိူင်ႇထႃႉၶၼုၼ် ၸႄႈဝဵင်းထွင်းၽႃၽုမ်း တင်းမူတ်း 62 ၵေႃႉ၊ ပဵၼ်ၸၢႆး 45 ၵေႃႉ၊ ယိင်း 13 ၵေႃႉ လႄႈ လုၵ်ႈဢွၼ်ႇထႅင်ႈ 4 ၵေႃႉ သေ ၸိူဝ်းၶဝ်လႆႈပၼ်ၵႃႈၵႃးပၼ်တီႈၼၢႆးၼႃႈ 1 ၵေႃႉလႂ် 15,000−25,000 ဝၢတ်ႇ ၼႆယဝ်ႉ။ ၵဵဝ်ႇလူၺ်ႈၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈသေ ထုၵ်ႇတီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၸဝ်ႈၼႃႈတီႈထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉသေ ၵမ်ႈၽွင်ႈတေထုၵ်ႇသူင်ႇ ပွၵ်ႈမိူဝ်းၶိုၼ်းၼႂ်းမိူင်းႁူမ်ႈတုမ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-21T13:14:42

https://taifreedom.com/%e1%81%b6%e1%82%84%e1%82%87%e1%80%9e%e1%80%b0%e1%80%84%e1%80%ba%e1%82%87%e1%80%9c%e1%81%a2%e1%80%9d%e1%80%ba%e1%80%95%e1%80%bd%e1%80%99%e1%80%ba-%e1%81%b5%e1%80%95%e1%80%ba%e1%80%b8%e1%80%9e%e1%80%ad/

ၶႄႇသူင်ႇလၢဝ်ပွမ် ၵပ်းသိုပ်ႇၼႂ်းၵႄႈၵၢင်လုမ်ႈၾႃႉလႄႈလုၵ်ႈလိူၼ်

ၶႄႇလႆႈသူင်ႇလၢဝ်ပွမ် တႃႇသိုဝ်ႇသၢၼ်ၵပ်းသိုပ်ႇ ၼႂ်းၵႄႈၵၢင် လုမ်ႈၾႃႉ လႄႈ လုၵ်ႈလိူၼ် တႃႇၵမ်ႉထႅမ်လွင်ႈတူင်ႉၼိုင်ၼိူဝ်လုၵ်ႈလိူၼ်ၼႂ်းဝၼ်းမိူဝ်းၼႃႈ။ ၸွမ်းၼင်ႇသိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း မိူဝ်ႈဝၼ်းထီႉ 20 March 2024 (လိူၼ်သီႇမႂ်ႇ 11 ၶမ်ႈ ပီႊတႆး 2118 ၼီႈ) ၶႄႇလႆႈသူင်ႇလၢဝ်ပွမ်လုၵ်ႈမႂ်ႇ ၶိုၼ်ႈၼိူဝ်ၵၢင်ႁၢဝ် တႃႇပဵၼ်ၵၢၼ်ၵပ်းသိုပ်ႇသိုဝ်ႇသၢၼ်ၼႂ်းၵႄႈၵၢင် လုမ်ႈၾႃႉ လႄႈ လုၵ်ႈလိူၼ် လႆႈဝႃႈပဵၼ်ယၢင်ႈၶိုပ်ႈၼႃႈဢၼ်လမ်ႇလွင်ႈ တွၼ်ႈတႃႇလွင်ႈတူင်ႉၼိုင်ၼိူဝ်လုၵ်ႈလိူၼ် ၼႂ်းဝၼ်းမိူဝ်းၼႃႈ ၼၼ်ႉဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ မၢၵ်ႇၼူၾႆး Long March-8 တေႃႉတၢင်ႇဢဝ်လၢဝ်ပွမ် Queqiao-2 သေ လုၵ်ႉတီႈဢွင်ႈပွႆႇၶိူင်ႈၵၢင်ႁၢဝ် ၼႂ်းၸႄႈမိူင်း Hainan ၼႂ်းမိူင်းၶႄႇပွတ်းၸၢၼ်းၼၼ်ႉ ဝႃႈၼႆ။ ၽၢႆႇတၢင်းၶႄႇၵေႃႈလၢတ်ႈဝႃႈ ဝၢႆးသေမိၼ်ၵႂႃႇလႆႈ 24 မိတ်ႉၼိတ်ႉယဝ်ႉ လၢဝ်ပွမ်ၽၢတ်ႇဢွၵ်ႇမၢၵ်ႇၼူၾႆးသေ ၶိုၼ်ႈယူႇၼိူဝ်ၵၢင်ႁၢဝ် ၼႂ်းၵႄႈၵၢင် လုမ်ႈၾႃႉ လႄႈ လုၵ်ႈလိူၼ်၊ ဝၢႆးၼၼ်ႉ ၽႅင်သႅင်လႅတ်ႇ လႄႈ သဝ်လၵ်းပွႆႇလႅင်းသိုဝ်ႇသၢၼ် ၵၢင်ဢွၵ်ႇၵႂႃႇလႆႈသေ လွင်ႈပွႆႇလၢဝ်ပွမ်ပွၵ်ႈၼႆႉ ဢွင်ႇမၢၼ်ၵႂႃႇယူႇယဝ်ႉ။ လၢဝ်ပွမ်လုၵ်ႈၼႆႉ တေမီးယူႇတီႈ ၸမ်လုမ်ႈၾႃႉသုတ်း 200 ၵီႇလူဝ်ႇမီႇတိူဝ်ႇ လႄႈ ဢၼ်ၵႆသုတ်း ယူႇတီႈ 420,000 ၵီႇလူဝ်ႇမီႇတိူဝ်ႇ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-21T12:01:11

https://taifreedom.com/%e1%81%be%e1%80%9b%e1%80%84%e1%80%ba%e1%82%87%e1%80%9e%e1%80%b5%e1%80%90%e1%80%ba%e1%82%87-%e1%82%81%e1%82%85%e1%81%bc%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6/

ၾရင်ႇသဵတ်ႇ ႁႅၼ်းသိုၵ်းၶဝ်ႈၸွႆႈထႅမ်ယူႇၶရဵၼ်း တီႈၼႂ်းပၢင်တိုၵ်း

လူင်ပွင်ၸိုင်ႈၾရင်ႇသဵတ်ႇ ႁၢင်ႈႁႅၼ်းသိုၵ်း တႃႇသူင်ႇၶဝ်ႈၵႂႃႇၼႂ်းမိူင်းယူႇၶရဵၼ်း ပိူဝ်ႈတႃႇၸွႆႈတိုၵ်းတေႃးၸွမ်းရၢတ်ႉသျႃး ၼႆယဝ်ႉ။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း မိူဝ်ႈၼႆႉဝၼ်းထီႉ 21 March 2024 (လိူၼ်သီႇမႂ်ႇ 12 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈၽူႈၸတ်းၵၢၼ်သၢႆလပ်ႉၽၢႆႇၼွၵ်ႈမိူင်းရၢတ်ႉသျႃး (SVR) ဢွၵ်ႇသပ်းၸႅင်ႈၶၢဝ်ႇ မိူဝ်ႈၼႂ်းဝၼ်းထီႉ 19 March 2024 ပူၼ်ႉမႃးၼၼ်ႉဝႃႈ ၾရင်ႇသဵတ်ႇ ႁၢင်ႈႁႅၼ်းၵူၼ်းသိုၵ်းသုင်သုတ်း 2,000 ၵေႃႉ တႃႇသူင်ႇၶဝ်ႈၵႂႃႇ ၼႂ်းမိူင်းယူႇၶရဵၼ်း ဝႃႈၼႆ။ ၸိူင်ႉႁိုဝ်ၵေႃႈလီ တပ်ႉသိုၵ်းၾရင်ႇသဵတ်ႇၵေႃႈ မီးလွင်ႈမႆႈၸႂ် ၵဵဝ်ႇလူၺ်ႈၽႅၼ်ၵၢၼ် လူင်ပွင်ၸိုင်ႈၾရင်ႇသဵတ်ႇ ဢၼ်တေသူင်ႇသိုၵ်းၶဝ်ႈၵႂႃႇၼႂ်းမိူင်းယူႇၶရဵၼ်း တႃႇ ဢမ်ႇႁႂ်ႈရၢတ်ႉသျႃး ၾၢင်ႉႁၼ်ၼၼ်ႉ မၼ်းပဵၼ်လွင်ႈယၢပ်ႇ လႄႈ တပ်ႉသိုၵ်းၾရင်ႇ သဵတ်ႇၵေႃႈ တေတူၵ်းပဵၼ်ပဝ်ႉမၢႆဢွၼ်တၢင်း ၼႂ်းၵၢၼ်ပိုတ်းယိုဝ်းၶွင်ရၢတ်ႉသျႃးၼႆ ၽူႈၸတ်းၵၢၼ်သၢႆလပ်ႉၽၢႆႇၼွၵ်ႈမိူင်းရၢတ်ႉသျႃး သိုပ်ႇလၢတ်ႈထႅင်ႈၼင်ႇၼႆ။ ၼႂ်းဝၼ်းထီႉ 19 March 2024 ၼၼ်ႉၵူၺ်းၼင်ႇၵဝ်ႇ ၽၢႆႇတၢင်းၾရင်ႇသဵတ်ႇ ဢွၵ်ႇလၢတ်ႈဝႃႈ ၾရင်ႇသဵတ်ႇ ၽွမ်ႉတႃႇပဵၼ်သုၼ်ႇၼိုင်ႈ ၼႂ်းပၢင်တိုၵ်းဢၼ်ႁၢႆႉႁႅင်း လႄႈ ၽွမ်ႉတေႃႇသူႈၸွမ်းငဝ်းလၢႆးၼႂ်းၵႄႈၵၢင်ၸိုင်ႈမိူင်းလႂ်ၵေႃႈယဝ်ႉ ဝႃႈၼႆ။ ဢွၼ်တၢင်းၼႆႉၵေႃႈ ယူႇတီႈတပ်ႉသိုၵ်းရၢတ်ႉသျႃး ဢွၵ်ႇမႃးလၢတ်ႈလၢႆလၢႆၵမ်းယဝ်ႉ ဝႃႈ မိူဝ်ႈပူၼ်ႉမႃးၼၼ်ႉ မီးသိုၵ်းၵိၼ်ၸၢင်ႈၾရင်ႇသဵတ်ႇ ၶဝ်ႈၸွႆႈယူႇၶရဵၼ်းဝႆႉယဝ်ႉ လႄႈ မိူဝ်ႈၼႂ်းၵၢင်လိူၼ် January 2024 ၼၼ်ႉၵေႃႈ မီးၵူၼ်းၼွၵ်ႈမိူင်း 60 ပၢႆ လူႉသဵင်ႈတၢႆ ၼႂ်းတီႈလိုဝ်ႈၸူဝ်ႈၶၢဝ်းၶွင်သိုၵ်းၼွၵ်ႈမိူင်း လႄႈ ၼႂ်းၼၼ်ႉ ၵမ်ႈၼမ်ပဵၼ်ၵူၼ်းမိူင်းၾရင်ႇသဵတ်ႇ ၼႆယဝ်ႉ။ ၵဵဝ်ႇလူၺ်လွင်ႈၼႆႉသေ ယူႇတီႈၸွမ်ၸိုင်ႈရၢတ်ႉသျႃး ပူႇတိၼ်ႇ ၵေႃႈလၢတ်ႈဝႃႈ သိုၵ်း ၵိၼ်ၸၢင်ႈမိူင်းဝၼ်းတူၵ်း ႁူမ်ႈပႃး ၵူၼ်းမိူင်းၾရင်ႇသဵတ်ႇ လူႉတၢႆၼႂ်းမိူင်းယူႇၶရဵၼ်း တင်းၼမ် သေဢမ်ႇၵႃး ယင်းပၼ်ၾၢင်ႉထႅင်ႈဝႃႈ သင်ၸုမ်း NATO သူင်ႇသိုၵ်း ၶဝ်ႈၵႂႃႇၼႂ်းမိူင်းယူႇၶရဵၼ်းၼႆၸိုင် ၵိုတ်းထႅင်ႈယၢင်ႈလဵဝ်ၵူၺ်းယဝ်ႉ မၼ်းတေၶဝ်ႈပဵၼ် ပၢင်တိုၵ်းသိုၵ်းလုမ်ႈၾႃႉပွၵ်ႈၵမ်း 3 ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-21T10:54:19

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%95%e1%81%a2%e1%82%86%e1%82%88%e1%81%b6%e1%81%a2%e1%80%99%e1%80%ba%e1%82%88%e1%80%9c%e1%82%85/

သိုၵ်းမၢၼ်ႈ ပၢႆႈၶၢမ်ႈလႅၼ်လိၼ် ထုၵ်ႇသိုၵ်းထႆး တီႉၺွပ်းၵုမ်းထိင်းဝႆႉတင်းၼမ်

သိုၵ်းမၢၼ်ႈဢၼ်ၶဝ်ႈထႅမ်ႁႅင်းသိုၵ်း ၼႂ်းပိုၼ်ႉတီႈပဵၼ်ပၢင်တိုၵ်းၸွမ်း သိုၵ်းယၢင်း KNU ႁူမ်ႈတင်း PDF ၼၼ်ႉ ဢွၼ်ၵၼ်ပၢႆႈၶၢမ်ႈလႅၼ်လိၼ် ၶဝ်ႈၵႂႃႇၼႂ်းမိူင်းထႆးသေ ထုၵ်ႇၽၢႆႇသိုၵ်းထႆး ၵုမ်းထိင်းဝႆႉတင်းမူတ်း 48 ၵေႃႉ။ သိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝၼ်းထီႉ 19 March 2024 (လိူၼ်သီႇမႂ်ႇ 10 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း 16:45 မူင်းၼၼ်ႉ ႁူမ်ႈတုမ်ၸိူဝ်ႉၸၢတ်ႈယၢင်း (KNU) တင်းသိုၵ်းယၢင်း တပ်ႉၸုမ်းမၢႆ 7 လႄႈ PDF ႁူမ်ႈၵၼ်သေ ၶဝ်ႈလူမ်ႇတိုၵ်း တပ်ႉပၢင်သဝ်းသိုၵ်းမၢၼ်ႈ ဢၼ်ယူႇတိတ်းၸပ်းၸွမ်းလႅၼ်လိၼ်ထႆး ဢၼ်တေႃႇၼႃႈၵၼ်တင်း ဝၢၼ်ႈၼွင်လူင်၊ ဝၢၼ်ႈပိူင်ႈၶလိင်ႉ ဢိူင်ႇမႄႈၸၼ် ၸႄႈဝဵင်းဢုမ်ႈၾၢင် ၸႄႈတွၼ်ႈတၢၵ်ႇ မိူင်းထႆး ၼၼ်ႉလႄႈ ၽၢႆႇသိုၵ်းမၢၼ်ႈလူႉတၢႆ 5 ၵေႃႉ ဝႃႈၼႆ။ ၼွၵ်ႈလိူဝ်သေၼႆႉ သိုၵ်းမၢၼ်ႈ ႁႅင်းသိုၵ်း 48 ၵေႃႉ ပႃးတင်းၶိူင်ႈယိပ်းၵွင်ႈၵၢင်ႇ လႄႈ မၢၵ်ႇမိုဝ်ႉၸိုၼ်းယၢမ်းတင်းၼမ် ပၢႆႈၶၢမ်ႈလႅၼ်လိၼ် ၶဝ်ႈၵႂႃႇၼႂ်းပိုၼ်ႉတီႈ ဝၢၼ်ႈပိူင်ႈၶလိင်ႉ ဢိူင်ႇမႄႈၸၼ် ၸႄႈဝဵင်းဢုမ်ႈၾၢင် ၸႄႈတွၼ်ႈတၢၵ်ႇ မိူင်းထႆး ၼၼ်ႉ ထုၵ်ႇၽၢႆႇသိုၵ်းထႆး ၶဝ်ႈၵုမ်းထိင်းယိုတ်းဢဝ်ဝႆႉၶိူင်ႈယိပ်းတင်းမူတ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းသိုၵ်းထႆးၶဝ် တေသိုပ်ႇၸႅတ်ႈထၢမ်ၵႂႃႇယဝ်ႉ တေၶိုၼ်းၵပ်းသိုပ်ႇ သူင်ႇဢၢပ်ႈပၼ်တီႈၽၢႆႇသိုၵ်းမၢၼ်ႈၶိုၼ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-03-20T11:57:40

https://taifreedom.com/%e1%81%b8%e1%80%9d%e1%80%ba%e1%82%88%e1%80%95%e1%81%a2%e1%82%86%e1%80%b8%e1%80%9e%e1%81%a2%e1%82%86%e1%82%88%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83/

ၸဝ်ႈပၢႆးသၢႆႈၵူဝ်းရီးယႃးၸၢၼ်း ၶူင်သၢင်ႈႁဵတ်းဢွၵ်ႇ ၶဝ်ႈၼိူဝ်ႉဝူဝ်း

ၶဝ်ႈၼိူဝ်ႉဝူဝ်း ဢၼ်မီးထၢတ်ႈ Protein မိူၼ်ၼိူဝ်ႉလႄႈ ၸၢင်ႈဢဝ်မႃးၸႂ်ႉတႅၼ်းတၢင်ၼိူဝ်ႉဝူဝ်းလႆႈ ၼႂ်းၶၢဝ်းတၢင်းမိူဝ်းၼႃႈ ၼႆယူႇ။ ၸဝ်ႈပၢႆးသၢႆႈတီႈၸၼ်ႉၸွမ် Yonsei ၼႂ်းဝဵင်းလူင်သူဝ်း မိူင်းၵူဝ်းရီးယႃးၸၢၼ်းၼၼ်ႉ လႆႈပိုတ်ႇဢွၵ်ႇမႃးၼႄဝႃႈ လႆႈႁဵတ်းဢွၵ်ႇ ၶဝ်ႈၼိူဝ်ႉဝူဝ်း လူၺ်ႈတီႈ ဢဝ်သႄးလ်ၼိူဝ်ႉဝူဝ်းၽင်သႂ်ႇၼႂ်းမဵတ်ႉၶဝ်ႈ၊ လွၵ်းလၢႆးမၼ်းၵေႃႈ တေၵွင်ႉၵၢႆႇတင်း လွင်ႈထိင်းသိမ်းပၼ်မဵတ်ႉၶဝ်ႈလူၺ်ႈ enzyme ၼင်ႇႁိုဝ်ပေႃးတေလီတွၼ်ႈတႃႇ သႄးလ်ယႂ်ႇၶိုၼ်ႈမႃးလႆႈ၊ ဝၢႆးသေၼၼ်ႉၵေႃႈ ဢဝ်သႂ်ႇလေႃးတင်းသႄးလ်ၶွင်ဝူဝ်းသေ မဵတ်ႉၶဝ်ႈဢၼ်လႆႈမႃးၵေႃႈ ပဵၼ်မဵတ်ႉသီၶွင်ႇယဝ်ႉ မီး Protein 8% လႄႈ ၶႆမၼ်းၼမ်လိူဝ်သေၶဝ်ႈယူဝ်းယူဝ်းမွၵ်ႈ 7% သေ ပဵၼ်ၶဝ်ႈဢၼ်မီးထၢတ်ႈ တွၼ်ႈတႃႇတူဝ်ၶိင်းၵူၼ်းႁဝ်းဢၼ်လူဝ်ႇၼၼ်ႉ ဝႃႈၼႆ။ ၸုမ်းၶူၼ်ႉၶႂႃႉၶဝ်ၵေႃႈ ယုမ်ႇယမ်ဝႃႈ တေပဵၼ်တီႈမႃးၶွင် Protein လႆႈလီ လႄႈ မီးၵႂႃႇလႆႈႁိုင်ယိုၼ်း လီတေႃႇသိင်ႇဝႅတ်ႉလွမ်ႉပႃး လိူဝ်သေၼၼ်ႉ ယင်းၸၢင်ႈတေတႅၼ်းတၢင်ၼိူဝ်ႉဝူဝ်းလႆႈထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-20T11:54:03

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8-39/

ၸဝ်ႈၼႃႈတီႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆးထႅင်ႈတင်းၼမ်

ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈလႄႈ ထုၵ်ႇၸဝ်ႈၼႃႈတီႈထႆး တီႉၺွပ်းလႆႈထႅင်ႈတင်းၼမ်။ မိူဝ်ႈဝၼ်းထီႉ 19 March 2024 (လိူၼ်သီႇမႂ်ႇ 10 ၶမ်ႈ ပီႊတႆး 2118 ၼီႈ) ၸဝ်ႈၼႃႈတီႈ ပလိၵ်ႈထႆး ထူပ်းႁၼ်ၵႃးလမ်းၼိုင်ႈ ဢၼ်တေၽၢၼ်ႇပူၼ်ႉတီႈၼႂ်းဢိူင်ႇၵဵင်းရၵ်ႉၼွႆႉ ၸႄႈဝဵင်းပၢင်းပႃႇဢိၼ်း ၸႄႈတွၼ်ႈၽရၼၶွၼ်းသီဢႃႇယုထယႃးသေ မုင်ႈၼႃႈၶဝ်ႈၵႂႃႇတၢင်း ဝဵင်းလူင်မိူင်းၵွၵ်ႇ မိူင်းထႆး မိူၼ်တၢင်ႇၶူဝ်းၼၵ်းဝႆႉ ၵူၺ်းတၢင်းလင်ၵႃးသမ်ႉ မီးဝႆႉၶူဝ်လႆဢၼ်လဵဝ်ၵူၺ်းလႄႈ ၸင်ႇလႆႈႁွင်ႉၵိုတ်း တေဢၢၼ်းၶဝ်ႈၵူတ်ႇထတ်း ၵူၺ်းၵႃး ၵႃးလမ်းၼၼ်ႉသမ်ႉႁေႃႈပၢႆႈ ဢွၼ်တၢင်းတေၵႂႃႇၽႃႇၺႃး ၵႃးပလိၵ်ႈထႆး ဝႃႈၼႆ။ ဝၢႆးၼၼ်ႉၸဝ်ႈၼႃႈတီႈပလိၵ်ႈထႆး ၸင်ႇလႆႈၶဝ်ႈၵူတ်ႇထတ်းၼႂ်းၵႃးၼၼ်ႉသေ ထူပ်း ႁၼ်ၵူၼ်းမိူင်းႁူမ်ႈတုမ်တင်းမူတ်း 10 ၵေႃႉ၊ ပဵၼ်ၸၢႆး 9 ၵေႃႉ၊ ယိင်း 1 ၵေႃႉ ဝႃႈၼႆ။ ၸွမ်းၼင်ႇပလိၵ်ႈထႆး လႆႈၸႅတ်ႈထၢမ်ၼၼ်ႉသေ ၸဝ်ႈၵႃးၼၼ်ႉယွမ်းႁပ်ႉဝႃႈ မၼ်းလႆႈႁပ်ႉၸၢင်ႈတီႈၵူၼ်းထႆးၵေႃႉၼိုင်ႈ ဢမ်ႇႁူႉၸိုဝ်ႈ ႁႂ်ႈၵႂႃႇႁပ်ႉၵူၼ်းမိူင်းႁူမ်ႈ တုမ် 10 ၵေႃႉ တီႈၼႂ်းၸႄႈဝဵင်းမႄႈသွတ်ႇ ၸႄႈတွၼ်ႈတၢၵ်ႇသေ ၵႂႃႇသူင်ႇတီႈ ၼႂ်းဝဵင်းလူင်မိူင်းၵွၵ်ႇ လႄႈ လႆႈၵႃႈၸၢင်ႈၼိုင်ႈၵေႃႉလႂ် 1,900 ဝၢတ်ႇ ၼႆယဝ်ႉ။ ၵူၼ်းမိူင်းႁူမ်ႈတုမ် 10 ၵေႃႉ ဢၼ်ထုၵ်ႇတီႉၺွပ်းၼၼ်ႉၵေႃႈ ယွမ်းႁပ်ႉဝႃႈ လႆႈလၵ်ႉ ပႆၶၢမ်ႈလႅၼ်လိၼ်တီႈၼႂ်းထိူၼ်ႇ ၸွမ်းပိုၼ်ႉတီႈ ၸႄႈဝဵင်းမႄႈသွတ်ႇ ၸႄႈတွၼ်ႈ တၢၵ်ႇသေ ဝၢႆးၼၼ်ႉတေမီးၵူၼ်းမႃးႁပ်ႉၵႂႃႇ တႃႇႁႃႁဵတ်းၵၢၼ်ၼႂ်းမိူင်းထႆး လႄႈ ၼႂ်းၶဝ်တင်း 10 ၵေႃႉၼႆႉၵေႃႈ လႆႈသဵင်ႈငိုၼ်းၵႂႃႇယူႇတီႈ 80,000−100,000 ဝၢတ်ႇ ဝႃႈၼႆ။ တေႃႈၼင်ႇၼၼ် ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ တီႈလႅၼ်လိၼ် တႆး−ထႆး ၼႂ်းပိုၼ်ႉတီႈၸႄႈတွၼ်ႈတၢၵ်ႇ မိူင်းထႆးၼၼ်ႉ ၽၢႆႇတၢင်းသိုၵ်းထႆး ၵူတ်ႇထတ်း တီႉၺွပ်းလႆႈၵူၼ်းလၵ်ႉၶဝ်ႈမိူင်း လူၺ်ႈၽိတ်းမၢႆမီႈတင်းမူတ်း 44 ၵေႃႉ ပဵၼ်ၸၢႆး 34 ၵေႃႉ၊ ယိင်း 10 ၵေႃႉ ႁူမ်ႈပႃးၵူၼ်းတေႃႉသူင်ႇ 3 ၵေႃႉ ပဵၼ်ၵူၼ်းထႆး လႄႈ ၵႃး 3 လမ်း မိူၼ်ၵၼ် ဝႃႈၼႆ။ ၵဵဝ်ႇလူၺ်ႈၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး လႄႈ ၵူၼ်းတေႃႉသူင်ႇ ဢၼ်ထုၵ်ႇ တီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈပၼ် တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ']

2024-03-20T11:54:02

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e2%88%92%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad-2/

ဢမေႇရိၵၢၼ်ႇ−ၾီႇလိပ်ႇပိၼ်ႇ ႁူမ်ႈမိုဝ်းၵၼ်ႁႂ်ႈၵႅၼ်ႇၶႅင်တိူဝ်းမႃးထႅင်ႈ

ဢမေႇရိၵၢၼ်ႇ လႄႈ ၾီႇလိပ်ႇပိၼ်ႇ သိုပ်ႇသၢၼ်ႁူမ်ႈမိုဝ်းၵၼ်ႁႂ်ႈတိူဝ်းမႃးထႅင်ႈ ၽွင်းမီးလွင်ႈၶဵင်ႈၶႅင်တင်းၶႄႇ ဢၼ်တိူဝ်းႁၢႆႉႁႅင်းမႃးၼႂ်းပၢင်ႇလၢႆႇၶႄႇပွတ်းၸၢၼ်း။ ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇ ဢွၵ်ႇၶၢဝ်းတၢင်းၵႂႃႇ ဝဵင်းလူင်မၼီႇလႃႇ တႃႇဢုပ်ႇဢူဝ်းတင်း ၽွင်းလူင်ၽၢႆႇၼွၵ်ႈမိူင်း ၾီႇလိပ်ႇပိၼ်ႇ မိူဝ်ႈဝၼ်းထီႉ 19 March 2024 (လိူၼ်သီႇမႂ်ႇ 10 ၶမ်ႈ ပီႊတႆး 2118 ၼီႈ) ၼၼ်ႉသေ လႆႈယိုၼ်ယၼ်လၢတ်ႈဝႃႈ ဢမေႇရိၵၢၼ်ႇ တေၸုၵ်းမၼ်ႈယူႇၸွမ်းၾီႇလိပ်ႇပိၼ်ႇ ႁူမ်ႈမိုဝ်းၵၼ်ၵၼ်ႁႂ်ႈၵႅၼ်ႇၶႅင်ၼႅၼ်ႈၼႃတိူဝ်းမႃးထႅင်ႈ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ သဵၼ်ႈတၢင်းပၢင်ႇလၢႆႇၼၼ်ႉ ပဵၼ်ဢၼ်လမ်ႇလွင်ႈတေႃႇ ၾီႇလိပ်ႇပိၼ်ႇတႄႉတႄႉ ႁူမ်ႈပႃးလွင်ႈမၼ်ႈၼိမ်သဝ်း ဢိၵ်ႇၵၢၼ်ပၢႆးမၢၵ်ႈမီး လႄႈ ယင်းလမ်ႇလွင်ႈမီးၽွၼ်းလီ တွၼ်ႈတႃႇၼႂ်းပွတ်းတွၼ်ႈၼႆႉ ႁူမ်ႈပႃးဢမေႇရိၵၢၼ်ႇ ဢိၵ်ႇတင်း ၼႂ်းလုမ်ႈၾႃႉၼႆႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉၵေႃႈ ၽူႈၶၢၼ်ပၢၵ်ႇႁွင်ႈၵၢၼ်ၽၢႆႇၼွၵ်ႈမိူင်း မိူင်းၶႄႇ လႆႈတုမ်ႉတွပ်ႇၵႂႃႇၶိုၼ်းဝႃႈ ဢမေႇရိၵၢၼ်ႇ ဢမ်ႇမီးသုၼ်ႇတႃႇတေသုၵ်ႉယုင်ႈၵဝ်းၸွမ်း ပၼ်ႁႃၼႂ်းပၢင်ႇလၢႆႇ ၵႄႈၵၢင် ၶႄႇ လႄႈ ၾီႇလိပ်ႇပိၼ်ႇ ဝႃႈၼႆ။ ၼႂ်းၶၢဝ်းတၢင်းလၢႆဝူင်ႈပူၼ်ႉမႃးၼၼ်ႉ ၶႄႇ လႄႈ ၾီႇလိပ်ႇပိၼ်ႇ ၼၼ်ႉၵေႃႈ လႆႈမီးပၼ်ႁႃ ႁိူဝ်းၽႃႇၵၼ် ၼႂ်းပၢင်ႇလၢႆႇၶႄႇပွတ်းၸၢၼ်း ဢၼ်ပဵၼ်ပိုၼ်ႉတီႈသွၼ်ႉဝႆႉၼၼ်ႉသေ ႁဵတ်းႁႂ်ႈလွင်ႈၶဵင်ႈၶႅင်တင်းသွင်မိူင်း တိူဝ်းႁၢႆႉႁႅင်းမႃးထႅင်ႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-20T11:47:25

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86-4/

ၽူႈမီးၼမ်ႉၸႂ် ႁူမ်ႈၸွႆႈထႅမ်ၶွင်ၵိၼ်ယႅမ်ႉတီႈ ၵေႃႉသိုၵ်း RCSS/SSA

တႃႇပေႃးတေပဵၼ်လွင်ႈၵမ်ႉၸွႆႈ လႄႈ ႁႅင်းၸႂ်ၵေႃႉသိုၵ်းၵေႃႉႁၢၼ်ၶဝ်ၼႆသေ ၽူႈမီး ၼမ်ႉၸႂ် ၸေႇတၼႃႇ ႁူမ်ႈၸွႆႈထႅမ်ၶွင်ၵိၼ်ယႅမ်ႉတီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ။ မိူဝ်ႈဝၼ်းထီႉ 19 March 2024 (လိူၼ်သီႇမႂ်ႇ 10 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ မုၵ်ႉၸုမ်းၸၢဝ်းၶိူဝ်းတႆး လႆႈၸွႆႈထႅမ်ၵႃႈၽၵ်းလႅင် တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပဵၼ်တႃႇသၢင်ႉငိုၼ်းမၢၼ်ႈ 500,000 ပျႃး (ႁႃႈသႅၼ်ပျႃးတဵမ်တဵမ်) ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈၼႂ်းဝၼ်းထီႉ 18 March 2024 ၼၼ်ႉၵေႃႈ ယူႇတီႈ ၽူႈမီးၼမ်ႉ ၸႂ် ၸေႇတၼႃႇ ၼႂ်းဝဵင်းလၢင်းၶိူဝ်း ဢၼ်ဢမ်ႇၶႂ်ႈဢွၵ်ႇၸိုဝ်ႈသဵင်ၼၼ်ႉ လႆႈသိုဝ်ႉ ဢဝ်တင်း ၶဝ်ႈသၢၼ် 1 ထူင်၊ ၽၵ်းမီႇလႅင် 1 ထူင်၊ ၼမ်ႉသႅၼ်ႈသႂ် 5 ၽႅၵ်ႉ၊ မၢၵ်ႇၶိူဝ် သူမ်ႈ 1 ထူင်၊ ၶဝ်ႈသွႆႈမမ 3 ၽႃႇ၊ ၼမ်ႉဝၢၼ် M-150 1 ၵၢပ်ႈ၊ တႅင်ၸိင် 1 ထူင်၊ ၼမ်ႉမၼ်းၸၢၵ်ႈ 1 ပုင်း၊ ထူဝ်ႇၼဝ်ႈ 1 ၸွႆႈ၊ ၵေႃႇၾီႇ 3 ထူင်၊ ၽုၵ်းၵၢတ်ႇလုင်း 10 လုၵ်ႈ၊ ၵိူဝ် 5 ထူင် ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ တူၵ်းမႅၼ်ႈသၢင်ႉငိုၼ်းမၢၼ်ႈ 378,500 ပျႃး (သၢမ်သႅၼ်ၸဵတ်းမိုၼ်ႇပႅတ်ႇႁဵင်ႁႃႈပၢၵ်ႇပျႃးတဵမ်တဵမ်) သေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA မိူၼ်ၵၼ် ဝႃႈၼႆ။ မိူဝ်ႈပူၼ်ႉမႃး ဝၼ်းထီႉ 8 March 2024 ၼၼ်ႉၵေႃႈ ယူႇတီႈမုၵ်ႉၸုမ်းသဵမ်သဵင်ႁႅင်းမႂ်ႇ လႆႈၸွႆႈထႅမ်ၵႃႈၽၵ်းလႅင် တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပဵၼ်တႃႇ သၢင်ႉငိုၼ်းမၢၼ်ႈ 500,000 ပျႃး (ႁႃႈသႅၼ်ပျႃးတဵမ်တဵမ်) ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇ ၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-19T18:24:14

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%80%9e%e1%80%bd%e1%80%84%e1%80%ba%e1%80%9c%e1%80%84%e1%80%ba-%e1%80%90%e1%80%ae%e1%82%88/

ၾႆးမႆႈႁိူၼ်းသွင်လင် တီႈဝဵင်းၵျွၵ်ႉမႄး တႃႇလင်ၼိုင်ႈပဵၼ်ၽဝ်ႇတင်းလင်၊ မီးလွင်ႈလုသုမ်းငိုၼ်းတွင်းပႃး

ၾႆးလႆႈမႆႈႁိူၼ်းသွင်လင် ဢၼ်ယူႇတီႈပွၵ်ႉ (3) ဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇသေ ၶူဝ်းၶွင်ၼႂ်းႁိူၼ်းယေးလႄႈငိုၼ်း 20 သႅၼ်ပၢႆဢမ်ႇတၼ်းလႆႈသင် တေႃႇထိုင်ၶႄၾႆးလႆႈၵေႃႈ ပေႃးပဵၼ်ၽဝ်ႇတင်းလင်ယဝ်ႉ ဝႃႈၼႆ။ မိူဝ်ႈၼႆႉဝၼ်းထီႉ 19 March, 2024 (လိူၼ်သီႇမႂ်ႇ 10 ၶမ်ႈ ပီႊတႆး 2118 ၼီႈ) ၶၢဝ်းယၢမ်း 14:30 မူင်း ပဵၼ်လွင်ႈၾႆးလုၵ်ႉမႆႈႁိူၼ်းၸၢဝ်းၶႄႇလင်ၼိုင်ႈ ဢၼ်မီးတီႈပွၵ်ႉ (3) ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇသေ မိူဝ်ႈႁူႉဝႃႈၾႆးတႄႇမႆႈၼၼ်ႉ မီးပေႃႈလုၵ်ႈဢွၼ်ႇၵေႃႉၼိုင်ႈ တၼ်းဢဝ်လႆႈလုၵ်ႈမၼ်းၸၢႆး ၵျွၵ်းဢွၵ်ႇၽၵ်းတူမႃးသေ ၶူဝ်းၶွင်ၼႂ်းႁိူၼ်းလႄႈ ငိုၼ်းတွင်းၸိူဝ်းၼႆႉ ဢမ်ႇတၼ်းလႆႈသင် ၼႆယဝ်ႉ။ ၼၢင်းယိင်း ဢၼ်တူဝ်ထူပ်းၵေႃႉၼိုင်ႈလၢတ်ႈၼႄဝႃႈ “ၾႆးၼႆႉမၼ်းတႄႇမႆႈတီႈလႂ်တႄႉတႄႉၵေႃႈဢမ်ႇႁူႉ ယွၼ်ႉသင်လႄႈမႆႈၵေႃႈဢမ်ႇႁူႉ လႆႈတွင်ႈထၢမ်တီႈၵူၼ်းဢၼ်လွတ်ႈဢွၵ်ႇမႃးၼၼ်ႉတႄႉ မၼ်းၸၢႆးလၢတ်ႈၼႄဝႃႈ ဢမ်ႇတၼ်းႁူႉသင် မိူဝ်ႈႁၼ်ၾႆးၶဝ်ႈမႃးတီႈႁူးလႅင်းၵေႃႈ မၼ်းၼႅတ်ႈဢဝ်လုၵ်ႈမၼ်းၵျွၵ်းဢွၵ်ႇမႃးၼႆၶႃႈဢေႃႈ ၶူဝ်းၶဝ်ၼႂ်းႁိူၼ်းလႄႈတူဝ်ငိုၼ်း 20 သႅၼ်ပၢႆသုမ်းၸွမ်းၼႆၶႃႈ ၽိူဝ်ႇဝႃႈၶႄလႆႈယဝ်ႉၵေႃႈ လင်ၼိုင်ႈတႄႉပဵၼ်ၽဝ်ႇယဝ်ႉ လႄႈတႃႇလင်ၼိုင်ႈတႄႉဢမ်ႇတၼ်းမႆႈမူတ်း” လၢတ်ႈၼႄၼင်ႇၼႆ။ သိုပ်ႇလၢတ်ႈထႅင်ႈဝႃႈ “ဢၼ်ၾႆးလႆႈမႆႈၼႆႉ ၵမ်ႈၽွင်ႈထၢင်ႇပဵၼ်ၾႆးသွတ်ႉ၊ ၵမ်ႈၽွင်ႈထၢင်ႇဝႃႈၾႆးၼႆႉလုၵ်ႉတီႈပိူၼ်ႈမႄးလူတ်ႉၼၼ်ႉၶဝ်ႈမႃးၼႆဢေႃႈ ဢမ်ႇလႆႈႁူႉတႅတ်ႈတေႃးၶႃႈ ႁိူၼ်းတီႈဢၼ်ၾႆးမႆႈၵႂႃႇၼႆႉပဵၼ်ႁိူၼ်းၶႄႇ ပဵၼ်ၵူၼ်းဢၼ်ပၢႆႈၽေးမႃး 2 ၵေႃႉပေႃႈလုၵ်ႈ လုၵ်ႈမၼ်းတႄႉလႆႈမွၵ်ႈၶူပ်ႇပၢႆ 2 လိူၼ်ၼႆႉၶႃႈ ၶဝ်ဢွၼ်ၵၼ်မႃးၶၢတ်ႈယူႇဝႆႉၼႆၶႃႈဢေႃႈ ၵေႃႉပဵၼ်မႄႈလုၵ်ႈဢွၼ်ႇတႄႉ ၵႂႃႇယူႇတၢင်းမိူင်းပွၵ်ႉၼႆၶႃႈ တႃႉလီဢီးလူၶဝ်သွင်ပေႃႈလုၵ်ႈဢေႃႈ ပိူၼ်ႈဢွၼ်ၵၼ်ၵႂႃႇတူၺ်းၶႃသေ ၵမ်ႈၽွင်ႈတွၼ်ႈၶူဝ်းၸႂ်ႉၶူဝ်းတိုဝ်း ၵမ်ႈၽွင်ႈၵေႃႈတွၼ်ႈငိုၼ်းဢေႃႈ” လၢတ်ႈၼႄၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၽေးသၽႃႇဝ']

2024-03-19T13:14:02

https://taifreedom.com/%e1%81%b5%e1%80%ad%e1%81%bc%e1%80%ba%e1%80%9c%e1%80%9d%e1%80%ba%e1%82%88%e1%81%b8%e1%80%ad%e1%80%b0%e1%80%84%e1%80%ba%e1%82%89%e1%82%81%e1%80%ad%e1%80%af%e1%80%9d%e1%80%ba-%e1%80%a2%e1%80%99%e1%80%ba/

ၵိၼ်လဝ်ႈၸိူင်ႉႁိုဝ် ဢမ်ႇတုမ်ႉတိူဝ်ႉပၢႆးယူႇလီႁႅင်း

ပေႃးဝႃႈၶိုၼ်ႈၸိုဝ်ႈပဵၼ် “ၼမ်ႉသူႇရႃႇ” ၼႆယဝ်ႉ တိုၼ်းဝႃႈ ဢမ်ႇမီးမဵဝ်းလႂ်ဢၼ်ပၼ်ၽွၼ်းလီတေႃႇပၢႆးယူႇလီ၊ ၵူၺ်းၵႃႈ ပေႃးဝႃႈမၵ်ႉၼႆ တိုၼ်းႁႄႉႁၢမ်ႈဢမ်ႇလႆႈ ၵွပ်ႈၼၼ် ၵိၼ်လဝ်ႈယဝ်ႉ တေဢမ်ႇတုမ်ႉတိူဝ်ႉပၢႆးယူႇလီပူၼ်ႉၼႃႇၼၼ်ႉ ပဵၼ်ၸိူင်ႉႁိုဝ်ၼႆ လီလႆႈလဵပ်ႈႁဵၼ်းတူၺ်းယူႇ။ ၵိၼ်လဝ်ႈၼင်ႇႁိုဝ် တပ်းတေဢမ်ႇၵွႆ ပၢႆးယူႇလီတေဢမ်ႇလူႉၼၼ်ႉ မၼ်းၵေႃႈ ယူႇတီႈဝႃႈၵိၼ်မဵဝ်းႁိုဝ်လႄႈ ၵိၼ်ၼမ်မွၵ်ႈႁိုဝ်ၼၼ်ႉယဝ်ႉ၊ Alcohol ၵူႈမဵဝ်းမဵဝ်းၼၼ်ႉ ပေႃးဝႃႈၵိၼ်ႁႂ်ႈမၼ်းၵိုင်ႇတၢၼ်ႇၼႆ မၼ်းၵေႃႈပၼ်ၽွၼ်းလီလႆႈမိူၼ်ၵၼ်။ ပီႇယႃႇၼၼ်ႉ တေမီး Alcohol မွၵ်ႈ 5% ၊ ဝၢႆႇ တေမီးမွၵ်ႈ 10% ၊ လဝ်ႈတေမီးမွၵ်ႈ 35-45% ၸိူဝ်းၼႆႉသေ မဵဝ်းလႂ်မဵဝ်းၼၼ်ႉ မၼ်းၵေႃႈယင်းတေမီး လွင်ႈၼပ်ႉသၢင်ႈဝႃႈ တေလႆႈၵိၼ်ၸိူင်ႉႁိုဝ် ႁႂ်ႈမၼ်းပေႃးသၢင်ႇထုၵ်ႇထႅင်ႈလူးၵွၼ်ႇ။ တေႃႇ 1 ၵွၵ်း ဢမ်ႇၼၼ် 1 drink ၼၼ်ႉ တေၼပ်ႉသွၼ်ႇ မိူၼ်ၼင်ႇ− ပီႇယႃႇ− ၶိုင်ႈၵွၵ်းၵႅဝ်ႈပီႇယႃႇ၊ ဢမ်ႇၵိၼ်ပူၼ်ႉလိူဝ် 200-300 cc ဝၢႆႇ− ၵူၼ်ႈၵွၵ်းၵႅဝ်ႈဝၢႆႇ မွၵ်ႈ 100 cc လဝ်ႈ− ၵွၵ်းၵႅဝ်ႈဢွၼ်ႇလဵၵ်ႉလဵၵ်ႉ ဢမ်ႇတဵမ်ၵွၵ်း 3 ပုၼ်ႈ 2 ပုၼ်ႈ တေၵိၼ်ၼမ်ႁိုဝ်ၵိၼ်ဢေႇၼၼ်ႉ မီးလွင်ႈတၢင်းၸိူင်ႉႁိုဝ်ၽွင်ႈ? ပေႃးပဵၼ်ၽူႈယိင်းၼႆ ဢမ်ႇလီၵိၼ်ပူၼ်ႉ 1 ၵွၵ်း ၽူႈၸၢႆး ဢမ်ႇလီၵိၼ်ပူၼ်ႉ 2 ၵွၵ်း၊ လွင်ႈတၢင်းဢၼ်ၽူႈယိင်းၵိၼ် Alcohol လႆႈဢေႇလိူဝ်သေၽူႈၸၢႆးၼၼ်ႉ ၵွပ်ႈပိူဝ်ႈၶႆမၼ်းဢၼ်မီးတေႃႇ Alcohol ၼၼ်ႉ ဢေႇသေ ၸုပ်ႇလႆႈဝႆးလိူဝ် ယူႇယဝ်ႉ။ ၸွမ်းလူၺ်ႈ လွင်ႈႁဵတ်းၵၢၼ်တူဝ်ၶိင်းပႅၵ်ႇပိူင်ႈၵၼ်လႄႈ တေၸၢင်ႈမီးၵူၼ်းဢၼ်ၵိၼ်လႆႈၼမ်ၵိၼ်လႆႈဢေႇ ဢမ်ႇၼၼ် ၶေႃးဢွၼ်ႇ လႄႈ ၶေႃးၶႅင် သေယဝ်ႉ ယူႇတီႈၵေႃႉလႂ်ၵေႃႉၼိုင်ႈယူႇ။ ၵူၼ်းမီးတၢင်းပဵၼ်ၵိုၵ်းတူဝ် သင်ပဵၼ်တၢင်းပဵၼ်တပ်းဝႆႉယူႇယဝ်ႉ ဢမ်ႇလီၵိၼ် Alcohol ၵွပ်ႈပိူဝ်ႈ မၼ်းယိုင်ႈၶႅၼ်းတေပဵၼ်ၽေးတေႃႇ တၢင်းပဵၼ်တပ်းမႃးထႅင်ႈၼၼ်ႉယဝ်ႉ။ မိူဝ်ႈၶၢဝ်းယၢမ်းၵိၼ်ၶဝ်ႈယူႇၼၼ်ႉ ဢမ်ႇထုၵ်ႇလီၵိၼ် Alcohol လူၺ်ႈတီႈဢမ်ႇလႆႈၵိၼ်သင်ဝႆႉ မၼ်းတေႁဵတ်းႁႂ်ႈမဝ်းဝႆးလႄႈ ႁဵတ်းႁၢႆႉတပ်းလႆႈလိူဝ်သေပိူၼ်ႈယဝ်ႉ။ သင်ဝႃႈ ၼိုင်ႈဝၼ်းလႂ် ၵိၼ်လဝ်ႈပူၼ်ႉ 4-5 ၵွၵ်း ထပ်းၵၼ် 5 ပီႊၶိုၼ်ႈၼိူဝ်ၼႆ ၸၢင်ႈႁဵတ်းႁႂ်ႈပဵၼ်တၢင်းပဵၼ်တပ်းလႆႈ၊ မိူဝ်ႈတႄႇၸၢင်ႈမီးၶႆမၼ်း ၶေႃႇယူႇတီႈတပ်းၵူၺ်း သင်ဝႃႈၵိၼ်ၼမ်ၼႃႇႁႅင်း ၼႂ်းၶၢဝ်းတၢင်း 10 ပီႊၼႆ ၸၢင်ႈပဵၼ်တပ်းၶႅင်လႆႈၵမ်းလဵဝ်၊ ၸိူင်ႉႁိုဝ်ၵေႃႈလီ တိုဝ်ႉတၢင်းဢၼ်ႁဵတ်းႁႂ်ႈပဵၼ် တပ်းၶႅင် ၵေႃႉၼိုင်ႈလႄႈၵေႃႉၼိုင်ႈၼၼ်ႉၵေႃႈ ဢမ်ႇမိူၼ်ၵၼ် မၼ်းယူႇတီႈတူဝ်ၶိင်းၵူၼ်းလႄႈ တၢင်းၼမ်ၵၢၼ်ၵိၼ် ဢိၵ်ႇတင်း လွင်ႈႁဵတ်းသၢင်ႈတၢင်ႇမဵဝ်းၸိူဝ်းၼႆႉပႃးယူႇ။ သင်ၸိူဝ်ႉဝႃႈ ၵိၼ်ဢမ်ႇပူၼ်ႉၸွမ်းၼင်ႇဢၼ်ၼႄႉၼမ်းမႃးၼၼ်ႉ မၼ်းၵေႃႈတေပၼ်ၽွၼ်းလီမႃး လႄႈ တေၸွႆႈႁႄႉၵင်ႈတၢင်းပဵၼ်ႁူဝ်ၸႂ်၊ ၶႆမၼ်းၼႂ်းသဵၼ်ႈလိူတ်ႈ၊ ႁႄႉၵင်ႈတၢင်းပဵၼ်လွတ်ႇလိူတ်ႈၼႂ်းဢွၵ်းဢေႃ ဢိၵ်ႇတင်း ႁႄႉၵင်ႈဢွၵ်းဢေႃလူႉ ၶီႈလူင်ၶီႈလိုမ်းၸိူဝ်းၼႆႉပႃးထႅင်ႈ ယူႇယဝ်ႉ။ ၵွပ်ႈၼၼ် တႃႇတေလိူၵ်ႈၵိၼ် Alcohol ၼၼ်ႉၵေႃႈ တေလႆႈတူၺ်းပႃးမဵဝ်းမၼ်းယူႇ၊ Alcohol ဢၼ်ပၼ်ၽွၼ်းလီလိူဝ်သေပိူၼ်ႈၼၼ်ႉ ဝၢႆႇလႅင် ၵွပ်ႈပိူဝ်ႈမၼ်းမီးထၢတ်ႈမၢင်မဵဝ်း ဢၼ်ပၼ်ၽွၼ်းလီတေႃႇႁူဝ်ၸႂ် ႁႂ်ႈၶႆမၼ်းဢၼ်လီၼမ်မႃး ၼၼ်ႉယဝ်ႉ။ ၵူၺ်းၵႃႈၸိူင်ႉႁိုဝ်ၵေႃႈလီ မိူဝ်ႈဢၼ်ၵိၼ်ၼမ်ၼမ်ၵမ်းလဵဝ်ၼၼ်ႉ တေၸၢင်ႈႁဵတ်းႁႂ်ႈ ပဵၼ်တၢင်းပဵၼ်တပ်းဢွၼ်ႇၸဵပ်းယဵၼ်းမႃးလႆႈ မိူဝ်ႈပဵၼ်တပ်းၸဵပ်းယဵၼ်းမႃးၼၼ်ႉ ၸၢင်ႈႁဵတ်းႁႂ်ႈၸဵဝ်းတၢႆလႆႈယူႇယဝ်ႉ။ သင်မီးတၢင်းပဵၼ်ၵိုၵ်းတူဝ်ဝႆႉယူႇယဝ်ႉ မိူၼ်ၼင်ႇ လွတ်ႇလိူတ်ႈၼႂ်းဢွၵ်းဢေႃတိပ်ႇ ၵေႃႈ ၸၢင်ႈႁဵတ်းႁႂ်ႈပဵၼ်တိူဝ်းႁႅင်းမႃး ထိုင်တၢႆလႆႈမိူၼ်ၵၼ်၊ ယဝ်ႉၵေႃႈ သင်ဝႃႈၵိၼ်ပူၼ်ႉလိူဝ်ဢၼ်ၼႄႉၼမ်းမႃးၼၼ်ႉ ၵူႈဝၼ်းၵူႈဝၼ်းၼႆၸိုင် တပ်းၵေႃႈတေလူႉၵႂႃႇတိၵ်းတိၵ်း ထိုင်တီႈပဵၼ်တပ်းၶႅင်လႆႈ ယူႇယဝ်ႉ။ ၵိၼ် Alcohol ႁႂ်ႈပေႃးပဵၼ်ၽွၼ်းလီၼၼ်ႉ ၵိၼ်ၸွမ်းၼင်ႇ ဢၼ်ၼႄႉၼမ်းမႃးၼၼ်ႉလႄႈ ဢမ်ႇၸမ်ပဵၼ်တေလႆႈၵိၼ်ၵူႈဝၼ်း သင်ၵိၼ်ၵူႈဝၼ်းၵေႃႈ ဢမ်ႇထုၵ်ႇလီၵိၼ်ၼမ်ပူၼ်ႉတီႈ၊ လိူၵ်ႈၵိၼ်ဝၢႆႇ ၼမ်လိူဝ်သေ လဝ်ႈ လႄႈ ပီႇယႃႇ ၵွပ်ႈမၼ်းပၼ်ၽွၼ်းလီလိူဝ်၊ ထုၵ်ႇလီၵိၼ်တၢင်းၵိၼ်လွင်တွင်ႉသေၵွၼ်ႇ ၸင်ႇတေၵိၼ် ယွၼ်ႉ Alcohol ၼၼ်ႉ တူဝ်ၶိင်းႁဝ်းၸုပ်ႇလႆႈဝႆးၼႃႇ၊ လူတ်းယွမ်းတၢင်းၵိၼ်ဢၼ်မီးၶႆမၼ်းၼမ် မၼ်းတေၸၢင်ႈႁဵတ်းႁႂ်ႈ ပဵၼ်တၢင်းပဵၼ်တပ်းလႆႈမိူၼ်ၵၼ်ၼၼ်ႉယဝ်ႉ။ သင်ႁူႉဝႃႈ တူဝ်ၸဝ်ႈၵဝ်ႇပဵၼ်ၵူၼ်းၵိၼ်လဝ်ႈယဝ်ႉ တူဝ်လႅင်ငၢႆႈၼႆ ၶႂ်ႈဝႃႈ တူဝ်ၶိင်းၼၼ်ႉ ဢဝ် Alcohol ဢွၵ်ႇၼွၵ်ႈတူဝ်ၶိင်းလႆႈထိူင်း ၵွပ်ႈၼၼ် ဢမ်ႇထုၵ်ႇလီသိုပ်ႇၵိၼ်ထႅင်ႈ ယွၼ်ႉၸၢင်ႈႁဵတ်းႁႂ်ႈပဵၼ်ၽေးလႆႈ လိူဝ်သေၼၼ်ႉ သင်ႁူႉဝႃႈၸပ်းၸွႆးလဝ်ႈႁႅင်းၼႃႇလႄႈ လုၵ်ႉမႃးၵေႃႈၶႂ်ႈၵိၼ်ၵမ်းလဵဝ် မိူဝ်ႈဢမ်ႇလႆႈၵိၼ် ၸႂ်သုၵ်ႉသၵ်ႉယုင်ႈယၢင်ႈပေႃးၼႆ လီလႆႈၵႂႃႇႁႃမေႃယႃ ႁႃလၢႆးယူတ်းယႃၵမ်းလဵဝ် ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−Sanook

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-03-19T12:45:37

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%95%e1%81%bc%e1%80%ba%e1%81%be%e1%81%a2%e1%80%84%e1%80%ba%e1%82%89-%e1%80%99%e1%80%ad%e1%80%b0%e1%80%84%e1%80%ba/

ရၢတ်ႉသျႃး ပၼ်ၾၢင်ႉ မိူင်းဝၼ်းတူၵ်း လွင်ႈသိုၵ်းလုမ်ႈၾႃႉ ပွၵ်ႈၵမ်း 3

ၸွမ်ၸိုင်ႈရၢတ်ႉသျႃး ပူႇတိၼ်ႇ ပၼ်ၾၢင်ႉမိူင်းဝၼ်းတူၵ်း ယႃႇဝူၼ်ႉသူင်ႇသိုၵ်းၶဝ်ႈ ၼႂ်းမိူင်းယူႇၶရဵၼ်း ယွၼ်ႉလွင်ႈၶဵင်ႈၶႅင် တေထိုင်ၸၼ်ႉ ပၢင်တိုၵ်းသိုၵ်းလုမ်ႈၾႃႉ ပွၵ်ႈၵမ်း 3 ။ သိုဝ်ႇၶၢဝ်ႇ TNN World ဢွၵ်ႇဝႆႉ မိူဝ်ႈဝႃးဝၼ်းထီႉ 18 March 2024 (လိူၼ်သီႇမႂ်ႇ 9 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈၸွမ်ၸိုင်ႈရၢတ်ႉသျႃး ပူႇတိၼ်ႇ ဢွၵ်ႇသပ်းၸႅင်ႈၶၢဝ်ႇ ဝၢႆးသေဢွင်ႇပေႉပၢင်လိူၵ်ႈတင်ႈယဝ်ႉၼၼ်ႉဝႃႈ သင်ၸိူဝ်ႉမိူင်းဝၼ်းတူၵ်း သူင်ႇသိုၵ်း ၶဝ်ႈၸွႆႈထႅမ်ယူႇၶရဵၼ်း တိုၵ်းတေႃးၸွမ်းရၢတ်ႉသျႃးၼႆၸိုင် တေၸၢင်ႈႁဵတ်းႁႂ်ႈလွင်ႈ ၶဵင်ႈၶႅင် ၶဝ်ႈထိုင်ၸၼ်ႉ ပၢင်တိုၵ်းသိုၵ်းလုမ်ႈၾႃႉ ပွၵ်ႈၵမ်း 3 ဝႃႈၼႆသေတႃႉ ၵူၺ်းၵႃႈ ပူႇတိၼ်ႇ ယုမ်ႇယမ်ဝႃႈ ဢမ်ႇမီးၽႂ်ႁတ်းႁဵတ်းၸိူင်ႉၼၼ် လႄႈ ယၢမ်းလဵဝ် ၽၢႆႇရၢတ်ႉသျႃးၵေႃႈ တိုၵ်ႉသိုပ်ႇပိုတ်းယိုဝ်းသႂ်ႇယူႇၶရဵၼ်းၵူႈတၢင်းတၢင်းသေ ပဵၼ်ၽၢႆႇပေႉပုၼ်ႈဝႆႉ ၼႆယဝ်ႉ။ ၼွၵ်ႈလိူဝ်သေၼႆႉ ၸွမ်ၸိုင်ႈရၢတ်ႉသျႃး ပူႇတိၼ်ႇ ယင်းလႆႈလၢတ်ႈထိုင်ၶေႃႈၵႂၢမ်း ၸွမ်ၸိုင်ႈၾရင်ႇသဵတ်ႇ လွင်ႈဝႃႈ ၾရင်ႇသဵတ်ႇ တေႁႃလၢႆတၢင်းၵႄႈၶႆလွင်ႈၶဵင်ႈၶႅင် ၼႂ်းၵႄႈၵၢင်ရၢတ်ႉသျႃး တင်း ယူႇၶရဵၼ်း လူၺ်ႈလွင်ႈငမ်းယဵၼ် လႄႈ ယူႇတီႈ ပူႇတိၼ်ႇၵေႃႈဝႃႈ ၾရင်ႇသဵတ်ႇၼၼ်ႉ တေၸၢင်ႈႁပ်ႉပုၼ်ႈၽွၼ်းပဵၼ် ၽူႈယူႇၵၢင် ၸွႆႈဢုပ်ႇဢူဝ်းလႆႈယူႇ ၼႆယဝ်ႉ။ ဢွၼ်တၢင်းၼႆႉၵေႃႈ ယူႇတီႈ ၸွမ်ၸိုင်ႈၾရင်ႇသဵတ်ႇ လၢတ်ႈဝႃႈ တီႈၼႂ်းပၢင်ၶေႉၶဵင်ႇ လဵၼ်ႈႁႅင်း Olympics 2024 ၼႆႉ တေတုၵ်းယွၼ်းႁႂ်ႈရၢတ်ႉသျႃး ၵိုတ်းတိုၵ်းၸူဝ်ႈၶၢဝ်း ၵူၺ်းယူႇတီႈၽူႈတၢင်လၢတ်ႈၽၢႆႇၼွၵ်ႈမိူင်းရၢတ်ႉသျႃးၵေႃႈ လႆႈဢွၵ်ႇမႃးတုၵ်းယွၼ်း ႁႂ်ႈၾရင်ႇသဵတ်ႇ ၵိုတ်းယိုတ်းလွင်ႈသူင်ႇၶိူင်ႈယိပ်းၸွႆႈထႅမ်ယူႇၶရဵၼ်း ဝႃႈၼႆ။ ၸိူင်ႉႁိုဝ်ၵေႃႈလီ ယၢမ်းၽွင်းတေႃႈလဵဝ် ၽၢႆႇတၢင်းရၢတ်ႉသျႃး ယင်းတိုၵ်ႉမီးၶၢဝ်း ယၢမ်းတႃႇဢဝ်ဢွင်ႇပေႉယူႇၶရဵၼ်း တီႈၼႂ်းပၢင်တိုၵ်းၼၼ်ႉလႆႈယူႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-19T11:11:32

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%81%b6%e1%80%9d%e1%80%ba%e1%82%88%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af/

ဢိတ်ႇသရေး ၶဝ်ႈပိုတ်းယိုဝ်းႁူင်းယႃ ၼႂ်းၵႃႇၸႃႉ

ၽၢႆႇတၢင်းဢိတ်ႇသရေး ဢၢင်ႈဝႃႈ ၸုမ်းသိုၵ်းႁႃးမၢတ်ႉသ် ၶဝ်ႈပၵ်းတပ်ႉ တီႈၼႂ်းႁူင်းယႃၼႆသေ ၸင်ႇလႆႈသူင်ႇသိုၵ်းၶဝ်ႈပိုတ်းယိုဝ်း မီးလွင်ႈလူႉတၢႆၼမ် ၼႆယဝ်ႉ။ မိူဝ်ႈဝၼ်းထီႉ 18 March 2024 (လိူၼ်သီႇမႂ်ႇ 9 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်း ဢိတ်ႇသရေး ပိုၼ်ၽၢဝ်ႇဝႃႈ ဝၢႆးသေလႆႈႁပ်ႉၶေႃႈမုၼ်းၶၢဝ်ႇဝႃႈ ႁူင်းယႃ Al-Shifa ၼႂ်းပိုၼ်ႉတီႈၵႃႇၸႃႉပွတ်းၵၢင်ၼၼ်ႉ ထုၵ်ႇၽူႈမီးၸၼ်ႉသုင် ၸုမ်းသိုၵ်းႁႃးမၢတ်ႉသ် ၸႂ်ႉပဵၼ်တီႈပၵ်းတပ်ႉလႄႈ ၸင်ႇလႆႈသူင်ႇသိုၵ်းၶဝ်ႈလူမ်ႇတိုၵ်းသေ ၶႃႈႁႅမ်ပႅတ်ႈလႆႈ ၸုမ်းသိုၵ်းႁႃးမၢတ်ႉသ် 20 ၵေႃႉ ၼႂ်းၼႆႉႁူမ်ႈပႃး ႁူဝ်ၼႃႈၽၢႆႇလွင်ႈမၼ်ႈၼိမ်သဝ်း ၸုမ်းသိုၵ်းႁႃးမၢတ်ႉသ် လႄႈ တီႉၺွပ်းလႆႈၵူၼ်းဢၼ်မီးလွင်ႈထၢင်ႇထိူမ် 80 ၵေႃႉ ႁူမ်ႈပႃး ငိုၼ်းတိုၼ်းတႃႇၵေႃႇၵၢၼ်ႁၢႆႉ ဢိၵ်ႇတင်း ၶိူင်ႈယိပ်းထႅင်ႈတင်းၼမ် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ တၢင်းၽၢႆႇပၢႆးယူႇလီပႃႇလႅတ်ႉသတၢႆးၼႂ်းၵႃႇၸႃႉ ဢွၵ်ႇမႃး လၢတ်ႈဝႃႈ ႁူင်းယႃ Al-Shifa ၼႆႉ ပဵၼ်ဢွင်ႈတီႈပၢႆႈၽေးၸူဝ်ႈၶၢဝ်းၶွင်ၵူၼ်းမိူင်း 30,000 ပၢႆသေ လၢတ်ႈၵၢဝ်ႇၼႄး ဢိတ်ႇသရေး လၢတ်ႈလွင်ႈပႅတ်ႉလႅၼ်ယဝ်ႉ ၵေႃႇၵၢၼ်ႁၢႆႉၼႂ်းပၢင်တိုၵ်း လႄႈ ယၢမ်းလဵဝ်ႁူင်းယႃတူၵ်းပဵၼ်ပဝ်ႉမၢႆ ၼႂ်းၵၢၼ်ပိုတ်းယိုဝ်းၵမ်းသိုဝ်ႈယဝ်ႉ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းသိုဝ်ႇၶၢဝ်ႇ Al Jazeera လၢႆးငၢၼ်းဝႃႈ ၽူႈသိုဝ်ႇၶၢဝ်ႇၸုမ်း ၶဝ် ဢၼ်တူင်ႉၼိုင်ယူႇၼႂ်းႁူင်းယႃ Al-Shifa ၼၼ်ႉ ထုၵ်ႇၸုမ်းသိုၵ်းဢိတ်ႇသရေး တီႉၺွပ်းၵႂႃႇပေႃႉထုပ်ႉႁၢဝ်ႈႁႅင်း လႄႈ ယၢမ်းလဵဝ် ၽၢႆႇတၢင်းဢိတ်ႇသရေးၵေႃႈ ဢမ်ႇပႆႇလႆႈဢွၵ်ႇမႃးလၢတ်ႈပၼ်တၢင်းႁၼ်ထိုင်သင် ၵဵဝ်ႇလူၺ်ႈလွင်ႈၼႆႉ ဝႃႈၼႆ။ ၸိူင်ႉႁိုဝ်ၵေႃႈလီ တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈဝၼ်းထီႉ 7 October 2023 ႁဵတ်းႁႂ်ႈမီးၵူၼ်းလူႉတၢႆဢမ်ႇယွမ်း 1,200 ၵေႃႉ လႄႈ ဝၢႆးၼၼ်ႉ ဢိတ်ႇသရေး ၸင်ႇလႆႈပိုတ်းယိုဝ်းတုမ်ႉတွပ်ႇထိုင်ယၢမ်းလဵဝ် ပၢင်တိုၵ်းမီး မႃးၶၢဝ်းတၢင်း 6 လိူၼ်ယဝ်ႉလႄႈ မီးၵူၼ်းလူႉသဵင်ႈတၢႆၼႂ်းၵႃႇၸႃႉၵႂႃႇယဝ်ႉဢမ်ႇယွမ်း 31,300 ၵေႃႉသေ မီးၵူၼ်းမိူင်းၼပ်ႉႁူဝ်လၢၼ်ႉ လႆႈႁၢမ်းတီႈယူႇတၢၼ်းသဝ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-18T13:01:21

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9a%e1%80%ad%e1%80%af%e1%80%9d%e1%80%ba-15/

ၵူဝ်းရီးယႃးႁွင်ႇ ယိုဝ်းမၢၵ်ႇမိတ်ႉသႆး ႁပ်ႉတွၼ်ႈ ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇ

ၽွင်းဢၼ် ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇ ဢွၵ်ႇၶၢဝ်းတၢင်းႁွတ်ႈထိုင်တီႈ မိူင်းၵူဝ်းရီးယႃးၸၢၼ်းယူႇၼၼ်ႉ ၽၢႆႇတၢင်းၵူဝ်းရီးယႃးႁွင်ႇၵေႃႈ လႆႈပိုတ်းယိုဝ်းမၢၵ်ႇမိတ်ႉသႆးလၢႆလုၵ်ႈ ၼႆယဝ်ႉ။ မိူဝ်ႈၼႆႉ ဝၼ်းထီႉ 18 March 2024 (လိူၼ်သီႇမႂ်ႇ 9 ၶမ်ႈ ပီႊတႆး 2118 ၼီႈ) တပ်ႉသိုၵ်းၵူဝ်းရီးယႃးၸၢၼ်း လၢႆးငၢၼ်းဝႃႈ ၵူဝ်းရီးယႃးႁွင်ႇ ယိုဝ်းမၢၵ်ႇမိတ်ႉသႆး သႅၼ်းယိုဝ်းၸမ်လၢႆလုၵ်ႈ တူၵ်းၵႂႃႇၼႂ်းပၢင်ႇလၢႆႇပွတ်းဝၼ်းဢွၵ်ႇ ပဵၼ်ၽွင်းဢၼ် ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇ Antony Blinken ဢွၵ်ႇၶၢဝ်းတၢင်းမႃးတီႈ ၼႂ်းဝဵင်းလူင်သူဝ်း တႃႇၶဝ်ႈႁူမ်ႈပၢင်ၵုမ်ၽူႈၼမ်းသုင်သုတ်းၼၼ်ႉ ၼႆယဝ်ႉ။ ၵူဝ်းရီးယႃးႁွင်ႇယိုဝ်းမၢၵ်ႇမိတ်ႉသႆးၼႆႉ ပဵၼ်မွၵ်ႈ ၶၢဝ်းယၢမ်း 07:44 မူင်း ထိုင် 08:22 မူင်း ၶၢဝ်းယၢမ်းၼႂ်းပိုၼ်ႉတီႈ လႄႈ ၶၢဝ်းတၢင်းမိၼ်ၵႆမွၵ်ႈ 300 ၵီႇလူဝ်ႇမီႇတိူဝ်ႇသေ တူၵ်းၵႂႃႇၼႂ်းပၢင်ႇလၢႆႇပွတ်းဝၼ်းဢွၵ်ႇသေယဝ်ႉ၊ ၽၢႆႇတၢင်းတပ်ႉသိုၵ်းၵေႃႈ လႆႈပၵ်းတႃတူၺ်းၸွမ်း ၸႅၵ်ႇၽႄၶေႃႈမုၼ်းပၼ်ၵႂႃႇတီႈ ဢမေႇရိၵၢၼ်ႇ လႄႈ ၵျႃႇပၢၼ်ႇ ႁႂ်ႈတူၺ်းၸွမ်းငဝ်းလၢႆးၵႂႃႇၵမ်းလဵဝ်ယူႇ ဝႃႈၼႆ။ ၽၢႆႇတၢင်းၵျႃႇပၢၼ်ႇၵေႃႈလၢတ်ႈဝႃႈ ၵူဝ်းရီးယႃးႁွင်ႇၼၼ်ႉ လႆႈယိုဝ်းမၢၵ်ႇမိတ်ႉသႆး 3 လုၵ်ႈလႄႈ လၢမ်းၶၢတ်ႈဝႃႈ တူၵ်းၵႂႃႇၼွၵ်ႈပိုၼ်ႉတီႈပၢႆးမၢၵ်ႈမီးၶွင်ၵျႃႇပၢၼ်ႇ ၵူၺ်းၵႃႈ ဢမ်ႇမီးလၢႆးငၢၼ်းလွင်ႈလူႉသုမ်းသင် ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-18T12:48:53

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%80%a2%e1%80%bd%e1%80%84%e1%80%ba%e1%82%87%e1%80%95%e1%80%b1%e1%82%89%e1%80%95%e1%81%a2%e1%80%84%e1%80%ba%e1%82%87%e1%80%9c/

ပူႇတိၼ်ႇ ဢွင်ႇပေႉပၢင်ႇလိူၵ်ႈတင်ႈရၢတ်ႉသျႃး

ပၢင်လိူၵ်ႈတင်ႈ ၸွမ်ၸိုင်ႈရၢတ်ႉသျႃး ပူႇတိၼ်ႇလႆႈဢွင်ႇပေႉၵႂႃႇၶိုၼ်းလႄႈ လႆႈပဵၼ်ၸွမ်ၸိုင်ႈ 5 ပၢၼ်ယဝ်ႉသေ တေသိုပ်ႇပဵၼ်ၸွမ်ၸိုင်ႈၵႂႃႇထႅင်ႈၶၢဝ်းတၢင်း 6 ပီႊ တေႃႇထိုင် ပီႊ 2030 ယူႇယဝ်ႉ။ မိူဝ်ႈဝၼ်းထီႉ 17 March 2024 (လိူၼ်သီႇမႂ်ႇ 8 ၶမ်ႈ ပီႊတႆး 2118 ၼီႈ) ၽူႈတၢင်လၢတ်ႈၵေႃပွင်ၵၢၼ်လိူၵ်ႈတင်ႈရၢတ်ႉသျႃး ဢွၵ်ႇမႃးလၢတ်ႈၼႄ လွင်ႈပၢင်လိူၵ်ႈတင်ႈၸွမ်ၸိုင်ႈရၢတ်ႉသျႃးၼၼ်ႉ ႁၼ်ဝႃႈ ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ လႆႈသဵင်ၵၢင်ၸႂ်ၵႂႃႇ မွၵ်ႈ 87.8% ဢၼ်မီးၽူႈၶဝ်ႈၶႄႉၶဵင်ႇ 3 ၵေႃႉ လႄႈ လႆႈဝႃႈပဵၼ်ပၢင်လိူၵ်ႈတင်ႈဢၼ် မီးသဵင်ၵၢင်ၸႂ်ၼမ်လိူဝ်ပိူၼ်ႈ ၼႂ်းရၢတ်ႉသျႃး ဝၢႆးသေသူဝ်ႇပီႇယႅတ်ႉ လူမ်ႉၸူမ်ၵႂႃႇယဝ်ႉၼၼ်ႉ ဝႃႈၼႆ။ ပူႇတိၼ်ႇၼႆႉ လႆႈၶိုၼ်ႈပဵၼ်ၸွမ်ၸိုင်ႈမႃး ၸဵမ်မိူဝ်ႈပီႊ 1999 သေ ယင်းလႆႈသိုပ်ႇပဵၼ်ၸွမ်ၸိုင်ႈၵႂႃႇထႅင်ႈတေႃႇထိုင် ပီႊ 2030 လႄႈ လၢတ်ႈလႆႈဝႃႈ ပဵၼ်ၽူႈၼမ်းဢၼ်ဢုပ်ႉပိူင်ႇရၢတ်ႉသျႃးႁိုင်ယိုၼ်းလိူဝ်ပိူၼ်ႈ ၼႂ်းႁွပ်ႈ 200 ပီႊ လႄႈ ယူႇႁိုင်လိူဝ်သေ Joseph Stalin ၽူႈၼမ်းၵဝ်ႇ မိူဝ်ႈပၢၼ်သူဝ်ႇပီႇယႅတ်ႉ ၼၼ်ႉယဝ်ႉ။ ပၢင်လိူၵ်ႈတင်ႈၸွမ်ၸိုင်ရၢတ်ႉသျႃးၼႆႉၵေႃႈ လႆႈၸတ်းႁဵတ်းမႃးၸဵမ်မိူဝ်ႈ 2 ပီႊပူၼ်ႉ ၽွင်းဢၼ် ၸွမ်ၸိုင်ႈ ပူႇတိၼ်ႇ ပိုတ်ႇသိုၵ်းၶဝ်ႈတိုၵ်းယိုဝ်းၼႂ်းယူႇၶရဵၼ်းၼၼ်ႉသေ ယင်းလိူၵ်ႈတင်ႈပႃးၼႂ်း 4 ပွတ်းတွၼ်ႈၶွင်ယူႇၶရဵၼ်း ဢၼ်ရၢတ်ႉသျႃး ဢုပ်ႉပိူင်ႇလႆႈ ၼၼ်ႉယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-18T10:29:48

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%81%a2%e1%82%86%e1%82%81%e1%80%ad%e1%80%b0%e1%80%9d%e1%80%ba%e1%82%88%e1%80%9c%e1%82%85%e1%80%84%e1%80%ba%e1%80%b8-%e1%82%81%e1%82%85-3/

ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ ၸွႆႈထႅမ် ၵေႃႉသိုၵ်း RCSS/SSA

ႁႂ်ႈလႆႈပဵၼ်လွင်ႈၵမ်ႉၸွႆႈထႅမ် ၵေႃႉသိုၵ်းၵေႃႉႁၢၼ်ၼႆသေ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ ၸွႆႈထႅမ်ၶွင်ၵိၼ်ယႅမ်ႉတီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA။ မိူဝ်ႈဝၼ်းထီႉ 16 March 2024 (လိူၼ်သီႇမႂ်ႇ 7 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႆႈသိုဝ်ႉဢဝ်တင်း ၶိူင်ႈၵိၼ်ယႅမ်ႉ မိူၼ်ၼင်ႇ− ၼမ်ႉမၼ်းၵိၼ်၊ မၢၵ်ႇၽိတ်ႉႁႅင်ႈ၊ ၵိူဝ်၊ ၽွင်ဝၢၼ် ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆ လွင်ႈ တူၵ်းမႅၼ်ႈသၢင်ႉငိုၼ်းမၢၼ်ႈ 858,000 ပျႃးသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ယဝ်ႉဢမ်ႇၵႃး ယင်းလႆႈၸွႆႈထႅမ်ပႃးထႅင်ႈ ၵႃႈၽၵ်းလႅင် တႃႇငိုၼ်းထႆး 5,000 ဝၢတ်ႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႄႈ ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-16T12:46:34

https://taifreedom.com/%e1%80%99%e1%82%84%e1%82%88%e1%80%91%e1%80%9d%e1%80%ba%e1%82%88-%e1%80%a2%e1%82%83%e1%82%87%e1%80%9a%e1%80%af-103-%e1%80%95%e1%80%ae%e1%82%8a-%e1%80%90%e1%81%a2%e1%82%86%e1%80%9a%e1%80%bd%e1%81%bc/

မႄႈထဝ်ႈ ဢႃႇယု 103 ပီႊ တၢႆယွၼ်ႉၾႆးမႆႈႁိူၼ်း တီႈမိူင်းၵိုင်

မိူဝ်ႈဝႃးဝၼ်းထီႉ 15 March 2024 (လိူၼ်သီႇမႂ်ႇ 6 ၶမ်ႈ ပီႊတႆး 2118 ၼီႈ) ၾႆးၵိုင်ႉၵၢင်ႉမႆႈႁိူၼ်းၵူၼ်းမိူင်းလင်ၼိုင်ႈ တီႈဝၢၼ်ႈႁူၺ်ႈၸိုၵ်ႉ ဢိူင်ႇႁူဝ်ၼႃး ၸႄႈဝဵင်းမိူင်းၵိုင် လႄႈ မီးၵူၼ်းတၢႆၸွမ်း 2 ၵေႃႉ မၢတ်ႇၸဵပ်း 1 ၵေႃႉ။ ၵဵဝ်ႇၵပ်းလူၺ်ႈလွင်ႈၼႆႉ လႆႈႁူႉဝႃႈၾႆးၵိုင်ႉၵၢင်ႉတႄႇမႆႈ မိူဝ်ႈယၢမ်းၵၢင်ၼႂ်ၸဝ်ႉ မွၵ်ႈ 00:30 မူင်း လႄႈ ၵေႃႉပဵၼ်မႄႈထဝ်ႈၼေႇသႃႇ ဢႃႇယု 103 ပီႊ တင်း လၢၼ်ဢွၼ်ႇမၼ်း ဢႃႇယု 2 ၶူပ်ႇ ဢိၵ်ႇပႃး ဝူဝ်း 2 တူဝ် ဢမ်ႇတၼ်းပၢႆႈလွတ်ႈၾႆး ဢၼ်လုၵ်ႉလၢမ်းမႆႈႁႅင်း တီႈၼႂ်းႁိူၼ်းသေ လႆႈသဵင်ႈသၢႆၸႂ်ၵႂႃႇၸွမ်းၼႂ်းၵွင်ၾႆး ၼႆယဝ်ႉ။ ၵူၼ်းၼႂ်းပိုၼ်ႉတီႈလၢတ်ႈၼႄဝႃႈ ႁိူၼ်းထုၵ်ႇၾႆးမႆႈၼၼ်ႉ ပဵၼ်ႁိူၼ်း ပေႃႈၶမ်း (ႁွင်ႉ) လုင်းပၢၼ်းဢွင်ႇ (လုၵ်ႈၸၢႆးမႄႈထဝ်ႈၼေႇသႃႇ) + မႄႈၶမ်း လႄႈ ၶဝ်ယူႇႁူမ်ႈၵၼ်ၼႂ်းႁိူၼ်း 6 ၵေႃႉ၊ လုၵ်ႈဢွၼ်ႇၶဝ်ဢႃႇယု 7 ၶူပ်ႇၵေႃႉၼိုင်ႈၵေႃႈ လႆႈတၢင်းမၢတ်ႇၸဵပ်းမိူၼ်ၵၼ် ဝႃႈၼႆ။ ၵူၼ်းႁိမ်းႁွမ်းၵေႃႈ ၶတ်းၸႂ်ၵႂႃႇၸွႆႈၶႄၾႆးယူႇသေတႃႉ ႁိူၼ်းဢၼ်ၵေႃႇသၢင်ႈ ႁဵတ်းဝႆႉၼၼ်ႉပဵၼ်ႁိူၼ်းမႆႉလႄႈ ၾႆးသမ်ႉၵိုင်ႉၵၢင်ႉလုၵ်ႉလၢမ်းမႆႈႁႅင်းသေ ဢမ်ႇတၼ်းၸွႆႈလႆႈသင်၊ ၶူဝ်းၶွင်ၼႂ်းႁိူၼ်းယေးၵေႃႈ ပႃးၵႂႃႇၸွမ်းၾႆးမူတ်းၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']